
Adrian Erbiceanu, 
condei al poeziei românești 
contemporane 


imba română, poezia sufletului meu - astfel voi 

începe prin a-l defini pe poetul român Adrian 

Erbiceanu, ambasador pe meleaguri canadiene al 
versului românesc, președinte al Asociaţiei Scriitorilor de 
Limbă Română din Quebec - ASLRQ, asociaţie care menţine 
treaz spiritul de simtire românească, pentru toţi românii din 
diaspora. 


Dacă pentru unii este „un șlefuitor de cuvinte”, pentru 
literatura română este un poet autentic, printre cei mai 
apreciați, un promotor al culturii românești, un păstrător al 
tradițiilor românești trecute prin simtirea sa lăuntrică de a se 
raporta la filosofia populară românească, așa precum reiese și 
din Tinerețe fără bătrâneţe - povestire în versuri după un 
basm de Petre Ispirescu. Departe de locurile natale, poetul 
rămâne cu sufletul alături de pământul ce i-a modelat menirea 
și creează o punte peste ocean, pentru ca fibra noastră 
națională să nu piară. 

Volumul de faţă, dedicat timpului scurs și generos folosit, 
cuprinde ofrande literare scrise despre cărţile sale, precum si 
cronici literare făcute creaţiilor altor autori. Anii constituie 
liniile unui răboj între care se întinde, atât cât este de bogată și 
de luminoasă, viaţa fiecăruia. Răbojul nu pune hotar la toate, 
dar le întelepteste în timp. Timpul, o imagine a eternității - 
cum ar spune Platon, dăruiește în fiecare clipă momente unice. 
Nu vârsta contează! Intensitatea trăirilor reflectată în faptele 





noastre este cea care edifică. Omul are două vârste: una 
cronologică și una a împlinirilor. 

Ce simte astăzi Adrian Erbiceanu, la cele optzeci de 
primăveri? Frumuseţea vieţii, iubirea, bogăţia strânsă în file de 
pateric? Citând din Rabindranath Tagore: „la orice vârstă, omul 
este o ființă care se hrănește cu povești. De aceea, avutia 
povestirilor, pe care au strâns-o oamenii pe tot globul, din casă 
în casă, din secol în secol, fie în vorbă, fie și în scris, a depășit 
celelalte avutii omenești”. 

Vârsta cronologică a lui Adrian Erbiceanu o vedem din nota 
biografică prezentată la începutul acestui volum... și se pare că 
n-a fost un parcurs tocmai ușor. De multe ori trecând peste 
chemarea sufletului, cea mai mare parte a vieții o dedicăm 
pentru ceea ce este necesar supraviețuirii. 

Așadar, pentru Adrian Erbiceanu, vârsta împlinirilor 
interioare a venit mai târziu. Viața pământească, atunci când 
cunoașterea noastră este imperfectă, este comparată cu 
copilăria, în timp ce perioada maturității este comparată cu 
aceea a vieţii veșnice. Dar de n-ai avea dragoste, nu ești nimic. 
„Dragostea nu va pieri niciodată.” - 1 Corinteni 13.8-13 

Adrian Erbiceanu s-a născut pe data de 6 ianuarie 1941, la 
București. La bunicii din partea mamei, în orașul Roman, își 
petrece cele mai frumoase momente ale copilăriei. 

Conjuncturile vieții îl determină să urmeze cursurile 
Liceului Militar Dimitrie Cantemir din localitatea Breaza; 
urmează apoi studii militare superioare în localităţile Sibiu și 
Pitești (1959-1962). Este repartizat, cu gradul de locotenent, în 
garnizoana Vânju Mare (1962). În urma evenimentelor din 
Cehoslovacia (1968), este relocat la București. În anul 1970 
absolvă cursurile Institutului Pedagogic din București, 
Facultatea de Filologie, Limba și literatura română. 

Deţine funcția de comandant de companie în garnizoana 
Mihai Bravu, până la sfârșitul anului 1974, când trece, la cerere, 





în rezervă. În anul 1979 decide să emigreze în Canada, 
stabilindu-se în Montreal, Canada. 

Nimic nu se poate compara cu lumea și locul nașterii. 
Poetul Adrian Erbiceanu, trăitor în Canada, a rămas legat prin 
dragoste și rădăcini bine înfipte în destinul său, de generaţiile 
de înaintași români. O lume de poveste în care se regăsește în 
fiecare clipă. Din ce rădăcină ne tragem seva noi oamenii? Din 
cunoaștere, fericire și iubire, cred eu. 

Departe de ţară, poetul s-a identificat cu personajul din 
Tinerețe fără bătrânețe, cel care își scrie dorul și durerea în 
versuri de un tulburător lirism. 

„Vremea curge cât e vreme / Numai noi, săracii, parcă / 

N-am avea de ce ne teme / Când cu vreme ne încarcă...” 

Timpul devine sub condeiul lui Adrian Erbiceanu tema 
primordială a universului său poetic. Creaţiile sale 
încorporează elemente proprii ce izvorăsc din fondul ancestral 
de simtire românească trecute prin imperceptibilul balans al 
cumpenei Timp și Eternitate. Omul este simbolul timpului, al 
tinereţii fără bătrâneţe, și... prin cuvânt, prin ceea ce lasă în 
urma sa, el devine neuitare. 

Citindu-i poezia descoperi un poet gânditor profund, în 
versuri variate stilistic ce formează o sinteză culturală unică, o 
simfonie în continuă devenire, o muzică, o doină ce își va 
păstra noblețea strămoșească. 

La împlinirea vârstei de 80 de ani, putem spune ca și 
Goethe: „Unendlich ist das Werk, das zu vollfiihren Die Seele 
dringt” („Infinită este opera pe care sufletul ne zoreste s-o 
împlinim.”). 

Adrian Erbiceanu a considerat și consideră o datorie de 
onoare de a avea aceleași dureri și aceleași bucurii ca și 
poporul Român, iar tot ce a scris, din iubire de românism, nu 
se va pierde niciodată în uitare. 

La Mulţi Ani, Maestre Adrian Erbiceanu! 


Emilia Tutuianu 





Iulia-Anamaria Salagor 
În oglinda Poetului, 
interviu cu Adrian Erbiceanu 


-am cunoscut pe poetul Adrian Erbiceanu la una din 

întâlnirile Asociaţiei Scriitorilor Români din Canada. 

A avut amabilitatea să-mi ofere un exemplar din 
ultimul său volum de poeme, apărut la Editura Ardealul, în 
2007. Versurile sale mi-au stârnit interesul, în calitatea mea de 
simplu amator de poezie, iar curiozitatea de a afla mai multe 
despre cel care le-a creat mi-a fost satisfăcută într-o dimineaţă 
însorită a acestei primăveri, printr-o discuţie interesantă și 
agreabilă. La masa cafenelei Cafelix, de pe Cote-des-Neiges, 
unul din locurile de întâlnire ale membrilor Cenaclului literar 
Eminescu, mă aștepta un domn cu un zâmbet ștrengăresc și cu 
o privire jucăușă. „De negustor”, mi-am spus. Prima impresie 
doar. Nu în totalitate greșită. Căci poetul Erbiceanu poate fi 
găsit pe internet și în calitate de agent imobiliar. Povestea care 
a urmat însă, spusă cu o voce plină de căldură și emoție, m-a 
făcut să înțeleg că în fața mea aveam un OM. Cu vise, aspirații, 
speranțe, dezamăgiri, temeri, înfrângeri și victorii. Ne-am 
despărțit după mai bine de două ore. Am avut bucuria să 
ascult, în interpretarea autorului, câteva poeme. Îmi vorbise ca 
unei fiice, i-am mulțumit pentru timpul acordat si am 
convenit să public „doar ceea ce ine de Poet”. 


Iulia-Anamaria Salagor: Ce sentimente v-au încercat la 
prima descindere pe pământ canadian, în 1979? În ce relații ati 
rămas cu mediul cultural din România? 





Adrian Erbiceanu: În contextul socio-politic din anii în 
care am părăsit țara, evident că sentimentul dominant a fost de 
ușurare, de eliberare, o posibilitate de a respira fără teama de a 
mai fi nevoit să mă autocenzurez la fiecare mișcare sau la 
fiecare cuvânt spus sau scris. Nevoia de a mă adapta la sistemul 
nord-american, cu toată complexitatea vieţii lui, m-a silit 
într-un fel să închid poarta către lumea lăsată în urmă. Asta nu 
a însemnat, totuși, o ermetizare totală față de ceea ce se 
întâmplă în ţara de origine. Din 1991 și până în prezent am 
vizitat România de mai multe ori. Ultimele vizite, mai ales, au 
avut ca rezultat publicarea cărților mele cât și stabilirea unor 
contacte, chiar de prietenie, îmi permit să zic, cu respectaţi 
oameni de cultură. 


L.A.S.: Deși debutul dvs. editorial s-a realizat relativ târziu, 
în 2003, cu volumul Confesiuni pentru două generaţii, 
urmat, un an mai târziu, de Divina Tragedie, ambele la Editura 
Tribuna, din Sibiu, ati colaborat cu poezii și reportaje în reviste 
militare încă din 1969. Cine v-a insuflat dragostea pentru 
poezie? Care sunt sursele dvs. de inspiraţie ? 


A.E.: De foarte tânăr am avut o neașteptată deschidere 
către literatură. Întreaga perioadă de școală elementară mi-am 
petrecut-o ca intern la un cămin de copii. Spre norocul meu, 
apetitul pentru citit a determinat conducerea instituției să mă 
numească bibliotecar. Eu și sute de cărți în jurul meu! În clasa 
a IV-a l-am întâlnit, în raft, pe Eminescu. În clasa a V-a l-am 
citit, la orele de română, neglijând conţinutul predărilor, pe 
Homer. Omul se lovește în viață de multe. Bucuriile și 
necazurile sunt părți ale hranei sale sufletești. În toate aceste 
împrejurări, muzica și poezia sunt refugii bune și utile de 
relaxare. De multe ori cel încercat de vitregiile vieţii simte 
nevoia de a se descărca, de a-și așterne pe hârtie gândurile. Dar 
asta nu înseamnă încă, neapărat, artă. Pe lângă talent, pentru a 





scrie ceva care să merite atenţie, trebuie și multă muncă. 
Sursele de inspiraţie, ale mele ca și ale altora, ne stau la 
îndemână. Ele vin din viaţă. 


LA.S.: Ce părere aveţi despre poezia actuală? Credeţi că se 
caută un nou fond, o altă formă? Cum ar trebui să fie o poezie 
ca să reziste timpului? 


A.E.: Stând pentru o așa lungă perioadă departe de 
fenomenul literar românesc îmi este greu să mă rostesc asupra 
generaţiilor si tendinţelor din ultimii 20-30 de ani. Cuvinte ca 
„optzeciști”, „„postmodernism”nu îmi spun mare lucru. Percep, 
însă, că au fost trenduri literare care și-au avut reprezentanții 
lor și care au cam dispărut tot atât de repede cum au apărut. 

Adevărul este că, în ultimii 6-7 ani, am început să 
urmăresc fenomenul literar din ţară, citind si mai apoi 
colaborând cu poezii pe site-uri de internet. 

Dintotdeauna creatorii de artă au avut tendinţa să fie cu 
un pas înaintea mulțimii consumatorilor. Fiecare generaţie și-a 
adus contribuţia la evoluţia literaturii. Este normal să se 
dorească, de fiecare dată, de a se depăși modelele, de a se 
plonja în „necunoscut”, forțând matricea și firescul limbii. 
Poezia se poate scrie sub multe forme. Interesul în poezie, în 
special în România, este încă ridicat. Nu toţi creatorii se ridică, 
însă, din punct de vedere calitativ, la înălțimea cerinţelor. Să 
nu ne mire, deci, că apar, din când în când, foarte vizibil, de 
altfel, în zilele noastre, forme vidate de conţinut și lipsite de 
emoții artistice. Spunând acest lucru consider că am atins și 
ultima parte a întrebării. O poezie, ca să reziste timpului, 
trebuie să se sprijine pe un piedestal care să-i asigure o formă 
și un conținut adecvat. Marii noștri clasici rezistă cu stoicism 
dinţilor necrutätori ai vremii tocmai datorită faptului că au 

înțeles acest mare adevăr. Câţi credeți că, din cei care scriu o 
aşa zisă poezie, vor rezista exigentei timpului? 


LA.S.: Aţi publicat într-un interval de timp relativ restrâns 
trei volume de poezie. Această activitate intensă a ultimului 
deceniu demonstrează o vigoare a creației care trebuie să aibă o 
explicație. Care ar fi aceasta? 


A.E.: As zice, mai degrabă, că este vorba despre o 
acumulare; o acumulare cantitativă care, la un moment dat, a 
dat naștere unui salt calitativ. Poezia nu se ivește din nimic și 
nici nu tâsneste cu totul la întâmplare. Există o logică a 
fenomenului. Dacă cele trei volume nu au apărut mai devreme, 
trebuie să fi fost un motiv. Să nu uităm că viața nu este un 
traseu linear și pe deasupra, lipsit de obstacole. Fiecare om își 
are destinul său presărat cu evenimente mai mult sau mai 
puţin favorabile. Poezia, pentru mine, a fost aidoma unei 
umbre care mă urmărea necontenit. De multe ori ea a 
constituit izvorul liniștii mele interioare. Atunci când a sosit 
timpul, simțind că se cerea materializată, am așternut-o pe 
hârtie. 


LA.S.: Poeziile dvs. se regăsesc pe internet, pe diferite site- 
uri. Ce părere aveţi despre acest mod de difuzare și în ce măsura 
comentariile internautilor vă influențează în procesul de 
creație? 


A.E.: Tehnica actuală evoluează într-un ritm de 
neimaginat. Cine și-ar fi putut închipui, doar cu vreo 10-15 ani 
în urmă, la ce grad înalt de dezvoltare vom asista astăzi în 
domeniul schimburilor de idei. Texte și imagini se scurg prin 
fața ochilor noștri, pe ecranele virtuale, cu viteza luminii. 
Internetul a devenit cel mai de seamă mijloc de informaţie. 
Cum se poate să nu ne folosim de el? Dar, tocmai datorită 





usurintei cu care poate fi accesat, te poţi trezi cu surprize. În 
urmă cu 4-5 ani am postat poezii pe internet. Atunci, când 
le-am postat, mi-am luat un risc. Știam că, devenind publice, 
erau ușor de abordat. Comentariile unor recenzenti, de ocazie, 
aș zice eu, au fost, nu o singură dată, agresive. Mai târziu 
mi-am dat seama că era vorba de mici grupuri care încercau să 
se promoveze reciproc, neacceptând altceva decât numai ce 
corespundea felului lor de a gândi. Și într-un asemenea caz, 
n-ai ce să-i faci, totul ţine de civilitatea fiecăruia. Există, în 
același timp, cititori care se apleacă asupra textelor, care 
înțeleg mesajele transmise prin poezie și care știu să le 
aprecieze. Mi s-a întâmplat, și nu o singură dată, să găsesc 
comentarii pe text pe care la început le-am considerat 
neavenite, dar care, mai apoi, le-am acceptat. Schimburile de 
idei, pe internet, pot fi considerate ca o dezbatere liberă, fără 
pretenţii academice, ajutătoare în fenomenul creaţiei. Ca și în 
cazul altora, și eu am văzut că, fără consimțământul meu, 
multe dintre poeziile postate de mine au fost preluate de către 
diferite site-uri și bloguri de pe internet. Dar asta nu m-a 
deranjat, dimpotrivă, am considerat-o ca o apreciere. 


LA.S.: Aveţi o anume „ars poetica”, un manifest după care 
vă ghidaţi? 


A.E.: Poezia are regulile ei. Ca și muzica, de altfel, ea poate 
fi compusă și interpretată. Dacă poetul se dovedește stăpân pe 
meșteșugul său, contează mai putin, cred eu, felul în care 
poezia este așternută pe hârtie. Ideea prevalează! 

Scria Philip Pullman, în introducerea pe care a făcut-o la 
ultima ediţie a celebrei opere literare Paradisul Pierdut (John 
Milton): „Un poem nu este o lecţie; o povestire nu este un 
subiect de controversat. Felul în care poemele și povestirile 
acționează asupra mintilor noastre nu se bazează pe vreo 





logică, ci pe capacitatea lor de a promova, de a emotiona si de a 
inspira”. 

Incapacitatea unora de a înţelege, spre exemplu, că versul 
liber, atât de uzitat în ultimul timp, departe de a fi o proză 
fracturată sau o simplă înșiruire de metafore, este o artă care 
cere meșteșug și dăruire, duce la o inundare a site-urilor 
literare cu poezie de slabă și foarte slabă calitate. Aceeași 
judecată se poate aplica la fel de bine și poeziei care respectă 
regulile clasice. Într-un comentariu lăsat la subsolul unui eseu 
semnat de Maria Prochipiuc, și remarcat într-un articol 
publicat de prof. Traian Gärdus în revista literară Argeșul, 
spuneam: „În poezie, mai mult decât în oricare altă formă 
scrisă, tendința de a te contopi cu ceea ce asterni pe hârtie, este 
primordială. Tu, autorul, ești centrul acţiunii. Tu, ești „materia” 
poetică. Gândurile tale, visurile tale se transformă, dintr-un 
aluat brut, într-o pâine aburindă. Greu de spus unde începe și 
unde se termină poezia. Totul depinde de „foamea” pe care o 
avem. ,, Foamea” pentru frumos”. 


LA.S.: Ce înseamnă pentru dvs. recenta apariţie editorială, 
volumul De la Anna la Caiafa, al cărui titlu a fost descifrat de 
Ioan Mariş (autor al prefetei), ca o metaforă globalizatoare 
pentru alergarea continuă a omului modern printr-o lume 
agitată și birocratizată la maximum, în căutarea de repere 
existențiale? 


A.E.: Titlul vrea să spună mult mai mult decât 
binecunoscuta expresie metaforică ce riscă să se golească de 
sensul ei profund prin supralicitare. Trăim într-o societate în 
care, practic, nu mai avem timp pentru noi. Alergăm și alergăm 
parcă lipsiți de busola care ar trebui să ne arate direcția dorită. 
Cartea, așa cum a fost gândită și dusă la bun sfârșit, mă 
satisface. În sprijinul acestei idei stau comentariile unor critici 





respectabili din ţară ca și din străinătate. Si nu în ultimul rând, 
opiniile cititorilor. 


LA.S.: Care au fost criteriile care au stat la baza selecţiei 
poemelor ce au apărut în volumul De la Anna la Caiafa? 


A.E.: Poezia mea nu este rodul unui joc gratuit de cuvinte 
sau idei. Scriu din mine și pentru mine. Având acestea spuse, 
se poate trage ușor concluzia că nu sunt adeptul unei 
versificatii facile, a unei versificatii făcute de dragul colectării 
unor aplauze pe ici și pe colo. Atunci când am început selecția 
poeziilor pentru volumul De la Anna la Caiafa mă oprisem 
în jurul cifrei 100. N-a fost să fie așa. La scurt timp, 100 a 
devenit 76. lar, cu numai o zi înainte de transferul cărții către 
editură, am mai făcut o tăietură adâncă. Așa cum arată acum, 
poemele se încadrează perfect în cele trei capitole planificate. 
Cât privește conţinutul, prefer să las cititorul să facă un 
oarecare efort de gândire spre a ajunge la esenţă. 


LA.S.: Dușmanul de neînvins al ființei rămâne Timpul, 
„zilele se destramă alergând”. Tempi passati, Timp și destin, 
„În timp-sub timp, iată câteva titluri ale poemelor dvs. Tema 
timpului constituie un laitmotiv al ultimului volum: „Încolăcit, 
drumeagul geme / Sub pași, în vreme să răzbată, / Dar vremea îl 


topește-n vreme.../ Și casa-i tot neterminată”. Ce ati dori să mai 
adăugați acestei case? 


A.E.: Dacă ar fi posibil aș reface casa din temelii, dar, cum 
din păcate acest lucru aparține de domeniul utopiei, mi-ar face 
plăcere să pot să-i mai adaug, cel puţin, un etaj sau două. 


L.A.S.: Ultimul poem din volumul De la Anna la Caiafa se 
termină într-o notă optimistă: „Și totuși, când nimeni nu pare 





să vină, / o mână să-ntindă prin veacul de ploi, / există-n adânc, 
undeva, o lumină: /lumina oglinzii ascunse în noi!”. Ce putem 
vedea în lumina din oglinda poetului Adrian Erbiceanu? 


A.E.: Viaţa! Viaţa așa cum ne este dată, cu toate ale ei, 
bune și mai puţin bune, dar care merită să fie trăită. 


text preluat din revista online Terra Nova, 2007 





Biografie - bibliografie 
Adrian Erbiceanu 


drian Erbiceanu s-a născut pe data de 6 ianuarie 

1941 la București. Rămas orfan de tată de la o vârstă 

oarte fragedă, copilăria și-o petrece în orașul 
Roman, la bunicii din partea mamei. Reîntors la București, în 
vara anului 1947, este internat la un cămin de copii. 

Studiile elementare le face, datorită schimbărilor de adrese 
ale căminului, la mai multe școli elementare, printre care și 
școala de pe lângă Liceul Sfântul Sava. În perioada 1955-1959 
urmează cursurile Liceului Militar Dimitrie Cantemir din 
localitatea Breaza. Își continuă studiile militare superioare în 
localitățile Sibiu si Pitești (1959-1962). În toamna anului 1962 
este repartizat, cu gradul de locotenent, în garnizoana Vânju 
Mare. În urma evenimentelor din Cehoslovacia (1968), este 
mutat la București. Până la sfârșitul anului 1974, când trece, la 
cerere, în rezervă, deține funcţia de comandant de companie în 
garnizoana Mihai Bravu. 

În 1970 absolvă cursurile Institutului Pedagogic din 
București, Facultatea de Filologie, Limba și literatura română. 
Emigrează și se stabilește în Montreal, Canada, în anul 1979. 
Este căsătorit, din 1971, cu Adela Erbiceanu (n.r. născută 
Baltag). 

Înzestrat cu înclinații către poezie, Adrian Erbiceanu are 
șansa să beneficieze de condiţii favorizante: la o vârstă fragedă 
i se încredințează coordonarea activităţii bibliotecii Căminului 
de copii Filimon Sârbu, din București. 

Fericita împletire dintre elementul nativ și cel al mediului, 
vor întări și dezvolta personalitatea viitorului poet. 





Începe să scrie versuri de la vârsta de 13 ani. La liceu, în 
1958, este ales secretar al cenaclului literar. În 1965, prin 
intermediul pictoriţei Tia Peltz, are ocazia să-i întâlnească pe 
scriitorii Mihail Sorbul, Camil Baltazar, I. Peltz, Eugen Frunză. 

Colaborează, începând cu anul 1969, cu poezii și reportaje 
la reviste militare. Participă și câștigă premii la concursurile 
pentru „Cea mai bună corespondență”, organizate de gazeta 
Înainte. La solicitarea redacției gazetei, contribuie, în 
perioada anilor '69-70, cu o rubrică de fabule cu specific 
militar. În aceeași perioadă îi cunoaște și poartă discuţii 
literare cu scriitorii Nicolae Tăutu, Florian Grecea, Rusalin 
Mureșanu, George Florin Cozma și Adrian Dohotaru. 

Încadrarea într-un regim strict cazon de viață îi va limita 
contactul cu muzele, iar, după 1979, anul emigrării sale, nevoia 
de a se adapta la sistemul de viață nord-american îl va ţine la 
distanță de preocupările literare. Răgazul necesar concentrării 
și selectării apare relativ târziu. 

Debutul său editorial are loc în anul 2003, cu volumul de 
poeme Confesiuni pentru două generații, la editura Tribuna 
(Tipotrib) din Sibiu. 

În anul 2008 a fondat, împreună cu scriitorul Ionuț 
Caragea, Asociaţia Scriitorilor de Limbă Română din 
Quebec. Este președintele asociaţiei și director al Editurii 
ASLRQ. Este membru al organizaţiei culturale Diversité 
artistique Montréal (2008) și membru al Uniunii Scriitorilor 
Europeni din Moldova (2016). 

Prin hotărârea Senatului Academiei Dacoromâne i s-a 
conferit, în vara anului 2016, titlul științific de doctor în 
daco-romanistică, specialitatea „literatura daco-romanistică a 
românilor de pretutindeni”. 

Volume publicate: Confesiuni pentru două generații, 
101 poeme, Ed. Tipotrib, Sibiu, 2003, cu o postfață de Emil 
David, director al editurii Universităţii Lucian Blaga; Divina 
Tragedie, poem epic, Ed. Tipotrib, Sibiu, 2004, cu un cuvânt 





înainte de prof. univ. dr. Dan Popescu; De la Anna la Caiafa, 
poeme, Ed. Ardealul, Târgu Mureș, 2007, cu o prefață de prof. 
univ. dr. loan Mariș; La fontaine de ce siecle (Fântâna 
veacului), Ed. ASLRQ, Montreal, 2009, traducerea și prefața: 
prof. univ. dr. Constantin Frosin; Printre silabe, Ed. Singur, 
Târgoviște, 201, prefața: prof. dr. George Coandă; Tinerețe 
fără bătrâneţe - Povestire în versuri, după un basm de Petre 
Ispirescu, Ed. Anamarol, București, 2013, prefața: Ion Roșioru; 
Însemnele nopţii, sonete, Ed. Anamarol, Bucureşti, 2016, 
prefața: Adrian Munteanu; Trepte - 100 poeme, Ed. Princeps 
Multimedia, lași, 2018, prefața: Daniel Corbu. 

Este publicat în diferite reviste și ziare din ţară si 
străinătate: Transilvania (Sibiu), Convorbiri Literare (laşi), 
Târnava (Târgu Mureș), Gazeta de Transilvania (Brașov), 
Bucovina literară (Suceava), Argeș (Pitești), Poezia (lași), 
Citadela (Satu Mare), Cetatea Culturală (Cluj-Napoca), Tribuna 
(Sibiu), Viaţa Vâlcii (Râmnicu Vâlcea), Gazeta de Transilvania 
(Brașov), Spaţii Culturale (Râmnicu Sărat), Cetatea lui Bucur 
(București), Le Courrier International de la Francophilie 
(Galaţi), Carte si arte (București), Vatra Veche (Târgu-Mureș) 
Melidonium (Roman), Floare albastră (Centrul Cultural 
Spiritual Văratic, Neamţ); Didactica Nova (Craiova), Singur 
(Târgoviște), Sfera Online (Brăila), Basarabia literară, 
Constelații diamantine (Craiova), Revista 13 Plus (Bacău), 
Thesaurum (Craiova), O carte pe zi, Marea noastră (București), 
Agenția de presă Așii Români, Cititor de proză, ca și în Tribuna 
Noastră (Montréal), Candela de Montréal, Observatorul 
(Toronto), Destine literare (Montreal), Atheneum (Vancouver), 
Revista AGERO (Stuttgart). 

A participat, în direct, la emisiuni de radio si de 
televiziune: Radio Lynx, Radio România Internaţional, Radio 
Pro Diaspora, OTV, DDTV. Este prezent, și preluat, pe diferite 
site-uri de poezie on-line. 





Este inclus în: Antologia „Voices of contemporary 
Romanian poets”, selection and English version by Dan 
Brudașcu, Sedan Publishing House - Cluj, 2007; Antologia 
ASLRQ, Montreal, 2009; Antologia Revistei Singur, 2010; 
Antologia Însemnele unei tăceri, Casa gândului - Cleopatra, 
Bacău, 2012; Antologia Simbioze Lirice (1), Ed. Anamarol, 2013; 
Antologia Scriitorilor Români de pe toate continentele, Ed. 
Cetatea Cărţii, București, 2014; Antologia Simbioze Lirice (5), 
Ed. Anamarol, 2014; Antologia Planeta Iubirii, Ed. Cetatea 
Cărţii, București, 2014; Antologia Simbioze Lirice (12), Ed. 
Anamarol, București, 2015; Antologia Limba Noastră cea 
Română, Ed. Starpress, Râmnicu Vâlcea, 2015; Antologia 
ASLRQ, Montréal, 2015; Antologia Simbioze Lirice (13), Ed. 
Anamarol, București, 2015 (alături de nume ca: Ion Dodu 
Bălan, Dan Bodea, Ion Brad, Radu Cârneci, Ion Horea, Emil 
Lungeanu, George L. Nimigeanu, Paula Romanescu etc.); 
Antologia lirică Carmen (1), Ed. Anamarol, București, 2016; 
Antologia lirică Carmen (7), București, 2017; Antologia 
multilingvă Simfonia Poeziei (4), Ed. Anamarol, București, 2017; 
Antologia lirică multilingvă Întâlnirea Poetilor (5), Ed. 
Anamarol, București, 2017; Sociologie și Economie Spirituală, 
Ed. Sigma, coordonatori Emilian Dobrescu și Edith Mihaela 
Dobrescu, pag. 36-54, București, 2017; Dicţionarul scriitorilor 
români de azi, laşi, 2ou; Istoria literaturii scriitorilor români 
postrevolutionari (1989 - 2010), Ed. Socrate, Craiova, 2o01; 
Dicţionarul autorilor români contemporani, Ed. Arial, Ploiești, 
2013; Enciclopedia Românii din Montreal, Ed. Danway, 
Montreal, 2015; Escale în Panteon de la Dosoftei la Vișnic, autor 
Daniel Corbu, Ed. Princeps Multimedia, lași, 2018, pag. 248- 
252; Un Dicţionar al Scriitorilor Români Contemporani, Ed. 
Tipo Moldova, lași, 2016, Vol. V, pag.205-214, coordonator, lon 
Holban; Escale în Panteon de la Dosoftei la Vișniec, Eseuri și 
portrete literare, Ed. Princeps Multimedia, lași, 2018, pag. 248- 
252, autor, Daniel Corbu; Enciclopedia Scriitorilor Români 





Contemporani de Pretutindeni, autori Acad. Mihai Cimpoi și 
Traian Vasilcău, Tipografia Centrală, Chișinău, 2019, pag. 405. 

Referinţe critice: Adrian Munteanu, Adrian Popescu, 
Carmen Doreal, Cezarina Adamescu, Constantin Butunoi, 
Constantin Frosin, Constantin P. Popescu, Constantin 
T.Ciubotaru, Daniel C. Manolescu, Daniel Corbu, Doina 
Hanganu-Bumbăcescu, Doina Popa-Dexter, Eduard Huidan, 
Elena Buică, Virgil Borcan, Emil David, Emilia Tutuianu, Eva 
Halus, George Coandă, George L. Nimigeanu, Gheorghe A.M. 
Ciobanu, loan Lilä, loana-Narcisa Creţu, Ion Mariş, Ion 
Rosioru, lon Vlädutu, lonel Bota, lonel Popa, lonut Caragea, 
Maria Prochipiuc, Marius Chelaru, Mihaela Ignat, Mihai 
Marcu, Mihai Miron, Mioara Bälutä, Mircea Gheorghe, Nicolae 
Constantinescu, Nicolae Dina, Nicu Vintilă, Ortansa Tudor, 
Otilia Tunaru, Remus Foltoș, Ștefan Buzărnescu, Stefan 
Dumitrescu, Traian Gărduș, Valeria Manta Täicutu, Victor 
Liviu Stoleru. 


Cărţi despre autor: 

Cezarina Adamescu: Adrian Erbiceanu - În căutarea 
tinereții fără bătrâneţe, Editura Anamarol, București, 2016, 
76 pagini, ISBN: 978-606-640-143-2 

Remus Foltos: Mari idei în poezia lui Adrian 
Erbiceanu, Editura Fides, lași, 2016, 108 pagini, ISBN: 978-606- 
691-028-1 

Emilia Tutuianu (coordonator): Adrian Erbiceanu un 
bijutier al gândului profund, Editura Mușatinia, Roman, 
2017, 140 pagini, prefața: Gheorghe A. M. Ciobanu, ISBN: 978- 
606-8203-59-1 










Despre poeziile lui 
Adrian Erbiceanu 


Cronici literare 


Motto: 

Citindu-vă, o dată și-nc-o dată, 
Înläntuit de sens si de măsură 

Mi-i „mintea tare greu îÎmburnitatä" 


Căci, umilit mă-ntreb, ce creatură - 
„Poet divin, lumină fără" pată 
Vă dete harul ista de Statură!... 


Văzut. Citit. Recitit. Asimilat. Și înalt și eu Divinului 
precum domnia-ta, desigur, această frântură de odă, 
de el însuși ticluită: 


„Tu mi-ești maestru si tot tu părinte, 
Și de-s vestit, tu m-ai deprins cu-a tale, 
Să-ncheg în vers măestrele cuvinte." 


(Dante-Infernul. Traducere de Eta Boeriu, 1982) 


loan Peia 

comentariu pe marginea poemului epic Divina 
Tragedie, postat de Adrian Erbiceanu pe site-ul 
literar „agonia.ro”, o8 Decembrie 2003 





Emil David 


Confesiuni pentru două generații 


u pot să încep aceste rânduri fără a evoca 

întâmplarea fericită care mi l-a scos în cale pe 

ilustrul poet, pentru mine încă necunoscut, Adrian 
Erbiceanu. A fost o zi când destinul a făcut ca drumurile 
noastre să se încrucișeze, eu, la capătul unui fir din Sibiu, 
România, el, un român de undeva din Quebec, Canada. Și așa 
s-a născut volumul de Confesiuni care își începe azi drumul 
către cititor - pe un pod fragil al cunoașterii reciproce, al 
pretuirii (sper) reciproce în care doi oameni, de pe două 
continente, se legau întru același proiect editorial. Mărturisesc 
că și în clipa în care aștern aceste rânduri, pe Adrian 
Erbiceanu-poetul nu l-am văzut și nu-l cunosc decât din 
nesfârșite convorbiri telefonice, email-uri și faxuri. Un contact 
care ar fi putut rămâne, iremediabil, superficial și grăbit, așa 
cum sunt condamnate să rămână toate cele ce se petrec sub 
semnul tehnicii super sofisticate a secolului XXI, dacă nu m-aș 
fi bucurat de șansa, de privilegiul, de a-i fi citit, primul în 
România, versurile de o sensibilitate excepțională care rămân 
mărturia supremă a românului născut poet, oriunde l-ar duce 
vânturile lumii. 

Așa se face că, paradoxal, pe omul-poet Adrian Erbiceanu 
îl cunosc astăzi, cred cu tărie, mai bine decât dacă am fi fost 
vecini o jumătate de secol... 

Cum îmi place să cred că ni se destăinuie Poetul? A ales, 
din motive pe care inima sa le știe cel mai bine, să-și distileze 
trăirile și experiențele într-o triadă exemplară a existenţei 





umane, într-o triadă profund omenească în care, de 101 ori, își 
mărturisește prea-plinul fericirii sau nefericirii sale. 

Îmi place să-l văd, sub prima arcadă a triadei, pe Adrian 
Erbiceanu - visătorul, cel care se joacă de-a stelele cu gândul 
pur și durerea veșniciilor de-o clipă, frumos nebun al tinereţii 
trecătoare, crezând până la ultima sa fibră în iubirile adevărate, 
în dragostea ca o binecuvântare, ca o rouă, ca o eternă 
așteptare ce înflorește într-o împlinire cât o explozie stelară. 
Sunt, cu siguranță, adunaţi aici, nostalgic, anii tineri ai 
poetului care-și făurea cu multe sacrificii o carieră militară și 
un rost într-o viață ce avea să se dovedească mai complicată 
decât ne place s-o vedem când o primim în dar. 

Mă bucur să-l simt, sub cea de-a doua arcadă a triadei, pe 
Adrian Erbiceanu - răzbătătorul, omul lucid și matur, trecând 
prin experiențe de viață cruciale cum ar fi drumul greu al 
emigrării, al adaptării la un alt puls și ritm al trăirilor. Si 
versurile sale de dragoste le regăsim aici în registre mai ample, 
mai profunde. lubirile și dorurile sunt fie temple în năruire, fie 
altare rugăciunilor de seară, fie insinuare adulterină și ruperi 
dăltuite-n piept, fie zălog între Virtute și Păcat. Poetul are aici 
din ce în ce mai pregnant percepţia scurgerii ireversibile și 
nemiloase a timpului, amintirea dureroasă a nostalgiilor și 
uitărilor (da, și uitările pot rămâne în amintire!) ce curg spre o 
Mare care nu e niciodată plină, a clipelor ce se sting în 
solitudine, a ispitelor cu sens nedefinit, a jocurilor târzii și 
obosite, a dezintegrării vremii în secunde, a anihilării și topirii 
în Albastrul infinit. Toate, vecine cu zădărnicia de la hotarul 
anilor de piatră: „Pentru cine-am vrut să scriu poeme?/ Cărui 
gând i-am îngânat povești?/ Glasul meu pe cine-a vrut să 
cheme?/ Cărei inimi? Inimă, tu ești? ” 

Și, în fine, îl regăsesc pe Adrian Erbiceanu - înțeleptul, 
așezat sub cea de-a treia arcadă a triadei, asumându-și 
răspunderea supremă a senectutii: viitorul în trecut! Adică, o 

privire lucidă, cinstită asupra vieții și morții. Adică, viața ca o 
sumă de povești și nimicuri, de vise mai mult sau mai puțin 
mincinoase, ca o rezultantă a misterioaselor predestinări mai 
presus de nimicnicia noastră. 

Regăsim aici, patetic exprimată, și drama unei generații 
dezrădăcinate dar profund sensibile, care înțelege să-și 
regăsească rădăcinile fie și căutând cu disperare, după decenii 
întregi, aşa cum a făcut-o Adrian Erbiceanu, manuscrisele unor 
pierdute povești în versuri de viaţă și dragoste. 

Fac și eu parte din această generaţie a deznădejdii 
sublimată în sensibile metafore și zic că ar fi o binecuvântare 
dumnezeiască dacă ea nu s-ar sfârși odată cu veacul și 
mileniul. În fond, ce mai cerem atât de mult de vreme ce, 
vorba Poetului, ca un Testament: „Trecând decorticat, prin 
vânt și ape / Un lucru-am învățat ca să accept: / Cu fiecare 
clipă-s mai aproape/ De liniștea pe care n-o aştept... ” 

Dar, resemnându-se, înțelept, cu liniștea din urmă căreia 
toți îi suntem datori, poetul Adrian Erbiceanu ne spune de 101 
ori, de la mii de kilometri depărtare - și în asta constă marea 
minune a nașterii târzii a acestui volum de versuri - ne spune și 
ne cheamă să intrăm pe porţile iubirii: Porţile inimii mele 
deschise,/ Inima mea generoasă și mare/ Vă așteaptă, pe toti/ 
cu Bine ati Venit! la intrare. 

Bine ai venit, Adrian Erbiceanu, la sărbătoarea infinită a 
Poeziei și în inimile noastre! 


Postfaţă la volumul Confesiuni pentru două generații 





Eduard Huidan 


Porţile lui Adrian Erbiceanu 


criitorii diasporei ne-au obișnuit cu surprize dintre 

cele mai plăcute. Între cei mulţi care scriu, de 

departe, mäcinati de dor, de amintiri, cu gândul la 
rădăcinile aflate poate numai în morminte, sunt puţini cei care 
depășesc o anumită stare și reușesc să atingă condiția 
creatorului care are dreptul să viseze că va fi atins vreodată de 
aripa eternității. La KRON-Art, în premieră, iubitori de 
literatură s-au întâlnit cu poezia unui român, emigrat în 
Canada cu peste douăzeci de ani în urmă, Adrian Erbiceanu. 
Acesta a ţinut să vină cu volumul de debut întârziat, în care a 
strâns poezii dintr-o viață - titlul cărții, Confesiuni pentru 
două generaţii este edificator - în România, pentru a se 
confrunta cu publicul „de acasă”. 

La Brașov, a fost o întâlnire specială, între oameni de 
cultură - la KRON-Art nu au venit numai scriitori, ci și artiști 
plastici, critici literari, ziariști, iubitori de literatură - ceea ce a 
creat cadrul unui fecund schimb de idei, pe marginea poeziei 
lui Adrian Erbiceanu dar și legat de literatură, în general, de 
condiţia scriitorului, fie el situat, fizic, departe de ţară, fie 
trăitor într-o Românie aflată într-o prea lungă și bezmetică 
tranziție. 

Concluzia întâlnirii a fost că Adrian Erbiceanu este un 
Poet, o voce de care va trebui să se țină seama, un șlefuitor 
atent al versurilor, un surprinzător stăpân al cuvintelor unei 
limbi pe care, de ani și ani, o vorbește doar în familie. O 
vorbesc perfect și copiii domniei sale, născuţi departe de ţară, 





însă iubitori de Eminescu, după cum a mărturisit public 
poetul. Despre volum vor scrie, desigur, criticii. 

Cert este că miza pe care a pus-o pe acest autor Casa de 
Editură ,Tribuna” din Sibiu, la simpla recomandare a unui 
prieten de departe, nu a fost un simplu gest de curaj ci un act 
de cultură, o investiție ce va înflori frumos în câmpul poeziei 
românești. 

„Ci care ţi-e chemarea și de unde?/ Cu care dintre degete-mi 
faci semn?/ Ce-mi ceri în schimb pe gestul tău? Räspunde!/ La 
care poartă vrei ca să te chem?!” sunt versuri care pot constitui 
o „cheie” pentru cei care își vor rezerva plăcerea de a zăbovi 
câteva ceasuri încercând la ,portile” lui Adrian Erbiceanu, 
deschise spre o lume fascinantă, care definește un poet subtil 
dar și de forță, în același timp. Reîntâlnirea cu el, conform 
promisiunii, la următorul volum, va fi, mai mult ca sigur, una 
fastă. 


Gazeta de Transilvania, nr. 3897, 28 Mai, 2003 





Mihai Miron 


Proiecţii pe hârtie 


este câteva zile, un alt prieten, ziarist, mă invită la 

o lansare de carte la Clubul Parlamentarilor. Aer 

condiționat, cafea, vin de calitate și sucuri 
naturale. Prăjiturele de complezentä. Particip, destul de 
reticent la festivitate, alături de câţiva aleși ai neamului veniți 
să salute prezența unui român din exil, care hărnicește în 
lumea slovelor. Printre cei de faţă, primesc și eu un volum cu 
dedicatia de rigoare. Îl bag în mapă și curios, acasă la lumina 
lămpii îl deschid. 

Se cuvine să recunosc: circumspectia mea a fost învinsă de 
cele 101 de poeme de mai mare sau mai mică întindere ale lui 
Adrian Erbiceanu, adunate în volumul Confesiuni pentru 
două generații. 

Tânăr fiind , autorul s-a pregătit pentru cariera militară, pe 
care cu sau fără voie a părăsit-o alegând drumul ce l-a depărtat 
de baștină până, hăt, în Canada, unde destinul i-a pus cravata 
omului de afaceri. Poate tocmai depărtarea de rude, de ţară, de 
prieteni la începutul celei de a doua vieţi, i-a pus în mână 
condeiul poeziei pe care a redescoperit-o ca balsam de 
dragoste și adevăr. 

Generatiile lui Adrian Erbiceanu sunt vieţile sale deosebite 
de acasă și de altunde, vârste ale aceluiași în oameni diferiți. 
Depărtarea dintâi și căldura regăsirii cu cei dragi dau ton și 
substanță poeziei care nu trădează nici un moment realitatea 
omului de afaceri. Substanţa versurilor este luată din lacrimă 
de stele, explozie solară și negru de cer înnoptat . 

Vă puteți convinge si singuri: 





,.…ÆEram făcuți să fim obedienti; / Tineam în braţe blidul de 
gastrite, / Simbol canonizat de-adolescenti, / Abandonati la 
colțuri de iubite. / Pășeam prin purgatorii, reformaţi, / Tocind 
bocancii cu același număr, / Prezenti obligatoriu când, strigati, / 
Purtam același semn, nescris, pe umăr. / Acum pricepem toți ce 
vanitäti / Am dus o viață în desaga goală.../ Pe-același drum, 
parcurs și alte dăți, / Albiti de vreme, ne-ndreptăm spre școală”. 
(Indurantà - Generației mele) 

Sigur că nu este nici locul și nici timpul unor adevărate 
acte de critică literară într-un cotidian cu alte țeluri principale, 
dar cred că între sfaturile bune ce le mai putem da 
concetätenilor este și acesta: citiți și acum în era 
calculatoarelor și a televizoarelor, citiți mai ales poezie. 

Ea vă va face mai buni , mai inteligenți , mai sensibili. Și 
iată, poezie se mai scrie. De calitate. Eu cred că vă poate scăpa 
iarna de frig și vara de caniculă. Simturile dumneavoastră se 
vor racorda la altceva, la inefabilul artei, al conceptului 
superior, al spiritului. Si de acestea, avem nevoie. 

Ca de lumină. 


Cronica Română, 13 iunie 2003; fragment 

Adrian Firica 
Poetul ca o carte fără coperte. 
Pe marginea a 101 poeme 
de Adrian Erbiceanu 


u o seară înainte de lansarea de la Eliad, Adrian 

Erbiceanu, Radu Herinean și Bogdan Geană ne-au 

călcat pragul - mie și Adrianei. Mare plăcere, mare. 
Printre altele ne-am închipuit o carte fără coperţi, adică o 
„carte conţinut”, fără ambalaj, apoi una constând numai din 
coperţi, autorul urmând să-i dea „conţinutul instant”. Vizita 
s-a terminat cu Adrian recitând somptuos, stând în picioare, 
printre noi. 

Dacă Adrian Erbiceanu nu se năștea în ţara limbii 
românești, eu nu ajungeam să scriu o falsă prezentare de carte 
de poezie, carte ce se cheamă: Confesiuni pentru două 
generații. 

De fapt, eu nu fac aici decât o „licență de eseu” pe 
marginea a 101 de poeme. 

„Alunecând din treaptă-n treaptă,/ Un univers fără sfârșit,/ 
O omenire te așteaptă/ Să spui, la toţi, ce ai găsit.” (De 
dragoste) 

După spusele autorului, cele mai multe poeme din volum 
sunt scrise în adolescență, la vremea stării poetice, cum 
îndeobște se spune, stare păstrată, probabil, vreme îndelungată 
în latenţă, pentru a o retrezi de curând, la a doua tinereţe. 

Poemele sunt grupate într-un triptic: Jocul de-a stelele, 
Regăsirea lui Narcis şi Viitorul în trecut. 

Jocul de-a stelele este tandru, ușor cast, de ce nu, ingenuu: 
„Aveam în noi minunea clorofilei/ Sădită-n fiecare colț de iarbă.” 





(Am luat); „Ti-am spus în soapte, ţi-am soptit cu ochii/ 
/Povestea mea născută din păcat.” (Ti-am spus în soapte). 

Regăsirea lui Narcis e partea tumultoasă a triadei, parte 
învolburată unde: „Ca repetări pe plombagine/ Filosofii am 
dezbătut.” (Când eram singuri). 

Lucrurile aici capătă ades proporţii homerice, avem de-a 
face cu încleștări, deșertăciuni, demoni, destine, protuberante, 
sensuri și fără de sensuri, alambicări, adică într-un fel cu toţi 
narcișii la un loc, contorsionati în propria oglindire, suferinzi 
de un sindrom exantematic. Asta pentru că regăsirea nu are 
sens decât dacă jocul este unul cu cărțile pe faţă. 

Viitorul în trecut e... un roman picaresc: vexatie, dialectică, 
materialism, anduranţă, disociere, proorocire, transfigurare, iar 
„La bar, femeile dansează goale.” Pro memoriam. 

Poetul nu experimentează. Se simte doar „bine” și în forma 
poemului cu rimă și la fel de comod, se mișcă atunci când e 
vorba de rigorile versului alb. Îl ajută mult o predispozitie 
naturală pentru naraţiune, Erbiceanu având un filon epic 
special, care îl salvează de fiecare dată de retorisme. 

Vă invit să citiți cartea, să vă convingeti de ce spune versul 
poetului, de la sine. 


București, Casa Eliad, 18. 11. 2004 





Mircea Gheorghe 


Tinereţea poeziei 


u volumul Confesiuni pentru două generaţii de 

Adrian Erbiceanu, ne aflăm în fața unei poezii scrise 

în urmă cu câtea zeci de ani, dar publicate abia 
acum într-o frumoasă ediţie la Sibiu. Editorul de la Sibiu, Emil 
David, nu numai că a publicat volumul de poezii ce i s-a 
propus, dar l-a însoţit si de o prefață elogioasă în care evocă 
„întâmplarea fericită" ce i-a scos în cale „ilustrul poet”, pentru 
el ,,necunoscut”. 

Având acum Confesiunile la îndemână se cuvine mai 
întâi de toate să apreciem temeritatea autorului. Nu e un lucru 
prea neobișnuit ca în tinereţe, oamenii, indiferent de profesia 
lor de mai târziu, să compună poezii, mai ales de dragoste, dar 
este cu totul neobișnuit și temerar ca după zeci de ani de 
tăcere literară, un autor să revină asupra textelor scrise la 18-20 
de ani și departe de a le considera niște „păcate de tinereţe”, să 
le recupereze și să le dea un loc important în viața lui. 

A meritat să facă un asemenea efort domnul Adrian 
Erbiceanu? 

Cu siguranţă, da. Poezia care ni se oferă este de factură 
clasică. Este o poezie elegantă, muzicală, cu o emoție filtrată, 
de o anume virtuozitate în care când și când recunoaștem 
ecouri ale altor voci dinaintea sa, mai noi sau mai vechi, dar 
unele venind de foarte departe: de exemplu a lui Alecu 
Văcărescu (din Oglinda când ti-ar arăta...) în Privind din 
umbră, a lui Eminescu din Floare albastră în Când eram 
singuri, sau a lui Minulescu în romanțe retorice, ușor 





convenţionale și cu finaluri anecdotice: Când te-am văzut... 
Duplicitate, De ce nu vii acum... 

Dar oricât ar fi de agreabile asemenea poezii, nu în ele 
trebuie căutate adevăratele resurse ale poetului, ci în altele 
unde acesta se lasă în voia unei expresivitäti necenzurate de 
ambiția de a uimi prin ingeniozitate: în Bătrânul orologiu, 
remarcabilă în întregime, găsim o splendidă strofa în care 
lumina fulgurantä se asociază zgomotului de fierăraie al 
drezinei ce aleargă în noapte spre o ţinta neprecisă. Drezina 
poate fi însăși viața noastră, obligată dramatic să concilieze 
fondul de impulsuri iraționale cu limitele strâmte și imperioase 
ale convențiilor sociale și morale: „Din când în când, un urlet 
vestea câte-o lumină/ Semnalul unisonic scăpat ca din durere/ 
În zgomotul isteric de fiare și de șină/ Lăsând cătune-n urmă, 
așa, ca o părere.” 

În Din colțul meu retorica nu mai este exterioară. Poetul 
trăiește un sentiment chinuitor de descumpănire și de eșec 
existenţial: „A fost un timp când mă-nfrățeam la trântă/ Cu 
vreme și cu arbori și cu ger,/ Cu tot ce-n voalul Tău se 
înveșmântă/ Știam ce vreau. Azi nu știu ce să cer”. 

În Insomnii, găsim o anxietate crispată. Eminescianul și 
somnul vameș vieții nu vrea să-mi ieie vamă, ne revine 
obligatoriu în minte, dar registrul este altul. Este relatarea unui 
coșmar. Nu avem gravitatea și condensarea extraordinară din 
poemul eminescian, ci expresia elocventă a unei sensibilitäti 
moderne - neputincioase și exasperate de fragilitatea vieţii: 
„Același vis îl văd în repetare/ Ca dorul când la brișcă se 
înhamă/ Extrapolat, încerc prin divizare/ Să-l fac, de pot, să-mi 
ieie iarăși vamă.// Ce relaxare stigmatizatoare/ Ce infamie care 
se recheamă/ Cu întreruperi ademenitoare/ Reîncepute pe 
aceeași gamă!// Mi-e somnul tot o cârpă zdrențuită,/ O 
dinamită c-un fitil ce arde/.../ Mă văd deja întins între 
brancarde/ O flacără de-abis încercuită/ Cu repetări, crescând, 
dinamitarde." 





Poate că-i e dat poetului Adrian Erbiceanu să fie descoperit 
acolo unde nu se așteaptă să fie căutat. Nu atât în poeziile de 
dragoste, cât în poemele acute care vorbesc de solitudine și de 
destrămare sufletească. 

Cert este că publicate după multi ani de la scrierea lor, 
poeziile acestea își păstrează prospetimea și în lipsa 
precizărilor poetului, nimeni n-ar fi putut spune ca ele au fost 
scrise într-o perioadă mai aproape de jumătatea secolului din 
care tocmai am ieșit decât spre sfârșitul lui. 

Tocmai de aceea am putea spune că prin Confesiuni 
pentru două generaţii Adrian Erbiceanu realizează un act 
salutar de regăsire a unei identități pierdute. Nu-i putem dori 
decât s-o adâncească într-o viitoare carte. 


Candela de Montréal, nr. 6, nov. - dec. 2003 





Ion Vlädutu 
Confesiuni — 
Din poezia exilului românesc 


ulegerea de poezii intitulată Confesiuni pentru 

două generații, cu subtitlul 101 poeme, de Adrian 

Erbiceanu este o carte aparte; poetul însuși fiind o 
apariție unică pe  firmamentul poeziei românești 
contemporane și am să mă explic imediat de ce. Dar mai întâi 
să vi-l prezint pe Domnul Erbiceanu. 

Pe Domnul Erbiceanu l-am cunoscut anul trecut, cu ocazia 
unei vizite în Canada, în casa fostului meu coleg de facultate, 
prietenul meu vechi, sonetistul și mai ales bine cunoscutul 
epigramist - profesorul Traian Gărduș. Traian mi-a destäinuit 
o adevărată revelaţie a sa în materie lirică - cartea Poetului 
necunoscut. 

Am petrecut o noapte albă în compania prietenului meu și 
a alesei sale doamne Nazica, dar mai ales într-un har rar de 
împărtășire dintr-o lirică aparte; așa de aparte încât aș putea 
spune că imaginea poetică ce-mi era servită de Poetul 
necunoscut prin stihurile sale era de-a dreptul imprevizibilă. 
Si am să exemplific mai jos. Parafrazându-mi Nașul din Golești, 
tipul acesta era: „de-a dreptul — pur și simplu!” Să vedem de ce. 

Mai întâi, această carte de debut este, de fapt, debutul „pur 
și simplu!” Poetul Erbiceanu debutează cu o carte și nu, cum 
tradiția ne învață, cu o strofă-două, pe la diferite gazete mai 
mult sau mai putin literare sau pe la fitece „foaie a vitelor de 
pripas” - vorba Eminescului. El nu a publicat nici un vers mai 
înainte și apare dintr-o dată, ca un fulger! cu un volum bine 
structurat tematic și foarte original; ca să nu zic inedit. Și mai 





apoi, parcurge în această carte de debut, un drum întreg, urcuș 
greoi, gestant în arta creaţiei sale anevoioase. Versul se redă 
arghezian, trudit, chiar dacă are pas-par-tout note zburdalnice, 
topârcenești. Neologismul însă, tot așa de frecvent și fervent 
căutat ca pe la Topârceanu, are totuși altă greutate. E mai 
degrabă profund și mai apoi ornat. Eșalonarea se străvede în 
gradarea confesiunilor sale, pe capitole: Jocul de-a stelele, 
Regăsirea lui Narcis, Viitorul în trecut. 

Să urmărim împreună această gradare. Dar numai spre 
exemplificare, pentru că nici timpul meu și nici spaţiul 
tipografic nu mă îmbie la un studiu exhaustiv. Ca să nu mai 
spun de exegeză, care, fără falsă modestie, îmi lipsește; eu fiind 
mai degrabă grămătic decât estet. Tot ce vreau și încerc să fac 
eu aici, este să vă prezint un poet necunoscut, care odată ce 
vă este prezentat, vă va fi si bine cunoscut; aceasta pentru că, 
dacă e citit, poetul Erbiceanu nu mai are nevoie de nici o altă 
prezentare. Cartea sa nu numai că îl prezintă, dar îl și 
reprezintă totodată. 

Si ca în orisicare prezentare, e un Prolog prologomena, ca 
în prima poezie - Geomantie (p. 5), în care, după ce copilul 
Adrian ne spune cum se juca cu pietricelele lui și cum cu 
fiecare pietricică devenea mai pirolatru, mai gnomic și mai 
soliloc - la nevoie, consultați un dicționar de neologisme, ca și 
mine! Se lasă încărcat de ponderea de stele din Jocul ce va să 
vină în versu-i mai târziu. Se cenzurează apoi în rezoluţii 
simple, dar nu așa de pirolatru ca mai înainte, zicând și el ca 
toată lumea: ,,...doi cu doi fac patru”. Şi ne dăm seama că are 
dreptate. Tot aici, în analiză, poetul se descrie clairvoyant în 
drumul său de „globe-trotter nou” lăsând deoparte „plăceri 
lascive” sau „idei moniste” ce „mucezesc tardive”, atunci când 
„imuabil”, în lumea asta a pietricelelor sale, există doar El. 
Noroc cu para lui Newton - pe care eu o știam de măr! - care, 
căzând, i-a obliterat un vers cuneiform. Atunci, diletantismul 





său gângav trăgea să moară si El „...a suferit o lună. Enorm.” 
Dar preventiv, nu profilactic. Și astfel Adrian ajunse la 
Aristotel. De unde iar se vede cum că din jale s-a întrupat 
Electra! 


Citez: „Ajuns distrat erou de tragedie / L-am întâlnit în raft 
pe-Aristotel. / Prin MIMETISM (s.a.) i-am scris o poezie / Și am 
rămas înfiorat. Și el”. În final, poetul ne asigură că: „Eliberat de 
solipsism, sensibil”, gândul său „Se vrea o strofă sau un vers, 
măcar”. 

În realitate, Domnul Erbiceanu s-a eliberat de toate. De 
toate relele. Ofițer de carieră în România Soceaușistă, și-a dat 
jos galoanele militare fără voia Comandantului Suprem, și 
săltând din tină pe cele ale demnităţii umane, le-a făcut să 
scânteie în timp - de atunci și până azi. S-a prezentat atunci 
„La raport” şi a spus: „Eu vreau să emigrez în Canada! Cu orice 
risc.” Şi a emigrat. 

În poezie a atins în crescendo note alte, cu puritäti de 
lumină lină și de muzică siderală. Eternă rămânând doar 
harpa, vibrând în timp edenic, plângând sau jubilând iubiri 
terane, din câte au fost, din câte vor ca să mai fie. 

Rămân aici cu această mult prea succintă prezentare, prin 
care doar am vrut să vă fac cunoscut pe „Poetul necunoscut” al 
Diasporei noastre. 


Romanian Times, nr. 107/2004 - 29 aprilie 





Dan Popescu 
Cuvânt înainte la vol. Divina Tragedie 


An spaţiile Revistei Transilvania o să regäsiti, într-un 

[er poetic, capitolele unui interesant volum liric, în 

lucru, care are un titlu incitant: Divina Tragedie. 

Autorul, Adrian Erbiceanu, ne face părtași și martori la o 
mini-replică modernă și actuală a unei celebre creații dantești, 
Divina Comedie. Poetul ancorat în alt spațiu istoric, cu o altă 
atitudine, având valenţe civico-literare, dorește să ne convingă 
că oferă un registru poetic aparent facil și totuși distinct, 
încărcat de formula intimitätii poetice. 

Divina Tragedie este un periplu dintr-o epocă apusă, spre 
o epocă revolută, dar plină de sechelele tovărășiei politice. Mai 
mult, suntem puși în fața unui rechizitoriu cu formule estetice. 
Erbiceanu nu uită în jocul poetic să presare judecăţi cu 
valabilitate universală. Părăsind cetatea-i de fildeș, poetul se 
încumetă să coboare în vâltoarea vieţii. Partizanatul politic și 
filosofic este regăsit aidoma creaţiei lui Dante, a lui Hugo și 
Tolstoi și nu în ultimă instanță creaţiei eminesciene. 

Erbiceanu ne poartă în somptuoase habitate istorice, 
transpunându-se în diferite ipostaze, de multe ori comune și 
nouă, alternând, când pătimaș, când indiferent și rece, când 
om, când în haina luceafărului. Cert este un lucru: creaţia lui, 
derulată în cele XIII capitole, ne întărește convingerea că 
suntem practicantii expresiei libertăţii. 

Personalități cunoscute politicii și istoriei noastre sunt 
zugrăvite de cronicarul-poet, oferindu-ne o litografie a 
comportamentului uman. 





Versurile, uneori prozaice, au virtuți plastice, fiind 
adevărate spaţii scenografice care își așteaptă actorii. 

Fonetismul  versificatorului poartă aceeaşi amprentă 
dinamică. 


Perechea poetului Divinei Tragedii se dorește a fi un 
vizionar. Poetul nu ezită să folosească în versificatie tente 
burlești, tonul popular sau cel elevat, cum nu ezită să 
pigmenteze creaţia cu geologicul cuvintelor. 

În tot acest peisaj transcendental Erbiceanu folosește 
temele și pentru o radiografie a moralității societății. 

Simbolurile dau eterogenitate volumului Divina Tragedie, 
dar și o factură parnasiană savantă. 

Astfel, Divina Tragedie devine tragedia cotidiană. 


Revista Transilvania, | / 2004 





George L. Nimigeanu 
Surpriza cu numele de 
Adrian Erbiceanu 


ă aterizezi în forfota canadiană a Montrealului, străin 

cum străină e frunza-n pădure și să afli că acolo există 

cineva care a întrebat de tine, dorind să te 
întâlnească, mi se pare că este o surpriză mai mult decât 
plăcută. 

Cu atât mai mult cu cât, ulterior, după un prim contact, 
afli că persoana respectivă se situează, cumva, pe aceeași 
lungime de undă cu modul tău de a vedea lumea, cu felul tău 
de a gândi și mai ales, cu modul tău de a „traduce” stările 
sufletești, impresiile și realitatea imediată, ca și cea ontică, în 
expresii specifice preocupărilor tale, hai să le zicem „colaterale” 
vieții de zi cu zi, căreia suntem obligaţi să-i răspundem cu 
promptitudine și aplicaţie, conform luptei cu existența. 

Surpriza, pentru mine, s-a numit Adrian Erbiceanu. Ne 
văzusem la Mediaș „în doi timpi și trei mișcări”, schimbând 
doar câteva cuvinte, cu ocazia lansării primei sale cărți, 
Confesiuni pentru două generaţii, lansare mijlocită de 
cunoscutii oameni de presă sibieni Emil David si Adrian 
Popescu. 

Ne-am văzut și ne-am despărțit. Ne-am revăzut, ca 
prieteni de data aceasta, la Montreal. Și ca și cum ne-am fi 
cunoscut de când lumea, ne-am regăsit - pe de-a-ntregul - în 
disputa „neiertătoare asupra cuvântului, cu și prin intermediul 
cuvântului. Și surpriza și mai mare, Adrian Erbiceanu nu mai 
era cel de la Mediaș, din Confesiuni pentru două generații. 
Era unul nemulțumit de sine și de „Confesiuni...” și în noile 





sale realizări poeticești, sărise câteva trepte în sus, dintr-un 
singur pas, tintind nu doar Divina Tragedie, care fie spus, este 
o demonstraţie de virtuozitate ca meșteșug poetic și totodată, 
o amplă fotografie mișcătoare, realizată cu mijloacele poeziei, 
asupra unor stări de lucruri trăite de noi toţi, stări care au 
devenit deja istorie, dar care ne-au marcat iremediabil. 

Este o carte singulară, neobișnuită. 

Dar autorul ei se gândea la următoarea carte, ridicând 
privirea lăuntrică spre o ţintă numai de el știută, neezitând 
însă să vorbească despre ceea ce îl frământă. Nemulțumirea de 
sine, sper, în cea de a treia carte, se va dovedi și productivă și 
benefică, așezându-l în adevărata sa lumină creatoare. 

Mă simt obligat, destăinuindu-vă toate aceste, să adaug și 
cele ce urmează. Ca persoană particulară este de-a dreptul 
cuceritor, având o fire deschisă, comunicativă, deschizându-se 
ca o carte care se scrie pe dinlăuntru, neterminată însă și 
tocmai de aceea, gata să ia aminte la opinia celui de alături. 
Atent la ceilalți, este, în același timp, și atent cu sine, dovedind 
că poezia „îl scrie”, întocmai cum poetul singur pe sine s-ar 
scrie. 

Așa se face că poemele sale recente se remarcă prin 
conciziune și profunzime, prin claritate și acuratețe, prin 
perspectivă și seninătate, necantonând în zone închise. 

La ora actuală, Adrian Erbiceanu este stăpân pe uneltele 
poetului care este și mai ales, știe să utilizeze aceste unelte. 

El beneficiază de un aparte simț al limbii române, între 
cuvintele căreia nu ezită să infiltreze neologismul care 
nuanteazä și colorează ideea și structura poetică, conferindu-i 
fluentä și personalizând versul cu amprenta sa specifică. 
Posibilităţile sale creatoare îndreptätesc cu prisosintä 
încrederea cititorului si iubitorului de poezie. 

Eu, din toată inima, și azi - cu ocazia lansării montrealeze 
a volumului Divina Tragedie - dar și în viitor, cu ocazia 
viitoarelor sale cărţi, îi doresc succes! 


Revista Terra Nova, Montreal, Oct. 2016 





Adrian Popescu 
Divina Tragedie - o epopee poetică 
cu virtuţi nebănuite 


ublu eveniment editorial găzduit de Biblioteca 

Județeană ASTRA, panteonul culturii si 

spiritualităţii locale și nu numai: este vorba de 
prezentarea producţiei editoriale a prestigioasei Edituri RAO 
București, grup editorial reprezentat de Ilie Câmpeanu și de 
lansarea volumului de poezii Divina tragedie, aparținând 
poetului Adrian Erbiceanu, cel ce a revigorat mișcarea poetică 
din diaspora, poetul care și-a surprins confrații din țară. 

Dacă Editura RAO ne-a copleșit cu oferte care mai de care 
mai spectaculoase, directorul Bibliotecii Judeţene ASTRA, fiind 
solicitat în încheierea unui parteneriat din perspectiva 
evenimentelor culturale din 2007, Adrian Erbiceanu, cu 
discreție și cu modestia specifică marilor creatori, ne-a 
împărtășit crezul său poetic, ne-a încântat cu stilul 
inconfundabil al recitatorului-orator, asemenea marelui critic 
George Călinescu, aducându-ne în sfera poeziei de inspiraţie 
socială, având izul creaţiei lui loan Budai Deleanu și de ce nu, a 
magnificului Eminescu, două nume de care, creaţia lui 
Erbiceanu pare să-și lege pulsul creativ. 

Am reţinut, cu ocazia lansării ineditului volum, mărturiile 
de suflet ale directorului Casei de Presă și Editură Tribuna, 
Emil David, dar și notele critice, pertinente, ale lui lon Onuc 
Nemeș, directorul Bibliotecii ASTRA. 

Adrian Erbiceanu, prin acest volum, zidește iubirea peste 
ura istorică și ne postează într-o iconografie postmodernistă 

unde „rostirea” uneori biciuie, alteori ironizează, dar de fiecare 
dată este dătătoare de speranță. 

Revista Transilvania, condusă de Corvin Lupu, a avut, în 
egală măsură, curajul și inspirația de a publica secvențial 
„cânturi” din acest serial poetic incitant, ca o mini replică la 
celebra creație dantescă Divina Comedie. 

Ne-au cucerit somptuoasele și arhitecturalele formulări 
poetice, muzicalitatea versurilor, care pun criticii literari într-o 
vădită încurcătură de a defini acest stil, fiind tentaţi să-i 
definească opera ca pe un stil original cu o rimă „a la 
Erbiceanu”, fapt ce ne aruncă în sfera poetică a celebrului 
Nichita Stănescu, cel ce a întors clepsidra artei poetice. 

În fond, acest lucru nu este rău, așa cum avea să ne 
destăinuie un alt erudit, de data aceasta din mediul militar, 
gr.br. prof. univ. dr. Nicolae Uscoi, decanul AFT, căci, în 
peisajul contemporaneitätii culturale se simte nevoia unui 
fonetism versificator, capabil să readucă interesul pentru 
creaţia poetică. 

Ar fi mai multe de spus despre explozia si efervescenta 
novatorului Erbiceanu, dar cred că finalul acestei consemnări 
ar fi normal să aibă pecetea autorului care, în scrisoarea către 
cititori își încheia „preludiul” poetic cu: „...Cercând povestea 
vieţii în pagini s-o cuprind, / Cu gândul că, la vremea când anii 
ne-or cerni, / Ne-om depäna aleanul -poveste- la copii... / Iar ei 
purtând lumina - cuvânt peste cuvânt - / Vor da de-o umbră 
caldă. Și-o urmă pe pământ...” 


Tribuna, nr.4172, 30.11.2004 

Ion Rosioru 
Divina tragedie 


drian Erbiceanu a debutat editorial cu Confesiuni 

pentru două generații, în 2003. Poetul trăiește în 

Canada, de unde privește realităţile politice și 
economice românești cu o anumită detașare, spaţiul preluând 
aici o funcţie ce de regulă revine timpului. 

Cea de a doua carte de versuri semnată de Adrian 
Erbiceanu - Divina tragedie (Editura Tribuna, Sibiu, 2004) - 
se vrea o replică la Divina comedie a lui Dante, via Stantele 
lui George Topârceanu. 

Cartea e dedicată poporului român și se deschide cu o 
Scrisoare către cititor, scrisoare din care aflăm că, departe de 
țara de obârșie, poetul se angajează să-și fructifice literar 
experiența trecerii: „prin ani de pâclă - orânduiti cetos/ ca 
viforul ce bate și te pătrunde-n os”. 

Trecutul nu-i dă pace și în acest caz, eliberarea prin scris se 
impune imperativ, ca o debarasare de prinosul de imagini 
coșmărești care-l apasă și-l învăluie mistuitor. 

În tenebrele dintr-un spaţiu ezoteric, malefic prin aceea că 
acolo ajung doar cei trimiși de Iele, poetul, și el o umbră, caută 
să iasă la lumină. Întâlnește umbra lui Topârceanu, care-l 
sfătuiește să nu se avânte spre creste și să nu-și asume visul ce 
l-ar costa viaţa. Poetul pleacă în căutarea luminii. 

Paradisul semnifică aici minciuna comunistă din care se 
eliberează însă la vreme: „Puterea drămuind-o să-mi ajungă./Ce 
bine c-am scăpat de utopie/ Că, până sus, mai este cale lungă!...” 





Poetul incarnează insurgentul, revoltatul mesianic menit 
să spulbere mitul fals al fericirii perpetue pe care o promit 
ideologii roșii. 

Autorul înfierează practicile curente ale acestui tip de 
societate: delatiunea, racolarea de turnätori, șantajul, crima 
politică odioasă, inocularea fricii în sufletele celor multi sau 
nealiniati, anihilarea individului care gândește pe cont propriu. 

Comunismul e ideologia care anesteziază judecata omului 
și îi atrofiază rațiunea. Societatea comunistă e bazată pe 
minciună, pe vorbe goale, conceptul de egalitate e unul de 
fațadă. Omul e sub vremi. Puterea nu acceptă crâcnirea. 

La capătul calvarului protagonistului se află templul 
credinței. Eul narator caută îndârjit armura care să-l 
invulnerabilizeze în lupta cu întunericul roșu. Sentimentul de 
prăbușire, de nimicnicie, îl invadează nu o dată și mereu i se 
amintește că drum de întoarcere nu mai există: „O voce-atunci 
căzu de sus: Străine,/ Oricine-ai fi, la poartă de se bate,/ 
Intrarea este pentru orișicine,// leșirea numai... pentru cine 
poate!” 

Poetul  radiografiază nefasta instalare la noi a 
comunismului dogmatic, a „angajării” forțate a românilor pe 
calea trasată de Stalin. 

Cei cu coloana vertebrală verticală au fost aruncaţi în 
infernul roșu și aneantizati fără milă. Ieşirea din marasmul 
ideologic e apanajul celor temerari. Poetului i se revelează 
oracular steaua sa pentagonală și el își asumă acest drum 
inițiatic ireversibil. Limpezirea se produce greu și tribulatiile 
sunt dramatice. Capcanele se ivesc la tot pasul și tentatiile spre 
extreme îi zdruncină intuiţia și-o fac ezitantă. 

Destinul transfugului nu-i de loc unul roz; condiția 
dezmoștenitului care a pierdut tot, în afară de accentul limbii 
materne, e una tragică prin excelență. Vocile lăuntrice îl 
mistuie în focul lor halucinant și-i întretin o perpetuă si 





sfâsietoare stare de derută ce-l determină să se compare cu un 
Dante perceput astfel ca existențialist avant la lettre. 

Opţiunea, o dată îmbrăţișată, nu exclude remușcările si nu 
potolește frământarea lăuntrică și setea de certitudini morale. 

Terminarea „epocii de aur” nu coincide câtuși de puţin cu 
sfârșitul calvarului pentru milioanele de români care au ţinut 
cu orice pret să-și păstreze demnitatea negârbovită. 

Așa-zisa tranziție e sub multe aspecte tributară celei 
dintâi, de fapt e prelungirea, și-n multe privințe desăvârșirea 
acesteia, așa că ea-și găsește aceeași nemiloasă radiografiere în 
Divina tragedie. 

Libertatea e aici înăbușită prin modalități cu mult mai 
rafinate și mai cinice. Organele de represiune și-au schimbat 
doar măștile. Poliția politică e departe de a-și fi pierdut 
obiectul muncii și ea nu se dă în lături de la nimic în campania 
debarasării de cei ce stau în cale fanaticilor înfometați de 
putere. Cei care l-au redus fizic la tăcere pe tiran n-au făcut-o 
în alte scopuri decât spre a-i continua, parcă și mai îndârjit, 
opera urcării pe culmile de aur ale comunismului nemuritor, 
dar la fel de intangibil ca și Fata Morgana. 

Cu toate acestea, istoria, din care Dumnezeu n-a fost încă 
alungat cu totul pare să surâdă celor ce, sub o formă sau alta, 
au îmbrățișat revolta împotriva statului totalitarist și a celei 
mai inumane dictaturi, și să dea un sens pozitiv jertfelor cu 
care poporul și-a păstrat esenţa ființei sale naționale. 

Integrarea lui Adrian Erbiceanu în peisajul literar actual e 
una benefică pentru literatura română de atitudine civică. 


Luceafărul, nr. 18, n mai 2005 





Bogdan Geana 
Divina tragedie sau Adrian Erbiceanu, 
alchimistul de sub gluga alegoriei 


icea Aristotel în a sa Poetica cum că tragedia s-ar 

»despärti” de comedie prin faptul că prima năzuiește 

să-i înfatiseze pe oameni mai răi, cealaltă, mai buni 
decât sunt în viața de toate zilele. 

Mai răi sau mai buni, cu alte cuvinte din nou grade, ceea 
ce în principiu ar trebui să ne trimită cu gândul la un nucleu. 
Din ce in ce mai multi cunoscuți mă întreabă atunci când vine 
vorba despre vreun film: e comedie? 

Există o teamă a mundanului de tragedie, iar dacă ar fi să 
mă raportez la Platon ar urma firesc concluzia că ne e teamă de 
„omul mai rău.” Să fie oare teama de realitate, într-un context 
geo-politic în care se pot număra pe degete genurile de 
comedie care se perpetuează la ora actuală, totul nefiind decât 
o perpetuă repetiție a acelorași clișee? 

Sunt întrebări forțat contemporane, misterul din spatele 
acestei dileme răscolindu-l pe Platon însuși, care nu aflase nici 
el răspunsul. Nu trebuie însă exclusă finalitatea, din nici unul 
dintre aceste două genuri. 

Nimeni nu își dorește să trăiască o tragedie, dar pe nimeni 
nu mai sperie să treacă prin clipe tragice câtă vreme finalul 
este unul fericit. Adrian Erbiceanu pare să știe răspunsul, cel 
de-al doilea volum al său purtând pecetea alchimiei, ca rezultat 
al sublimărilor existenţiale. 

Divina tragedie, volumul de față conţine 13 cânturi, 
fatidice ca și cifra cu pricină și vorbește despre același lucru 
despre care vorbea și Dante, în cealaltă „divină”, cu specificarea 





că Adrian Erbiceanu - autorul știe mai multe despre lumesc, în 
comparație cu „mai marele său Divin”. 

Dacă la Dante între infern și paradis se afla un etern 
purgatoriu, la Adrian Erbiceanu răul și binele își păstrează 
dimensiunea abstractă iar purgatoriul se concretizează până la 
limitele pisăloage ale logoreei. 

„De ce abandonasem Sanctuarul / Atât de liniștit și agreabil, 
/ Când nu zărisem decât Felinarul?”... // Mă furișam prin golul 
deplorabil / Pașii-nșirându-i unul câte unul / Și cläntänind din 
dinți, de frig, probabil. // „O, de-aș ajunge să găsesc cătunul / 
Ce luminează ca un far, departe”... / Mi-am zis în gând 
îmbrățișând zăbunul; ” 

Stimate Domnule Topîrceanu, Adrian Erbiceanu vă 
readuce în actualitate printr-un cover de vremuri noi. 

Ne aflam în centrul unui coridor ca un balansoar, când la 
ușa Infernului, când la cea a Paradisului. La un moment dat 
una din porţi tot se va deschide și atunci vom realiza dacă 
Divina tragedie este un volum tragic sau unul comic. 

În definitiv totul nu depinde decât de „cine scăpă cu viață.” 
Cât de jumuliti, nu mai contează. Suntem laolaltă, și ca într-un 
film de groază, peste câteva ore unii se vor revolta că Adrian 
Erbiceanu nu a mâncat salam cu soia, iar alții că autorul îi 
minte acum cu cârnatii și snitelele sale vegetariene via- 
Quebec. 

„O voce-atunci căzu de sus: „Străine, / Oricine-ai fi, la 
poartă de se bate, / Intrarea este pentru orișicine, / Ieşirea 
numai... pentru cine poate!” 

Cu alte cuvinte, tragicul lui Adrian Erbiceanu față în față 
cu gustul amar al divinului dantesc cu final fericit este pe atât 
de optimist pe cât de amuzantă pare o știre de la ora 5 în care 
se vorbește despre Sodoma la Govora. „Nu-i oare Timpul copt, 
să-și joace Hora?... / Și, din pustiul noptii infidele, / Scäpate ca 
din mână de Pandora, // Pe cerul Țării se iviră stele.” 





AC 
PENSE 


Edili, oale, enormitäti, ana, vasile, teohari, gheorghe 
gheorghiu (nu Gigi ci Dej!) elena, antena, tutulora, ahile, 
olimp, goma, sodoma, stânga, dreapta, credit-bang, bancoflex, 
fondul nominal de investiţii, magii, caritas, orizonturi roșii... 

Acatistul lui Adrian Erbiceanu. „Un babilon! Așa păreau 
s-arate / Încrengăturile de legi-spirală, / De-adunătura vremii 
guvernate.” 


Casa Eliad, București, 2004-11-19 





Doina Hanganu-Bumbăcescu 
Divina Tragedie - o tragedie contemporană 


arafrazând titlul operei marelui Dante, Adrian 

Erbiceanu și-a intitulat poemul - căci este un poem 

dacă nu o epopee - Divina Tragedie. Pentru ca 
asemănarea să fie și mai mare, acesta a fost compus în Cânturi 
- treisprezece la număr - alcătuite din tertine, întocmai ca 
opera marelui italian. 

Divina Tragedie este o radiografie a lumii politice 
românești contemporane, un tablou al moralității în care 
trăim. Este o creaţie îndelung gândită, cu viziune panoramică, 
urmărind nu efemerul, ci perenitatea. 

Lucid și matur, cu experiențe de viață cruciale, Adrian 
Erbiceanu realizează în Divina Tragedie un adevărat 
rechizitoriu emițând judecăţi cu valoare universală. 

Imaginând o călătorie într-un spaţiu tenebros, poetul 
nostru este creator de atmosferă. El demonstrează înțelegerea 
unei întregi epoci istorice ale cărei prelungiri le simțim încă și 
astăzi. Aluziile la perioada ceaușistă sunt evidente ca în 
versurile următoare: „Era un timp perfect de-organizare / De 
muncă în comun și unitate / De Țară nouă descälecätoare / 
Când frate se alinia cu frate / Nu toți egali, dar asta ce contează 
/ Când pe lozinci scria Egalitate?” 

Redând sunetele ce le aude în călătoria sa fantastică, 
sunete prevestitoare de apariţii ce înspăimântă, realizează un 
tablou cu puternică forță de sugestie: „Păreau în juru-mi toate 
că aleargă / purtate de o mână nevăzută // Crispat de starea 
abracadabrantă / Prin neguri încercam să vad Fantoma / Ce mă 

ținea în starea palpitantă. 

Cu vigoare este creionată atmosfera închisorilor în care 
oamenii au avut de suferit chinuri cumplite, de pe urma 
acestui gigantic experiment eşuat, care a fost comunismul: 
„Vină zeiță cu har și dedică / Cântarea ce simt că vrea să 
urmeze / Acelor ce acroșând fără frică / Au vrut un popor să 
descătușeze / Lăsând zălog pentru posteritate / Viaţa lor tânără 
pe metereze.” 

Vorbind despre acest poem de largă respiraţie, poetul și 
criticul Adrian Munteanu spune în însemnările sale că autorul 
Divinei Tragedii încearcă reabilitarea și contemporaneizarea 
formulei renascentiste a sublimului Dante. Încercarea este 
meritorie și complexă, conchide recenzentul, părere la care 
subscriem și noi. 

O menţiune în plus pentru Scrisoare către cititor, 
poezie ce deschide volumul. Versuri frumoase, limpezi, 
sensibile, avertizează cititorul, fiind ca o chintesentä a întregii 
lucrări: „Pe fiecare filă a cărții care-o scriu / Las sufletu-mi să 
cearnă tăcere și pustiu”, sau „Văd umbre ce se-adună pierdute, 
fără glas. / Să fie oare viaţa atât cât mi-a rămas?”... 

O Carte este una dintre cele mai mari și mai inexplicabile 
minuni create de mintea omului. Nimic din ce-i omenesc nu-i 
este străin: viaţa, suferința, moartea, dragostea. 

Cartea vorbește, plânge, ţipă, tace, cântă și sopteste. 

Sträbati sute sau mii de kilometri ca să urci pe Acropole, să 
vizitezi Louvre-ul, să-ți pui întrebări la Stonehenge. Dar cartea 
încape într-un buzunar și o poţi purta cu tine oriunde. 

Cartea concurează cu timpul sau cu piramidele. 

Cartea este un miracol și nu va pieri niciodată. De aceea ne 
bucurăm astăzi când lansăm o carte lăudându-i simplitatea, 
fineţea, conciziunea, echilibrul și profunzimea tonului general, 
invitându-ne la reflecţie. 


Revista Candela din Montreal, nr. 5 / 2006 





Remus Foltoș 
Divina tragedie - Sibilinic, nostradamic, 
surprinzător... 


rima reacție, la citirea acestui volum, a fost surpriza 

și uluirea. Deși rimele erau perfecte, îmi era deosebit 

de greu să urmăresc sensul. Sensul era cel putin 
abscons, ocult. 

Și apoi am fost, la a doua lectură, copleșit pe de-a-ntregul 
de acest fel de a vorbi. Fără doar și poate am înţeles valența 
ascunsă a acestui volum, caracterul de pionierat inclus în 
rădăcina cea mai intimă a poemului. 

Nu vom stărui prea mult asupra acestui volum, deși ar fi 
trebuit să o facem. De regulă, atunci când poţi spune lucrurile 
mai pe scurt, e bine să o faci. De ce să insiști acolo unde nu e 
cazul?!... 

Divina tragedie e o lucrare poate singulară în literatura 
română. Există în ea un aer sibilinic, un iz de ghicitură ce te 
izbeste la fiecare pas, creându-ti probleme de comprehensiune. 
E un efect stilistic de „încurcătură” foarte bine găsit. Ti se pare 
că este prezentată în faţa ta o înșiruire de situaţii concrete greu 
de descifrat - într-un discurs aproape ininteligibil. De aici si 
acel farmec nostradamic. 

Ti se pare că înţelegi, și totuși nu înţelegi. 

Cu toate acestea nu-ți poți opri pofta de a continua lectura. 
Parcă te trage o mână nevăzută, spunându-ti să nu te dai bătut, 
spunându-ti că există acolo o miză cu mult mai importantă 
decât receptarea uniliniară a textului. Ti se pare un text cu 
mesaj ascuns. Un discurs pe care ti se pare că merită să-l 
epuizezi lecturându-l, deși nu-l poți epuiza cu înțelegerea ta. 

Efectul e straniu și probabil, cum am spus, este singular. 
Avem, desigur, exemplul lui George Anca, exemplul de „a vorbi 
în dodii” — cu toate acestea poezia lui George Anca e undeva 
departe de ceea ce a descoperit Adrian Erbiceanu. 

Si chiar dacă mesajul principial este sociologic, acest mesaj 
poartă în subsidiaritate și asupra altor direcţii. Nu este de ajuns 
să înţelegi critica acidă la morala politică si socială a acestor 
vremuri. Si nu este suficient să devii conștient despre tentatiile 
negative ce ne brăzdează epoca. Este necesar să privești mai 
adânc, să fii conștient mai ales de „ambalajul” în care apare 
această critică. E foarte important. 

Modul cum Adrian Erbiceanu spune lucrurile adaugă plus- 
valoare la orice idee ce este vehiculată. 

Vorbind despre experiențele sale personale în ceea ce 
privește raportul cu evenimentele din jurul său, autorul inculcă 
acestor experienţe o patină reactivă eminamente etică. 

Reacţiile sale sunt viu colorate, sunt acompaniate de o 
vervă rarisimă și specială. În mijlocul faptelor trebuie să știi să 
reactionezi. Să decizi. Să te supui când este cazul. Sau să te 
revolti, de asemenea. 

Biruinta asupra negativitätii evenimentelor trebuie să fie 
preocuparea din fiecare clipă. Niciodată nu te poți mulțumi cu 
ceea ce ai „câștigat”, cu ceea ce ai „în fața ta”. Idealul și 
problema idealului, poate, este cel mai bine reprezentată în 
acest volum. Omul este purtat la suprafața oceanelor 
furtunoase doar de idealurile sale. 

Cine nu are un ideal, nu poate supravieţui. 

Probabil că lecţia cea mai însemnată a volumului este 
tocmai aceasta: să te mentii pe linia de plutire pe care numai 
idealurile ţi-o pot furniza. 

O altă impresie ce are percutantä și promptitudine este 
„hărţuirea” sensului. 

Poetul parcă se repliază mereu, și cu aceeași forță, din fața 
simplicitätii, ca si cum i-ar fi teamă că ar putea cădea în 





plictiseală și banalitate. Suprapopularea unui sens cu mai 
multe sensuri subiacente este un procedeu prin care este 
viciată claritatea, dar este cultivată solicitudinea atenţiei și 
interesului. 

E ca în viaţă: destinul frecventează mai multe cărări 
concomitent, iar omul este supus unor permanente încercări și 
cumpene, este situat mereu la răspântii, cărora, de multe ori, 
nu le poate ghici însemnătatea. Dacă ar fi uzat de o formă de 
expresie simplă, Divina tragedie s-ar fi scufundat într-o 
peremptorie și prelungită poliloghie anostă. 

Dimpotrivă, aşa cum ne apare, ea magnetizează, împrăștie 
un farmec irezistibil. Ca o veritabilă mitologie personală, așa 
cum ni se prezintă, Divina tragedie va avea pentru marele 
public multe necunoscute - așa cum, de altfel, are și pentru 
mine. 

Cu toate că am discutat câteva lucruri cu însuși autorul ei, 
această lucrare nu este decât o invitație de a descoperi 
biografia poetului. 

Dar totul ia o formă interesantă: numai acela care se va 
opri cu răbdare asupra biografiei poetului, va putea descifra 
textul. 

E ca un joc al poetului cu cititorii săi. Un joc pe care 
Adrian Erbiceanu îl propune ca și cum ar face un pariu cu 
posibilitatea sau imposibilitatea de a descifra un destin. Oare 
un destin uman poate sau nu poate fi descifrat? Asta este cea 
mai gravă întrebare. 

Dacă poetul își cunoaște destinul, oare cititorul lui cel mai 
avizat va putea descifra semnele poetului lăsate printre 
lucrurile și evenimentele lumii?... Aici mi se pare că atârnă în 
cea mai mare măsură miza acestui volum. 


Extras din vol. Mari idei în poezia lui Adrian Erbiceanu, 
Editura Fides, lași, 2016 





Cezarina Adamescu 


Sensuri și interpretări în poemul epopeic 
Divina Tragedie 


ălătorie între lumi sau Strania întâlnire în 

Eternitate s-ar putea intitula acest poem epopeic 

în tertine pe care autorul l-a gândit ca o satiră 
socială de proporţii, cu nuanțe filozofice și trimiteri la 
capodopera renascentistă al cărei titlu este vehiculat de sute de 
ani fără să se epuizeze. Faptul că Divina Comedie continuă să 
inspire si astăzi poeţii lumii este dovada că opera e 
nemuritoare. 

Începând de la titlu care face trimitere la Trilogia lui Dante 
Alighieri, pe tot parcursul volumului se conturează proiecția 
alter-egoului poetic - plasat în spaţii metafizice și în timpuri 
revolute, nu numai ca martor contemplativ, dar și ca spirit 
justitiar vrednic de a emite judecăţi de valoare asupra evoluţiei 
lumii, culturii și civilizaţiilor trecute, dar și proiecţii ale 
timpurilor actuale. 

Idei și sensuri cât se poate de subtile, un joc între lumi 
labirintice, personajele-umbre, pornite în căutarea luminii, ca 
și o dispunere de mijloace specifice poeziei clasice, de 
asemenea proporții, fac din cartea poetului Adrian Erbiceanu o 
operă covârșitoare pentru zilele noastre. 

Nu ne-am propus să decodificăm toate sensurile pe care 
autorul le proiectează în cele 13 Cânturi, cu trimiteri la 
societate, cu osebire la trăsăturile politicianului român în 
diferite regimuri. 

Per ansamblu, politicienii contemporani sunt numiţi: 
„haita josnică la fire”, ofițerii de securitate sunt „sfinţii”, 





„guzganii”. Sunt aduse în prim plan personaje din guvern, 
parlament și senat, șefi de stat, întreagă clasa politică actuală, 
într-un limbaj aluziv destul de transparent. 

Autorul nu uită nici celebrele mineriade post- 
revoluționare. Se pare că el este destul de informat și nu se 
poate detașa total de realitatea românească, pentru că nu 
descrie toate acestea la modul contemplativ, ci pe un ton 
satiric-acid. 

De asemenea, subtilitätile de limbaj, pretextul personajului 
însoțitor sau expresiile românești neaoșe care au intrat în 
limbajul curent, contribuie la crearea atmosferei. 

Deși face suficiente insertii în capodopera lui Dante, ceea 
ce presupune că a studiat-o temeinic, nu se poate spune că 
Divina Tragedie este o parodie sau o replică la adresa ei. 

Aceste proiecții în zig-zag, fie în lumea ireală, ezoterică, fie 
în lumea reală și înapoi în cea a umbrelor, din care răsar 
personaje notorii cum este poetul George Topîrceanu - existent 
aici ca să-i slujească ideea - susțin edificiul poetic și subliniază 
anumite aspecte pe care autorul dorește să le reliefeze. 

Faptul că Adrian Erbiceanu face conexiune între prezentul 
recent, trecutul de care abia s-a eliberat, dar și într-un viitor, 
nu întunecat, nu în bezmeticie, ca un cer fără stele cum se 
profilează la începutul poemului, ci unul în care speranţa a 
învins și pe boltă au început să răsară astrele, mai strălucitoare 
ca oricând, este edificator. 

Încă din epistola către cititor care deschide cartea, poetul 
mărturisește că pe fiecare filă a acestei cărți, „las sufletu-mi să 
cearnă tăcere și pustiu”. 

O dată cernute prin sita vremii tăcerea și pustiul, autorul 
scoate la lumină epocile apuse, utopia comunistă precum și 
spiritele malefice (Străbunica, Veteranul - cu aluzie directă la 
cuplul dictator), care au tutelat aceste epoci, peste care praful 

vremii s-a așternut „precum un greu lăcat”. (Scrisoare către 
cititor). 

Este o intenţie cât se poate de nobilă să cercetezi arhive, să 
te informezi și să redai lumii strălucirea de altădată, 
întreprindere destul de îndrăzneață destinată istoricilor. 

Poetul, la rândul lui, este fascinat de toate aceste mistere 
care decurg unul dintr-altul într-o înläntuire, încercând să 
dezlege, pe cât posibil aceste mituri și să le afle izvorul. Izvorul 
care să-i permită să scoată la iveală propriile gânduri pentru a 
le așterne apoi, posterităţii. 

Aceasta este intenția vădită a autorului. Din mute și 
neclare, „pierdute, fără glas” - umbrele trecutului devin astfel 
vorbitoare, interogative, solicitându-i autorului, la rândul lor, 
răspunsuri, ca să-și poată găsi liniștea. 

Astfel, periplul poetului este justificat în totalitate prin 
dorința de cunoaștere și de însușire a trecutului, în căutarea 
unei căi care să-l ducă la adevăr: „Că nu mai știu din suflet ce 
neguri să discern, / Ce adevăr mi-e cale, cât drumui prin infern / 
Și lumii în ce rosturi înalte m-am deschis / Cum visul către viaţă 
și viața către vis. / Că-n cele ce urmează e-atâta adevăr - / Încât 
de-ar fi cu forța de el să mă dezbăr - / N-as mai avea din mine 
nimic să mai aleg / Când umbrele m-or prinde și cotropi întreg.” 
(Scrisoare către cititor). 

Mereu în luptă cu timpul, poetul își derulează anii 
cutreierând cu mintea „natalele meleaguri” cu intenția vădită 
de a-și orândui întâmplările și vârstele pentru a le așterne într- 
o oarecare ordine pe hârtie. 

Nici acesta nu este un lucru lesnicios, pentru că: „Bat 
clipele din aripi, torcând în jurul lor / Un iureș, ca o horă în ritm 
absorbitor, / Ce mă ridică-n trepte, din ce în ce mai sus... / 
C-atâtea se cer spuse și încă nu s-au spus”. 

Si încă o menţiune: autorul consideră o datorie morală de 
a-și derula viața într-o formă poetică, cu gândul că le va lăsa 
moștenire urmașilor, povestea vieţii sale. 





Aceste colocvii cu umbrele apuse constituie substanța 
cărții Divina Tragedie. Autorul și-a structurat amintirile pe 
cânturi, după schema Divinei Comedii... 

Cu ocazia lansării cărţii la Sibiu, Adrian Popescu, într-un 
articol intitulat Divina Tragedie - o epopee poetică cu 
virtuți nebănuite (Tribuna, nr.4172, 30.11.2004), interpretează 
în felul următor versurilor cu care se încheie acest periplu 
neobișnuit: „Adrian Erbiceanu, prin acest volum, zidește iubirea 
peste ura istorică și ne postează într-o iconografie post- 
modernistă unde „rostirea” uneori biciuie, alteori ironizează, dar 
de fiecare dată este dătătoare de speranță.” 

Analist fin al realitätilor românești, Adrian Erbiceanu, 
chiar de se află la o distanţă de 7000 de km. de ţară, își poartă 
ţara pretutindeni. Deși plecat de multi ani, el urmărește cu 
asiduitate mersul societății post-decembriste și e la curent cu 
politica, economia, industria, cultura, arta, viaţa socială. 

Acolo unde s-a stabilit, n-a uitat nici o clipă că e român. 
Faptul că e președinte al Asociaţiei Scriitorilor de Limbă 
Română din Quebec și director al Editurii ASLRQ, unde îi 
promovează, alături de scriitori români din Diaspora și pe cei 
de acasă, Adrian Erbiceanu întreține o bună relație de 
colaborare cu oamenii de cultură din orice colț de lume. Prin 
tot ce face, dovedește că e un brav român care nu și-a uitat 
originea, istoria, limba și tot ce înseamnă Acasă. 

În vizitele sale în ţară, reînnoiește legăturile culturale, își 
lansează cărțile nou apărute, promovează creatori din toate 
domeniile. În plus, e un bun ambasador al culturii și civilizaţiei 
românești, sfintind locul pe care și l-a ales, cu frumoasa limbă 
moștenită și cu însuși sufletul său în care încape o ţară. 


Extrase din vol. Adrian Erbiceanu - În căutarea tinereții 
fără bătrânețe, Editura Anamarol, București, 2015 





Emil David 


Divina tragedie 


ncep printr-o mărturisire de suflet: am avut privilegiul 

să asist la „nașterea” acestei cărți care-și ia azi zborul 

către cititorul român. În urmă cu mai bine de un an, 

poetul Adrian Erbiceanu, venit pentru întâia oară la noi, la 

Tribuna sibiană, din îndepărtata Canadă, pentru a-și lansa 

volumul de succes Confesiuni pentru două generații, purta 

deja în sine și cu sine ideea generoasă, palpitantă a Divinei 
Tragedii. 

Ea avea să se contureze definitiv chiar în acele zile și 
săptămâni fie din mărturisirile sincere pe care le-am schimbat 
atunci în niște seri de neuitat, fie din dialogurile nesfârșite pe 
care le-am purtat în lungile drumuri prin ţară între așezările pe 
care poetul însuţi le alesese ca să le dăruiască, frumos și 
simplu, cartea sa dintâi. 

Omul Adrian Erbiceanu, lipsit ani în șir de contactul 
nemijlocit cu realitățile românești, mai cu seamă în niște 
momente și conjuncturi când acestea se modificau cu o viteză 
ameţitoare, dorea cu tot patosul să pătrundă esenţa vieţii 
românești, mecanismele ei intime dincolo de umbre și lumini, 
pentru a-l ajuta pe poetul Adrian Erbiceanu să le distileze în 
expresii și licențe poetice remarcabile, şocante chiar pe alocuri. 

Nimic mai frumos, nimic mai demn de prețuire decât 
osteneala și zbaterea poetului - trăind la aproape infinite 
distante geografice de ,,proza” cenușie și sordidă a realitätilor 
ţării sale de baștină - de a scutura de praf și mizeria cotidiană, 
de a o așeza în retortele nebănuite ale unui suflet sensibil, de a 
o trece prin alchimia inspiraţiei și a o sublima în poezie. 





Proza vieții românilor exprimată în poezia devenirii lor, 
măcar și pentru multele și nedreptele suferințe pe care au fost 
siliți să le îndure! 

Ar mai fi de spus că mesajul poetic al lui Adrian Erbiceanu, 
înainte de a se întrupa în cartea de față, a răzbătut către 
cititorul român de poezie bună prin paginile prestigioasei 
reviste Transilvania care își leagă astfel numele de această 
creație. 

Ar mai fi de spus că mă simt încă dator cu o sumă de 
promise si neexpediate texte cuprinzând idei și păreri 
personale asupra unor evenimente din viața românească 
menite să îmbunătăţească bagajul de cunoștințe al autorului. 
Mă mângâi însă cu gândul că este poate mai bine că s-a 
întâmplat așa, pentru că această carte, trebuia, obligatoriu, să 
rămână o creaţie sută la sută Adrian Erbiceanu. 

Nimeni nu poate judeca azi mai bine, mai obiectiv, mai 
lucid și mai tăios viața complexă a României, decât un român 
de dinafara ei! 


Postfatä la volumul Divina tragedie 





loan Maris 
Poet al Tainei 


nvitatia amabil-curtenitoare venită de peste Atlantic, 

de a mă pronunţa asupra poeziei pe care o scrie Adrian 

Erbiceanu, selecționată în volumul De la Anna la 
Caiafa, predat Editurii Ardealul din Târgu Mureș, a constituit 
pentru mine o surpriză, determinându-mi curiozitatea. Un 
sumar curriculum vitae ne spune nouă, cititorilor, că poetul s-a 
născut la București, cu peste 60 de ani în urmă. A făcut studii 
militare: Liceul Dimitrie Cantemir de la Breaza și Școala de 
Ofiţeri la Pitești, după care a absolvit și Institutul Pedagogic 
din București, Facultatea de Filologie, specializarea Limba și 
literatura română (1970). 

A debutat în reviste militare (1969) publicând poezii și mai 
ales reportaje. Din 1979 este stabilit în Canada, la Montreal. 
După 1990 începe să colaboreze la publicaţii din ţară: 
Transilvania (Sibiu), Convorbiri literare (lași), Târnava (Tg. 
Mureș), Bucovina literară (Suceava). 

Editorial, Adrian Erbiceanu debutează în 2003 cu volumul 
de poezii Confesiuni pentru două generații (Editura 
Tribuna, Sibiu). La aceeași editură apare în 2004 al doilea 
volum: Divina Tragedie, poeme apărute inițial în revista 
Transilvania. 

Din anul 2004 Adrian Erbiceanu este membru al Asociaţiei 
Scriitorilor Români din Canada. 

Întâlnirea cu poezia din volumul, sugestiv intitulat, De la 
Anna la Caiafa ridică de la început câteva întrebări, legate de 
conceptul de poezie și de contactul cititorului avizat, al 
lectorului inițiat în decriptarea textului cu poezia poetului 





român din Canada. Critica de poezie este în ultimă instanță „o 
întâlnire cu sinele tău surprins ca o dâră a textului altora” (cf. 
Marin Mincu, Textualism și autenticitate, Ed. Pontica, 1993). 

Orizontul de așteptare al cititorului, trăirile și angoasele 
sale, sinele său se regăsesc în textele poetului Adrian 
Erbiceanu. Încercăm să răspundem la această întrebare fără a 
absolutiza răspunsul, ce vizează un domeniu al inefabilului, 
cum e cel al poeziei, emanatia unei instanțe enuntiatoare, 
transcendente care e eul poetic ce se construiește pe sine în 
relaţia cu interioritatea sa și cu mundanul. 

Eul poetic apare textualizat, devenind propriul obiect de 
textualizare. În ce măsură eul poetic în cazul lui Adrian 
Erbiceanu se încarcă de o transcendentä a sinelui, o 
transcendentä ce devine obiectul propriei sale investigaţii, e o 
întrebare mai mult decât retorică. Poezia reflexivă, aflată la 
antipodul poeziei tranzitive, (aceasta din urmă impusă de 
canonul modernităţii târzii si afirmată de postmodernism) e 
considerată, astăzi, o poezie retro, cultivată la scară mai 
redusă. 

Poetul Adrian Erbiceanu scrie o poezie reflexivă în sensul 
că eul poetic se comunică pe sine și apoi comunică, respectiv, 
sunt atinși prin actul poetic și cei aflaţi în zona referentialà, 
cititorii. 

Temele și motivele liricii sale sunt cele ale marii poezii 
dintotdeauna: meditaţia asupra trecerii ireversibile a timpului, 
nostalgia copilăriei, iubirea, dorul, casa - vatra, taina ce bate „la 
poarta înserării”, zădărnicia, deșertăciunea, visul, umbra, 
oglinda, căutarea, vina ontologică etc. 

Dintre temele și motivele ce se impun la prima lectură, 
meditaţia asupra timpului are o preeminenţă și e reiterată în 
multe poeme, mai ales în cele ce se apropie mai mult de forma 
sonetului sau chiar sunt sonete. Timpul măsoară destrămarea 
fiinţei și se impune întrebarea/constatarea retorică „De ce 

născutul trebuie să moară” și clipa, măsurată de „tic-tacul 
vremii — ornic-ceas”, trece prin ființă fără ca eroul liric să-i 
poată desluși temeiurile ultime. 

Aceeași conotaţie o are această supra-temă și în alte 
versuri, unde timpul e imaginat ca alunecare spre „liniștile cele 
fără fund”: Alunecăm ca umbrele pe ape / Spre largurile care ne 
ascund, / Cu fiecare clipă mai aproape / De liniștile cele fără 
fund...” 

Poet al Tainei, și Timpul este o asemenea taină, Adrian 
Erbiceanu provoacă prin cuvânt runicele semne ale vremii, 
ajungând la adagiul: „murim cu fiecare clipă” din momentul în 
care ne-am născut, acceptând „zădărnicia cea dintâi”, a căderii 
în timp, ca dat ontologic încifrat în codul nostru genetic, unde 
moartea dă expresie vieţii. 

„Predestinaţi, purtăm mesaje / Închise într-un cod uman, / 
Edificând eșafodaje / Pe dangătul cotidian. // Și toate cu 
meșteșugire / De ornic vechi, nelegitim, / Ce bate clipa-n 
izbăvire / Și izbăvirea-n tintirim.” 

Poetul simte presiunea timpului și o exprimă într-o viziune 
metaforică. „Păduri cetoase” îi cresc în cale, iar timpul „îl 
prăvale în țărână”. Solitudinea, rătăcirea pe cărări și vârfuri 
învăluite în zări de fum îl predispun pe eroul liric la meditații 
aproape funebrale. 

„Singur cu mine doar... ca o părere / În care mor stiutele 
cărări... / Mi-e gândul ostenit, vorba - tăcere, / Şi-mi sunt povara 
vechii întrebări // Când rătăcesc pe vârfuri lunecoase / În gravă 
cumpănire... zări de fum / Mă-nvăluie în giulgi, nesăţioase... / 
Bat marginile și mă sting precum // Sub rece ploaie vetrele se 
sting... / Zilele-mi sunt niște ravene seci, / Barba îmi crește, 
tristele mă ning... / Ce nebunie te-a făcut să pleci?” 

Există aici o întreagă mitologie a trecerii, a rătăcirii pe 
cărări necunoscute. Figurile trecerii sunt aici fictionalizate prin 
câteva motive lirice (reiterate și în alte poezii), cum ar fi: 
marginile, ploaia rece, vetrele ce se sting etc. Comparatia 





zilelor cu niște ravene seci (de reținut livrescul termenului 
ravene), precum și motivele lirice enumerate mai sus și 
subordonate imaginarului trecerii, a timpului ireversibil, 
întrețin tensiunea discursului poetic. 

Poetul e asemenea miticului Aeneas care rătăcește pe 
mările vieţii. E un nou Ulise ce nu mai găsește drumul spre 
Itaca, rătăcind de o viaţă pe o urmă, ca în final să se viseze 
trecut peste apele Styxului de către barcagiul Charon: „Și mă 
visez. Și-n visul meu profan / Mă clatin suspendat. Dacă se 
curmă, / Charon mă trece apa... pe un ban.” 

Poezia, cuvântul adunat „sub pleoapa serii”, îi oferă 
rătăcitorului poet, ce caută în Itaca un ethos al locuirii în logos, 
temeiuri ale devenirii și puterea de a înfrunta destinul precar: 
„Sub pleoapa serii îmi adun cuvântul / Să am cu cine înnădi 
taifas. / Între cuvinte-mi freamătă pământul / Să nu pricep din 
el cât a rămas. /...// Silabele se leagă de cuvinte, / Ca strugurii 
de vrejul lor amar, / Prin Toamna care-aleargă înainte... / Cât, 
zici, c-a mai rămas din Călindar?” 

Într-o altă ars poetica, creatorul liric se întreabă retoric ex 
abrupto: „Pentru cine-am vrut să scriu poeme? / Cărei inimi 
i-am cătat răspuns / Și de cine în poem se teme / Gândul meu în 
care ard pe-ascuns?” 

Poetul este asemenea sculptorului care încearcă să 
elibereze din beznele materiei „trupul mării de mărgean”. 
Poezia apare asemenea Afroditei din spuma mării după o 
caznă ce a făcut ca ciocanul și dalta sculptorului-poet să se 
rupă de întuneric. Apar aici ecouri din Arghezi, cel din 
Nehotărâre și Psalmi: „Eu pe cine-alint între cuvinte / În poemu- 
n care ard de viu, / Nepătrunsul să-l pătrund... aminte / Litera în 
vorbă când o scriu?” 

Într-un alt poem poetul se imaginează ca și miticul Icar. 
Starea de zbor, de unduire este generată de vibrația orfică a 
cuvântului, a vocilor interioare ce-l livrează pe poet înspre un 

nu știu cine și un nu știu ce: „Mă poartă, uite-așa, o unduire / 
de aripi... presimtindu-le că-mi cresc / — simptom acut de gravă 
cumpănire — / între ce vreau si ce am să găsesc.” 

În numeroase poeme autorul se lasă antrenat, scris de 
limba română, refăcând în propriul său discurs traseul scriiturii 
poetice ce trece prin Eminescu, dar și prin Goga, Arghezi, 
Blaga, Minulescu etc. Intertextul lui Adrian Erbiceanu se 
nutrește și din mitologia unor mari culturi și din Cartea 
Cărţilor - Biblia. 

Ca forme ale liricului poetul preferă sonetul, mai ales 
atunci când iscodește tainele universului în neîntreruptă 
alergare a timpului. Pentru candoarea și frumuseţea ei cităm 
aici integral o poezie pe tema timpului ca nostalgie a copilăriei, 
a căutării acestui topos paradisiac: „Am pornit la drum de seară 
/ Să-i spun țarinii povești. / Eu îl sui, drumul coboară... / Tu, 
copile, cine ești? // Prins de volburi, la strâmtoare, / Gândul dă a 
se-odihni; / Sus e cald, jos e răcoare... / Tu, copil, de unde vii? // 
Ca și pasul ce străbate / Printre patimi, la răscruci, / Visele se 
frâng mai toate... / Tu, copil, unde te duci? // În balans pe 
vechea punte / Peste vămile lumești, / Clipa mi-e răboj pe 
frunte... / Tu, copile, unde ești?” 

Cititorului mai tânăr, cu lecturi din noua poezie 
anglo-saxonă, dar și din cea românească (cf. N. Stănescu, 
M. Ivănescu), ar putea să i se pară acest gen de poezie ca fiind 
ușor vetust, datat, retoric și afectat prin reiterarea unor topici 
din sfera romantismului. Există însă numeroși alți iubitori de 
poezie care preferă tocmai un asemenea discurs liric, timbrat 
de o prozodie clasică, așa cum scrie poetul Adrian Erbiceanu. 

Cât privește titlul, el ni se dezvăluie abia odată cu 
parcurgerea întregului volum. Această metaforă mai mult 
revelatorie decât plasticizantă ne introduce în odiseea 
dramatică a omului modern. 

Odisee care e o lungă și continuă căutare / alergare de la 
Anna la Caiafa. Poezia lui Adrian Erbiceanu este mai mult 

decât un violon d'Ingres, e o poezie a sentimentelor rostite cu 
simplitate, sentimente ce se textualizează într-o prozodie 
clasică. 


Prefaţă la volumul De la Anna la Caiafa 





Virgil Borcan 
Cumpăna din ochiul furtunii 


Antr-o lume care „gâfâie” din ce în ce mai sacadat, 
într-o lume grăbită, nervoasă, informatizată si 
hiper-materialistă, Dumnezeu îngăduie - ca pe niște 
oaze în mijlocul deșertului-oameni și clipe de mare 

substanță, care ne hrănesc îmbogätindu-ne spiritual și 
mulțumită cărora putem nu doar „să ne tragem sufletul”, ci să 
și privim cu optimism viitorul, cu sau fără încălzire globală... 

Un astfel de om este ,destäratul” Adrian Erbiceanu, venit 
de peste Ocean să înfrunte canicula brașoveană a solstițiului 
de vară și să ne încânte cu acest al treilea volum al său, De la 
Anna la Caiafa. Act de curaj nu doar din pricina căldurii 
sufocante, ci și (mai ales „și”) datorită faptului că autorul 
înfruntă volens-nolens o prejudecată estetică deosebit de 
tenace, întreținută de ,fabricantii de opinie” ai literaturii de 
azi. 

În esenţă, aceasta afirmă: „Nu scrii fără rimă, deci nu ești 
„postmodern” ; nefiind postmodern, nu existi (ca poet)!” 

Acest clișeu, care devine uneori mai supărător decât o 
viespe nervoasă și bezmetică, are în realitate consistenţa 
gunoiului ascuns sub covor de o slujnică pe cât de leneșă, pe 
atât de bovarică. În fond, nu toţi cei care înșiră cuvinte (adesea 
în disprețul sau - mai grav - necunoașterea gramaticii 
elementare) sunt Poeți, chiar dacă o afirmă. 

Se pot oferi numeroase contraexemple. Cel mai la 
îndemână este al regretatului Gellu Naum, care până deunăzi 
a scris în manieră suprarealistă, fără ca cineva să aibă 
îndrăzneala de a-i contesta calitatea de poet. 





La urma urmei, raționamentul, preluat din muzică, îi 
aparține lui George Enescu, nu există decât poezie bună și 
poezie proastă, indiferent de epoci, curente și generații mai 
mult ori mai puţin belicoase. 

V-am rămas datori cu o demonstraţie, dar vom lăsa textul 
să o facă, oarecum de la sine. „Simt vântul umbrei cum spre 
somn mă-nclină”. Precum limba unui orologiu sau, mai bine, 
umbra unui cadran solar, avansând ușor dar implacabil către 
final, eul poetic e împins, înclinat (smerit, am putea spune) 
către somn, deci către moarte. Constatarea (făcută în acest 
prim vers al sonetului Doar umbra) nu stârnește deznădejde, 
întrucât poetul își asumă condiţia tragică fără resentimente și 
fatalism: „Complexitatea ei (a umbrei n.n.) că mă domină”. 

Aceeași percepţie a atotputerniciei „umbrei” o are, în alt 
registru, Nechifor Lipan, care afirmă repetat în Baltagul, cu 
un stoicism de care doar ţăranul român e în stare: „Nimene nu 
poate sări peste umbra lui”. 

Deși inexorabilă și poate iminentă, moartea nu dizolvă, nu 
abolește, nu reduce la neant, întrucât ea e doar „patul 
germinativ” pentru resurectie: „noaptea ce se-ncumetă spre zi”. 
Ca să elimine orice dubiu, poetul ne face părtași la „Taina 
grea”, a „Cuvântului pus peste cuvânt”. 

Avem astfel de-a face cu o autentică poezie, în buna 
tradiție a lui loan Alexandru, care însă nu e monotonă și 
monocordă, întrucât eul liric cântă la mai multe instrumente. 

Descoperim cu încântare, în poezia lui Adrian Erbiceanu, 
„parfumul” lui Vasile Voiculescu, Radu Gyr sau Ion Pillat, fără 
măcar o urmă de epigonism; la ani lumină de versificatia 
stearpă și rutinieră, Adrian Erbiceanu este, pur și simplu, un 
poet autentic, aleg la întâmplare: Semne, Căutare, Atâtea. 

Nu ne rămâne decât să citim și, desigur, să așteptăm, 
întrucât Adrian Erbiceanu nu-și va înșela vocaţia reală: cea de 

poet de limba română (și întru limba română), dar trăind în 
creuzetul multicultural al înfriguratei Canade. 

Unde sperăm ca gândul nostru de recunoștință să-l 
însoțească. 


Prezentare făcută în ziua solstițiului de vară, 
22 iunie 2007, la mansarda Casei Baiulescu din Brașov 





Valeria Manta Täicutu 
Oglinda ascunsă-n adânc 


oemele din volumul De la Anna la Caiafa (Editura 

Ardealul, 2007), scrise în dulcele stil clasic, au o 

tematică generoasă: filosofie, religie, dragoste și 
moarte, destinul creatorului și actul de creaţie ca ritual mistic, 
punte de legătură între sacru și profan. 

Construcția ușor clasicizantă și tonul mărturisitor își 
găsesc explicaţia într-o credință aproape uitată în rolul 
cathartic al scrisului: cel ce compune parcurge treptele inițierii 
ontologice, se purifică, penitent, caută iertarea și relația 
pierdută cu divinitatea, după care urmează iluminarea, 
comunicarea propriu zisă, ascultarea si refacerea, prin 
discursul liric, a gestului creator originar: 

„M-așştern la drum cu vrerea de-a străbate / Prin taina grea, 
ca printr-un vechi descânt, / Prin lumile în mine sigilate...// Dar 
nu e cer deasupra-mi, nici pământ; / Doar umbra se întinde 
peste toate / Și e Cuvântul pus peste cuvânt!” (Doar umbra). 

Așezate în trei cicluri (La poarta înserării, Perdelele nopții 
și Printre silabe) elegiile molcome ale lui Adrian Erbiceanu 
pornesc de la ceea ce este iluzoriu, fragil și perisabil: valul, 
spuma, umbra, visul, dorul, pentru ca, după trăirea dureroasă a 
discrepantei dintre realitate și aspirații („„Mă poartă, uite-așa, o 
unduire (...) / Între ce vreau și ce am să găsesc”), să se ajungă la 
echilibrul clasic dintre bine, frumos și adevăr. 

Poetul rămâne îndrăgostit de formele perfecte împodobite 
în straiul sobru și elegant al figurilor de stil tradiționale: „Ca 
lacătul ce nu se mai descuie / când ai nevoie și-l înfrunţi febril / 
în brațe te strângeam ca pe-o statuie / care ardea în simțul meu 

tactil” (Ca lacătul); metafora eminesciană a iubitei ca statuie 
de marmoră, sugerând perfecțiunea și răceala, este transferată 
în câmpul semantic al focului, procesul incluzând sinestezia de 
tip modern, pe care nici chiar poeţii cu alte gusturi estetice n-o 
refuză. 

Obsesia spaţiului închis, neliniștea și neîncrederea au în 
contrapondere „fereastra luminată”, credinţa în ordine și în 
liniște - condiţii necesare și suficiente pentru aflarea Căii; un 
ușor ermetism semnalizează, din când în când, pericolul în 
care se află cititorul: acela de a trece prea ușor peste versuri, 
citind numai în planul de suprafață și ignorându-l pe cel al 
semnificatiilor ascunse. 

Uneori, Adrian Erbiceanu exilează în metatext un mesaj 
destinat doar initiatilor, dar, aşa cum se întâmplă în cazul 
poeţilor cu talent, procedeul nu uzurpă bucuria simplă a 
lecturii: „E-o ordine - o Ordine în toate, / Un Solitar - în drum 
spre împlinire - / Dă semn evocator de libertate.../ Dar câte nu 
zvonesc a risipire?!...” (Semne). 

Lumea ca teatru, culisele, mâna nevăzută ce trage sforile și 
statutul de marionetă într-o vale a plângerii cu ciclicitate 
istorică spiralată sunt teme de meditaţie și, totodată, elemente 
de construcție; poate că, pentru receptarea poetică modernă, 
prezența mai multor simboluri într-un singur poem, 
arhitectura barocă a figurilor de stil, precum și redundanta 
cultivată ca procedeu artistic pot părea prețios artificiale, așa 
cum pare orice bijuterie prea îndelung șlefuită: percepi numai 
efortul, nu și arderea lăuntrică a artistului, tulburarea lui din 
momentul când s-a născut ideea: „Îmi cad pe clape notele 
răzlețe - / Eresuri strecurate prin cuvânt; / Lumina când mă scol 
îmi dă binete, / Dar sunt luat de ape și de vânt. // Un fel de 
däntuire-nvolburatä, / Ca vremea care arde în imberbi, / Îmi 
arde răsuflarea ferecată / De ale clipei otrăvite ierbi. // E valea 
mea, laguna mea, e marea / E liniștea ce străjuie cu foc / 
Sperantele în care desfătarea / Își caută și nu-și găsește loc; // 





Pama ANNE i 
OAO ae (e 
> à Er JONS 


E presimtirea mea neîmplinită / Ori sunt doar niște jocuri de 
opal? / E patima ce trage obosită / Ca barca înecatului la mal? // 
Că tot ce-am căutat în legi nescrise / - Va fi oare cândva să și 
găsim? - / Stă în balansul porților deschise/ Care ne joacă-n 
rosturi, legitim...” (Căutare). 

Înserarea este conotată ca trecere și moarte, treptele ei 
marcând urcușul anevoios, acceptarea târzie și silită, nevoia de 
a ști cu siguranță că mai există ceva dincolo și întrebările 
menite să nu-și afle răspuns în plan fenomenal: „Din adâncimi 
- pe ape dispersate / Ce-și cată vad să-ncalce alt hotar - / 
Călăuzit de-un simtämânt primar, / Sui treptele-ntrebării 
ferecate. // La poarta înserării gândul bate. / Incertitudini - 
trepte de altar - / Grăbite se preling pe minutar: / Nimicnicie 
și..eternitate! // Așa adun corvoadă la corvoadă, / Inscriptii — 
tăinuind aspru consemn - / Vizibile, când n-aș vrea să se vadă. // 
Nu-i frică să mă-mpingă, nici îndemn; / Doar ghemul care 
singur se deznoadă / Să-mi lase mie, și pe toate, semn” (La 
poarta înserării). 

Sonetele de acest tip (petrarchist-dantesti), de o 
muzicalitate perfectă, reușite ca formă și transmițând o viziune 
amară asupra destinului pământesc al creatorului de artă, sunt 
destul de rare în volum. 

Adrian Erbiceanu preferă madrigalurile ori poemele de 
meditaţie nesupuse în formă fixă, care-i dau posibilitatea unei 
desfășurări emoționale incandescente. 

Între iubire și moarte diferenţa fiind nesemnificativă, este 
greu de spus unde se termină madrigalul și unde începe revolta 
metafizică; din îmbinarea celor două planuri rezultă nota 
particulară a poetului care, deși umblă pe drumuri 
arhicunoscute, reușește să-și păstreze prospetimea mirării, 
ingenuitatea percepţiei, aceasta în ciuda a ceea ce deja am 
amintit ca fiind o meditaţie lucidă asupra statutului ontic al 
creatorului de frumos. 





Ciclul Perdelele nopții reia temele din La poarta 
înserării, numai că, de data aceasta, privirea peste, așteptarea, 
bănuiala se transformă în privire dinlăuntru, certitudine și 
renunțarea la speranţă / visuri deșarte. 

Ceea ce transmit versurile poate fi înscris în romantismul 
elegiac eminescian: elementele de decor se interiorizează, 
primesc semnificații morale și ajută la conturarea unui univers 
personal în care nimic nu mai este ceea ce pare a fi. 

Desemantizarea / semantizarea termenilor se produce 
după mecanisme ce nu mai au la bază normalitatea, 
conformitatea cu vreun model ori cu rânduiala. 

Cuvintele-obiecte sunt înlocuite de cuvinte-stări / atitudini 
/ procese psihice, din interconexiunea lor rezultând un profil 
de personalitate poetică. 

Alunecarea, plutirea, umbra și valul trimit la o percepere 
dinamic-volitionalà a propriului univers: „Născuţi întru durerea 
ce atestă / deșertăciunea timpului pierdut, / În tâlcuri vorba 
scapără modestă, / Pașii ne sunt mereu la început...// Alunecăm 
ca umbrele pe ape / Spre largurile care ne ascund, / Cu fiecare 
clipă mai aproape / De linistile cele fără fund... // Ne rătăcim în 
noi pe o cărare, / Al cărei capăt dă în infinit, / Mânati de vechea 
vieţii întrebare.../ Răspunsul însă oare l-am găsit? // Umblăm 
prin noi nădăjduind lumina / Cu pași mărunți și veșnic visători / 
Neștiutori că-n noi rodește vina / Celei mai vechi, celei mai dulci 
erori...” (Ca umbrele pe ape). 

De la Anna la Caiafa este o expresie a incertitudinii 
poetului, a neputinței lui de a se lăsa locuit de mituri, de a 
alege dintre variante pe cea mai apropiată de dimensiunea lui 
lăuntrică. 

Un sonet intitulat Cabală transmite starea de neliniște, de 
căutare, precum și încercarea de a scoate la lumină, din stratul 
subliminal, a ceea ce este arhetipal, profund misterios și stabil: 
„Mă răsuceam prin lumea siderală, / Pe patul ancestral de 
muribund, / Ca într-o vrajă neagră, colosală, / Bizară, pradă 
unui vis profund. // (...) O liniște adânc - transcendentală, / 
Odihnitoare-n plinul ei rotund, / Mă-nvăluia, luându-mă în 





poală, // Cerându-mi cu tăcere să-i răspund. / Și în tăcerea lumii 
abisală / Cădeam prin mine-n mine să m-ascund”. 

În ultimul ciclu, poetul scăpat de „forfota înserării”, de 
naufragiul clipei, trăiește spaima unui nou început, emoția lui 
febrilă, și descoperă în minte aceeași „Fântână a Veacului”, 
ecluză pentru „Minciuna travestită-n adevăr”: cuvântul nu mai 
dezvăluiește nimic, ci devine unealtă pentru consumarea în 
imaginar a tuturor iluziilor. 

Cuvântul-complice, desacralizat și lipsit de valoare și 
putere ajunge să crească artificial într-o butaforie de teatru în 
teatru: ,Complice-mi sunt, cât mă îndeamnă soapta / 
Descătușată, darnic, dintre foi. / Mă oglindesc spre stânga-n cel 
din dreapta, / Dar oare cum ajuns-am să fim Noi? / Silabele se 
leagă de cuvinte, / Ca strugurii de vrejul lor amar, / prin toamna 
ce aleargă înainte...” (Printre silabe). 

Speranţa într-o refacere a unităţii și echilibrului pierdut 
dintre lume și creator se află adunată în puterea artistului de a 
oglindi / sublima realitatea: „Și totuși când nimeni nu pare să 
vină / o mână să-ntindă prin veacul de ploi, / există-n adânc, 
undeva, o lumină: / lumina oglinzii ascunse în noi” (Oglindă 
ascunsă). 

Daniel Constantin Manolescu 
ECCE HOMO! 


ixit Pontius Pilatus, Guvernator Roman al ludeii, 

când lisus a revenit în fața sa, după lungul periplu 

căruia l-au supus toţi cei care nu îndrăzneau să-și 
asume răspunderea condamnării unui inocent. De la șefii 
religioși evrei (Anne și Caiphe ) la Herod Tetrarcul Galileii și 
terminând cu Pilat din Pont, pribegia acelei nopţi a rămas în 
amintire cu numele: De la Anna la Caiafa! 

Cântând în versuri pribegia trăirilor sufletești, poetul 
Adrian Erbiceanu asumă principala moștenire a condiţiei 
umane: Căutarea! Cine? Unde? Cum? Ce sens are viața asta? 
De ce niște simpli muritori pot avea noțiunea de Infinit? De ce 
suferința dragostei este frumoasă? Și de ce frumuseţea ei 
doare? 

Lăsând critica pe seama criticilor de meserie, am avut 
curiozitatea să parcurg, cu sufletul unui cititor simplu din 
popor, volumul de versuri De la Anna la Caiafa al poetului 
Adrian Erbiceanu. 

Nu spuneau oare strămoșii noștri latini că dincolo de 
critici si de comentarii de tot felul, până la urmă: Vox Populi - 
Vox Dei!? 

M-am lăsat așadar ghidat de ritmul versurilor și pe drumul 
începuturilor poemelor dumisale, am îndrăznit să-mi aștern pe 
hârtie periplul literar. Adeseori în timpul lecturii m-am simţit 
aproape de poet și de gândurile lui. 

Citindu-i cânturile, simt vântul umbrei cum spre somn 
mă-nclină și mă-ncercă uite-așa un dor de ducă! Adeseori în 
răscrucile de drumuri ale vieţii, m-am simţit ca lacătul ce nu se 





mai descuie. Am simțit că în jurul meu e liniște - o liniște 
precară în care îmi cad pe clapele vorbelor notele răzlețe ale 
gândurilor. 

Atunci, odată trecut de prima panică, am strecurat prin 
vise, grea, căldura și-am spus Vieţii la rândul meu: „Sunt 
umbra ta... și te urmez de când prin sălcii vântul se frământă și- 
atâtea ape curg si nu se-ntorc!”. lar inima mă îndemna: 
„Spune-i! Că-s drumurile toate un fel de răsfoire înapoi! Că-n 
mine treaz mă-torc și că Norocul... imperturbabil... trece”. 

C-aici printre străini am adus de toate de-acasă și cu toate 
astea... adeseori îmi bate-n tâmplă dorul greu și rece. Că 
gândurile mele plutesc ca-ntre vecii de apă precum Adam care 
nu prea știa de unde vine, la primul vals în care s-a înclinat 
spre Eva. 

Poete Adrian, prin versurile tale sunt acolo de unde am 
plecat cu toţii și sunt în același timp aici departe. Este oare 
cineva vinovat pe de-a-ntregul? 

lubirile ne vin din străfunduri - pe ape dispersate si 
suntem născuţi întru durerea ce atestă zborul nostru între 
mare și cerul albastru. 

De câte ori, jos, la vreuna din răscrucile vieții ne-am simțit 
gata de ducă si înväluiti în lumea noastră de vise am traversat 
pădurile cetoase ce ne creșteau în cale? 

De câte ori, citind durerea celor pe care îi iubeam, ne-am 
simțit bântuiti de vântoasele de seară și ca-n poemele lui 
Eminescu ne-am zis că vremea care vine, sfârșește prin a trece 
chiar dacă-i greu când sui pe o potecă rătăcită? 

Poete Adrian, nu ești singurul care și-a risipit prin note 
vechi talentul, ca într-un balet al lebedelor negre. 

În ce mă privește, simt în freamătul versului tău... că 
bolovanii ce ti-au stat în cale...au fost rästurnati și ca un 
horoscop al vremurilor uitate, simt suflarea versului tău 
care-ncovoaie gândul spre aspre fulgerări de vânt noptatic. 





Ca și tine, am mers pe drumul Vieţii și de când alerg pe 
drumul ăsta lung cu ochii hămesiţi de Sori, încins de gânduri si 
răsucindu-mă prin lumea asta siderală, am găsit în sfârșit un 
liman unde să zac un pic și să mă hodinesc la ceas de seară: 
grădina poemelor tale. Îți mulțumesc frumos! 

Citindu-te, pentru întâia oară am înţeles că taina unei zile 
ce-și trage-n ea canicula poate ascunde și mâlul din noi dar 
că... dacă adun ciob cu ciob, pot să întregesc un vis al răsădirii 
sperantelor, ce se va propaga ca un ecou pe aceleași căi 
necunoscute de sub pleoapa serii ce ne adună cuvintele 
rupându-ne din somn. 

De fapt pentru cine vrei să scrii poeme? 

Prin forța propriei tale confesiuni, ne-ai arătat că de câte 
ori ne îndoim de noi înșine, se-nläntuie cortegiul călare al 
erorilor umane care dintr-un veac spre altul și dintr-un leat în 
altul își întind braţele spre toamna tärmurilor greu de cucerit. 

Poate nu am învăţat tot ce-ai vrut să ne spui dar te asigur 
că nu voi uita nici trecerea ta prin gândul meu, tăcut ca o 
streașină de casă...și nici chemarea ta. 

Citindu-ti versurile, am înțeles că de multe ori așezăm 
trecutul într-un vag șirag de insinuäri de fapte și apoi încercăm 
să intrăm cu el în spaţiul prezentului ce se dilată ca o casă 
neterminată. 

Stângaci, lovim de multe ori ulcele și spargem oale din care 
curge vinul ca-n fiecare toamnă iar toamnele, la rândul lor curg 
una după alta, desprinse ca dintr-o oglindă și murind un pic în 
fiecare clipă. 

De la Anna la Caiafa, mișcarea de balansoar pe 
circumferința unui cerc, mai totdeauna impusă de evenimente 
externe voinţei noastre, continuă să agite omenirea și în ziua 
de astăzi. Din fericire atunci ca si acum... există Învierea! 

Mulţumesc așadar poetului Adrian Erbiceanu pentru 
ofranda generoasă a versurilor sale și prin intermediul acestui 
scurt comentariu literar, recomand călduros volumul de 





versuri De la Anna la Caiafa tuturor iubitorilor de poezie și 
de frumos. 


Ce gen poetic? Romantism? Tranzitiv? Postmodernism? 
Retro? Reflexiv? Neo-romantism? 

La urma urmei ce importanţă are când, pentru noi, cititorii 
de toate zilele, este o chestiune de... gust? „Degustibus non... 
criticandum!” se spunea cândva la Roma, nu-i așa? 

Vă doresc lectură plăcută. 


Revista Atheneum, Nr.10, Octombrie 2007 





Victor Stoleru 
Adrian Erbiceanu - De la Anna la Caiafa 


a Editura ,Ardealul”, din Târgu-Mureș, a fost 

publicată de curând placheta de versuri De la Anna 

la Caiafa; cartea este scrisă de poetul Adrian 
Erbiceanu, stabilit în Canada, de formaţie militară, cu studii 
liceale la Colegiul Naţional Dimitrie Cantemir de la Breaza și 
Școala de Ofițeri de tancuri din Pitești și superioare La 
Facultatea de Filologie a Universităţii din București. 

Debutul său a fost în 1969, la diferite publicaţii militare, cu 
poezii și reportaje în reviste ca: Transilvania (Sibiu), Convorbiri 
literare (Iaşi), Târnava (Târgu-Mureș), Bucovina literară 
(Suceava) ș.a. 

Editorial, Adrian Erbiceanu a debutat în 2003, cu volumul 
de stihuri Confesiuni pentru două generații, la Editura Tribuna 
din Sibiu. La aceeași editură, apare în cursul anului următor a 
doua carte de poezie, Divina Tragedie, care adună poeme 
tipărite în revista Transilvania. 

În 2004, Adrian Erbiceanu devine membru al Asociaţiei 
Scriitorilor Români din Canada. 

Poetul scrie o poezie a cugetării, în sensul că eul poetic se 
comunică pe sine și apoi comunică și sunt atinși prin actul 
poetic, bineînţeles, cititorii. 

Volumul este structurat în trei secțiuni: La poarta 
înserării, Perdelele nopții, Printre silabe. 

Tematica liricii este aceea a poeziei dintotdeauna: reflecţii 
privind trecerea ireversibilă a timpului, copilăria, dragostea, 
dorul, misterul care bate „la poarta înserării”, visul, umbra, 
oglinda etc. 





Una din temele și motivele care apar chiar la prima lectură 
este meditaţia asupra timpului, prezentă în multe poeme, mai 
cu seamă în sonete. Vremea e drămuită de destrămarea ființei, 
impunându-se tocmai interogatia retorică „De ce născutul 
trebuie să moară”, conotaţie care există și în alte versuri, unde 
timpul apare ca alunecare spre „liniștile cele fără fund”: 
„Alunecăm ca umbrele pe ape / spre largurile care ne ascund / 
Cu fiecare clipă mai aproape / de liniștile cele fără fund...” 

Scriitorul simte presiunea timpului și se exprimă într-o 
viziune tipic metaforică de „păduri cetoase”. Singurătatea, 
rătăcirea pe cărări și vârfuri învăluite în zări de fum care 
predispun pe eroul liric la meditații morbide: „Singur cu mine 
doar... ca o părere / În care mor știutele cărări / Mi-e gândul 
ostenit, vorba - tăcere / Şi-mi sunt povara vechii întrebări.” 

Trecerea e fictionalizatä prin mai multe motive lirice, 
prezente și în alte poezii cum sunt: marginile, ploaia rece, 
vetrele care se sting; toate sunt subordonate imaginarului 
trecerii timpului, care este ireversibil, întretin tensiunea 
discursului liric. 

Poetul este un veritabil Ulise, care nu mai află calea spre 
Itaca, rătăcește de o viață pe o urmă, ca la sfârșit să se viseze 
trecut peste apele Styxului, de către luntrașul Charon. 

Într-o ars poetica, se întreabă direct: „Pentru cine-am vrut 
să scriu poeme? / Cărei inimi i-am cătat răspuns / și de cine în 
poem se teme / Gândul meu în care ard pe-ascuns?” 

El ne apare precum sculptorul care vrea să se elibereze de 
beznele materiei „trupul mării de mărgean”. 

Textul liric apare ca Afrodita din spuma mării, după chinul 
ce a însemnat ca ciocanul și dalta sculptorului-poet să se rupă 
de întuneric. Apar aici ecouri din poezia Psalmilor arghezieni: 
„Eu pe cine-alint între cuvinte / În poemu-n care ard de viu, / 
Nepătrunsul să-l pătrund... aminte / Litera în vorbă când o 
scriu?” 





Mai sunt și alte înrâuriri în lirica poetului din Eminescu, 
Blaga, Minulescu și la care se adaugă și din mitologia biblică. 

Între speciile fixe de poezie, autorul preferă mai ales 
sonetul. 


Poezia lui Adrian Erbiceanu este una a sentimentelor 
rostite cu simplitate textualizată în prozodie clasică. 


Articol preluat din volumul Recenzii de istorie literară, 
Ed. Arefeana, București, 2007 





Mircea Gheorghe 
Confirmarea unei identități: 
Adrian Erbiceanu, De la Anna la Caiafa 


An 2003, în luna decembrie, salutând în Candela apariţia 
ES volum de poezii al lui Adrian Erbiceanu, 
terminam în felul următor: „/.../ am putea spune că prin 
Confesiuni pentru două generaţii, Adrian Erbiceanu 
realizează un act salutar de regăsire a unei identități pierdute. 
Nu-i putem dori decât s-o adâncească într-o viitoare carte”. 

Ne aflăm la aproape patru ani de la această urare și trebuie 
spus din capul locului că ea s-a împlinit cu brio. Poetul a 
publicat între timp două volume: Divina tragedie, un poem 
de largă respirație, de mare virtuozitate prozodică, putin 
ciudat, care ambitioneazä să fie mai mult decât o simplă 
imitație a Divinei marelui florentin Dante, iar acum de curând 
volumul De la Anna la Caiafa. Numele său este cunoscut pe 
internet și identitatea sa literară este bine fixată în rândul 
cititorilor de poezie românească de la Montreal. 

Cu atât mai mult putem conchide că Adrian Erbiceanu și-a 
regăsit întrutotul identitatea de poet ignorată multă vreme, cu 
cât ultimul volum cuprinde o poezie elegantă, rafinată, de o 
impecabilă calitate stilistică. 

Volumul acesta cuprinde trei cicluri: La poarta înserării, 
Perdelele nopții si Printre silabe. Sunt trei cicluri care 
delimitează trei câmpuri între care diferența este de nuanţă nu 
de culoare. Dominante sunt melancolia în fața trecerii 
timpului, paseismul, angoasa vârstei târzii, dragostea 
crepusculară - teme majore ale poeziei din toate timpurile, de 

la Horatiu, la Ronsard, la Lamartine ori la Fernando Pessoa - 
transmise prin prisma unei sensibilitäti cenzurate, s-ar zice, de 
rațiune și pudoare. 

Rezultă un discurs liric fluid, al cărui tumult strunit de 
arcanele prozodice ajunge până la noi sub forma unei poezii de 
virtuozitate formală, de rezonanţă parnasiană. 

De aici preferința poetului pentru formele fixe, pentru 
sonet în primul rând. 

Tonul e dat de prima poezie Doar umbra, unde imaginile, 
„obiectele” poetice sunt abia conturate, evanescente, abstracte 
: „vântul umbrei”, „cărări cu vină - fără vină”, „trepte-ntăinuite 
de lumină”. Poetul pornește spre universul interior, unde 
tutelare sunt umbra și cuvântul, ceea ce este un fel de a defini, 
involuntar sau nu, și spiritul poeziei sale: „M-aștern la drum cu 
vrerea de-a străbate / Prin Taina grea, ca printr-un vechi 
descânt, / Prin lumile în mine sigilate.../] Dar nu e cer 
deasupra-mi, nici pământ; / Doar umbra se întinde peste toate / 
Și e Cuvântul pus peste cuvânt!” 

Umbra este de altfel un motiv poetic recurent la Adrian 
Erbiceanu, ceea ce-l așază într-o descendență romantică 
îndepărtată franco-germană pornind de la Adalbert von 
Chamisso cu al său Peter Schlemihl. 

În Sunt umbra ta avem la dispoziţie două lecturi posibile: 
mai întâi se poate spune că umbra este însoțitoarea fidelă a 
poetului în toate întreprinderile sale: „Sunt umbra ta și te 
urmez supus, / Cu fiecare răsărit de soare, / Până și-n golul 
umbrei interpus / Ca un sigiliu sec, de încifrare. // A tainei tale 
care m-a sedus / Să-nșirui lumea: urme pe-o cărare.” 

Dar din alt punct de vedere, umbra este marca 
devotamentului total, poetul însuși este umbra cuiva, și atunci 
citim o poezie de dragoste delicată, în spiritul truverilor: „Sunt 
umbra ta și te urmez spre seară / Dar umbrele nasc umbre 
strecurând / Dorul prin dor...și ne topim arzând - / Îngemănate 
lumânări de ceară”. 





Cum umbra este o proiecție, ne apropiem prin aceasta de 
motivul tabloului de la Oscar Wilde cu Portretul lui Dorian 


Gray. 

Si astfel, în altă poezie, Umbra clipei, umbra este sursa 
vitalitätii sufletești, esenţa vieţii interioare: „Sub aspre fulgerări 
de vânt noptatic / Umbra mi-o trag... cum trage rădăcina / 
Vigoarea înălțării ei din tina / Singurätätii somnului apatic”. 

Sunt și alte motive romantice, târzii fără să fie desuete, în 
poezia lui Adrian Erbiceanu și faptul nu e surprinzător defel 
ținând seama că romantismul înainte de a fi un curent literar 
limitat la o anumită estetică și la o anumită epocă, este o stare 
sempiternă a poeziei, traversând, sub diferite întrupări, toate 
curentele și orientările literare. 

La Adrian Erbiceanu, motivele romantice poartă sigiliul 
sensibilităţii autoreflexive contemporane. 

Retorica eminesciană din: „Încorda-voi a mea liră pentru 
glorie să scriu? / Oare glorie să fie a vorbi într-un pustiu?" 
devine la Adrian Erbiceanu examinare chinuitoare a propriului 
destin poetic: „Pentru cine-am vrut să scriu poeme? / Cărei inimi 
i-am cătat răspuns / Si de cine în poem se teme / Gândul meu 
în care ard pe-ascuns.” (Pentru cine) 

Singurătatea din atâtea dintre poemele lui Adrian 
Erbiceanu este și ea mărturia unui spirit bacovian. 

lată deprimarea și atmosfera pluvioasă: „Fug prin ploaie... 
nimeni nu mă știe, / Nimeni nu m-așteaptă dincolo de ea... Pasul 
rar șovăitor își scrie / Urma lui în risipirea mea”... (Regăsire) 
Sau senzația intimitätii care, la poetul nostru, anesteziază 
fondul depresiv, cu speranţe: „E liniște - o liniște precară / Un 
vânt descarcerat dintre culise, / A veșnicie bântuie pe-afară.../ 
Tu luminezi ferestrele deschise // E-o ordine - o Ordine în toate, 
/ Un Solitar - în drum spre împlinire - Dă semn evocator de 
libertate.../ Dar câte nu zvonesc a risipire?!” (Semne) 

Să notăm în trecere că autorul îi dedică lui Bacovia o 
poezie De crezi sau nu, în care reiterează o serie dintre 
motivele bacoviene: plumbul, parcul, abatoarele, gările. 

Adrian Erbiceanu scrie și o glosă ca un fel de replică la 
celebra glosă eminesciană, propulsat, probabil, de aceeași 
emulatie care l-a condus la scrierea Divinei tragedii. 

Cititorul nu-și poate reprima un sentiment de dejă vue la 
parcurgerea primei strofe, dar sentimentul acesta este 
superficial, datorat mai ales similitudinii formale. Fiindcă în 
rest glosa lui Adrian Erbiceanu nu este câtusi de putin o 
imitatie. 

Acolo unde Eminescu reflecta amar asupra societätii si a 
singurătăţii omului de geniu, Adrian Erbiceanu reflectează la 
îndoielile și eșecurile proprii. 

Nu mai e ipostaza singularitätii romantice apodictice, ci 
aceea a omului contemporan destrămat între adevăruri 
relative: „Spre toamnă brațele se-ntind /Ca niște ramuri de 
copac.../ Încerc din mine să desprind /Nedumerirea-n care zac;/ 
Să înțelege - precum aș vrea - /De ce-am trăit, de ce-am visat, / 
Pe câmpul cotropit de nea, /Printre frunzisul destrămat” //,În 
mine vin și se petrec /Furtuni după furtuni mereu, /Alergătură și 
eșec - Dezläntuiri în apogeu.” (Același veac, același leat) 

De la Ana la Caiafa este astfel un volum substanţial, de 
poezie adevărată. Că poetul are uneori și reflexe care-l trag 
înapoi în poezii precum: Atâtea (prea eminesciană) Ca salcia 
(ruralism sămănătorist), este adevărat. 

Dar ele și alte câteva de același fel sunt izolate printre 
multele poezii autentice a căror valoare conferă poetului 
Adrian Erbiceanu un profil pregnant, numai al lui, între poeţii 
români din diasporă. 


Revista Candela, Montreal, oct. 2007 





Ion Rosioru 
De la Anna la Caiafa 


drian Erbiceanu a făcut studii militare temeinice și 

deopotrivă filologice. 

Din anul 1979 s-a stabilit la Montreal, în Canada, 
după ce în deceniul anterior desfășurase o activitate literară și 
publicistică în revistele românești ale vremii. 

Editorial, poetul a debutat însă în anul 2003, cu volumul 
Confesiuni pentru două generații, urmat, un an mai târziu, 
de Divina Tragedie, ambele la Editura Tribuna din Sibiu. 

Cel de-al treilea volum al său, De la Anna la Caiafa 
(Editura Ardealul, Târgu Mureș, 2007) conturează profilul unui 
poet reflexiv, ferm, decis să plonjeze în abisul sinelui întru o 
mai bună cunoaștere și sondare a ființei peste care stă să se 
abată umbra supremă. 

Crezul poetic e tranșant și implică o ambiţie poetică pe 
măsură: „M-aștern la drum cu vrerea de-a străbate / Prin Taina 
grea, ca printr-un vechi descânt, / Prin lumile în mine sigilate.../ 
Dar nu e cer deasupra-mi nici pământ; / Doar umbra se întinde 
peste toate / Și e Cuvântul pus peste cuvânt!” (Doar Umbra) 

Poetul se află acum într-un anotimp biologic al regăsirilor, 
al întoarcerii într-o Ithacä pe care, în momentele sale de 
descumpănire, Ulysse o crezuse pierdută. Drumul parcurs e 
unul pardosit cu îndoieli, cu eșecuri revelate, cu peceti 
încremenite peste tainele firii nu altfel decât drugii și lacătele 
din Psalmii arghezieni. Toate aceste opreliști și zădărniciri 
intensifică, în chip paradoxal, bucuria de la capătul căutării și 
descoperirii sau doar conștientizării misterului existenţial, ca și 





zăbovirea în echilibru și în lumina Cuvântului genetic 
(Mă-cearcă uite-așa, Ca lacătul, Semne) 

Nota dominantă a devenirii și întregirii prin și cu valenţe 
metafizice a eului poetic însetat de logos e neliniștea, spaima 
fiintialä profund interogativizată că eventuala stare de 
beatitudine, fie ea și pasageră, nu-i decât o iluzie: „E valea mea, 
laguna mea, e marea, / E liniștea ce străjuie cu foc / Sperantele 
în care desfătarea / Își caută și nu-și găsește loc” (Căutare). 
Aventura întâlnirii miracolului merită să fie iscată și trăită cu 
toată tensiunea de rigoare, indiferent de finalitatea ei: „Am 
zăvorât în noi lumina zilei / Atât de strâns c-a început să 
fiarbă.../ Întrezăream minunea clorofilei / Ce rostuie în firele de 
iarbă // Și-am ars pe scări de vis fremătătoare / Ca niște repezi 
ropote de ploi.../ De fiecare dată fiecare, / Să ne-amăgim cu 
lumea, amândoi...” (Tempi passati) 

Constantele universului poetic al lui Adrian Erbiceanu 
sunt umbra, lumina, cuvântul, iubirea, neliniștea, iluzia, 
tăcerea, marea trecere, credința, învesnicirea, creaţia, 
alteritatea, solitudinea, îndoiala etc., toate acestea aduse 
neîncetat și diversificat la numitorul comun al Tainei ori puse 
în ecuații lirico-gnomice tulburătoare, într-un joc de irizări 
diamantine unice și irepetabile. 

În creuzetele de alchimist dau în clocot amintirea și visul, 
trăitul și nădejdea, certitudinea și dubiul acerb, sentimentul de 
plenitudine a clipei de față și groaza de vidul eternității, zborul 
celest și zidirea trupului în temelii de mănăstire, claustrarea și 
dezmărginirea, regăsirea sinelui și pulverizarea în neantul 
atotmistuitor, norocul și eroarea, somnul și trezia, luciditatea 
si buimăceala. 

Cităm, aproape la întâmplare: „Mi-s drumurile toate o 
podvoadă, / Un fel de răsfoire înapoi / A cărţii-n care tainic 
se-nnoadă / Neliniștea trăirilor în noi. // Apele-mi sunt meandre 
ferecate - / Vârtej de umbre-n viu așezământ, / Arpegii volatile- 
ngemănate / În plămădirea primului cuvânt. // lar gândurile-n 

zveltă osteneală / Trepte în piatra visului cioplesc, / Dând 
înălțimea clipei la iveală / În cele câte mă alcătuiesc // Într-o 
fără de tihnă alergare / Prin cartea răsfoită îndelung - / Cărarea 
spre povestea viitoare... / la care, parcă, n-am cum să ajung...” 
(Alergare) 

Discursul poetic e un ingenios ceremonial al unor 
combustii sufleteşti ce se vor totale, efecte spectaculoase 
înregistrându-se pe întreg palierul erotic al cărții. „Din vinul cel 
vechi ţi-am oprit un pahar / Ofrandă - după cum se cuvine - / 
Dar aducându-ti atâtea în dar / Am uitat de un lucru: de mine...” 
(Am adus). Respectiv: „Povestea ta povestea mea, sub vreme, / 
Să-nchidă-n ele sensul echivoc / Al întâlnirii flăcărilor noaste-n / 
Aceeaşi clipă şi acelaşi loc” (Ce taină) 

Dusmanul de neînvins al ființei rămâne Timpul. Și poetul 
îl simte cu dureroasă acuitate: „Ca o minciună consolatoare, / 
Vremea mă ninge, clipa mă doare...” (Punct de fugă) 

Ca și: „e-atâta mâl ascuns în noi, că, dacă / aș scotoci în 
timpul-antipod, / cu fiecare pas tot mai săracă /s-ar face punga 
dată s-o deznod; // tot mai puţină apă-ar da fântâna, / tăcerea 
s-ar întinde ca un val /atoatestiutor - strivind lumina / 
descätusatä-n spatiu-ancestral // tot mai puternică ar fi arsura / 
pe ochii-nchisi - ca-n țarină de lut - / de frica iernii ce închide 
gura / pe șoapta clipei care a trecut // și n-ar rămâne-n mintea 
ce refuză / băltite ape - nici cât fir de păr - / decât Fântâna 
Veacului: ecluză / Minciunii travestite-n Adevăr” (Fântâna 
Veacului) 

Tot Timpul este acela care-l obligă pe poet la accelerarea 
sondării eului rimbaldian-labisienelor iluminări si arderi 
nevămuite: ,Datornici, osteniti de-alergătură, / Să ardem pe-al 
ideii noastre rug, / Fantasmagorici, visului măsură - / Dar zilele 
ca niște ciute fug // Și noi în noi ne căutăm, pe unde / Cărările în 
mers ni se ascund, / Ca-ntr-un ceaslov lumina când pătrunde / 
În noaptea nefintei fără fund. // Timpul - paradox - ne-aduce 





aminte / De ceea ce va fi, scara din gând / Nu e de piatră, însă e 
fierbinte! / Zilele ne destramă alergând...” (Paradox) 

Constiinta acută a galopantei și mistuitoarei treceri a 
insului prin univers îi inculcă gânditorului responsabilitatea 
spulberării oricăror prejudecăţi: „Doar orologiu-si toacă-n 
perete cutezanta, / Trezind în ziduri glasul ecoului profund, / 
Reamintind că Timpu-i și Lege și Instanţa...// Si noi credeam - 
vai nouă! - pământul că-i rotund!” (Si noi credeam) 

Adrian Erbiceanu e un bun mânuitor de paradoxuri și de 
fulguratii revelatoare, fluenta și acuratețea versului de 
implacabilă tăietură sintactică amintind de scrisul aproape 
inegalabil al lui George L. Nimigeanu, între cei doi poeţi 
existând și o strânsă relație de prietenie îmbucurătoare într-o 
lume literară subminată de ură și de invidii meschine. lată un 
exemplu în care românul canadian excelează în ipostaza de 
tâlcuitor de fire: „fugim de șansa unică de-a crede / că un sfârșit 
e doar un început, / învăluiţi în teama ce precede / descinderea 
pe-un țărm necunoscut; / și sucombăm când dăm a înţelege / că 
spațiul nostru strâmt e alterat / de aceeași fortä-n stare să 
dezlege / încurcătura-n care... am intrat” (Curriculum vitae) 

Subconștientul revelat poate fi o alternativă și o revanșă 
asupra derizoriului vicisitudinal din om: „Ciob după ciob adun 
să întregesc / Imaginea ce-a prins a descompune / Preceptele din 
vechea dimensiune; / Oglinda poartă către nefiresc // Curbate 
umbre - roade de genune - / În taină împletesc și despletesc / 
Străvechi năvoade. Strig, dar nu zăresc / Decât un zid... și-un 
semn: Deșertăciune! // Atât  de-adânc din noduri mă încheg, / 
Că rătăcit, pe propria mea scară, / ard gând în gând cercând să 
înțeleg // Cât a rămas din mine în afară / Și cât în golul dat să 
mă dezleg... / Si-asa mi-e dat pentru a câta oară?” (Oglindă) 

Cartea de față a lui Adrian Erbiceanu se hrănește din 
marea cultură literară a lumii, reflexele intertextuale sclipind 
în fiecare pagină. Largii palete tematice și motivice i se 
asociază forța artizanală aparte în strunirea ritmurilor clasice și 





a formelor poetice ce reclamă virtuozitate - multe din poemele 
cărţii structurate pe trei cicluri fiind sonete, câteva rotruanje și 
chiar o glosă în care poetul ce imprimă gândului o ameţitoare 
viteză de propagare divergentă se întrece pe sine. 

Titlul cărții e decodat de loan Mariş, în prefața exhaustivă 
și de mare prestantä, ca o metaforă globalizatoare pentru 
perindarea printr-o lume agitată și birocratizată la maximum a 
omului (post)modern ce-și caută cu înfrigurată disperare 
reperele existenţiale. 

De La Anna la Caiafa e o carte de luat acasă, vorba lui 
Gabriel Rusu, iar numele lui Adrian Erbiceanu unul demn de 
toată atenţia și care face cinste literaturii române actuale atât 
din ţară, cât si din diaspora românească. Ideea poetului de a-și 
transpune poemele într-o altă limbă de mai largă circulaţie nu 
poate fi decât de bun augur. 


Revista Luceafărul, nr. 44, din 5 decembrie 2007 





Traian Gărduș 
Contemporan și clasic 


ebutul editorial al lui Adrian Erbiceanu vine în 

anul 2003, când i se publică volumul Confesiuni 

pentru două generații, la Editura Tribuna din 
Sibiu. La numai un an diferență, aceeași editură îi va gira și 
volumul Divina Tragedie, o satiră de largi dimensiuni a lumii 
politice contemporane. Anul acesta, o altă editură 
transilvăneană, Editura Ardealul din Târgu Mureș, editură a 
Societăţii Scriitorilor Mureșeni, i-a publicat volumul De la 
Anna la Caiafa. Cele trei volume de poezie apărute până 
acum sub semnătura sa constituie suficiente argumente pentru 
a alcătui un triptic de pilaștri, o fundaţie solidă pe care se 
poate sprijini creaţia sa literară. 

De la Anna la Caiafa - Titlu memorabil! 

Trecută prin timp, această expresie metaforică se 
potrivește cum nu se poate mai bine lumii noastre eterogene. 
Cele trei părți ale volumului - La poarta înserării, Perdelele 
nopții, Printre silabe se împletesc și se despletesc ca într-un 
joc de lumini și umbre proiectate pe fundalul unei simfonii 
când grave, când acute, spre desfătarea ochiului și a minţii. 

Sursele de inspiraţie și tematica poemelor sunt diverse, 
propunând un orizont vast de deplasare a fanteziei cititorului, 
cu trăiri și angoase diferite, un pelerinaj halucinant în zone de 
transcendentä. Poemele sunt cantabile, muzical scrise, ca și în 
celelalte doua volume. 

Adrian Erbiceanu este adeptul unei arte poetice clasice, 
cultivând adesea forma fixă. Sonetul îi este la îndemână. Poetul 
încorporează în cuprinsul acestui volum, ca un corolar, o 





Glossă. De la inegalabilul Eminescu și până astăzi, nu știu câți 
s-au încumetat să se atingă de o asemenea forma fixă, extrem 
de rafinată, dar dificil de realizat. 

Dragostea, subiectul cel mai uzitat în poezia tuturor 
timpurilor, nu este ocolita nici de către Adrian Erbiceanu. 
Mestesugit alcătuite, poeziile sale nu te lasă să ghicesti care 
este unghiul cel mai adecvat din care să poți privi și descifra 
secretul: „Mă prinde, uite-asa, un nu știu cine, / şi-un nu știu ce 
m-atrage spre-nserat, / dar glasul tău zvonește viu în mine / și 
iar mă-ntorc la poarta ta... și bat...” (Mă-ncearcă uite-așa) 

Rigoarea metrică, rimele, ca și metaforele, iscusit folosite, 
sunt atribute sine qua non ale poeziei adevărate. Spunea 
Nicolae Lazăr, în introducerea la dicționarul său de rime: 
„Poezia fără cadență metrică e ca și proza; ca și o muzică fără 
melodie; nu poate avea viață, fiindcă memoria nu o reține decât 
ca proză, iar dacă o reține fragmentar si cu greutate, o pierde în 
schimb foarte repede și pentru totdeauna”. 

Poetul, parcă venind în întâmpinarea celor afirmate, ne 
delectează: „Sunt umbra ta... și te urmez de când / Lumina te-a 
scăldat întâia oară / Cu-aceeași certitudine precară, / De salt 
între acum și... pe curând.” (Sunt umbra ta) 

Întrebările, îndoielile, revolta sunt motive recurente în 
acest volum. Stăpânit de fermentul creaţiei și fidel dragostei 
pentru poezie, el trudeste pe manuscrise, selectând, stilizând, 
neacceptând să facă rabat la calitate: „în poezie, mai mult decât 
în oricare formă scrisă, tendința de a te contopi cu ceea ce 
așterni pe hârtie este primordială. Tu, autorul, ești centrul 
acțiunii. Tu ești materia poetică. Gândurile tale, visurile tale se 
transformă, dintr-un aluat brut, într-o pâine aburindă. Greu de 
spus unde începe și unde se termină poezia. Totul depinde de 
foamea pe care o avem. Foamea pentru frumos.” 

Cu acest ultim volum, Adrian Erbiceanu ne dovedește că 
este un maestru al cuvântului. 





Din multitudinea vocilor critice care s-au rostit despre 
poeziile sale îmi voi permite să reproduc pe cea a unui 
condeier brașovean, directorul Revistei de Transilvania, 
Eduard Huidan: „Adrian Erbiceanu este un poet, o voce de care 
va trebui să se țină seama, un șlefuitor atent al versurilor, un 
surprinzător stăpân al cuvintelor unei limbi pe care, de ani si 
ani, o vorbește doar în familie”. 

Porţile lui Adrian Erbiceanu (sunt) deschise spre o lume 
fascinantă, care definește un poet subtil, dar și de forță, în 
același timp”. 

În încheiere, o remarcă specială pentru ţinuta grafică 
excelentă în care ni se înfățișează volumul. O notă în plus la 
adresa autorului, care a coordonat prezentarea grafică. 


Revista ARGEȘ, Cafeneaua literară, 13 oct. 2007 





Ionel Popa 
Mesaj poetic din Canada 
Adrian Erbiceanu - De la Anna la Caiafa 


iteratura diasporei românești - fără a nega cele 

câteva încercări timide și sporadice - este, încă, 

neglijată, dacă nu voluntar, atunci involuntar, ca un 
reflex al unor vremuri trecute. Situaţia este cu atât mai 
dureroasă, cu cât pe multi dintre scriitorii români din 
străinătate îi întâlnim în paginile revistelor românești sau, în 
cazurile fericite, le citim cărțile tipărite în România. Un caz 
ilustrativ, în acest sens, este cel al poetului Adrian Erbiceanu, 
trăitor, din 1979, în Canada. Recentul său volum De la Anna la 
Caiafa, a apărut în 2007, la Editura Ardealul din Târgu-Mureş. 

Întorcând ultima pagină a cărţii, dincolo de frumuseţea 
versurilor, se constată caracterul meditativ - melancolic al 
poeziei, liantul unităţii celor trei cicluri ale volumului: La 
poarta înserării, Perdelele nopții si Printre silabe. 

Ca expresie a nostalgiei după Casa-vatră, acolo în 
străinătăți a luat cu sine, drept merinde, și sarea și apa și 
pâinile, și împreună cu acestea, și ghiveciul cu flori. 

Dar toate cele pe care le-a luat cu sine n-au fost în stare să 
potolească dorul. În sträinätäti „timpul - lege și instanță” are 
alte dimensiuni și intensitäti, Timpul fiind meta tema 
versurilor. „Alunecarea ca umbrele pe ape / spre lagunele care 
ne ascund” generează o adevărată constelație de teme și motive 
poetice: căutarea, drumul, visul, copilăria, casa, zădărnicia, 
vina ontologică. 

Poemele volumului sunt meditații întru citirea semnelor 
care dau sama de lucrarea timpului asupra ființei umane. 

În ontologia poetică a lui Adrian Erbiceanu căderea în 
timp este păcatul originar. Din perspectiva curgerii ireversibile 
a timpului, viața este punte între „leagăn” și „parastas”. 

Ideea nu este originală - e un dat ontologic - dar se impune 
imaginea poetică în care poetul exprimă această idee: „și- 
același vis, ce-ascunde-n el furtuna / - Din leagăn, punte către 
parastas - / Ca un blestem, ne-nvolbură întruna: / Atât a fost... 
Atât a mai rămas.” (Bat caldarâmul vieţii) 

Versurile oferă un bogat câmp semantic al timpului: păduri 
cetoase, vârfuri lunecoase, giulgiul rece, ploaie, drumul, pasul, 
clipa, răbojul, cale, orologiul, ornic, secunda, cadran, scară, 
calendar, vântul, alergare. Poetul, ducând „vântul umbrei” în 
spinare, se așterne la drum pentru a străbate „Taina grea ca 
printr-un vechi descânt, / Prin lumile în mine sigilate". (Doar 
umbra). Se vădește faptul că poetul are dorul căutării și harul 
poetic: „Mă-ncearcă, uite-asa, un dor de ducă // (...) // Mă 
poartă, uite-așa, o unduire/ de aripi... presimtindu-le că-mi 
cresc". 

Poezia Mă-ncearcă uite-așa, din care am citat, este o 
autodefinire. Astfel de autoportrete și arte poetice sunt mereu 
prezente în volum. 

Pe drumul căutărilor, poetul dă de „lacătul închis” 
(arghezian). Poezia Ca lacătul, este ilustrativă pentru textele 
în care eul poetic se adresează unei o a doua persoane. Cine 
este această persoană? Iubita, poezia, divinitatea? În căutarea 
semnelor prin „vremea răvășită de furtună”, poetul este un 
solitar. (Semne) 

Frecvența întrebărilor susține caracterul reflexiv al 
versurilor, dar și punctează tensiunea trăirilor. Dubitativ, 
poetul nu renunţă la urcarea pe scara „visurilor fremätätoare”. 

Unul dintre textele de rezistență ale volumului este Piatra 
rară. Ascultând tic-tacul vremii, poetul descoperă legea 
universală care stă deasupra omului - întrebare: „Mi-e 
întrebarea.../ .../ De ce născutul trebuie să moară”. În dansul 

viclean și alunecos al timpului, eul liric e un veșnic „felinar 
întrebător” (Vals) 

O elegie a dorului este Tubirile. Prin vocabular și prozodie, 
versurile ne conduc spre un model: Lucian Blaga. 

Un alt aspect al tehnicii poetice este dedublarea: persoana 
a doua, căreia poetul i se adresează mereu, în tonalități grave, 
poate fi „duhul său” (Parte de vină). 

La poarta înserării (metafora curgerii timpului), care 
încheie primul ciclu, e o sinteză a acestuia. Urmând treptele 
întrebărilor, poetul, „ghem” ce se „deznoadă”, bate la Poarta 
înserării. 

Textele celui de al doilea ciclu (Perdelele nopții) se strâng 
într-o adevărată viziune: „Popa citește un nou acatist”. O 
bijuterie a volumului este poemul Tu copile: „Am pornit la 
drum de seară /Să-i spun tarinii povești. /Eu îl sui, drumul 
coboară.../Tu, copile, cine ești? //Prins de volburi, la strâmtoare, 
/Gândul dă a se-odihni; /Sus e cald, jos e răcoare.../Tu, copil, de 
unde vii ? / /Ca și pasul ce străbate /Printre patimi, la răscruci, 
/Visele se frâng mai toate.../Tu, copil, unde te duci? / /În balans 
pe vechea punte /Peste vămile lumești, /Clipa mi-e răboj pe 
frunte.../Tu, copile, unde ești?” // 

Timpul e linear, dar numai aparent; el e labirint - vezi 
frecvența lexemelor: rătăcesc, cărări, potecă, hätisuri, cale - 
Același veac, același leat, Timp și destin. 

Poetul e într-o permanentă neodihnă, „între rău și bine” și 
sortit să muncească la o casă care mereu rămâne neterminată 
La casa mea. 

În ciclul al treilea, după cum sugerează și titlul, Printre 
silabe, sunt frecvente artele poetice și autoportretele. Textul 
poetic contopește cele două teme. Actul poetic este căutare și 
jertfă: „Eu pe cine-alint între cuvinte/În poemu-n care ard de 
viu, /Nepătrunsul să-l pătrund... aminte/Litera în vorbă când o 
scriu.” (Pentru cine) 

Poezia dă puterea de a confrunta răstignirea pe crucea 
timpului: „Silabele se leagă în cuvinte /Ca strugurii de vrejul lor 
amar, /Prin toamna care-aleargă înainte.../Cât zici c-a mai 
rămas din călindar?” (Printre silabe) 

Poezia Risipa noastră e „un ocean albastru”. „Era pe 
vremea”. Jertfa creatoare e și cântec și bucurie ,,Mäà-ncearcà 
uite-așa”. 

Poetul e un Ulise și un Aeneas, călător pe mare, spre un 
noptos unde îl așteaptă un Charon. Versul prilejuiește 
mărturisirea vieţii. În curgerea timpului, viața poetului devine 
Carte. Drumul vieţii este „ales”, adică hotărât, poetul 
trecându-l „din vamă-n vamă”, urmându-și „chemarea”: 
„osânda-i fără de popas”. Speranţa, visul și actul creator 
determină „ruperea din somn” și „ardere pe rug”; „Vremea 
trece, cuvântul rămâne”. (Era pe vremea) 

Poetul este o ființă unică aflată între ontic și existențial 
Între gânduri. De aceea el refuză viața ca simplu „act de 
prezență”, neavând timp pentru vremea care coace „semințe 
negre”. (Act de prezență) 

Poezia lui Adrian Erbiceanu e străbătută și de o undă de 
religiozitate. Psalmistul devine un „alergător” - „„Alergarea 
continuă”, spre taina - poveste, „Ce taină”, sperând să găsească 
răspuns la întrebarea Până când. 

În Balet, textul e construit pe simbolul complex al lebedei: 
pornit din „baletul lebedelor negre”, psalmistul parcurge 
drumul greu spre „baletul lebedelor albe”. În sonuri vag - 
ecleziastice e scrisă și poezia Oglinda. 

Extrasă din universul träirilor proprii, meditaţia 
melancolică irigă versurile volumului pe care-l comentăm. 
Irigat de această substanţă lirică, poezia lui Adrian Erbiceanu 
nu este una pesimistă. 

Cu toate acestea, poezia sa nu este nici împotriva curgerii 
timpului, pentru că niciunde în versurile sale nu vom găsi o 
revoltă. Poetul scrie o poezie a asumării ontologicului. 





Nu întâmplător versurile sale au un sens etico - filosofic 
testamentar: „N-au să ne ierte pe vecii urmașii/ De nu ne-am 
potrivi cu grijă pașii/ Pe scara timpului - testamentară”. 

Întorcând și ultima pagină a volumului, suntem în măsură 
să clarificăm și semnificaţia titlului volumului: poetul, răstignit 
între cuvinte, se află în permanentă interogatie, drumul De la 
Anna la Caiafa este drumul vieții. 

Concluzionând, putem afirma că Adrian Erbiceanu scrie 
poezie elegiacă în tipar clasic. Si dacă am amintit de influenţe 
și similitudini cu Blaga și Arghezi, am făcut acest lucru tocmai 
pentru a sublinia aspectele fericite prin care poetul se 
integrează în tradiția marii noastre poezii. 

Volumul asupra căruia am stăruit în comentariul nostru ne 
oferă prilejul de a contura profilul liric al unui poet cu o 
sensibilitate viguroasă și clar personalizată. 

Adresăm un cuvânt de apreciere și pentru talentul și 
imaginaţia lui Adrian Popescu, artistul care a ilustrat volumul 
cu trei tablouri care „prefațează” cele trei cicluri ale cărții, la 
care se adaugă și imaginea de pe copertă. 

Prin culoare, simbol si spatialitate, artistul plastic a reușit 
să concretizeze, în mod meritoriu, conferind vizibilitate 
conținutului ideatic și afectiv al versurilor din volumul de 
versuri De la Anna la Caiafa, al poetului român din Canada, 
Adrian Erbiceanu. 


Revista Citadela, Nr. 4-6, Satu Mare, 2009 





loana-Narcisa Creţu 
Adrian Erbiceanu - De la Anna la Caiafa 


olumul de poezii al scriitorului român stabilit de 

aproape 30 de ani în Canada, apărut în 2007 la 

Editura Ardealul din Târgu Mureș, vine să continue 
discursul liric început cu volumele Confesiuni pentru două 
generaţii (2003) și Divina Tragedie (2004). 

Frământările poetului matur, ajuns la ora bilanţului, se 
observă de la început din gruparea creaţiilor în trei secțiuni: La 
poarta înserării, Perdelele nopții, Printre silabe. Primele 
două ilustrează problematica existențială, iar ultima 
preocuparea pentru creație. 

Din lectura volumului se constată predilectia pentru 
momentul amurgului şi al nopții ce ilustrează o acută 
percepție a scurgerii timpului. E motivul pentru care autorul 
alege simbolul umbrei, în poeziile Doar umbra, Ca umbrele 
pe apă, Umbra clipei, Sunt umbra ta, iar din regnul vegetal - 
salcia, Ca salcia. 

Trecerea ireversibilă a timpului (vorbind de Tempi passati) 
este marcată de revenirea obsesivă asupra acestei teme în 
multe creaţii (de pildă, în Timp si destin) si de folosirea 
imperfectului în titluri ca: Eram acolo, Era pe vremea. Poetul 
se vede trăind în timp și sub timp (poezia intitulată chiar În 
timp - sub timp), iar viaţa este un dute-vino reluat parcă în 
ritm sisific (Alergare continuă, Punct de fugă, Alergare). 

Zădărnicia acestui demers existenţial este sugerată atât de 
titlul erudit al volumului (De la Anna la Caiafa), cât și de 
utilizarea frecventă a adjectivelor demonstrative de identitate 
în poeziile Aceleași vânturi, Același veac același leat. 





Momentul bilanţului este un moment de rememorare a 
trecutului (Parte de vină, lubirile), a amintirilor din copilărie 
(Tu copile), dar si un moment al adevărului (Mărturisire, 
Parte de vină). Sentimentul este cel al însingurării și al 
nepătrunsului (Însingurare, Ca lacătul). 

Tonul melancolic, nota dominantă a volumului, este 
susținut și de forma poeziilor: o glossă (Același veac același 
leat), 14 sonete cu forma clasică (2 catrene și 2 tertine) și multe 
poezii ce se încheie cu 1 sau 2 versuri finale, cu rol de concluzie 
simțită ca o sentință definitivă. 

Eruditia poetului bănuită în alegerea titlului e confirmată 
de ușurința folosirii citatelor din latină (Ab jove principium), a 
prezenţei simbolurilor din antichitate, mitologie sau Biblie în 
titluri ca: Babylon, Cabală sau în poezii, de exemplu, evocarea 
Dalilei lui Samson în Ab jove principium, a lui Aeneas, în Și mă 
visez, dar și de frecvenţa termenilor neologici - solitar, balans, 
imberbi, precară, certitudine, agonie, volatile, miraj, 
imperturbabil, traiect, nevralgicei, convalescență, crepusculară, 
insidioase, eternitate, contrabalans, abscons, exonerat, 
fantasmagoric, funebru, vorace etc. 

Registrul lexical nu ar trebui să pară nimănui vetust sau de 
un romantism desuet, așa cum poate se sugerează în prefața 
volumului, ci vine în completarea firească a tipului de discurs 
clasic și sobru ales de autor. 

De aceea își găsesc locul în volum cuvinte ca: își năruie, 
däntuire, roinità, inişte, pritocit, năpastă, țarina, rână, răboj, 
leat, hurducă, bidiviu ș.a. Aceste caracteristici nu exclud tonul 
jucăuș, e drept mai putin prezent, dar care demonstrează 
complexitatea creativă a autorului, de pildă, prin alegerea unor 
titluri mai putin obișnuite cum ar fi conjunctia Și sau a unor 
expresii ce dau oralitate textului (poezia Mă-ncearcă uite- 
așa). Sentimentul unei adresări directe apare și prin folosirea 
vocativului în titlul și laitmotivul creației Tu copile. 





O oarecare neliniște și frământare, în ciuda unui calm 
aparent rece, se observă și din îmbinarea versului scurt cu cel 
lung, adesea în defavoarea ritmului. Această trecere se observă 
atât în cadrul aceleași creaţii, cât mai ales prin alternarea 
poemelor cu versuri de lungimi diferite. Astfel, unele versuri 
„curg” cum sunt cele din poeziile Și sau lubirile: ,lubirile vin, 
/lubirile pier... /Cui să le dau, /Cui să le cer? //Doruri ascunse, / 
Patimă crudă - /Cine să vadă, /Cine s-audă? //Vise cărunte, / 
Nadă prin nadă - /Cine s-audă, /Cine să vadă? //Mantii de ape, / 
Lujeri de foc - /Râd ...de durere, /Plâng...de noroc." 

În schimb, majoritatea poemelor, sonetele în special, aduc 
în prim-plan o poezie „grea” nu numai prin conţinut, ci și prin 
lungimea versurilor: „Simt vântul umbrei cum spre somn mă- 
nclină,/ Trecând prin mine - parcă mi-ar vorbi /Cu simplitate, ca 
și cum n-ar ști /Complexitatea ei că mă domină. ” etc. (Doar 
umbra) 

Valoarea creaţiei lui Adrian Erbiceanu rezultă și din 
dificultatea construcţiei poeziilor sale, aici, în afară de sonete, 
e vorba în primul rând de glossa Același veac același leat. 
Dacă în acest caz asocierea cu poezia eminesciană e inevitabilă, 
registrul stilistic e propriu autorului. De pildă, trecerea 
timpului e văzută metaforic în Piatră rară, unde: „Hipnotic 
ceasul... umblă către seară /Pe-un eșafod de trepte muribunde”, 
căci „veacul firavei secunde” trăiește o convalescentä 
crepusculară. 

Existenţa tulburată de aceleași frământări e descrisă într- 
un registru simbolic în poezia Aceleași vânturi: „Mă bântuie 
vântoasele de seară... /Cu-o lume-ntredeschisă mă pătrund. / 
Rătăcitoare-n golul furibund / Mă amägeste clipa solitară.” 

De altfel, vântul ca simbol crepuscular asociat zeului 
Morfeu revine și în poezia Duplicitate printr-un epitet dublu 
în sintagma  morfinomane, somnolente vânturi. Multe 
simboluri sunt insolite cum este și cel din titlul Fântâna 
Veacului, simbol definit tot în manieră inedită de poet la 





finalul poeziei, căci Fântâna Veacului este: ,ecluzä / 
Minciunii travestite-n Adevăr”. 

În ciuda sobrietätii tematice legată de trecerea inexorabilă 
a timpului, de tristețea dată de realitatea unei existente ce se 
îndreaptă inevitabil spre apus, volumul se încheie în manieră 
optimistă prin recurgerea la un alt simbol drag autorului, cel al 
oglinzii: „Zac toate desprinse ca dintr-o oglindă, / cioburi ce- 
apasă pe-un suflet buimac,/gânduri ce dau, hibernal, să mă 
prindă;/ cicloane stârnite când vorbele tac. //Ce aripi, ce vise, ce 
gânduri topite / se cern fără șansă să mă reculeg, / când firul 
pierdut, printre căi legiuite, / mă încolăcește să nu-l mai dezleg. 
//Si totuși, când nimeni nu pare să vină, / o mână să-ntindă prin 
veacul de ploi, / există-n adânc, undeva, o lumină: / lumina 
oglinzii ascunse în noi!” (Oglindă ascunsă) 

Volumul De la Anna la Caiafa ilustrează „odiseea 
dramatică a omului modern” (loan Mariș), dar poezia lui 
Adrian Erbiceanu rămâne poezia unui Orfeu care nu și-a 
vândut harfa de dragul modernităţii unei vieţi lipsite de har. 





Ionuț Caragea 
De la Anna la Caiafa 
de Adrian Erbiceanu 


An contextul poeziei contemporane cu aspirații tot mai 
[ee spre complex, elaborat, tehnologic, versul în stil 
clasic devine din ce în ce mai ignorat sau pur și simplu 
desconsiderat. Însă, printre câţiva veterani ai războaielor 
ideologice împotriva doctrinelor, volumul Divina Tragedie, 
Editura Tribuna, Sibiu, sau înstrăinării cuvântului de ce 
înseamnă mai pur, mai românesc și mai pe sufletul omului, 
poetul Adrian Erbiceanu își continuă „confesiunile pentru 
două generaţii” cu un nou volum de poezii apărut în anul 2007 
la editura Ardealul din Târgu Mureș, intitulat De la Anna la 
Caiafa. 

De la Montreal la Sibiu, din România în Canada, periplul 
poetic nu pare să fi influenţat scrierea autorului în ce privește 
semantica sau limbajul. Acuratetea scrierii, regulile prozodiei 
clasice, sunt evidente și de necontestat. Poetul își poartă 
costumul la patru ace, costum pe care l-a ţinut zeci de ani la 
naftalina cuvintelor bacoviene, minulesciene, coșbuciene sau 
eminesciene. 

Aflat la vârsta sedimentării poetice și a investigației 
dincolo de banalitatea pe care o oferă palpabilul, Adrian 
Erbiceanu „ne duce cu vorba” prin tranșeele minții și spiritului, 
purtându-și medaliile (cuvintele) cu respect și abnegatie. 
Lumea tainelor sale sau tainele lumilor văzute doar de figurile 
fără chip și luntrasii plătiți, sunt teme majore ale acestei cărți. 





De la Anna la Caiafa are și conotaţie dimensională pe axa 
verticalitätii - cer și pământ, pe axa timpului - tinerețe și 
senectute, pe axa transcendentală - viață și moarte. 

Nevoia transcendentei este acută, dar cine știe drumul 
către ce? Poetul caută răspunsuri tot în trecut: „mă prinde, 
uite-așa, „un nu știu cine”, /și „un nu știu ce” m-atrage spre- 
nserat, /dar glasul tău zvonește viu în mine /și iar mă-ntorc la 
poarta ta și bat." (Mă-ncearcă uite-așa) 

Și cum nimeni nu răspunde... poetul își anticipă căderea, 
simțind uneltirea timpului și a oglinzilor virtuale din lumea 
aparent siderală: „O linişte adânc - transcendentală, / 
Odihnitoare-n plinul ei rotund, /Mă-nvăluia, luându-mă în 
poală, /Cerându-mi cu tăcere să-i răspund. /Și în tăcerea lumii 
abisală /Cădeam prin mine-n mine să m-ascund". (Cabală) 

Motivul umbrei este predominant în poemele lui Adrian 
Erbiceanu. Umbra înseamnă complezentä si 
complementaritate, voalare si relevare: „Din umbre nu poți face 
piedestal /Nici unei flori! Dar umbra te arată /Lumii cum ești... 
Lumina tie dată /Te face doar cu fapta ta egal." (Act de 
prezență) 

Sau, mai mult de atât, irefutabilitate, supunere 
necondiționată: „Alunecăm ca umbrele pe ape / Spre largurile 
care ne ascund, / Cu fiecare clipă mai aproape / De linistile cele 
fără fund..." (Ca umbrele pe ape) 

Autorul se regăsește cu adevărat numai în lumea 
cuvintelor sale. Depărtarea de tară, vorbirea curentă a unei 
limbi străine, toate acestea l-au izolat în sanctuarul poetic. 

Dar cum orice supliciu este și deliciu, poezia își merită 
preţul. Limba română capătă valenţe spirituale, chiar dacă 
nominal Dumnezeu lipsește din acest volum. Paradisul, 
infernul, heruvimii, personajele mitologice nu fac decât să 
evidentieze cadrul metafizic. 





Revenind pe axa timpului, și aici mă refer doar la omul 
poet, amintirile revin mereu și mereu în cuvinte pline de tâlc și 
savoare. ,„ Vreme trece, vreme vine, Toate-s vechi si nouă toate..." 
își începea marele Mihai Eminescu celebra Glossă. Adrian 
Erbiceanu are îndrăzneala și reușește să ne ofere o replică de 
valoare și rafinament prin poezia Același veac același leat : 
„Fără să uit, fără să-nvăţ, /Șters e răbojul, an cu an, /Din 
inocentä sau răsfăț, /Cât timpul risipit în van, /Pe care nu pot 
să-l adun /Printre frunzișul destrămat; /Mă pierde și nu știu s-o 
spun - /Același veac, același leat." 

Cu un simt deosebit al cuvântului, cu un respect pentru 
adevăratele valori ale literaturii române, Adrian Erbiceanu a 
făcut un pas decisiv prin volumul De la Anna la Caiafa. Pe 
treptele consacrării, pe treptele transcendentei umane, cu 
spatele drept și privirea înainte. 

Chiar dacă viaţa este un act premeditat. 

Chiar dacă tot ce rămâne la un moment dat este doar 
pulberea din ochii destinului: „Trecutul - vagi insinuări de 
fapte /Inadvertent trasate pe hârtie, /De-o mână care a crezut 
că scrie /În plină zi, ca să le steargä-n noapte - /E doar paliativ... 
de nevralgie!" (Trepte) 


Revista Observatorul, Toronto, 4/6/2008 





Cezarina Adamescu 
Cuvânt peste cuvânt - Lumina umbrei 


n prefața pe care profesorul univ. dr. loan Mariş o face 

|: acest volum, distinsul critic îl numește pe Adrian 

Erbiceanu „Poet al Tainei”. Și nu este deloc departe de 
adevăr. 

O taină este și comuniunea discretă, dar destul de intimă, 
între autor și eventualul critic care, dacă nu ajunge la o 
anumită pătrundere în intimitatea autorului, nu poate decripta 
în totalitate, mesajul creaţiilor. Poetul ne invită să-i fim oaspeţi 
în casa cărţii sale de suflet, De la Anna la Caiafa, cel de-al 
treilea volum de autor, editat în 2007 la Editura Ardealul de la 
Târgu Mureș. 

Străbatem spaţiile celor câteva mii bune de kilometri, până 
colea, peste Ocean și deschidem cartea, mai întâi cu sfială, apoi 
din curiozitate. 

Si cu cât înaintăm, cu atât interesul crește. Ne regăsim în 
aproape fiecare filă și acest lucru ne dă imboldul să continuăm 
lectura, cu și mai multă curiozitate. E un joc, o modalitate de 
relaxare, un prilej de meditaţie, o empatie, o provocare? Toate 
la un loc și încă ceva pe deasupra. Ceva inefabil, aparținând 
numai poetului. Și parcurgem împreună, pas la pas, umăr 
lângă umăr, acest traseu inedit, prin sentimente, trăiri, 
angoase, bucurii și tristeti, ca și când ar fi proprii. 

Acesta este misterul de neegalat al Poeziei. 

Edificiul poetic se construiește, nu din cărămizi și piatră, ci 
punând cuvânt peste cuvânt, susținute de un liant spiritual 
izvorât din sinea poetului. Duhul acestei lucrări aprinde 
vreascurile de suflet într-un foc care nu lasă în urmă cenușă. E 

posibil să te întâlneşti cu cineva în transcendentä, la marginea 
unui gând? În poezie, da. E ca și când ai fi atins de aripa 
Măiestrei. 

Fie Aeneas, fie Ulisse, fie Icar, pe mare, în aer sau pe uscat, 
poetul pornește în marea aventură a Poeziei, în căutarea 
Muzei. Preocupat de formă, dar și de spiritul Poeziei, ca si 
argonautii în căutarea lânii de aur, poetul este supus tentatiei 
cunoașterii absolute. Dar poţi să atingi Zenitul, Nadirul, altfel 
decât cu ochii închipuirii? 

Un univers, la început necunoscut, care ti se revelează 
treptat, pe măsură ce te adâncești în lectură. Și dacă în prima 
poezie autorul vede Doar umbra - treptat, orizontul se 
luminează, până la incandescenta solară. Pătrunzător, „vântul 
umbrei” cutreieră ființa cu toate „cărările cu vină - fără vină”, 
spre treptele „întăinuite de lumină”, unde va afla răspunsurile 
la întrebările zăvorâte încă în minte, Prin lumile în mine 
sigilate: „Dar nu e cer deasupra-mi, nici pământ; /Doar umbra 
se întinde peste toate /Și e Cuvântul pus peste cuvânt!” (Doar 
umbra) 

La Adrian Erbiceanu cuvintele, imaginile nu sunt ce par a 
fi la prima vedere. Umbra e „trasă prin lumină”; cupa e „încă 
nebăută”; pata-i „fără vreo pricină”; gândul e „pod între 
zăvoare”, o „vâlvătaie pârguită” care „Nu-și găsește dezlegare”, 
un amestec ciudat de „Agonie și... Ispitä!” (Ritm) 

Nu o dată, poetul e prins în mreje, în miraje, mirifice 
lumini, „Miraj rodind al viselor traiect...” (Norocul). Dar oare 
norocul nu e un miraj, o mreajă în care omul e prins, mai ales 
atunci când soväie si nu dibuieste Lumina? În percepţia sa, 
Norocul este o „roiniță visată /La capătul nevralgicei nevoi / 
Cumpănă-ntre acum și niciodată?” Și răspunsul vine imediat: 
„Focul nu arde cum ni-l facem noi?” (Norocul) 

Dintr-o nevoie de echilibru, autorul este într-o 
retrospectivă a căutărilor, a spaţiului ideal, numit îndeobște, 
copilărie. Unele poezii poartă această amprentă ca pe un „dor 





fără satiu”. Fluide, gratioase, eufonice, cu un ritm alert și o 
cadență susținută, cu o bună dozare a emoţiilor, fără efuziuni 
lirice care nu s-ar încadra în linia liricii acestui poet, poeziile 
din volumul De la Anna la Caiafa răspund unor nevoi 
afective ale iubitorilor acestui gen. Ele alcătuiesc o frescă a 
sufletului poetului, aflat în deplină maturitate artistică. 

Lumea cuvintelor sale este pliată cu abilitate pe lumea 
reală, pe prezentul acesta acerb nesätios, imperativ, care te 
acaparează. Dar este și un spaţiu al mărturisirii, al trăirilor 
intense, transfigurate și transpuse în imagini poetice. Poemele 
din acest volum sunt toposuri afective ale unui univers 
propriu, răsfrânt în afară, spre oameni. 

Reflexivitatea versurilor este o altă caracteristică a acestor 
creații. Cel mai bine este reflectată în poemul Act de 
prezenţă, filozofic prin excelență, în care distingem o 
sumedenie de nuanţe: „Nu-i piatră să nu fie răsturnată, /Nu-i 
val nedestrămat de câte-un mal! /Lumina ferecată-ntr-un cristal 
/Sigur, cândva, va fi desferecată. //Din umbre nu poți face 
piedestal /Nici unei flori! Dar umbra te arată /Lumii cum ești... 
Lumina tie dată /Te face doar cu fapta ta egal. //Doar amăgirea 
scormone vorace... /Când dreptu-i strâmb, strâmbul răsare 
drept, /Prostia-l are slugă pe deștept /Și-ntre minciuni, când 
adevărul tace, //Speranta stă cu mâinile pe piept. /Sub timp 
seminţe negre vremea coace... /Dar eu cu starea asta nu fac 
pace, /Eu nu am timp... și n-am de gând s-astept!..”. 

Se pare că starea care-l definește pe autor este: „Și stau 
descumpănit în cumpănire” (În timp - sub timp) într-o lume 
de contraste în care biruie îndoiala și tăcerea abisală. Un 
Babylon, în care poetul „Eliberat - ca dintr-un vis ocult” — se 
prinde-n jocul viselor-ielelor: „Vântoasele mă prind în horă 
iară”: //.... //„Și ard cu visu-n spaţiul expirat, /Rătăcitor pe-o 
mare de himere... /Și nu mai am cu cine ţine sfat”. (Între 
gânduri) 

De fapt, aceasta este și drama omului contemporan: 
însingurarea, lipsa de comunicare și de comuniune: „iar noi / 
niște insule într-o / întrebare de veghe / fiecare de sine / și de 
celălalt / la o mie de leghe”. (Babylon) 

Tonul grav, profund, lipsa oricăror efuziuni sentimentale 
superflue, fac din poezia lui Adrian Erbiceanu - o mostră de 
poezie filozofică actuală. 

Atunci, e legitimă căutarea asiduă de sine, într-o lume care 
și-a pierdut aproape total reperele: „Și noi, în noi ne căutăm, pe 
unde / Cărările în mers ni se ascund, / Ca-ntr-un ceaslov lumina 
când pătrunde / În noaptea nefiinţei fără fund.” (Paradox) 

O dragoste bine temperată, statornică-n sine, adeseori 
neîmpărtășită, un mănunchi de gesturi discrete învăluite-n 
tăceri, un vis ascuns în sine „ca-ntre vis și veghe”, parcă 
recheamă taina flăcării mistuite pe rugul tinereţii și ar vrea să 
reînvie „sensul echivoc /Al întâlnirii flăcărilor noastre-n 
/Aceeași clipă și același loc.” Însă clipa s-a risipit demult în 
așteptări, în tăceri și în vise: „Dar heruvimii tac!... și se întâmplă 
/Că tot mai rar ceasornicul din piept /Naște lumina visului pe 
tâmplă... /Si nu ştiu cum și cât si ce aştept...” (Ce taină) 

O foarte reușită Glossă, intitulată Același veac, 
încununează volumul de poezii De la Anna la Caiafa, în care 
poetul „Împins de teamă spre trecut”, meditează la mersul 
veacului, la Timpul risipit în van, înțelegând ceea ce-i de 
neînțeles: „Că nu-i nimic de înțeles /Din câte mi s-au dat- 
luat, /Fără vreo urmă de succes, /De-același veac, de-același 
leat”. 

O construcție amplă, de zece strofe a câte 8 versuri, cu 
rimă încrucișată, cu o prozodie perfectă, după toate regulile 
teoriei versificatiei este o izbândă a creaţiei acestui poet, care a 
încercat toate formele poeziei clasice cu o iscusintä greu de 
egalat. 

Finalul volumului este deschis spre lumină, spre viaţă: „Și 
totuși, când nimeni nu pare să vină, /O mână să-ntindă prin 








veacul de ploi, /Există-n adânc, undeva, o lumină: /Lumina 
oglinzii ascunse în noi!” (Oglinda ascunsă) 

O poezie de elită, fără a fi elitistă, o poezie reflexivă care te 
determină să mai aștepți o zi în care s-ar putea să apară 
picătura aceea de lumină hărăzită fiecăruia dintre noi. 


Reproducere din vol. Adrian Erbiceanu - În căutarea 
tinereții fără bătrâneţe, Ed. Anamarol, București, 2016; 
text prescurt 





Remus Foltoș 
De la Anna la Caiafa - 
Jaloane printre mari idei 


ilosofia timpului. 
Între cer și pământ, poetul absoarbe serenitatea 

d cerului și fatalitatea șubredă a pământescului, 
devenind o entitate dihotomică ce nu se poate „plasa” cu 
adevărat nici de o parte, nici de alta. Și tocmai de aceea, 
situarea lui se va produce în extensiunile timpului: în amintire, 
în clipă, și în ceea ce „prinde să se înfiripe” - ca un viitor în care 
trecutul și prezentul sunt proiecţii într-o durată eternă. Poetul 
spune așadar: „- Cât înainte tot pe-atât în spate -/ Eternitatea 
fiecărei clipe...” 

O întrebare absolut halucinantă: pentru trecerea „cosmică” 
a vremii, autorul se întreabă cui ar trebui să-i plătească această 
traversare a clipei prin sinea lui: „cui și cu cât datornic i-am 
rămas”. E un soi de responsabilitate pentru existenţa aflată sub 
mai marele Destin, o existență ce nu poate fi deloc 
întâmplătoare, căci ea se petrece neapărat cu un Sens (cu 
majusculă). E imposibil, din moment ce te afli în mijlocul 
evenimentelor Devenirii, să nu existe vreun rost al acestora. Nu 
se poate concepe ca totul să fie la întâmplare. Și cu toate 
acestea, pentru ordinea în care se petrec lucrurile în lume, 
omul nu știe cui să-i „fie dator”, cui și cum anume să răspundă, 
prin responsabilitatea sa, acestor evenimente. 

Situaţia este una existențială, și modalitatea oarecum 
originală de a pune problema (a fi dator pentru că ești în 
mijlocul existenţei) — respectiv a închipui că există un ,comert” 
(dator) între marele Destin universal și opțiunile destinale ale 





omului - reprezintă un fapt aș spune, inefabil nu numai în 
poezia autorului nostru, dar și în poezia de totdeauna. A gândi 
în acest fel reprezintă un lucru destul de rarisim. 

Un poem care își expune ideile profunde apare sub forma 
aproape a unei ghicituri. E vorba de „clipa” care ia înfățișarea 
unor „liniști” serene și eterne ce amintesc de o cărare ce „dă în 
infinit”. Dar, odată cu explorarea infinitului, îi apare omului și 
„vechea vieții întrebare” la care este greu de găsit răspuns. Căci 
e vorba despre Sensul existenţei lui, un sens greu de pătruns, și 
care e vechi de când lumea. 

Omul caută „lumina” - cum se spune în poem - năzuiește 
spre explicaţia totală a tuturor lucrurilor, uitând că nu trebuie, 
și mai ales, nu-i este sortit să se apropie de această zestre 
universală, despre care numai Dumnezeu poate da seamă. De 
aceea, această rostuire a tuturor lucrurilor, pe care omul 
tânjește s-o cuprindă, stă sub semnul „Celei mai vechi, celei mai 
dulci erori...” 

Găsind diferența dintre resimtirea feerică a trecerii vremii 
și varianta nemiloasă și negativă a ei, autorul le alătură cu 
dezinvoltură într-o singură propoziţie, ca și cum ar fi găsit nu o 
diferență, ci un dublet complementar: „Vremea mă ninge, clipa 
mă doare...” 

Îngrijorat ca „fugara clipă să n-o scap din mână”, poetul, 
atunci când îi răsună în urechi îngemănarea creatoare a 
cuvintelor, se alege cu același rezultat negativ: „Dar tot pe ce 
mă reazem cade sec,/ Cum ciutura scăpată în fântână” - semn 
că nu cuvintele pot patenta adevărul. Apa vieţii nu e de găsit 
prin „traversarea” cuvintelor. Altceva e de făcut pentru a 
pătrunde în iatacul absolutului...Dar poetul - cel puţin în 
această poezie - nu ne spune nimic despre asta. El se 
mărginește să indice că acest soi de „clipă”, despre care e 
vorba, e amăgitoare: „Mă amăgește clipa solitară”. 





Bogăția posibilităţilor (sau a Posibilului) ce sunt incluse în 
„conceptul” de timp este explorabilă; poţi visa la nesfârșit la 
evenimente ce încă nu sunt, la felul nenumărat cum ai fi putut 
proceda în mijlocul evenimentelor trecute, sau poţi să te 
gândești la neașteptatul infinit, închis în miezul prezentului: 
„vremea, când te cheamă,/ Ascunde-n ea cărări cât pentru zece”. 

A nu-ţi înțelege destinul nu e un lucru pentru care un om 
trebuie să fie considerat necumpănit. Dimpotrivă, e în firea 
lucrurilor ca omul să nu înțeleagă mare lucru din viaţa lui. Dar 
atunci când acest lucru e perceput ca o virtute, apare o 
divergență între ceea ce omului îi este sortit, și ceea ce el poate 
face - în virtutea liberului arbitru - pentru a-și „face cale” 
printre evenimentele care îl privesc: „N-am cum răzlețe clipe să 
înnod”, căci „vremea nu se lasă prăduită”. „Luntrașului” (să 
spunem Charon) nu i se va da „răvașul” cu care omul a pornit 
în procesualitatea vieţii (pe traseul destinal), căci el (omul) nu 
se va lăsa „de nimeni jecmănit”. Soarta care „pleacă” odată cu 
omul, pe calea fără întoarcere, nu e neapărat dinainte 
„hotărâtă”. Omul are, totuși, puterea de a se opune destinului. 

Poetul se simte „legănat” de trecerea timpului - o senzaţie 
oarecum cosmică și unică și destul de greu de găsit în altă 
parte, la alţi poeţi: „Bătăile de ornic stihuri cântă/ În basme 
legănându-mă și-n stele”. Frumuseţea spusului e mai mult 
decât prezentă, e perfect întruchipată. 

Un timp aproape de consistenţă „lichidă” (deci o senzaţie 
de „curgere” concretă) se transformă într-o instanță ce alipeste 
sau dezbină conținuturile de gândire. Ca si cum ar fi o „formă” 
goală în chipul unui mecanism, ce, de la sine, în virtutea legilor 
atracției și respingerii, stăpânește gândirea, Timpul este 
singurul care hotărăște pentru o variantă sau alta a opțiunilor 
destinale ale omului, care, de altfel, se află „descumpănit în 
cumpănire”. 

Timpul, spune poetul: „drămuindu-mă, conchide...” Omul 
nu e stăpân deplin pe destin. A înclina balanţa spre un 





conținut sau altul (de gândire) nu este un fapt care să țină 
întru totul de libertatea umană. Cel care îl „marchează” pe om 
este nu numai un impuls individual al voinţei, ci un „bobârnac” 
pe care principiul determinist al însuși Timpului îl pune în joc. 

Dependenţa conștiinței, ca determinism strict din partea 
Timpului asupra ei, are drept urmări o arbitrarietate întreagă 
de gesturi (în interiorul Devenirii) ale căror rost nu poţi să-l 
înţelegi. De aici apare frica pentru a te fi înnămolit în aceste 
arbitrarietäti și a-ți fi pierdut libertatea: „Timpul n-are vreme să 
adaste, /lar eu nu vreau cuiva să mă supun!” 

Problema timpului este pusă, la autorul nostru și în mod 
simplu, să spunem, cum a făcut-o cu un gest fondator 
Eminescu: „Cu mâne zilele-ti adaogi/ Cu ieri viaţa ta o scazi/ Și 
ai cu toate astea-n fatä/De-a purure ziua de azi”. Autorul 
nostru „ne expediază” astfel: „Ieri a fost mâine; Mâine e Azi”. 

Un soi de plictiseală, de satietate, pe care o aplică Timpul 
conștiinței noastre, se referă la coincidenta ontologică dintre 
trecut și viitor. Nimeni nu ne poate convinge că viitorul nu va 
avea aceeași „formă”, aceeași „consistență” precum trecutul. 
Pare că nimic nou nu ne poate rezerva viitorul — și asta după o 
lege universal inexorabilă. Situaţia poate genera nostalgie: 
„Cădem pe gânduri” în mijlocul unor „cărări absente” și „zilele 
aleargă înapoi”. 

Timpul ne este înfățișat și ca Lege dar si ca Instanță 
absolută peste tot ce fiinteazä. Așadar Legea care mișcă 
Universul, dar și Instanţa, la care se raportează orice justificare 
a mișcării. Legea e angrenajul, e mecanismul; Instanţa e ceea 
ce supraveghează și ține socoteala totului aflat în „procesiune”. 
Așadar Timpul e unul, atât sub aspect „neutru”, ca agent al 
mișcării (lege); dar e și „inteligență” sub aspect aproape 
„personal”, căci se „exprimă” ţinând socoteala (instanţă). 

Aptitudinea de a concretiza, de a pecetlui cu substanță, de 
a închega, de a da ființă „conceptului” de Timp - este un motiv 

des întâlnit la Adrian Erbiceanu. Poetul are senzaţia concretă a 
Timpului, fie că se îndreaptă cu privirea spre timpul trecător, 
fie că se îndreaptă spre Veșnicia fără început și sfârșit. E, poate, 
o putere sau o forță - contemplative, prea adesea greu de 
întâlnit. 

„..Inversarea cronologică de desfășurare a sensului. 

Aproape în orice poem al lui Adrian Erbiceanu, sensul 
(semnificant sau semantic) nu se constituie urmând o 
cronologie obișnuită. E implicată acolo o cronologie inversată: 
în loc să se desfășoare înspre finalul poemului, acest sens se 
„reîntoarce” la partea de debut a poemului. Întreg înţelesul 
este constituit invers: de la coadă la cap. Cu cât te afunzi în 
poem, cu atât nu înţelegi lucrurile decât „înspre” începutul lui. 
Senzatia e perplexantă, paradoxală, și absolut specială. E o 
marcă sigură a originalității. Ba chiar se poate spune mai mult: 
această inversare de direcţie a sensului face ca prima reacţie să 
fie aceea de derută. lar imediat după aceea îți dorești să 
recitești poemul pentru că, parcă, nu l-ai înțeles. Aici e tot 
farmecul. Căci recitindu-l găsești de fiecare dată mai multe 
valenţe ideatice. Si cu cât trece timpul, recitind din nou, parcă 
alte lucruri îţi vin în minte. Asta se constituie ca o calitate de 
excepţie a textului. Pentru că puţini poeţi sunt aceia pe care 
să-i poţi reciti mereu și mereu. E ca și cum ai efectua exerciții 
cu propria ta putere de înțelegere ce se răsfrânge mereu în tot 
mai mari cercuri concentrice. E ca și cum textul s-ar rescrie 
mereu el însuși. Cum am spus, n-am întâlnit încă o astfel de 
poezie. 


reproducere din volumul 
Mari idei în poezia lui Adrian Erbiceanu, 
Editura Fides, lași, 2016 








Constantin Frosin 
EN GUISE DE PREFACE - Adrian Erbiceanu 
„La fontaine de ce siecle”- poemes 


a complexite de la poesie d'Adrian Erbiceanu rend 

tres difficile notre tâche de le situer dans un certain 

cadre, courant littéraire ou de pensée, comme il se 
doit d'habitude. Apparemment, il pratique un éclectisme sage 
et généreux, ce qui nous fait le situer dans le prolongement du 
gàndirism/penséisme roumain des années 1930. A cela près que 
le traditionalisme des gândiristes/penséistes comportait « un 
sens dynamique, d'actualité, parce qu'il avait un sens de 
permanence » (Nichifor Crainic, In sensul traditiei / Au sens 
de la tradition, in Gândirea/La pensée, no. 1-2 de 1929). Et lun 
des mots-clés de la poésie d'Adrian Erbiceanu est justement la 
permanence, l'éternité. Signe qu'il ne bâtit pas sur le sable, 
mais à chaux et à sable, il admet l’éphémère de la condition 
humaine, mais vise à l'éternité, voire à linfini... 

A la différence des gândiristes/penséistes, il n'accentue 
point le caractère religieux de la culture roumaine, ni n'insiste 
dans sa poésie sur cet aspect. On peut dire que la religion n’y 
entre pour rien dans la poésie d'Adrian Erbiceanu, qu'elle n'a 
rien à voir avec la poésie ! Ce qui est Dieu vrai ! Il ne sait pas si 
bien dire... 

Du reste, en amant chevronné, notre poète papillonne et 
butine ça et là ce qui lui plaît et ce qu'il trouve digne de 
constituer la matière de ses vers. Il ne s’en revendique point du 
gândirisme/penseisme roumain, il a la nostalgie des traditions, 
mais n’en fait pas une maladie mortelle, d'autant plus que ses 
poèmes lui sont dictés, même s’il n'habite plus sa patrie, mais 

bien le Canada, un des plus beaux et accueillants pays du 
monde, vraie terre d'asile pour les Roumains sérieux et 
appliqués, désireux de faire leurs preuves, de faire valoir leurs 
mérites et qualités, de s'intégrer de tous les points de vue dans 
la collectivité d'accueil, même d'un point de vue artistique, 
littéraire et spirituel. 

Et comme il sait que l’union fait la force, il a fondé, il n'y a 
pas longtemps, l'Association des Ecrivains d’Expression 
Roumaine du Québec (ASLRQ), qui fêtera un an de sa 
constitution en publiant une belle anthologie des poèmes de 
ses membres canadiens/quebecois, mais aussi des membres 
invités, de Roumanie, tout d’abord, comme de juste. Voilà que, 
par voies détournées, il renoue avec la tradition roumaine et 
réunit autour de lui le plus d'écrivains possible. 

Attendu que la poésie doit garder son parfum de mystère, 
que le chroniqueur se doit de ne jamais lever le voile de ce 
mystère, car le lecteur a le droit d'en faire ses délices, de s’en 
repaître à cœur-que-veux-tu, nous nallons ni dévoiler les 
secrets de sa poésie, ni montrer du doigt ses éventuels défauts, 
car la joie de le lire doit rester entière, et le critique doit garder 
bouche cousue, ne pas souffler au lecteur ses impressions et 
deductions, il doit le laisser faire, et il ne doit pas y trouver à 
redire... 

D'autre part, à force de le déchiffrer, de le tourner et 
retourner sous toutes ses coutures, nous sommes tombé 
amoureux de la poésie d'Adrian Erbiceanu, ce qui redouble 
ľardeur de notre tâche, la rendant sinon impossible, du moins 
pénible (au sens de très difficile, voir le Petit Robert). Mais 
comme il prétend que personne d'autre ne le connaît mieux 
que nous, qui l'avons mis sous la loupe pour en déceler toutes 
les nuances possibles, qui l'avons mis en examen pour nous 
persuader de certaines vérités (même si, parfois, fort d’une 
subtilité rare, il les faisait prendre pour un faux ou un faux- 








semblant...), nous avons finalement accepte ce pari avec nous- 
même et avec sa poésie. 

Pour revenir à notre poète et à sa poésie, nous allons 
simplement énumérer quelques-unes de ses lignes directrices. 
Il porte l'accent sur le contenu divin du Beau, sur ce qu'on a 
appelé, dans le temps (à l’époque des penséistes roumains) la 
contemplation mystique de Sophie, de la sagesse divine. Et là, 
il puise non seulement aux mystiques médiévaux, mais aussi et 
surtout à Sergueï Boulgakov, Nicolai Berdiaev ou Herman 
Keyserling. Ce dernier, du reste, dans son livre Das Specktrum 
Europas, voyait lavenir de la spiritualité et de la culture 
roumaine dans un retour au byzantinisme. 

Le fait est que le modèle institué par Lucian Blaga 
influence fortement Adrian Erbiceanu, qui accepte sans ciller 
que l'éternité est née au village, à la campagne... Et dans sa 
création poétique, il ambitionne de nous faire comprendre, du 
moins dans un registre nostalgique, le fait que le village est le 
symbole parfait de la spiritualité roumaine, qui la garde 
intacte, qui la conserve telle quelle, malgré l'assaut de la 
modernité et de ses corollaires. 

Même à défaut de la foi en Dieu, on trouve chez lui un 
optimisme frénétique, atteignant plus d’une fois à l’extase. 
Voilà que, pour une fois, la malédiction de l'angoisse, de 
l'inquiétude métaphysique ne s'accompagne pas, dans son cas 
précis, du frémissement religieux. Il n’en est pas moins vrai 
qu'il officie en vrai Grand Prêtre dans le temple de sa création 
poétique, où il prétend écrire sous la dictée, mais nous le 
sentons polir et repolir la pierre de sa poésie, mettre et 
remettre mille fois l'ouvrage de ses poèmes sur le métier des 
affres poétiques, fébrilement. 

Dans ce recueil, il nous propose une riche lyrique, où les 
procédés symbolistes sont à l'honneur, où l’on retrouve un 
certain Blaga ou Ion Pillat, mais aussi quelques-uns des 





symbolistes français, comme certains  expressionnistes 
allemands. Il y chante les endroits et les parages où il a vu le 
jour et ou il a passe son enfance, il chante aussi la terre 
roumaine, le sang, le dor, parfois une certaine vengeance couve 
dans ses vers à ladresse de ceux qui ont souillé ces terres ou les 
ont humiliées sous leurs bottes... Un certain pantheisme perce 
de la plupart de ses poèmes, mêlé à un ethnos fervent. 

Nous croyons ne pas nous tromper, en affirmant qu'Adrian 
Erbiceanu est un poète à part, qui, se réclamant discrètement 
des gândiristes/penseistes et traditionalistes, est en train de 
devenir déjà « un classique en vie »... Dans ses phrases 
poétiques, il y a pullulement, voire chevauchements de sens, et 
l’on sait que l’abondance fait peur parfois, selon le dicton : Le 
mieux est lennemi du bien, mais Abondance de biens ne nuit 
jamais, n'est-ce pas ? Maître du style, il forge des images 
parfois inattendues, non familières à la poésie en général, 
n'empêche, l’inédit et l’ineffable se côtoient harmonieusement 
chez lui, qui vise dangereusement à la perfection, comme en 
ignorant (apparemment) que Ad augusta per angusta... 

On le sent peiner, haleter même en quête de l’image 
parfaitement convenable, de la figure de style adéquate, du 
mot qui décrive le plus complètement possible son état d'âme 
et son intention poétique. C'est un vrai poète-forgeron, selon 
nous, car il écrit sur l’airain, dans la durée, pour l'éternité, 
sarc-boutant des pieds et des mains à linfini... On le devine 
scruter de son regard d'acier lephemere en quête du durable. 

Pour tout dire, nous avons fait une passion pour sa poésie, 
car ce fut l'amour à première vue, le coup de foudre, quoi! 

L'amour à première lecture, que les lecteurs de ce beau 
recueil partageront avec nous, et ils n’en regretteront rien... 
Nous nourrissons l’espoir que ledit recueil ne passera pas 
inaperçu, que les revues littéraires le feront remarquer, et que 
la critique de spécialité le mettra à la place d'honneur. 





A la fin mais non pas en dernier lieu, Adrian Erbiceanu est 
un impeccable chantre de l’amour, qui, fidèle au principe (si 
l'on peut dire...) : Ut pictura poesis, dresse avec une subtile 
sensibilité, toute une galerie de tableaux de ses amours 
successifs et indélébiles, paraît-il. Il n'est pas près d'oublier que 
c'est l'unique sentiment/état d'âme qui différencie l’homme 
d'avec les autres êtres, le seul que l’on puisse étendre au 
prochain, voire à Dieu. Et là, amoureux incorrigible qu'il est, a 
recours à la panoplie des romantiques chantant lamour, ce qui 
ouvre déjà une autre perspective sur sa poésie. 

Jouant un peu sur son nom, en toute innocence (et sans 
penser à mal), nous pensons qu' Adrian Erbiceanu est un grand 
poète en herbe, dont on aura bientôt des nouvelles et qui fera 
couler pas mal d'encre dans les pages des revues ou dans les 
histoires littéraires roumaines ou canadiennes. Nous sommes 
fort content d’avoir eu la chance, le plaisir et l’honneur de le 
traduire, ayant acquis la ferme conviction que notre traduction 
le fera connaître (et, pourquoi pas, reconnaître...) par ses pairs, 
ainsi que par les littératures canadienne et française ! 


Adrian Erbiceanu - Fântâna veacului - poezii 
(traducere Mihaela Gheorghe) 


omplexitatea poeziei lui Adrian Erbiceanu face 

dificilă sarcina noastră de a-l situa într-un anumit 

cadru, curent literar sau gândire, așa cum ar trebui 

de obicei. Aparent, el practică un eclecticism înţelept și 

generos, ceea ce ne face să-l situăm în extensia gândirismului 
românesc din anii 1930. 

Cu excepţia faptului că traditionalismul gândiristilor 

includea „un sens dinamic, de actualitate, deoarece el avea un 

sens de permanență” (Nichifor Crainic, În sensul traditiei/ Au 





sens de la tradition, în Gândirea, nr. 1-2 din 1929). lar unul 
dintre cuvintele cheie ale poeziei lui Adrian ERBICEANU este 
tocmai permanenta, eternitatea. Semn că nu construiește pe 
nisip, ci cu var și nisip, el admite efemerul condiţiei umane, 
dar își propune eternitatea, chiar infinitul ... Spre deosebire de 
gândiriști, el nici nu subliniază caracterul religios al culturii 
românești, nici nu insistă în poezia sa asupra acestui aspect... 

El nu revendică gândirismul românesc, cu toate că are 
nostalgia tradiţiilor, fără a face din aceasta o boală mortală, 
mai ales că poeziile sale i se dictează, chiar dacă nu mai 
trăiește în ţara sa, ci în Canada, una dintre cele mai frumoase și 
primitoare ţări din lume, un adevărat pământ de azil pentru 
românii serioși și harnici, dornici să dovedească cine sunt, să 
îşi afirme meritele și calitățile, să se integreze din toate 
punctele de vedere în comunitatea gazdă, chiar și din punct de 
vedere artistic, literar și spiritual. 

Și, știind că unitatea este cea care dă putere, a înfiinţat, nu 
cu mult timp în urmă, Asociația Scriitorilor de Limbă Română 
din Québec (ASLRQ), care va sărbători un an de la constituire 
prin publicarea unui frumoase antologii de poezii ale 
membrilor săi canadieni quebecoazi, dar și ale unor membri 
invitați din România. 

lată cum, pe căi ocolite, el reia legăturile cu tradiția 
românească și reunește în jurul său cât mai multi scriitori de 
limbă română. Înţelegând că poezia trebuie să-și păstreze 
parfumul de mister, iar cronicarul nu trebuie să ridice 
niciodată vălul de pe acest mister, deoarece cititorul are 
dreptul să se bucure de el, să se bucure de din toată inima de 
ceea ce vrea inima sa, nici noi nu vom dezvălui secretele 
poeziei sale... Pe de altă parte, încercând s-o descifrăm, 
întorcând-o pe toate părțile, ne-am îndrăgostit de poezia lui 
Adrian ERBICEANU, care dublează ardoarea sarcinii noastre, 
făcând-o dacă nu chiar imposibilă, cel puţin dureroasă (în 
sensul de foarte dificilă, vezi Petit Robert). 





Dar, așa cum susține că nimeni altcineva nu îl cunoaște 
mai bine decât noi, care l-am pus sub lupă pentru a detecta 
toate nuanțele posibile, care l-au examinat pentru a ne 
convinge de anumite adevăruri (chiar dacă, uneori, cu o 
subtilitate rară, el le-a lua drept falsuri sau pretenţii ...), am 
acceptat în sfârșit acest pariu cu noi înșine și cu poezia lui. 
Revenind la poetul nostru și la poezia sa, vom enumera doar 
câteva dintre orientările sale. El se axează pe conținutul divin 
al Frumosului, pe ceea ce se numea la acea vreme (în perioada 
gândiriștilor români) contemplarea mistică a Sofiei, a 
înțelepciunii divine. Și acolo el se aseamănă nu numai cu 
misticii medievali, dar și (mai ales) cu Serghei Bulgakov, 
Nicolai Berdiaev sau Herman Keyserling. 

Acesta din urmă, în plus, în cartea sa Das Specktrum 
Europas, vedea viitorul spiritualităţii și culturii românești 
într-o întoarcere la bizantinism. Faptul este că modelul 
instituit de Lucian Blaga îl influențează puternic pe Adrian 
ERBICEANU, care acceptă fără să clipească că eternitatea se 
naște la sat, la ţară... 

Și în creaţia sa poetică, își propune să ne facă să înțelegem, 
cel putin într-un registru nostalgic, faptul că satul este 
simbolul perfect al spiritualității românești, care o păstrează 
intactă, care o păstrează așa cum este, în ciuda atacului 
modernităţii și corolarelor acesteia. 

Chiar și în absenţa credinței în Dumnezeu, găsim la el un 
optimism dezläntuit, care ajunge uneori la extaz. lată că, cel 
putin o dată, blestemul angoasei, al anxietätii metafizice nu 
este însoțit, în cazul său specific, de fiorul religios. 

Cu toate acestea, nu este mai puţin adevărat că el slujește 
în templul creaţiei sale poetice, acolo unde pretinde că scrie 
sub dictare, ca un adevărat Mare Preot, dar îl simțim lustruind 
și finisând, iar și iar, piatra poeziei sale, punând și repunând de 
mii de ori, cu febrilitate, opera poeziilor sale despre travaliul 





durerilor poetice. În această culegere, el ne oferă o lirică 
bogată, în care procedurile simboliste sunt la loc de cinste, 
unde regăsim un Blaga sau lon Pillat, dar și pe unii dintre 
simboliștii francezi și anumiţi expresioniști germani. El cântă 
acolo locurile și regiunile în care s-a născut și unde și-a 
petrecut copilăria, cântă și pământul românesc, sânge, dorul, 
uneori o anumită răzbunare mocnește în versurile sale 
adresate celor care au murdărit aceste pământuri sau le-au 
umilit sub cizmele lor... 

Un anumit panteism străpunge majoritatea poeziilor sale, 
amestecate cu un etos fervent. Credem că nu ne înșelăm 
afirmând că Adrian ERBICEANU este un poet aparte, care, 
pretinzând discret că se trage din gândiriști si traditionalisti, 
este pe cale să devină deja „un clasic în viaţă”... 

În frazele sale poetice, există o proliferare, chiar 
suprapunere a semnificatiilor, și știm că abundența este uneori 
înfricoșătoare, după cum se spune în dictonul: „Mai binele este 
dușmanul binelui, dar Abundenta binelui nu dăunează 
niciodată, nu-i așa?” Stăpân al stilului, făurind imagini uneori 
neașteptate, nefamiliare poeziei în general, ne împiedicând 
coexistenta armonioasă a ineditului și inefabilului în poezia sa, 
el tinteste, în mod periculos perfecțiunea, ignorând parcă 
(aparent) că Ad augusta per angusta... 

Îl poţi simţi trudind, gâfâind chiar, în căutarea imaginii 
perfect potrivite, a figurii de stil adecvate, a cuvântului care 
descrie cât mai complet posibil starea sa sufletească și intenţia 
sa poetică. El este un adevărat poet-făuritor, după părerea 
noastră, pentru că scrie pe alamă, de-a lungul timpului, pentru 
eternitate, sprijinindu-se cu picioarele și mâinile de infinit... 
NIi-l putem imagina cercetând cu privirea sa de oţel efemerul în 
căutarea durabilului. 

Ca să fim sinceri, am făcut o pasiune pentru poezia lui, 
pentru că a fost dragoste la prima vedere, care a lovit ca un 
trăsnet! Dragoste la prima lectură, pe care o vom împărtăși cu 





cititorii acestei frumoase culegeri, și ei nu vor regreta 
Nutrim speranța că această culegere nu va trece neobservată, 
că recenziile literare o vor face remarcată iar criticii de 


specialitate o vor pune la loc de cinste. 

În sfârșit, dar nu în ultimul rând, Adrian ERBICEANU este 
un cantor impecabil al iubirii, care, fidel principiului (dacă se 
poate spune așa...): Ut pictura poesis, întocmește cu o 
sensibilitate subtilă, o întreagă galerie de tablouri ale iubirilor 
sale succesive și de neșters, se pare. Nu este ușor să uităm că 
acesta este un sentiment unic / o stare de spirit care 
diferențiază omul de alte ființe, singura care poate fi extinsă la 
aproapele său, chiar la Dumnezeu. Și acolo, el, îndrăgostitul 
incorigibil, recurge la panoplia romanticilor care cântă 
dragostea, ceea ce deschide deja o altă perspectivă asupra 
poeziei sale. 

Jucându-ne putin cu numele său, cu toată inocenta (și fără 
să gândim rău), credem că Adrian ERBICEANU este un mare 
poet în devenire, despre care vom avea în curând vești și care 
va face să curgă multă cerneală în paginile revistelor sau în 
istoriile literare românești sau canadiene. 

Suntem foarte bucuroși că am avut șansa, plăcerea și 
onoarea de a traduce din poemele sale, după ce am dobândit 
convingerea fermă că traducerea noastră îl va face cunoscut (si, 
de ce nu, recunoscut...) de către colegii săi, precum și de 
literatura canadiană și franceză! 


Prefatä, prof. universitar Constantin Frosin 

(Text prescurtat) 

(Editat de Asociaţia Scriitorilor Români din Quebec, 
2009, Montréal) 





Ioan Lilă 


Planeta unui Poet de mare Surpriză 
Adrian Erbiceanu - 
La fontaine de ce siecle 


unt umbra ta...și te urmez de când / Lumina te-a 

scăldat întâia oară / Cu-aceeași certitudine precară / 

îi De salt între „acum” şi... „pe curând” - Adrian 
Erbiceanu. 

Nu l-am cunoscut, nu am avut această onoare. Vremurile 
ne-au risipit pe toate meridianele lumii, internetul ce ne mai 
dă prilejul să ne întâlnim deasupra Oceanelor și să ne 
împărtășim visurile. Mai zilele trecute am primit, datorită 
bunävointei maestrului Corneliu Leu, care a scris și a gândit 
mai mult decât noi toți - www.cartesiarte.ro, un volum 
(electronic) din partea unui poet ce își împlinește menirea cu 
un profesionalism sobru și parfumat cu eternitate: La fontaine 
de ce siècle, poèmes (Traduction et preface Constantin 
Frosin, profeseur d'universite ) - ASRLQ, 2009. 

Trebuie să fiu precis în amănunte pentru a reliefa 
dimensiunea spirituală a actului creator. Poeţii sunt firi 
delicate, visători incurabili, ei sunt norii catifelati care ne 
răcoresc sufletele, petalele florilor de cireși ce ne ning 
adolescenţa, pentru că asta este vârsta poeziei dintotdeauna. 

Recunosc faptul că, deși trăiesc în Franţa de câţiva ani, nu 
am ajuns încă un expert în limba franceză, nici nu cred că voi 
deveni, nu prea mai am timp la vârsta mea, ca să o aprofundez, 
deși este fascinantă, dar și împănată cu dificultăți lingvistice ce 
mă ametesc; cu toate astea, citesc (uneori cu dicţionarul 
alături), dar poezia lui Adrian Erbiceanu nu este un articol de 





ziar, nici o cronică mondenă, ci o poiană a visurilor pure care 
mă îmbată cu puritatea ei. „D'ombre on ne saurait faire un 
piedestal / Pas même pour une flore!” (Acte de presence) 

Aici este cheia descifrării poeziilor delicatului poet. 
Metafora este subtilă și gratioasä și de o frumuseţe 
emoţionantă. Nu asta este menirea poetului, să ne tulbure 
sufletele? Eu nu sunt critic, nu am instrumentele necesare, ca 
să disec poezia, s-o analizez în intimitatea ei fabuloasă, să o 
compar, să o clasific, eu scriu doar despre emoția ce îmi inundă 
sufletul. „Parmi les saules, le vent se tourmente /Arrangeant son 
vêtement à l'infini /Pareillement à la fille qui, penchante, / de sa 
batte, bat le linge à lenvi.” 

Citind titlul volumului de poezie al distinsului poet Adrian 
Erbiceanu, La fontaine de ce siècle, gândul m-a dus la „Je 
meurs de soif aupres de la fontaine”, de Francois Villon. 

La Francois Villon trimiterea este subtilă, după cum 
intuiesc eu, la cultură, la cunoașterea lumii ca spectacol al 
Gândirii, nu carnavalesc, de care poetul era „însetat”, „e-atâta 
mâl ascuns în noi, că, dacă / aș scotoci în timpul-antipod, / cu 
fiecare pas tot mai săracă / s-ar face punga dată s-o deznod; // 
tot mai puțină apă-ar da fântâna, / tăcerea s-ar întinde ca un val 
/ atoateștiutor - strivind lumina / descătușată-n spaţiul 
ancestral; // tot mai puternică ar fi arsura / pe ochii-nchisi - 
ca-n țarină de lut - / de frica iernii ce închide gura / pe soapta 
clipei care a trecut / și n-ar rămâne-n mintea ce refuză / băltite 
ape - nici cât fir de păr - / decât Fântâna Veacului: ecluză / 
Minciunii travestite-n Adevăr.” (Fântâna Veacului) 

„Și toate cu meșteșugire / De ornic vechi, nelegitim, / Ce 
bate clipa-n izbăvire. / Și izbăvirea-n tintirim.” (izbăvire) 

Eu cred că poetul Adrian Erbiceanu (și o să-i zic, de aici 
înainte, „scriitorul”), scriitorul, ziceam, i-a pășit pe umbră lui 
François Villon, învățându-i maniera, nu manierismul, care 
este o altă propoziţie, precum trecerea de la egal la egalitate, 





pentru că, așa si gândește scriitorul Adrian Erbiceanu, pe spații 
imense. „Mă-ncearcă, uite-așa, un dor de ducă / prin albele 
zăpezi ce mă-nconjor, / s-alerg prin ele - unică nălucă, / o 
spumă pe-un tangaj zămislitor.” (Mă-ncearcă uite-așa) 

Fiecare termen al poeziei sale urmează parcă legile unor 
teorii, matematice si, peste tot, unitatea de gândire a simtirii 
de care poetul este însetat, contrariile sunt evitate cu mare 
talent, dar nu prin separarea unei idei metaforice de o alta, mai 
violentă, ci prin topirea în același creuzet a sentimentelor pure. 
„Povestea ta, povestea mea, sub vreme, /Să-nchidă-n ele sensul 
echivoc /Al întâlnirii flăcărilor noastre-n /Aceeași clipă și același 
foc. //Dar heruvimü tac!...și se întâmplă /Că tot mai rar 
ceasornicul din piept /Naste lumina visului pe tâmplă... /Și nu 
știu cum și cât si ce aştept...” (Ce taină) 

Cum se ajunge la acest proces alchimic, în care sufletul 
joacă rolul de sintetizator al emoţiilor? 

Se ajunge așa: Adrian Erbiceanu are nu numai talent, dar și 
o cultura solidă. Vrem, nu vrem, scriitorii sunt livrești, ei 
înțeleg lumea în ansamblul ei, dar poeţii se feresc de acest 
melanj al finitului cu infinitul. „E valea mea, laguna mea, e 
marea, /E liniștea ce străjuie cu foc /Sperantele în care 
desfătarea /Îsi caută și nu-și găsește loc; //E presimtirea mea 
neîmplinită, /Ori sunt doar niște jocuri de opal? //E patima ce 
trage obosită /Ca barca înecatului la mal? //Că tot ce-am căutat 
în legi nescrise /Va fi oare cândva să și găsim? -/Stă în balansul 
porților deschise /Care ne joacă-n rosturi, legitim...” (Căutare) 

Si la mijloc „a fi ! A fi stăpânul cuvintelor. „Închide-ţi 
pumnul. Taci ! E trist și greu. /Dar colo la răscruce poate-s eu!” 
(Chiromantie) 

Din ce este făcută poezia? Din cuvinte? Nici vorbă! Poezia 
lui Adrian Erbiceanu este un sistem cosmic, ea trăiește din 
irealitatea realului: nici apă, nici pământ, nici cer, nici foc, în 
ea ard galaxiile și perfecțiunea formelor îi dă o coloratură 
magică: metafora! 

„Val spumat pe creasta dunei - /Räzletire solitară, /Umbră 
trasă prin lumină, /Cupă încă nebăută, /Pată fără vreo pricină, / 
Piatră arsă, iarbă mută...” (Ritm) 

Toţi știm care este definiția metaforei, nimeni nu știe ce 
este metafora, până nu a suferit de zbaterea ei interioară. 
Tremurul petalelor de crini imperiali și, apoi, realitatea, care 
este grosieră. Unde îi este poezia? În irealitate, desigur. 
„Comme le saule qui n'échappe - tant s'en faut / Au vent, hirsute 
par le tourbillon, / La fille reste jusqu'à mi-corps dans l'eau / Et 
m'induit sans cesse en tentation. „ (Pareil au saule) „Ca salcia 
ce nu mai scapă /De vânt, prin vânturi despletită, /Stă fata, 
până la brâu în apă, /Și mă tot duce în ispită...” 

Poate că un critic ar găsi alte cărări spre poezia lui Adrian 
Erbiceanu și chiar mi-ar putea reproșa o grămadă de lipsuri în 
analizarea... dar eu nu analizez, eu intru în rezonanţă cu poezia 
și îi descifrez mesajele interioare, ținând cont că imaginea unui 
obiect nu este obiectul, senzaţia vine din reflexie, nu din 
percepţie. „Atâtea ape curg și nu se-ntorc /Să vadă pieptul 
muntelui cum storc, /Mocnind într-o ascunsă zbuciumare /Ca-n 
primul tremur - prima sărutare; //Atâtea frunze cad, codrul 
rărindu-l, /Să-l bată ploaia, vântul hăulindu-l, /Că mă afund în 
ochiul lui tomnatic, /Rănit și trist, si-atât de singuratic; // 
Atâtea ceasuri bat stârnind minutul /În care-ntrezärind 
necunoscutul /Ce sunt - parcă mă vântur prin blestem /Și-n 
nopțile din mine mi te chem. //Atâtea ape mor pe căi de ape.../ 
Cad frunzele din cer tot mai aproape.../Ceasuri atâtea-mi bat la 
căpătâi... /Tu fragedă lumină îmi rămâi.” (Atâtea) 

Astea sunt instrumentele filosofiei, care se potrivesc și la 
poezia lui Adrian Erbiceanu. Ar mai trebui să pomenesc aici de 
ritm, de armonie, dar nu este nevoie, pentru că, în cele din 
urmă, și finitul este infinit (finit la infinit!): „Din naufragiul 
clipei... între pleoape /Strivind lumina visului pierdut.../ Dar 





spaima cuibărește-n zări, pe ape, /Ispite ale altui început...” 
(Neodihnă) 

Să fie Universul sferic? Adică, să renuntäm la piramidă din 
simplul motiv că, fără unghiuri, sfera este mai ușor de prins în 
palme? 

„Desperecheate, vorbele se-ngână /De câte ori prin ele dau 
să trec, /Fugară clipa să n-o scap din mână. //Dar tot pe ce mă 
reazem cade sec, /Cum ciutura scăpată în fântână... /Si tot 
aceleași vânturi mă petrec.” (Aceleași vânturi) 

Atunci, și stele ar fi fixe, dominate de inteligenţa alunecării 
pe orbite anoste. 

Și, apoi, mai există gândul care înnobilează. „Plutesc prin 
gând ca-ntre vecii de apă: /Deasupra-mi cerul gol și legământul 
/De-a nu lăsa pustiu să bată vântul /Prin visul nostru gata să 
înceapă. //Văd jos din bezna grea mijind pământul /Si pe 
pământ pe cel ce groapa-și sapă /Cum se-mormântă-n propria 
lui groapă, /Fără să-și poată ști deznodământul. /Cu-atâtea 
amintiri desperecheate, /Ce bat insidioase din aripe, /Zborul mă 
poartă prin eternitate... //Și-n mine prinde să se înfiripe / - Cât 
înainte tot pe-atât în spate - Eternitatea fiecărei clipe...” 
(Plutesc) 

Și mai există aici plăcerea lecturii care face parte din esența 
poeziilor lui Adrian Erbiceanu, ce se conţine în ea însăși. „Les 
rêves - autant dessaims d'étoiles éphémères - Brûlent 
fameusement sous l'horizon drapé, /Mais leur spectacle une 
belle vigueur me confere... //Et me consume dans l’espace expiré, 
Vagabondant sur une mer toute de chimères... /Et je n ai plus 
personne à qui causer.” (Entre les pensées) 

Teza fundamentală a lui Platon - la care filozoful a ajuns 
prin propria lui „metodă” de analizare a lucrurilor, 
fenomenelor și a rezonantelor acestora în viața noastră 
cotidiană (că, la ce altceva s-ar raporta filosofia?) - este 
„Ideea”! Din punct de vedere ontologic, Ideea este, în esența 
ei interiorizată, eternă și inepuizabilă. Eu nu am dementa de 





a-l contrazice pe Platon și de a intra într-un conflict de idei cu 
Phedre, cu Phedon, cu Menon și cu atât mai puţin nu mă las 
invitat la Banquet. Atac însă la République pentru că, ce 
facem cu „lexperience”? De unde altundeva să ne vină 
«Ideea», cea gândită ca o sumă de fațete ale realității? Cum 
îmbrățișăm ideea asta? În fața realităţii trebuie să umblăm la 
ordinea ontologică. Trebuie să aliniem conceptele 
fundamentale ale gândirii, până vom ajunge la capătul 
capătului caracterului ei experimental. A uita și a nu uita nu 
încetează niciodată. Imaginea lucrurilor, faptele, gândurile și, 
de ce nu, și ideile ne vin de undeva și sunt o alternativă 
continuă între a fi și a nu fi. Între egal și inegal există o 
anumită diferență de temperatură. Pentru a fi și mai exact în 
aceste ,,idei” subliminale, trebuie să umblăm putin în volumul 
(de data asta în limba română) De la Anna la Caiafa al 
scriitorului Adrian Erbiceanu. Ca să-ţi dai seama că un tort este 
bun, nu trebuie să-l mănânci pe tot, ci este de ajuns să îl guști. 
Volumul de poezie a apărut la Editura Ardealul din Tg. Mureș. 
Deși Adrian Erbiceanu trăiește la Montreal, iată că nu și-a 
retezat rădăcinile. Cam aici s-ar ancora și volumul. 

lată aici frumuseţe de poezie, emoție pură, crucificare pe 
ideea de eternitate a spiritului. „Jos la răscruce, gata de ducă / 
Ce mă tot ţine, mă tot hurducă. //Dorul atârnă frunză săracă / 
Dragostea vine, dragostea pleacă... //Prind, ca din palme, să se 
răsfire /Cioburi păstrate în amintire... //Ca o minciună 
consolatoare, /Vremea mă ninge, clipa mă doare...” 

Poezia am citat-o în întregime (Punct de fugă, p. 39) și o 
știu pe de rost. Dacă nici poezia asta nu este o rugăciune 
pioasă, atunci ce este? Talentul poetului este desăvârșit. Zău că 
îmi vine să citez tot volumul! 

Fraza șlefuită până la delicatetea dantelei tesute de 
păianjeni vrea să îi redea simplităţii o dimensiune 





monumentală, cu scopul vădit de a-i sublima metaforei 
suavitatea. 

Metafora însă este actul pur al creației: abundența de 
culori, de imagini poetice, de reverberatii sublime - nu pot fi 
scoase înafara poeziei. Ca să îi (re)dai monumentalitate 
simplităţii - ca mijloc de expresie - trebuie să apelezi la o 
anume sobrietate a expresiei „Dar heruvimii tac!... Și se 
întâmplă /Că tot mai rar ceasornicul din piept /Naște lumina 
visului pe tâmplă... /Si nu știu cum și cât si ce astept” (Ce taină, 
p. 64, De la Anna la Caiafa - Adrian Erbiceanu) 


Confluente literare, 10.09.2011 





Maria Prochipiuc 
La fontaine de ce siècle - 
O carte desenată pe tâmpla timpului 


drian Erbiceanu un autor român stabilit în Canada 

de foarte multi ani nu și-a uitat limba în care a 

ostit primele cuvinte. Un om al Cuvântului pe care 
îl însuflețește și îl duce spre eternitate, prin viziunea sa spre 
infinit. Versurile sale sunt pline de substanță, emanând un 
parfum plin de mister, savurat din plin de cititor. 

Poezia lui Adrian  Erbiceanu păstrează simbolul 
spiritualității române în asaltul modernităţii, autorul are 
îndemânarea de a da cuvântului toate valenţele potrivite 
stilului său de gândire și mai ales de percepţie, merge pe 
tradițional cu toate că imaginile uneori sunt neașteptate. 
Poezia este divinul din fiecare din noi, dar nu toți reuşim să 
înmulțim acest talant, nu reușim să ne identificăm cu ceilalți, 
nu reușim să ne deschidem sufletul, gândesc că ar fi un egoism 
al egoului sau poate nu avem predilecție spre poezie, înmulțim 
acest talant în alte domenii. 

De fapt în cazul lui Adrian Erbiceanu talantul lui este 
poezia, pe care o concepe, nu ca pe ceva obișnuit, ci ca o 
puritate divină, în care imaginile se îmbracă în sensibilitate, 
emoție și voci care vorbesc cititorului. 

Starea sufletească a poetului îmbracă versul într-o 
sensibilitate subtilă, el nu încearcă să cânte iubirea, ci, el o 
cântă cu adevărat într-un vers profund într-un joc normal al 
sentimentelor. Versul este o perspectivă spre zbor în universul 
unei lumi ce se poate face cunoscută prin pătrunderea 
semnificatiilor. 

De cele mai multe ori autorul se pierde, alteori se regäseste 
contemplând anotimpurile în pas de vals: „Te joci cu vorba, ca 
să mă escorte / Prin vreme, ca o masă piroforă”. 

În zilele în care ne perindăm, în lumea în care trăim 
suntem niște călători grăbiţi, nu mai avem timpul necesar sau 
nu ne mai facem timp să înțelegem frământările, căutările și 
revelatiile poetului. Nu mai avem timp și poate nici nu ne 
interesează să refacem traiectoria creaţiei din perspectiva 
noastră ca cititor. 

Volumul La fontaine de ce siecle e o invitaţie a poetului 
către cititor. Nu trebuie decât să încercăm să-i deschidem 
fereastra sufletului, să ne ostoim setea de frumos, descifrându-i 
semnele. Pentru acest lucru nu avem nevoie decât de 
disponibilitate, pentru a-i cunoaște poezia și cum altfel decât 
pătrunzând în interiorul cărţii, unde vom avea și surprize. 

Poetul nu caută lumina, ci, el se îmbracă cu ea, ca și cu o 
haină. Folosește tonuri baritonale pentru a da gravitate 
versului, dar apoi uită și se trezește valsând, aducându-ne în 
realitatea contemporană. 

Timpul este fără de timp, pentru că totul merge spre 
eternitate, de fapt el își deschide sufletul lăsând versul să-i 
descifreze universul interior, pentru a fi pus într-un potir 
special pentru cititor. Parafrazând cuvintele Mântuitorului pot 
spune cu certitudine: cine bea din apa aceasta nu v-a mai 
înseta niciodată! 

Am parcurs, ca dintr-o suflare, pasaje poetice, poezia și 
gândirea, unui poet adevărat, ce se descoperă și se încifrează 
totodată, ni se așează pe tavă, ne pune sufletul înainte, cu 
sfiiciunea, dar și îndrăzneala, celui care știe ce îl așteaptă, dar 
niciodată nu încetează să spere spre mai mult. 

Voi încheia cu un citat din prefața cărții: „Jucând putin cu 
numele lui, cu toată inocenta (și fără gânduri ascunse), ne 
gândim că Adrian Erbiceanu este un mare poet al ierbii, de care 
vom mai auzi și care va face multă cerneală să curgă în paginile 

revistelor literare și in cercurile românești și canadiene. Suntem 
foarte încântați de a fi avut șansa, plăcerea și onoarea de a 
traduce acest volum de poezii, având ferma convingere că 
traducerea noastră îl va face cunoscut și, de ce nu, recunoscut 
atât de către compatrioții săi, cât și de literatura canadiană și 


franceză!" 
Articol preluat de pe siteul literar „agonia.ro” 





Eva Halus 


La fontaine de ce siecle - Fântâna vieții 
în viziunea poetului Adrian Erbiceanu 


Într-un moment în care mi se părea că poezia este pe 
[= de dispariție, că materia ei cu care este învăluită 
realitatea pragmatică este pe cale de a se scurge din 
lume, redescopăr un poet care în jocul său cu materia și timpul 
dă voce în ziua de azi și duce mai departe câteva elemente 
importante din istoria poeziei și a civilizaţiei și anume 
contemplarea mistică a Sofiei (înțelepciunea divină), a 
conținutului divin al Frumusetii, situându-se în linia misticilor 
medievali și a lui Serghei Bulgakov, Nicolai Berdiaev și Herman 
Keyserling, precum și a gândirismului/panseismului românesc, 
pentru a-l cita pe Constantin Frosin, traducătorul si 
prefatatorul prezentului volum de poezii. 

La fontaine de ce siecle (Editura ASLRQ, Montreal, 
2009), reunește în paginile ei aceste elemente ce se conturează 
pe un fond de profundă cunoaștere a naturii, a naturii umane 
si a vieţii. 

Femeia din poezia lui Erbiceanu, eterna femeie căreia i se 
poate adresa doar un poet, este ori Sofia - înțelepciunea, ori 
muza inspiratoare (ca la Bulgakov), care apare și este 
conspiratoare la însăși formularea versurilor, cea spre care se 
leagănă în mod normal sentimentele și gândurile, în jocul lor 
cu materia și timpul. În jocul acesta poetul se regăsește, se 
pierde, contemplă spaţii și anotimpuri, elaborează stări și 
sentimente în decorul natural, care la rândul lui freamătă, se 
transformă și dezvăluie noi și noi detalii, acompaniind la pas 
iambic pe cel care se află proiectat în mijlocul lor și în același 





timp este „istorisitorul”: „Tu joues avec les mots, pour que ca 
m'escorte /Au fil du temps, en vrais masse pyrophore” (À ton 
appel)... „Te joci cu vorba, ca să mă escorte /Prin vreme, ca o 
masă piroforă” (Chemarea ta); „Quel rêve clignote dans tes 
yeux ? /Et qui alors connait mon histoire en longueur, par 
coeur?” (Quel secret); „Ce vis clipește-n ochii tăi? Și cine / 
Povestea mea o știe pe de rost?” (Ce taină) 

Prezența timpului este adesea menţionată și apare în 
momentul unei conștientizări a sinelui, ca un reflex produs de 
atingerea de aripa eternității: 

„Tant des montres sonnent, mesurant le temps revolu / 
Alors que là dedans jentrevois linconnu /De moi - suis-je un 
blasphème à la va-vite...'și „Tant de montres sonnent à la tête 
de mon lit.../Toi, lumière délicate, à moi t'unis.” (Tant et plus); 
„Atâtea ceasuri bat stârnind minutul  /În care-ntrezärind 
necunoscutul /Ce sunt - parcă mă vântur prin blestem...” si 
„Ceasuri atâtea-mi bat la căpătâi... /Tu fragedă lumină îmi 
rămâi.” (Atâtea) 

Uniunea cu lumina este un simbol puternic, însă autorul 
ne lasă să înțelegem că acest simbol - împreună cu multe altele 
de acest fel - nu este pornit dintr-o venerație religioasă, ci mai 
curând din alfabetul omului modern care este poetul, lăsându- 
ne să întrevedem deschiderea spirituală a unei renașteri în 
timpuri contemporane. 

Daca ne-am putea închipui ce muzică produc aceste 
versuri, aș alege pentru multe un ton bariton, grav, cum ar fi, 
de exemplu, în versurile următoare: 

„Plus je m'élève, plus je m'abaisse et sombre.../Un lourd 
silence s'empare de moi et menserre, /dune force 
obsessionnellement testamentaire...” (Ce sont les mêmes 
vents); 





„Cu cât mă-nalț, cu-atâta mă afund. /Grea liniște mă prinde 
și-nconjoară, /C-o forță  obsesiv-testamentară”. (Aceleași 
vânturi) 

Sau: „La pluie le flagelle, le vent y souffle et crie, /Que moi je 
plonge dans son œil comme automnale, /Blessé et triste, 
solitaire, à soi égale.” (Tant et plus); „Să-l bată ploaia, vântul 
hăulindu-l,/Că mă afund în ochiul lui tomnatic, /Rănit și trist, 
și-atât de singuratic.” (Atâtea) 

Dar și stante de vals: 

,… Et tellement appréhensive et candide /Qu'ă mon sort je 
t'avais incorporée”; „Atât de temătoare si candidă /Încât te- 
ncorporasem în destin.” 

Sau: „Tu passais, aux ailes du vent, spectaculaire, /À travers 
pensées illicites et sublimes.....//Voulais, mais ne savais te 
retenir.../ Dans la nuit papillonnante éphémèéride, /Pourquoi ne 
viens-tu, quand je sais venir?”; (Pourquoi ne viens-tu pas); 
„Treceai, pe-aripi de vânt, spectaculară, /Prin gânduri ilicite si 
sublime.....//Voiam dar nu știam să te rețin.../Prin noaptea 
fluturând efemeridă, De ce nu vii acum când știu să vin?” (De ce 
nu vii acum) 

Dacă am fi să asociem o artă plastică poemelor lui 
Erbiceanu, aceasta ar fi, fără îndoială, sculptura, prin 
frecventele referiri la eternitate; referiri care propun diverse 
unghiuri și ipostaze ă propos de timp și de scurgerea lui, exact 
ca și un sculptor care dăltuiește și produce forme și unghiuri 
care dau viaţă eternei marmure într-o formă umană. Și aici mă 
refer la Michelangelo Buonarroti, unul dintre marii 
umanizatori ai Renașterii: 

„D'un sens aride, avide demandais la pluie, /Pour que 
lhumide contour - abysses sculpturaux - /Pourfendent le 
moment, le format en épi, /Lequel se rigidifie en mondes idéaux.” 
(Quand je t'ai vue); „C-un simţ arid, avid cerseam să plouă, / 
Conturul ud, abise sculpturale, /Clipa s-o facă, despicată-n 
două, /Sä-ntepeneascä-n lumi imateriale.” (Când te-am văzut) 





Sau: „Le cceur fait: Dis-lui, sans rancune, /Ne la laisse pas 
crépusculaire, /Vague d'ecume sur la crête des dunes - / 
Eparpillement solitaire /Ombre entraînée par la lumière, / 
Coupe non encore bue, qui reste là, désuète, /Tache qui n'a pas 
de raison claire, /De la pierre brûlée, de l'herbe muette...” 
(Rythme); „Inima mä-ndeamnä: Spune-i! /N-o lăsa, 
crepusculară, /Val spumat pe creasta dunei - /Räzletire solitară, 
/Umbră trasă prin lumină, /Cupă încă nebăută, /Pată fără vreo 
pricină, /Piatră arsă, iarbă mută...” (Ritm) 

În sfârșit, rugăm pe cititori de-aș închipui că fiecare carte 
publicată în secolul nostru este o mărturie a prezentului, o 
fereastră a sufletului și receptacol, primind la sine universul și 
descifrându-i semnele. Titlul acestui volum de poezii, La 
fontaine de ce siecle, reproducând titlul unuia dintre 
poeme, vorbește, tocmai, despre această scurgere inexorabilă a 
timpului, despre această „fântână a secolului” care, 
asemănătoare vieţii, se scurge și ea;,,...finirait par donner moins 
d'eau qu'hier”...„,tot mai puțină apă-ar da fântâna”. 

Natura cognitivă a versurilor poate surprinde cititorul, 
autorul dezvăluind adevăruri universale despre viață și moarte, 
cuprinse în tot ce se înțelege prin spiritul uman, dezvăluind o 
rafinată cunoaștere a lumii și a aspectului fenomenal al 
acesteia. 

O notă aparte se cuvine a fi acordată efortului de excepţie 
depus de prof. univ. dr. Constantin Frosin, traducătorul 
poemelor. Cunoscând dificultăţile pe care le solicită traducerea 
unor texte, fie ele cât de simple, în respectarea prozodiei și a 
ideilor ce le guvernează, traducerea în franceză a poemelor lui 
Adrian Erbiceanu a constituit un adevărat tur de forță. 


Oglinda literară, Nr. 97, 2010 





George Coandă 
Adrian Erbiceanu - Un Poet printre 
silabe jubilatorii 


e multă vreme mă supun, fără să mă oblige nimeni 

- să fie vorba de o pornire masochistă? - caznei de 

a semna cronici literare, multe de întâmpinare; 
uneori o fac cu plăcere, alteori dintr-o asumată complezentä, 
luându-mi, deontologic, o marjă de siguranță ca să nu mi se 
bată obrazul că sunt prizonier al unor concesii „de băiat bun”. 

Am avut astfel posibilitatea să „degust” literatură, și cu 
deosebire, poezie, fel de fel, de la cumintenii clasicizate, ca 
scriitură, până la experienţe și experimentări mai mult sau mai 
putin fericite. lar când mi s-a oferit prilejul să-mi cadă în mână 
scriitori de garantată autenticitate am trăit cu emoție estetică 
momente de revelaţie, așa cum mi s-a întâmplat și acum cu 
volumul „canadianului” Adrian Erbiceanu care, într-o noapte 
(pe partea est-europeană) de lirism transatlantic - pe mobil, și 
uite cum, cu adevărat, lumea a devenit un „sat global” - m-a 
încântat cu lecturi persuasive din volumul său, gata de a intra 
la tipar, Printre silabe. 

Un titlu sugestiv ales pentru poeziile sale - adânci în 
sensuri, asemenea unor silabe fosforescente ale unor planete 
de dor - caligrafiate în „dulcele stil clasic” (rondel, sonet, 
catren, distih, poeme), autorul refuzându-și spectaculozitätile 
postmoderniste ori epatările abscons onirice. Am putea vorbi 
de un feedback, de o premeditată - ca o irepresibilă seducţie - 
redescoperire a liricului prozodic, Adrian Erbiceanu „marșând” 
pe o plajă tematică, de la versul cu impresiuni filosofice sau de 
mărturisire de viață domestică, la cel de iubire, învăluit în 





moravuri de sugestivitäti decente, repudiind explicit poezia 
lubricitätilor pornografice. 

lată câteva paradigme: „Din scămoșarea vremilor precare/ 
Separ câte un fir de adevăr/ Cercând cu gândul scara vieţii care, / 
Urcând-o, m-a făcut să musc din măr...” (Intermezzo); 
„Mă-ntorn în mine treaz/ tu crezi că dorm/ tic-tacul/ mă 
punctează uniform// c-un gând alt gând/ îl vämui/ îl dezbrac/ te 
uiţi și crezi că dorm/ și taci/ si tac...” (Și); „Când calea ti 
se-nvăluie-n lumină/ Si te aprinzi de strălucirea ei,/ Pe care 
drum aștepți, dac-o să vină?/ Și cât de mult, cu inima, o vrei?...” 
(În calea ta) 

Ecce homo! Ecce poeta vates! Pentru mine, Adrian 
Erbiceanu este Poetul despärtirilor de sine (lirice) tutelate de 
incantatorii stări aurorale de suflet, si pe care - mă încumet 
să-mi asum această opinie - îl consider o voce de primă 
relevanță nu numai în literatura diasporei românești, ci în 
însăși esenţa literaturii românești de astăzi. 

Si așa cum m-a convins pe mine, sunt convins că-și va 
impresiona toți cititorii acestor pribegii printre silabele 
propriei ARS POETICA/ARS JUBILATORIA. 


Prefaţă la volumul Printre silabe 





Elena Buică 
Adrian Erbiceanu: Printre silabe 


m avut o zi bună când am primit vestea că pe 21 

aprilie 2012, la Montreal a fost lansat volumul de 

poezii Printre silabe (Editura Singur, Târgoviște, 
2012), semnat de poetul Adrian Erbiceanu - cunoscut în lumea 
scriitorilor canadieni nu numai ca poet, ci și ca președinte și 
cofondator al Asociației Scriitorilor de Limbă Română din 
Quebec (ASLRQ) și ca director al Editurii de limbă română din 
capitala provinciei. 

Volumul a inaugurat colecţia celor 5o de volume de versuri 
cu rimă, din cadrul Proiectului „Întoarcerea poetului risipitor”, 
sub îndrumarea și îngrijirea Editurii Singur din Târgoviște. M-a 
bucurat reîntâlnirea cu poeziile sale fiindcă ele au puterea să 
lumineze o zonă sensibilă din câmpul trăirilor frumoase, poezii 
care încântă prin dulcele și nemuritorul stil clasic. 

Cele 60 de poeme ale volumului se înscriu pe linia ce-l 
definește pe autorul lor. Chiar de la primele pagini te lași 
sedus, ca de-o vrajă, rămâi captiv paginilor ei, de parcă te-ai 
afla sub influenţa unui puternic câmp magnetic. 

Si în această nouă apariţie editorială autorul adună fiorul 
romantic în poeme care încântă prin muzicalitate și 
cumintenie orânduită în ineditul și spontaneitatea metaforelor, 
prin esentializare, prin har, rigoare, concentrare, disciplină, 
simboluri fundamentale ale prozodiei - daruri poetice la care 
ar râvni orice truditor al cuvântului în care susură versul 
tăinuit în adâncuri. Sunt poezii scurte, ca niște bijuterii 
delicate, dar încărcate cu puterea de va crea emoții și trăiri 
revelatoare. 





Actul creaţiei nefiind ușor, putem spune că prin efortul 
său, autorul s-a învins pe sine și ne-a dăruit poezii care ajută 
spiritul să aspire spre culmile înaltului și ale desăvârșirii, căci 
ce altceva înseamnă poezia pentru poetul Adrian Erbiceanu, 
dacă nu puterea izbăvitoare a frumuseţii pure? 

El ne mărturisește, chiar în primele pagini, că „Anticipând 
vibrarea/ Nestăvilită, dusă la extrem” este „purtat de gând”, cu 
modestie și chiar cu umilinţă, prin tezaurul aducerilor aminte 
si-atunci, „de prin culise strâng uitarea/ Și-o mântui rostuind-o 
în poem”. (Intermezzo) 

Ne ţine cu cartea îndelung deschisă, cel mai adesea, poezia 
de meditaţie. Bogată în nuanţe filosofice, meditaţia este la ea 
acasă, căci viața l-a înzestrat pe autor si cu darul gândului 
profund, cel al înțelepciunii. 

Sunt poezii cu o gamă infinită a reverberatiilor spirituale 
care pătrund în adâncul ființei noastre, luminându-l. Tumultul 
sufletesc atinge esenţa și ne reîntoarce la valoarea intrinsecă a 
ceea ce suntem, ne poartă spre sinele nostru. 

Meditatiile sale devin subtile filtre prin care nu pot trece 
decât esentializäri ale unor idei, trăiri, aspirații, poetul 
modelând realitatea în imagini literar-artistice „grele” de 
sensuri: „Atras în focul sacru, pe nevrute,/ Poftirile mă strâng, 
neomenesti,/ Să uit de tânguire și virtute,/ Pe drumul rătăcirilor 
lumești.// Ci-ntemnitatä-n umbrele trecute,/ Tăcerea doare... 
spre a ști că ești!...” (Nelinisti) 

Poetul mânuiește cu măiestrie sugestia pentru a ne 
transmite gânduri și sentimente, zestrea unei cromatici 
sufletești tulburătoare: „Se leagănă, de somn, cărarea,/ Pe 
umbre lungi, mereu mai lungi,/ Învăluind în vis uitarea.../ Cât 
timp îți trebuie s-ajungi?”// (Tu poate știi) 

Precum în operele marilor poeţi, într-o viziune largă, 
întâlnim și în creația poetului Adrian Erbiceanu sentimentul 
cosmic împletindu-se cu cel pământesc: „Din încifrarea spre 





albastru/ În liniști încropii oceane/ Si linisti-pesti, si diafane/ 
Căderi spre oare care astru?” (Trecea o doamnă) 

Folosind interogatia retorică, poetul instituie starea de 
interacțiune permanentă cu cititorul. 

Nu puteau lipsi din versurile poetului Adrian Erbiceanu 
nici anumite nuanțe folclorice menite să trezească în noi 
nostalgia plaiului mioritic, cum se întâmplă în distihul ce are 
drept titlu cuvântul care, numai pentru români are o rezonanţă 
specială - Dor: „Jos la răscruce, gata de ducă/ Ce mă mai ține, 
mă tot hurducă.// Dorul atârnă frunza săracă/ Dragostea vine, 
dragostea pleacă...// Prind, ca din palme, să se resfire/ Cioburi 
păstrate în amintire...// Ca o minciună consolatoare/ Vremea 
mă ninge, clipa mă doare”. 

Creaţiile lui Adrian Erbiceanu au darul de a ne fascina și 
printr-o simplitate și cumintenie inconfundabilă a limbajului 
poetic, cu frumuseți născute din armonii interioare, din 
învăluiri si reverii, trebuindu-ti o mare dexteritate pentru a le 
stăpâni. 

Pentru frumuseţea ei, redau în întregime poezia Ca salcia, 
un poem în care gingășia feminină și frumuseţea naturii sunt 
ilustrate în cuvinte simple - departe însă, de sfera 
superficialului sau banalului - în construcția căreia predomină 
comparatia. Imaginile vizuale îți dau impresia că te afli în fața 
unui pictor măiestrind penelul și dirijând pensula cu mâna-i 
plină de har spre fixarea reperelor, pe care le îmbracă apoi într- 
o feerie de culoare. 

„Prin sălcii vântul se frământă./ La nesfârșit fixându-și 
straiul/ Ca fata, ce de mijloc frântă,/ Îşi bate rufele cu maiul.// 
Deposedat, se-mpleticește,/ În propria-i intimitate,/ Ca fata ce, 
pălind, roșește,/ C-o prinzi cu poale suflecate.// Ca salcia ce nu 
mai scapă/ De vânt, prin vânturi despletită./ Stă fata, pân la 
brâu în apă, / Și mă tot duce în ispită." 

Poeziile de dragoste ocupă un loc însemnat în creația 
autorului. Sunt poezii de o mare sensibilitate, dar, în același 





timp, stăpânite de o notă de sobrietate. Femeia este 
spiritualizată, sugestiile învăluite în decentä și nobleţe, 
dezvăluie o aleasă educaţie a autorului, iar căldura umană pe 
care o degajă, îmbrățișează frumosul și emoția cu sinceritate și 
trăire poetică unică. „Misterul focului albastru/ pe ape stinse de 
rubin/ în ochii tăi ascund dezastrul/ visului clipelor ce vin.// 
Transcrisă-n falii de lumină,/ disimulate în eter,/ uimirea 
strânge și dezbină// averea clipelor ce pier.// Din fulguirea ce 
precede/ dezläntuirea de ninsori/ oricât ai vrea, oricât ai crede/ 
timp nu-i pentru măsurători.// Doar gestul, simpla arătare/ din 
prea adâncul răscolit,/ desfide clipa care moare...// Pierzându- 
te... m-am regăsit!” (Misterul focului) 

„Alunecam ca o iscoadă/ Ce prinde firul de-nceput,/ Când 
întunericul - pe stradă/ Mă-nvăluia-n necunoscut./ Șaradă trasă 
prin șaradă!.../ Scăpat din frâie, as fi vrut/ Să mă revezi; să-ți fiu 
dovadă/ Că sunt pe urma ta pierdut./ Mă avea suflet o tornadă,/ 
Ardeam închis în dor durut/ Și steaua mea mijea... să cadă/ Din 
visul frânt... nestrăbătut...// De-atuncea nu te-am mai văzut!” 
(Pe urma ta) 

Am convingerea că istoria literaturii române care urmează 
a se scrie de-acum înainte nu va pierde din vedere 
originalitatea si sensibilitatea acestor creaţii, în care firescul și 
plenitudinea vieţii sunt pietre de temelie așezate cu migală în 
edificiul spiritual ridicat din poeziile lui Adrian Erbiceanu, 
bijuterii componistice prin care respiri prospetimea si trăiești 
fiorul poetic cu ecouri romantice, amintind de poezia 
eminesciană - parte neruptă din sufletul românilor, oriunde 
s-ar afla ei. 


Revista Constelații diamantine, 15 iulie, 2012 





Cezarina Adamescu 


Mistuit de focul sacru - poet în căutarea 
luminii 


ocul cel fără de flacără și fără cenușă al Poeziei 

poate să ardă mai intens decât orice pălălaie. Sunt 

oameni mistuiti de el care nu mai doresc sau nu mai 
pot să scape din această vâlvătaie continuă. 

Adrian Erbiceanu este Poet în toată puterea și frumusețea 
acestui cuvânt. Autorul nu s-a mulțumit doar cu „vagi insinuări 
de fapte / Inadvertent trasate pe hârtie, / De-o mână care a 
crezut că scrie / În plină zi, ca să le șteargă-n noapte” (Trepte) 
- ci sub imboldul sufletesc care nu-i dă pace, dar mai ales „de 
teamă / Că n-o să știe nimeni cum te cheamă” și de „adânca sete 
/ de adevăr” care „tăcerea ţi-o destramă” - s-a dedicat întru 
totul Poeziei, convins că ea o să-i confere locul de cer 
predestinat celor aleși. 

Poetul vorbește despre sine ca adresându-se altcuiva, un 
alter ego care-i șoptește tainic: „Ca focul sacru te retragi în tine, 
/ Să-ţi redescoperi rostul, iminentul, / Scris - încifrat, ascuns pe 
firmamentul / Ce licărește între rău și bine...” (Trepte) 

Pentru a-și exprima gândurile în mijloace de expresie 
lirică, a ales toate formele versului clasic: rigurozitatea 
sonetului, catrenului, distihului, tertinei, strofelor în cinci 
versuri, păstrând cu sfințenie prozodia și căutând rima 
perfectă, cu o meticulozitate pe care n-o mai afli la autorii 
contemporani. 

E destul de îmbucurător faptul că, în vremurile precare pe 
care le trăim, când „Ura e dragoste; dragostea-i ură... / Ieri a 
fost mâine; Mâine e Azi” (Printre silabe), se găsește un om 





care încearcă să separe „câte un fir de adevăr / Cercând cu 
gândul scara vieţii care, / Urcând-o, m-a făcut să mușc din 
măr”. (Intermezzo) 

Poemele lui Adrian Erbiceanu au acea cantabilitate care le 
fac ușor de reținut și induc o stare de armonie trupească și 
sufletească, revigorând și însănătoșind organismul precum 
vitaminele. Ele sunt departe de trivial, de lubric, de vulgul 
cotidian transpus în cuvinte licentioase devenite obisnuintä și 
necesitate pentru scriitorii tineri, deși poemele au un strop de 
spirit ludic și multă autoironie ca ingrediente necesare gustului 
de autenticitate. 

Se-ntâmplă ceva când citești o poezie a acestui original 
autor: tonul îți sună familiar, cunoscut, ai vrea să-l asemuiești 
cu altcineva, însă e de neasemuit, nu se lasă prins în tiparele 
obișnuite, e ceva cu totul nou și neașteptat, un amestec de 
tandrete si ironie învăluite în muzica sacră a versului ritmat, 
eufonic, curgător prin retortele sufletești. 

Uneori, s-ar crede că sunt versificări facile, dar nu e vorba 
de așa ceva. Versul curge într-adevăr mai lesne, dar procesul 
este amănunțit, laborios, nimic aruncat la întâmplare, ideile se 
înlănţuie firesc, iar ritmul si rima îi dau melodicitate aparte. În 
plus, avem de-a face cu o poezie confortantă, odihnitoare, 
plină de armonie care induce o stare de bine. Pendulând între 
dorință și cumpătare, „stau prins ca-ntr-o capcană ilicită”, ori: 
„Și stau  descumpănit în cumpänire”, gândul poetului 
pendulează: „ar trebui să plec și n-o pot face”. (Chemarea ta) 

Chiar și când scrie vers alb, autorul păstrează rima 
întâmplătoare, muzicalitatea si ritmul susținut, alert, 
neșovăielnic. 

Poezia lui Adrian Erbiceanu este rotundă. Nu poţi smulge 
din ea nici o fărâmă, nici un coltisor. Și în această privinţă, ea 
se apropie de perfecțiune. Persistă printre temele principale, 
îndoiala, iluzia, ispita, balansul, nehotărârea, vântoasele, care 





ori îl prind în horă, ori îl bântuie pe poet, orologiul nemilos, 
care „Măsoară Nesfärsitul, cel făr' de Început...” (Noi, 
neputând pricepe), visul tăinuitor, dar si cumpătarea, măsura 
lucrurilor și a sentimentelor, uitarea și amintirea în tandem. 

De fapt, pe nesimţite, intri în rezonanță cu atmosfera 
creată de poet din cioburi de vitraliu, din melodii frenetice, din 
forfota silabelor printre care pașii lui cutreieră fără ostoi, vorba 
lui: „Încolăcit în trenele uitării - / Uitării ce mă tintuie în prag” 
(Ispita), simțind „Ispita umbrei cuibărite-n noi”. Urmele 
pașilor devin vizibile și te invită la intrarea în poveste. Sau la o 
veche iubire care nu e decât un „Miraj pierdut pe-o insulă 
deșartă”. (Miraj) 

În acest joc continuu de lumini și umbre, între vis și 
realitate, nu o dată, poetul recunoaște: „m-am adâncit în marea 
de iluzii, / pradă ascunsă visului culpabil / plăsmuitor al stării 
de efuzii”. (Claustrare) 

Constienta drumului său ascendent îl ajută să-și 
limpezească și gândurile și privirile și cuvintele: „Mă rup din 
somn de parcă mi-ar fi teamă, / Parcă aș rupe-o parte din întreg. 
/ Prin viaţă drumul nu eu mi-l aleg, / Eu doar îl sui trecând din 
vamă-n vamă”. (Mă rup din somn) 

Deși navighează adeseori în concret: „Bat caldarâmul 
vieţii”, această călătorie initiaticà pe tărâmul cuvintelor îi este 
de folos poetului și doar în virtutea drumului suitor el își 
găsește rostul și odihna: „Mi-adun puterea câtă mi-a rămas, / 
Către sperantä-nsufletind lumina / Izvorului ce-n vise prinde 
glas... / Și doar așa îmi regăsesc hodina!” (Mă rup din somn) 

Reflexivă, caldă, cu inflexiuni molatece, poezia lui Adrian 
Erbiceanu este o cale perfectă de comunicare cu semenii, cu 
sine însuși, cu Universul. Ceea ce nu e putin, dimpotrivă. 


Reproducere din volumul 
Adrian Erbiceanu - În căutarea tinereţii fără bătrâneţe, 
Editura Anamarol, București, 2016, text prescurtat 





Ortansa Tudor 
Adrian Erbiceanu - Printre silabe 


punând Adrian Erbiceanu, ne gândim, în primul 

rând, la cofondatorul și Președintele Asociaţiei 

Scriitorilor de Limbă Română din Quebec și la 
Directorul executiv al Editurii de limbă română (ASLRQ) din 
metropola canadiană Montreal. Dar de data aceasta Adrian 
Erbiceanu ni se prezintă cu un volum de poeme, carte ieșită 
proaspăt de sub tipar datorită efortului Editurii Singur din 
Târgoviște. 

Talentul poetic al dlui Adrian Erbiceanu, dublat de 
instruirea specială de care s-a bucurat în țară - ca elev al unor 
școli de elită: Liceul Militar din Breaza, Școala Militară 
Superioară de Ofițeri din Pitești și ca absolvent al Facultăţii de 
Limbă si literatură română, la Institutul Pedagogic din 
București - și-au pus amprenta asupra operei sale literare. 
Recitindu-i poemele, descoperim o stare originală de poezie, o 
stare ce se degajă din versuri armonioase, scoțând în evidență 
virtuțile expresive ale limbii române, muzicalitatea ei. 

Melodicitatea discursului liric dovedește stăpânirea artei 
scrierii poetice clasice, ordonate, disciplina unei scriiturii 
îndelung studiate, dar și farmecul ambiguitätii moderne. 
Volumul - o creaţie lirică deschisă, sinceră și luminoasă, 
ascunzând „printre silabe” ecouri ale unor seisme sufletești 
proprii autorului dar și condiției emigrantului - reprezintă 
însăși modernitatea versurilor „clasice” pe care nu toți o 
înţelegem sau o înțelegem cu greu. 

Poetul își deschide sufletul celui care știe să-l citească. El 
știe cum să transforme în „marea poezie” propriile meditații, 





sentimentele, acele „gânduri ilicite”, cărora le sunt supuse 
toate vârstele. El urcă trepte după trepte (v. Treceai, În calea 
ta, Și tot alerg, Bat caldarâmul vieţii), purtat, parcă, de un 
nestăvilit dor, Dorul-dor devenit concept filosofic la Lucian 
Blaga, reflectat în poezia lui Goga și împământenit de Grigore 
Vieru. 

Poetul nu s-o fi gândit, poate, la aceste apropieri, dar 
cititorul le face pentru că împreună apartinem aceluiași spațiu 
al inconștientului, spaţiu care, parcă profetic, a fost numit 
„spaţiul mioritic”. 

Vreti să știți cât de român este Adrian Erbiceanu, care este 
contribuţia sa la dezvoltarea limbajului poetic românesc? 
Cititi-i atent acest ultim volum! La nici un poet din Diaspora 
nu am găsit atâta romantism evocator ca în Poezia lui. 

Am întâlnit, e drept, tablouri nostalgice ale plaiurilor 
natale presărate cu intraductibilele cuvinte românești: dor, 
plai... ce ne apar ca scăpărări de stele pe firmamentul peisajului 
poetic al țării de origine, dar la Adrian Erbiceanu am 
descoperit constelații; expresii întregi transformate în 
simboluri. El îi dă cuvântului intraductibil românesc, conotaţii 
noi, traumatizante. Pentru frumuseţea și tragismul ei, îmi 
permit să reiau în întregime poezia intitulată, pur și simplu 
Dor: „Jos la răscruce, gata de ducă / Ce mă mai ţine, mă tot 
hurducă. // Dorul atârnă frunză săracă, / Dragostea vine, 
dragostea pleacă... // Prind, ca din palme, să se răsfire / Cioburi 
păstrate în amintire... // Ca o minciună consolatoare, / Vremea 
mă ninge, clipa mă doare..." 

Poezia lui Adrian Erbiceanu e învăluită în taină, în doruri 
ce transpar în boare folclorizantă, în starea eminesciană; de 
aici și polarizarea atenţiei către „marea trecere”, cu toate 
interjectiile și semnele ei de exclamare. Și poezia sa are : „un 
nu știu ce, și-un nu știu cum”, adică un farmec aparte. 
Rătăcitor, el suie din treaptă în treaptă, piramidal. 





Ajuns în vârful ultimului modul al coloanei infinite, 
imaginează o spirală din care năzuiește să cuprindă infinitul, 
căci asta ne este soarta celor care ne-am născut pe plaiurile lui 
Eminescu și Brâncuși. 

Să năzuim mereu spre altceva, tot mai sus, dar care veșnic 
„va rămânea departe”. 

Si, conchide poetul în poezia ,„,„Mă-ncearcă, uite-asa”: 
„Mă-ncearcă, uite-așa un dor... / Și iar mă-ntorc la poarta ta și 
bat...”. La poarta cui? - ne întrebăm noi, cititorii - La poarta 
Poeziei! 

Volumul Printre silabe, prin varietatea, profunzimea și 
modernitatea materialului expus, este o carte grea de sensuri 
care ne invită să o citim cu mare atenţie. Cele 60 de poeme 
cuprinse în acest volum constituie un florilegiu. 

Nu ne rămâne decât să mulțumim Editurii Singur pentru 
această neașteptată oportunitate. 


Revista Boema, Nr.5 (39) , Galaţi, mai 2012 

Revista Luceafărul, 22 aprilie 2012 

(sumar al prezentării făcute sâmbătă 21.04.2012, cu 

ocazia lansării volumului poetului Adrian Erbiceanu, 

Printre silabe, la Centrul Socio-Comunitar, 6767 
Côte-des-Neiges, Montréal) 





Constantin P. Popescu 
Printre silabe 


drian Erbiceanu aduce prin volumul Printre silabe 

(Ed. Singur, 2011) un grupaj de poezii sensibile, care 

pot duce gândul și emoția cititorului departe, în 
timpuri de romanțe amintind întrucâtva de Minulescu (ex. 
Treceai, p. 15) 

Păstrându-și nota originală, poetul cultivă un stil în care 
împletirea imaginilor în versuri se face cu multă abilitate, 
utilizând forma clasică a poeziei cu rimă, deseori atât de 
părăsită în anii din urmă. 

Există multă gingășie și impresii picturale, alături de 
reflecții încărcate de înțelepciune în versuri melodioase, bine 
strunite în cuvânt, amintind câteodată baladele cavalerești, 
altădată de un romantic trubadur îndrăgostit. 

Poetul își trăiește dorul (vezi Însingurare, De ce nu vii 
acum, Dor), pasiunea sau extazul în imagini precum: 
„Misterul focului albastru / Pe stinse ape de rubin”. 

De cele mai multe ori, poetul este un îndrăgostit, 
declarând simplu: ,,Mà avea suflet o tornadă / Ardeam închis în 
dor durut” (p. u, Pe urma ta) 

Poeziile lui Adrian Erbiceanu pot ajuta la înțelegerea 
faptului că sunt zadarnice orice clasificări sau cuantificări 
valorice ale materiei subtile numită poezie, că poetul este 
întotdeauna un spirit liber, dar înlănțuit asemenea unui 
Prometeu, pedepsit parcă să exprime inexprimabilul unor stări 
de dincolo de cuvinte. „Din ușă-n ușă bat, printre destine, / să 
aflu drum, din Carte a-mi citi... / Pe partea asta-s eu... Dincolo 
cine / Îmi luminează marginea de zi?” se întreabă poetul, 





întrebându-și în egală măsură cititorul (p. 64, Printre silabe, 
poemul care este titlul volumului). 

De asemenea, aș cita adevărate momente de luciditate în 
fața spectacolului lumii actuale: „Ura e dragoste, dragostea-i 
ură... / leri a fost mâine; Mâine e Azi. // Adevărul, frate bun cu 
Minciuna, / S-a logodit cu un glob de cristal... (p. 61, Perdelele 
nopții) 

Printre silabe, imagini și rime, ca printre adevărate borne 
de pe drumul vieţii, Adrian Erbiceanu este un călător neobosit 
pe tărâmul poeziei. 

Dacă îi suntem alături fie și numai pentru o bucată de 
drum, cât acest volum de versuri, ne vom simţi cu siguranță 
mai buni. 

Se află oare o altă răsplată mai plăcută pentru un poet? 

O carte frumoasă, cea dintâi din seria Întoarcerea 
poetului risipitor, îngrijită de Editura Singur și promotorul 
Ștefan Doru Dăncuș, în dorința pe deplin legitimă de a aduce 
în atenţia publicului cititor valorile poeziei prea adesea risipite 
în experimente nu dintre cele mai fericite. 


Revista Vatra veche, nr. 7 (43), iulie 2012 





Remus Foltoș 
Printre silabe: Intruziuni contemplative 
în panoplia unui lirism special 


An volumul Printre silabe, multe poeme emană un 

[m solid, viguros și veritabil, calchiat pe o patină 

aproape elegiacă, cu siguranță contemplativă. 

O oarecare tristețe și o îngândurare, într-un sens specific 
aici marcate de un ton interogativ panprezent, reprezintă o 
atitudine, iarăși, aproape singulară în poezia românească. 
Stilistic vorbind avem de-a face cu procedee și subterfugii 
absolut cuceritoare și percutante. Un soi de prospeţime a 
mesajului răspândește în jur un aer de respirări reverberative, 
de mister, de adieri semantice interesante. 

Problema timpului, a destinului, a dragostei 
neîmpărtășite, a legăturii dintre viață și creația artistică, a 
zădărniciei, a sensului existenţei - sunt cele mai prezente, așa 
cum cel mai întâlnit „procedeu poetizant” este acel „plutind” 
eminescian care garantează întotdeauna o poezie profundă și 
bine scrisă. Se simte pe ici pe colo și un oarecare timbru al lui 
Panait Cerna, și, după cum am mai amintit, al lui lon Barbu. 

Dar să comentăm câteva poeme, și să fim generoși, 
citându-le în întregime, căci merită! 

Convins de evanescenta Trecutului, care lasă în urmă 
semne precare, poetul nu-și poate întemeia arta lui decât pe un 
Prezent creator - al cărui catharsis îi alimentează îndreptätirea 
și justificarea: „să-ți încreţească pielea”. 

Din acest Prezent irumpe un flux care face ca 
Nemanifestatul să se manifeste: „văzutele mijind din nevăzute”. 
lar în acest loc al izbucnirii Prezentului (să spunem, de 





conștiință) trebuie să se afle o anume „sete” care este și una a 
„adevărului” - căci această valoare trebuie să o aibă tot ceea ce 
este spus. Nu poţi spune lucruri numai pentru a le înșira ca pe 
niște rufe pe sârmă. Aceste lucruri au, și trebuie să aibă, un 
rost „scris - încifrat”, undeva pe un firmament ce licărește 
„între rău și bine”. 

Trecerea timpului, trecutul, viitorul - parcă nici nu mai 
contează dacă nu este instaurată „dictatura” unui Prezent 
eminamente responsabil: „Trecutu-i mort! Mâine-i un vis! 
Prezentul...” „Trecutul - vagi insinuări de fapte/ Inadvertent 
trasate pe hârtie,/ De-o mâna care a crezut că scrie/ În plină zi, 
ca să le șteargă-n noapte -/ E doar paliativ de... nevralgie!// Ce 
freamăt poate-atunci, inexorabil, / Să-ţi încreteascä pielea, 
făcând cute,/ Temându-te de cele neștiute,/ În care parcă nu-i 
nimic palpabil,/ Văzutele mijind din nevăzute?// C-o mână 
ștergi scriptura pe tablete,/ Cu alta-ncerci să o refaci, de teamă,/ 
Că n-o să știe nimeni cum te cheamă, / Nici în cuvinte ce adâncă 
sete/ De adevăr tăcerea ţi-o destramă.// Ca focul sacru te 
retragi în tine,/ Să-ţi redescoperi rostul, iminentul,/ Scris - 
încifrat, ascuns pe firmamentul/ Ce licărește între rău și bine.../ 
Trecutu-i mort! Mâine-i un vis! Prezentul...” 

Acasa poetului - vorba lui Nichita Stănescu - este în 
cuvânt. lar acest cuvânt al lui Adrian Erbiceanu conţine și 
„mărinimie”, şi „vatră”, şi „adăpost”. Cuvântul este singurul 
care poate înfrânge „uitarea” - atunci când este „rostuit” în 
poem. lar „balanța vieţii”, deși este dinainte cumpănită, poezia 
- ca rezultat al acestei socoteli din interiorul cuvântului - poate 
fi un „timp suspendat” deasupra tâmplei unde este stăpân 
visul, și de asemenea, toate câte multe sunt de spus: „Din 
scămoșarea vremilor precare/ Separ câte un fir de adevăr/ 
Cercând cu gândul scara vieții care,/ Urcând-o, m-a făcut să 
musc din măr.// Purtat de gând - anticipând vibrarea/ 
Nestăvilită, dusă la extrem -/ Umil, de prin culise strâng 





uitarea/ Și-o mântui rostuind-o în poem.// La braţ cu depănarea 
ei fierbinte,/ Balanța vieţii - dată, cum a fost! -/ Înlănţuie 
dorintele-n cuvinte:/ Mărinimie, vatră, adăpost...// Și de tic- 
tacul tinde să răzbată/ De treapta tâmplei undeva mai sus,/ Pe 
unde viața visele-și desfată,/ E semn că încă multe sunt de spus!” 

Între vis si veghe, identitatea mai adâncă a poetului ridică 
„adăpost” unei povești (de dragoste, evident) știute pe de rost. 
Dar e o poveste ce ţine în ea un „sens echivoc”, o nehotărâre 
dată de imposibilitatea împărtășirii acestei iubiri: „nu mi-ai 
dăruit un gest măcar!...”, „dar heruvimii tac!... 
si cât, si ce aştept...” 

Până și visul spre această iubire nu mai naște aceeași 
lumină ca în trecut. Totul este asemeni unei „taine” care 
„clipește” în ochii iubitei. Dar e zadarnic: „Ce taină ești, că 
pentru-ntâia oară/ Toţi heruvimii-n sufletul altar/ Cântând 
deschis-au raiurile-n mine?.../ Tu nu mi-ai dăruit un gest 
măcar!...// Ce vis clipește-n ochii tăi? Și cine/ Povestea mea o 
știe pe de rost?/ Ascuns în mine, ca-ntre vis și veghe,/ Inima îţi 
ridică adăpost,// Povestea ta, povestea mea, sub vreme,/ 
Să-nchidă-n ele sensul echivoc/ Al întâlnirii flăcărilor noastre-n/ 
Aceeași clipă și același foc.// Dar heruvimii tac!... și se întâmplă/ 
Că tot mai rar ceasornicul din piept/ Naște lumina visului pe 
tâmplă.../ Si nu știu cum, și Cât, si ce aştept...” 

Atunci când gândul îți este „fura? de „ghemul' 
amintirilor, și când cobori „din treaptă în treaptă”, legănat de 
„somn” si de ,uitare”, când umbrele sunt „mereu mai lungi”, si 
când știi că ţi-ai dat întâlnire cu un „suflet rătăcit”, apare 
întrebarea: ce este de știut?... ce este de aflat? 

Poate trecând prin toate acestea, le știi pe toate, și ai „ochii 
larg deschişi”. Poate nu poţi afla nimic, cu toate că te afli 
„încă-n uimire”. lată cât de frumos spune poetul: „,Încerci să le 
pătrunzi pe toate,/ Cu ochii larg deschiși spre zări,/ Răspuns, 
pentru eternitate/ Cătându-i lumii la-ntrebări...// Alunecând din 
treaptă-n treaptă,/ Pe scara fără de sfârșit,/ Alt suflet rătăcit 

„și nu știu cum, 





așteaptă/ Firescul semn... că l-ai găsit.// Se leagănă, de somn, 
cărarea,/ Pe umbre lungi, mereu mai lungi,/ Învăluind în vis 
uitarea.../ Cât timp îți trebuie să-ajungi?// Cu pași mărunți, 
încă-n uimire, / Atârni, ca de un gând furat,/ De ghemul strâns 
în amintire... / Ce-ar fi să știi?... Ce-i de aflat?” Neînţelegând ce i 
se întâmplă („șaradă trasă prin șaradă”), dorind ca iubita să 
înțeleagă sentimentul lui - care este acela al unei pierderi 
iremediabile - poetul resimte o răvășire totală (că este sufletul 
unei „tornade”). Nici măcar visul nu mai poate îndulci această 
durere (a unui „dor durut”). Visul e „frânt”, e „nestrăbătut”. 
Steaua poetului „mijea... să cadă”. Şi odată cu ea - ca în urma 
unei voințe siderale - va cădea și orice posibilitate de a mai 
vedea chipul iubit. 

lată versurile: „Alunecam ca o iscoadă/ Ce prinde firul 
de-nceput, /Când întunericul - pe stradă -/ Mă-nvăluia-n 
necunoscut.// Șaradă trasă prin șaradă!.../ Scăpat din frâie, as fi 
vrut/ Să mă revezi; să-ţi fiu dovadă/ Că sunt pe urma ta 
pierdut.// Mă avea suflet o tornadă,/ Ardeam închis în dor 
durut/ Și steaua mea mijea... să cadă//, Din visul frânt, 
nestrăbătut,/ Pe veci făcut să-mi fie nadă.../ De-atuncea nu 
te-am mai văzut!” 

De o sinceritate dezarmantă, următorul poem reprezintă o 
declaraţie de dragoste plină însă de regret. E adâncirea într-o 
amintire pregnantă și insistentă, de o covârșitoare precizie 
lirică. Cu o cadență ireală și plină de un sfâșietor dramatism, ea 
reactualizează mereu și mereu aceeași preumblare repetitivă 
pe aceeași „stradă” („același gest și azi mă urmărește”) unde 
altădată dragostea înflorea. 

Numai că azi pe acea stradă nu sunt decât „ascunse vămi 
cu semne apocrife”. lar gândul care mai poate ajunge azi acolo 
este „ne-ndurător și fără de tăgadă” - semn că totul este 
definitiv pierdut. 





lată versurile: „Cum oare să-ți arăt că port în mine/ aceleași 
gânduri reverentioase/ când gestul tău, cu unduiri feline, / cu fir 
de stea pe suflet mi se coase?// Stigmatizat de el, inexplicabil, / 
m-am adâncit în marea de iluzii,/ pradă ascunsă visului culpabil 
/ plăsmuitor al stării de efuzii.// Ascunse vămi, cu semne 
apocrife,/ benevolente, ademenitoare,/ cum valul mării, seara, 
pe recife/ m-au sechestrat în rece claustrare...// Același gest și 
azi mă urmărește, / cutreierând, pierdut, pe vechea stradă,/ când 
gândul rătăcit se regäseste/ Ne-ndurător și fără de tăgadă.” 

O dragoste neîmpărtășită se transformă alchimic într-un 
vis cu ochii deschişi, iar „calea ti se-nvăluie-n lumină și te 
aprinzi de strălucirea ei”. Carnea „îți arde ca într-o sfântă 
joacă”, „nehotărârea bate-n tine-o toacă”, „clipa e cât un veac”, 
și toate îți sună ca o „sentință”. Căci cea pe care o iubești, si 
care nu-ți răspunde dragostei tale, nu face altceva decât să 
„absoarbă”, oarecum magic, fluxul tău fiintial, fără însă să dea 
nimic în schimb. 

E o ecuaţie ce se sfârșește întotdeauna cu „înfrângerea” si 
„dislocarea” celui care iubeşte si nu este iubit. 

lată poemul: „Când calea ti se-nvăluie-n lumină/ Și te 
aprinzi de strălucirea ei,/ Pe care drum aștepți, dacă-o să vină?/ 
Și cât de mult, cu inima, o vrei?// Îţi arde carnea, ca-ntr-o sfântă 
joacă./ Nu pătimești de cele dimprejur./ Nehotărârea bate-n 
tine-o toacă,/ Sentintei tale dăruind contur.// Clipa e cât un 
veac, în așteptare./ Dorintele în vis te-ademenesc,/ Dar ele bat 
cu aripa-n uitare :/ Cum au venit, așa te părăsesc!// Că, precum 
scrie-n vechile hrisoave:/ Luat de val, cu valul te topești,/ Cât nu 
ai ochi spre cel care te soarbe/ Și parte n-ai de cel care-l 
dorești...” 

Faptul că am fost martori ai propriei noastre existente - 
care s-a proiectat rând pe rând, eveniment cu eveniment, în 
noi ca într-o oglindă; faptul că sufletul nostru a fost ca o bucată 
de ceară în care s-au înscris, ca pe un răboj, toate evenimentele 
existenței noastre: - confirmă că purtăm în noi imaginea lumii, 





că purtăm mereu cu noi o carte deschisă unde semnele lumii 
îşi caută și își găsesc rostul. 

Destinul nostru e împletit cu destinul Cosmosului. Noi 
facem parte din lume, așa cum lumea face parte din noi. Nu 
putem trece prin existență fără să lăsăm urme, așa cum lumea 
nu se scurge pe lângă noi fără să-și întipărească în noi trecerea. 

Chiar și atunci când viața noastră ni se pare fără nici un 
rost, apare chiar în acel moment un corolar, un sens, care ne 
salvează de la zădărnicie. Și nici nu trebuie să înțelegem 
întotdeauna sensurile existenței noastre. Căci sunt multi care 
nu o pot face, și nu pot fi învinuiți. 

Abia mai târziu, ca la o anumită scadentä, si ca și cum 
lucrurile s-ar petrece de la sine, toate se lămuresc și ne 
umplem de lumina înțelegerii. Poemul e de excepţie: „Zac 
toate desprinse ca dintr-o oglindă,/ cioburi ce-apasă pe-un suflet 
buimac,/ gânduri ce dau, hibernal, să mă prindă;/ cicloane 
stârnite când vorbele tac.// Ce aripi, ce vise, ce gânduri topite/ 
se cern fără șansa să mă reculeg,/ când firul pierdut, printre căi 
legiuite,/ mă-ncolăcește să nu-l mai dezleg.// Și totuși, când 
nimeni nu pare să vină,/ o mâna să-ntindă prin veacul de ploi,/ 
există-n adânc, undeva, o lumină:/ lumina oglinzii ascunse în 
noi!” 


Extras din vol. Mari idei în poezia lui 
Adrian Erbiceanu, Edit. Fides, lași, 2016 





Ion Roșioru 
Rescrierea - o formă de intertextualitate 


espre procedeul literar al rescrierii unei opere 

literare de către un alt autor m-am ocupat și 

altădată, mai precis atunci când, în studiul 
monografic intitulat Șerban Codrin sau meditaţia unui poet 
occidental într-o grădină Zen, am analizat Tiganiada lui Ion 
Budai Deleanu, poem pe care părintele Baladierului îl 
transpusese în proză. 

Defineam, atunci, rescrierea ca formă, extremă poate, de 
intertextualitate și arătam că „ea a fost practicată și de alți 
scriitori atunci când limba respectivei lucrări începe să devină 
incomprehensibilă pentru cititorii altui orizont de așteptare 
lingvistică, numindu-se adaptare, transpunere dintr-un canon 
versificational mai greoi într-altul prozastic mai accesibil, ca si 
dintr-un dialect periferic, devenit între timp arhaic, în limba 
literară curentă. Un exemplu evident îl constituie transpunerea 
Odiseei, din versuri în proză, de către Eugen Lovinescu, ori a 
Divinei Comedii de către Alexandru Marcu, sau, de pe alte 
meridiane, „translarea” în limbaj reactualizat, de către Italo 
Calvino, a poemului de strălucire renascentistă Orlando furioso 
de Ludovico Ariosto”. 

O formă de rescriere este și abrevierea, povestirea pe scurt, 
rezumatul, ca și parodia. S-ar putea adăuga, dându-i dreptate 
lui Călinescu, și plagiatul care, când e vorba de basm, n-a 
scandalizat pe nimeni, în sensul că toate basmele lumii sunt, în 
fond, plagiate... pozitive și constructive. Încercând să facă o 
distincţie între basm și roman, divinul critic îl apropia pe cel 
dintâi mai mult de poezie decât de proză, pentru demonstraţia 





sa, truvabilă în Estetica basmului, pledând existența 
fabulosului și a personajelor himerice. 

După el, în basm se suprapun, în principiu, două planuri: 
unul prozaic (prosastic), realist, care studiază „problemele cele 
mai acute ale vieţii individuale, familiei, societății”, si un altul 
„hieroglific sau simbolic, mai limpede poematic”, care „se 
impune conștiinței prin sugestii”. 

Când Adrian Erbiceanu, poet stabilit în Canada din 1979, 
propune o rescriere în versuri a basmului românesc atipic al lui 
Petre Ispirescu (1830-1887), Tinerețe fără bătrâneţe și viață 
fără de moarte, el nu face altceva decât, printr-un demers 
destul de temerar, să pedaleze pe sugestia călinesciană a 
dimensiunii poematice a oricărui basm, cu atât mai mult a 
unuia încărcat de permanentă și stringentă filozofie folclorică. 

Departe de patrie, poetul se identifică în mare măsură cu 
protagonistul pe care, odată cu înaintarea în vârstă, dorul îl 
răvășește până la strigăt. Celebrul și totodată, tulburătorul 
basm citit în urmă cu doisprezece lustri l-a urmărit pe 
rescriptor toată viața, după cum o afirmă într-o confesiune 
recentă plină de duioșie. 

Basmul ispirescian, singurul fără happy end din câte se știu 
până acum, își are povestea lui. Celebrului culegător i-a fost 
povestit în copilărie de tatăl său, dar abia în 1862 a fost publicat 
în ziarul Țăranul Român, sub titlul Făt-Frumos sau tinerețe 
fără bătrâneţe. Sub numele care l-a consacrat peste vremuri, 
acest basm-meditatie asupra condiţiei umane a apărut în 
volumul Legende sau Basmele românilor adunate din gura 
poporului, de P. Ispirescu, culegätor-tipograf (1882) 
bucurându-se de o introducere mai mult decât entuziastă a 
Bardului de la Mircești. 

Încadrat de două intervenţii metatextuale prin care se 
intră și, respectiv, se iese din text, discursul acum în straiele 
croite impecabil ale prozodiei clasice, urmează firul narativ 





călăuzitor al basmului pe care îl esentializeazä, îl 
modernizează și-l împrospătează cu o nouă și mult mai 
tranșantă forță imagistică. 

Un accent parcă și mai apăsat cade pe meditaţia asupra 
timpului care se relativizează imperceptibil. 

Încă de la bun început timpul e perceput diferit de 
muritori în funcţia de categoria socială căreia îi aparțin: 
„Vremea curge, cât e vreme.../ Numai noi, săracii parcă / N-am 
avea de ce ne teme/ Când cu vreme ne încarcă”. 

Feciorul de împărat refuză să se nască la soroc, lăsând la o 
parte faptul că venirea lui pe lume fusese provocată pe cale 
magică, și atunci tatăl său se vede nevoit să-i promită, dat fiind 
că „timpul nu-i făcut să ierte”, tinereţe fără bătrâneţe și viață 
fără de moarte, adică lucruri intruvabile, asumându-și, fără să 
vrea o vină tragică pentru care va plăti prin aceea că la 
împlinirea vârstei de 15 ani fiul îl va părăsi pentru totdeauna, 
adică se va îndeplini ceea ce profetise bătrânul unchiaș: „va 
aduce suferintä/ bucurii și întristare”. 

Timpul care postmerge nașterii e unul accelerat, ca și cum 
n-ar mai avea răbdare. Prinţul crește într-un an cât alți copii în 
șapte. Pe de o parte, el viejo padre nu-și mai încape în piele de 
bucurie că are o așa odraslă de fecior dotată cu toate calitățile 
fizice și intelectuale, dar, pe de altă parte, e ros de neliniștea că 
nu-i va putea oferi moștenitorului la tron ceea ce, într-o clipă 
de nesäbuintä paternă, i-a făgăduit, întrucât „de viață fără 
moarte, / nu e pământean să știe”. 

La rându-i, micul protagonist intuiește că nu-i deloc bine 
să-i dea vremii păsuire. Șase săptămâni se scurg cu pregătirile 
de plecare în marea aventură existenţială - lustruirea armelor 
de tinerețe ale tătânelui, întremarea gloabei jigărite până ce 
aceasta se transformă în cal năzdrăvan cu patru aripi, 
încărcarea proviziilor în carele ce urmează să-l însoțească și de 
care el se va descotorosi pe drum, ca și de ostașii, tot unul și 
unul, destinati să-l însoțească în insolita expediţie etc. 





Itinerariul dintre timpul profan si cel de dinainte ca omul 
edenic să fi mușcat din fructul interzis, e presărat de peripeții 
cu sens inițiatic, ca în orice scenariu basmic, dar nimic nu-i 
poate opri pe cei doi, călăreț si cal, din expediţia lor către un 
ideal. Spaţiul traversat devine tot mai mult o funcţie a 
timpului. După ce se potolește tornada care i-a surprins în 
pădurea de Sibile, drumeţii zăresc pe cer „două luni în loc de 
una”. Calul, etern raisonneur avizat, îi conștientizează 
voinicului că se află pe tărâmul Gheonoaiei care se și ivește „cu 
trup de șarpe și cap de broască”. I se taie coada (în basm i se 
tăia un picior) și Spaima-Spaimelor se predă și, în chip 
neașteptat, îl invită pe învingător acasă și-i propune ca soţie pe 
una din cele trei fete ale sale, ca și o treime din moșia care 
găzduia o câmpie enormă de oseminte de temerari ce se 
avântaseră pe teritoriul ei. Voinicul nu cedează tentatiei și-și 
continuă drumul, mai bine zis se teleportează în alt topos 
malefic, căci „Vremea trece...să revină/ Și revine ca să treacă”... 
După ce înfruntă și aici vânturile răzvrătite, zăresc pe cer doi 
sori în loc de unul. Au ajuns pe tărâmul Scorpiei, sora și mai 
malefică a Gheoanoiei cu care se afla în perpetuă dispută 
pentru pământurile pe care le pustiau ca-ntr-o adevărată 
apocalipsă ori de câte ori aveau chef. Nici o sămânță nu mai 
incoltea aici, aerul era fierbinte ca smoala clocotită, iar de 
izvoare de potolit setea nici pomeneală: „De prăpăd și 
fierbintealä/ N-aveai loc să pui piciorul:/ Aerul duhnea a 
smoală,/ Însetat era izvorul.../ - „Făt-Frumos, în sa te tine:/ 
Scorpiei nu-i știu pereche -/ Gheonoaia, pentru tine,/ A fost 
floare la ureche!” Deposedată de unul din cele trei capete, 
Scorpia se predă. 

Biruitorul se arată mărinimos de fiecare dată și le redă, în 
chip miraculos, integritatea corporală victimelor sale cărora 
le-a cruțat viețile ticăloase. 





Dorul îl mână arzător spre „viața fără moarte” și e atât de 
preocupat de expediţia sa încât pierde șirul zilelor și al 
nopţilor. Așa că ajung la cea de a treia probă initiaticä, o 
pădure plină de fiare sălbatice. 

Acum pe cer nu mai există nici lună nici soare și sorți de 
izbândă nu mai sunt. Singura soluţie e survolarea „miticei 
păduri”, dar, la coborârea din slăvi, calul năzdrăvan atinge un 
copac și tot codrul cu fiarele lui flămânde se trezește. Norocul 
vine din partea zânei care își calmează lighioanele și 
pământeanul e îmbiat în palat. Ţinutul e un topos edenic 
utopic: florile nu se ofilesc niciodată, frunzele nu cad, zefirul 
blând adie învigorator, animalele nu se sfâșie între ele etc. 

Și ce-i mai important aici este că presiunea timpului a fost 
definitiv învinsă:  „Petrecând vreme  uitată/  Într-atâta 
frumusețe, / Faţa lui, înnobilată/ Scânteia de tinerețe, / Semn că 
timpului măsură/ îi găsise... și... dovadă / Că-n râvnita aventură/ 
Îi fusese dat să șadă” (p.58). Cele trei zâne, dintre care cea mai 
mică îi va deveni soție, locuiau aici de la începutul lumii. 

E o oază unde uitarea îl face fericit. Fericirea însă, 
individuală sau colectivă, n-are însă istorie. Ea se este (vorba 
lui Nichita Stănescu) și atât. Doar că, vorba șlagărului „se cere 
păzită/ de oarba ispită”, ispită care nu întârzie să se ivească. 
Are chipul unui iepure, nu întâmplător simbol al fricii de ceva 
care, conform proverbului, se întâmplă întotdeauna. 

Atras în ritualul vânătorii, act magic pe orice jariște mitică, 
în interzisa Vale a Plângerii, adică acolo unde pot fi percepute 
„plânsetele din genune” si unde vânturile despletite îi trezesc 
„gândurile toropite/ De plăcerile rapace” si, mai ales, „Dorurile 
lumii toate:/ Dor de mamă, dor de tată”, fericitul cantonat de 
milenii în tinerețe veșnică redescoperă neliniștea muritorului 
revoltat de altădată. Cele trei zâne, văzându-l cum se topește 
pe picioare, conchid, în cele din urmă că „Nemurirea-i/ Visul 
viselor deșarte” și-l lasă să plece. Cal și călăreț, străbat în sens 
invers „ani-lumină/ În făptura unei clipe”. Natura sălbatecă și 





ostilă de altădată a făcut loc civilizaţiei materiale moderne. 
Peste tot s-au înălțat sate și orașe, câmpiile s-au acoperit de 
holde. Scorpia și sora sa Gheonoaia au devenit niște legende de 
care foarte puţini locuitori își mai aduc, destul de vag, aminte. 
Și-n timp ce fostul voinic stă, intrigat, de vorbă cu acești 
oameni care-l cred căzut de pe altă lume, îmbătrânește rapid, 
sub ochii lor. De-abia mai ţine frâul în mâini iar barba albă îi 
ajunge până la brâu. Calul face o ultimă încercare să-l 
determine să se întoarcă acolo unde „îl așteaptă veșnicia/ lângă 
soatà și cumnate”, dar se vede nevoit să plece singur în timp ce 
stăpânul rămâne să rătăcească printre ruinele palatului 
părintesc unde, într-un tron colbuit din pivniță, îl aștepta, în 
agonie, însăși moartea. Bucuria ei e teribilă: „Bine ai venit, 
copile,/ Împreună cu norocu-ți,/ Că de nu, nu aveam zile,/ 
Prăpădindu-mă în locu-ţi”. Rocada între cei doi se produce 
instantaneu. Dorința muritorului de a-și exorciza inerenta 
extinctie apune subit și irevocabil. 

El a cunoscut clipa faustică înveșnicită și a evadat din ea, 
așa cum a făcut, întru mântuirea-i, și celebrul alchimist din 
perioada renascentistă. 

Feciorul de împărat din basmul care l-a fascinat pe Adrian 
Erbiceanu este și el un arhetip al condiţiei umane, un etalon 
axiologic și o expresie a subconștientului colectiv al umanităţii, 
cum ar spune Carl Gustav Jung. 

Referindu-se, într-o lucrare de doctorat coordonată de 
profesorul Nicolae Constantinescu, la atipicul basm românesc, 
tânăra cercetătoare Mihaela Chiorean (Grigorescu) nota: 
„Lecţia basmului Tinerețe fără bătrânețe și viață fără de moarte 
ar fi următoarea: moartea acordă adevărata dimensiune viețuirii 
umane, imprimând acesteia un sublim al existenței. Prin 
existența ritualizatä, individul accede la adevărata nemurire, 
prin intermediul devenirii. Suprimarea morții ar deveni sinonimă 

cu suprimarea adevărului ontologic care constituie ființa 
umană”. 

Sub pana măiastră a lui Adrian Erbiceanu, arhicunoscutul 
basm popular auzit cu aproape două veacuri în urmă de 
bucureșteanul Petre Ispirescu, a devenit, puternic personalizat, 
un poem tragic, mustind de cele mai neașteptate tâlcuri, 
despre destin, conflict între generaţii, revoltă împotriva 
condiției umane, ideal, rost al individului pe lume, căutarea a 
paradisului pierdut, sacrificiu uman, durere, precum la daci, de 
a nu fi nemuritor ca zeii, testare a limitelor insului în 
încleștarea cu forțele stihinice ale naturii, pace, solidaritate, 
curmare a războaielor, omenie, comunicare, dragoste, 
singurătatea și tristețea omului într-un univers cel mai adesea 
ostil și alienant, confruntare a binelui cu răul, evadare din 
increat și întoarcere în el după un periplu existenţial misterios, 
dureros și spectaculos și, cu precădere, o meditaţie asupra 
timpului care nu iartă. 

Poemul e scris alert, implicarea lirică fiind vizibilă și de 
bun augur: „Punând capăt la poveste,/ Gândul, fremătând, ne 
duce/ Spre îndepărtări celeste,/ Unde altă stea străluce.../ Iar pe 
raza-i de lumină, / Străjuind noaptea adâncă, / Prinţul mândru să 
revină, / Trei zeițe-așteaptă încă!” 

Legătura dintre emițătorul (omniscient) de text și 
receptorii săi e frecvent controlată de cel dintâi: „Să ne fie cu 
iertare!.../ Basmul altcum stă s-ateste!/ Rogu-vă aveţi răbdare,/ 
Că-nainte mult mai este”. 

Rimele nu o dată ingenioase își au farmecul lor special: 
„Când văzură cu nu-i cale/ Să-l rețină cu de-a sila,/ Sotioara - 
cuib de jale, / Împietrită - plânsu-și-l-a,/ Că pe fruntea sa Pieirea/ 
Sta înscrisă ca-ntr-o carte - / Semn lăsat că Nemurirea-i/ Visul 
viselor desarte!” Formulările gnomice învrâstează în chip plăcut 
discursul poetic. „Dar ulciorul gol nu merge/ De prea multe ori 
la apă”. 

Efortul poetului Adrian Erbiceanu de a transla un tip de 
discurs într-altul merită toate aplauzele și toată recunostinta. 

Prefatä la vol. Tinerețe fără bătrânețe 








Elena Buică 
O meditaţie profundă despre viaţă și moarte - 
Adrian Erbiceanu - Un nou volum: 
Tinerețe fără bătrâneţe 


m avut satisfacția să particip la lansarea volumului 
semnat de domnul Adrian Erbiceanu intitulat 
Tinerețe fără bătrâneţe. 

Volumul este o transpunere în versuri a îndrăgitului basm 
popular Tinerețe fără bătrânețe și viață fără de moarte, 
publicat de Petre Ispirescu în urmă cu mai bine de 150 de ani, 
basm transfigurat într-un poem care ne invită la o profundă 
meditaţie asupra temelor fundamentale ale vieţii. 

Evenimentul a avut loc la Biblioteca Metropolitană din 
București, Sala Mircea Eliade, în data de 27 mai 2013, în 
prezența unui numeros public alcătuit din personalităţi ale 
lumii literare și admiratori ai cuvântului frumos așezat în 
pagină. 

Cu o aleasă bucurie am participat la acest eveniment 
deoarece am avut o relație mai deosebită cu plămada acestui 
poem, la care am fost martoră în mai multe etape, datorită 
„Micilor” indiscretii telefonice ale autorului. 

De când mă știu, folclorul a constituit pentru mine o 
atracţie neobișnuită, așa că i-am adresat poetului Adrian 
Erbiceanu un cuvânt de mulțumire că ne-a prilejuit întâlnirea 
cu una dintre comorile creaţiei noastre populare. 

Pentru că avalanșa informaţiilor și tăvălugul tehnicii aduc 
prefaceri profunde în întreaga lume, desigur că nu va putea 
scăpa nici satul, cu zestrea lui din vechime, cu adevăratele sale 
comori, unice în lume, cum sunt călușarii mei teleormăneni, 

care vor lua distanţă din ce în ce mai mare, împinse înapoi de 
marile prefaceri. Uităm din ce în ce mai des de existența 
întruchipată de satul străbun, de oamenii simpli care aparțin 
gliei cu tainele și frumusețile ei specifice, cu ,,cumintenia 
pământului” românesc, țăranii de la talpa țării care mai poartă 
în ei adâncul strămoșesc, adevărul, lumina, pacea și liniștea 
după voia Domnului. 

Poetului Adrian Erbiceanu i-a intrat în suflet această operă 
populară, de o construcţie cu totul aparte, și nu a mai lăsat-o 
să plece decât după ce a trecut-o prin alambicul creației sale și 
a reîmprospătat-o cu puternica forță a recreerii într-un limbaj 
poetic autentic. 

Îmbrăţișând valorile secular-românești ale basmului și 
transpunându-l în poezie, autorul ne oferă reîntâlnirea cu 
bucuria curată a copilăriei, concomitent cu prelevarea 
substraturilor basmul, cu o maturitate spirituală care 
presupune o experiență de viață pentru a putea pătrunde 
înțelesurile ei adânci, dimensiuni prinse în plasa vieţii altfel 
interceptate decât cele filtrate prin ochii unui copil. 

Atât basmul popular, cât și poemul poetului Adrian 
Erbiceanu, au mai multe motive epico-filozofice, motive 
străvechi, adevărate căutări menite să satisfacă nevoia de a 
pătrunde dincolo de limitele cunoașterii. 

Este un basm-meditatie asupra condiţiei umane, despre 
destin, ideal, rostul omului pe pământ, despre căutarea fericirii 
și a nemuririi, despre timpul care nu iartă pe nimeni căci: 
„Nemurirea-i/ Visul viselor desarte”, un adevăr absolut, care 
trece peste adevărul nostru intim, dar mai ales, poemul este o 
profundă meditaţie asupra scurgerii timpului pe care o 
percepem fiecare în mod diferit: „ani-lumină/ În făptura unei 
clipe”, ori: „Vremea trece... să revină/ Și revine ca să treacă”... 
sau: „Vremea curge, cât e vreme ... / Numai noi, săracii, parcă / 
N-am avea de ce ne teme/ Când cu vreme ne încarcă”. 





Poemul ne invită la introspectii, căci el privește dincolo de 
cuvinte, încercând să atingă starea cea înaltă, dar și pe cea de 
jos a adâncimilor insondabile, dincolo de hotarele știute și 
neștiute ale puterii de înțelegere a minţii omenești. 

El ne avertizează că viața și moartea nu pot exista decât 
împreună. Oricât ar fi de dureros, trebuie să acceptăm ideea că 
sublimul vieţii îl dă moartea, că numai moartea este cea care 
dă sens vieţii: „Nu știu dacă-i loc a spune,/ Dar trecând Văii 
hotarul, / Plânsetele, din genune,/ Răscoliră călindarul,/ Dându-i 
clar a întelege/ - Precum zânelor măiestre -/ Că acolo unde-i 
lege/ Nu-i tocmeală, nici sechestre." 

Tulburătoarea temă a perceperii timpului, ne stârnește o 
profundă admiraţie pentru omul nostru simplu, temă pusă în 
discuție cu mult înainte ca marele fizician Albert Einstein să 
enunte celebra teorie a relativității timpului. 

La fel de tulburătoare și realizată cu deosebită artă este și 
cea a dorului pentru că el a făcut parte din zestrea noastră de 
suflet și a fost înstrăinat. 

Cel putin noi, cei plecaţi din ţară, nu putem citi aceste stări 
sufletești fără să simțim o mare strângere de inimă sau chiar să 
păstrăm câte un strop de rouă în colțul ochilor cuprinși de 
„Dorurile lumii toate:/ Dor de mamă, dor de tată”. 

Bogăția de idei este pusă în valoare si de frumusețea 
versurilor în pur stil clasic, cu o deplină acuratețe a tehnicii 
poetice. 

Poemul strălucește prin limbajul liric, prin ritmicitate și 
muzicalitate. În timpul lecturii ești însoţit, parcă, de o melodie 
psalmodică ce sugerează vechimea și rezistența la modele 
trecătoare. 

Versurile par să se aștearnă singure pe hârtie, cu o mare 
ușurință sub presiunea unei stări de har. E o poezie care 
trăiește prin sine. 





Versurile sunt bogate în sensuri, cu trimiteri spirituale și 
au fantastica putere de a pune pecete pe ființa omului aflat 
singur în fața marilor probleme ale lumii: „Și, strunindu-si, 
iară, calul,/ Cu privirea-nnegurată,/ Pas cu pas, trecu portalul/ 
Țării lui de altădată,/ Neputând nicicum să creadă/ Ce-a rămas 
din fosta glie/ Tärm de vis si de baladă, / Leagăn de copilărie!" 

La lansare s-au spus alese cuvinte de apreciere și la adresa 
remarcabilului critic literar lon Roșioru pentru competenţa cu 
care a prezentat volumul în prefața care îl însoțește, 
talentatului pictor Adrian Popescu, pentru înălțimea la care s-a 
ridicat prin desenele care au ilustrat cartea și neobositei și 
inimoasei editoare, Elena Rodica Lupu, pentru ediţia de lux a 
acestui volum. 

Totul contribuie la o concluzie în final: cu siguranţă, 
Istoria literaturii române care se va scrie în viitor, va avea 
câteva pagini de prezentare a creaţiei poetului Adrian 
Erbiceanu în care poemul Tinerețe fără bătrânețe va ocupa 
un loc remarcabil și durabil. 

Pulsul plin de viață al acestui poem ne îndreptățește să 
credem că totuși, pentru el s-ar putea să se împlinească 
preceptul care ne pare acum doar o iluzie - viață fără de 
moarte. 


Confluente literare, 28.07.2013 





Mihai Miron 


Tinerețe fără bătrânețe 


An avanpremieră pentru Sărbătoarea Limbii Române de 

|: 31 august, luni 27 mai a.c. la Biblioteca Municipală din 

București a fost lansat volumul de versuri Tinerețe fără 
bătrânețe al unui scriitor canadian de origine română. 

Domnul Adrian Erbiceanu este membru fondator și 
președinte al Asociației Scriitorilor de Limbă Română din 
Québec, dar si Director executiv al Editurii de limbă română 
(ASLRQ) din Montreal. Domnia sa s-a născut pe 6 ianuarie 
1941 în București. A absolvit Liceul Militar din Breaza și apoi 
Școala Militară de Ofiţeri din Pitești. Ca filolog s-a pregătit mai 
târziu la Institutul Pedagogic din București urmând cursurile 
Facultăţii de Limbă și literatură română. A colaborat cu poezii 
și articole în revistele Transilvania din Sibiu, Convorbiri 
Literare din lași, Târnava din Târgu-Mureș, Bucovina Literară 
din Suceava, Sfera-Online, Gazeta de Transilvania din Braşov, 
Argeșul din Pitești, Atheneum din Vancouver, Intermundus 
Media, Agero din Germania, Poezia din lași, ca și la publicaţiile 
românești din Montreal, acolo unde locuiește din 1979 până în 
prezent. 

Adrian Erbiceanu a debutat relativ târziu, la 62 de ani, în 
2003, la Editura Tribuna din Sibiu, cu volumul de versuri 
Confesiuni pentru două generații, pe care de asemeni l-am 
prezentat la timpul respectiv. A mai publicat până astăzi încă 6 
volume de scrieri poetice, dintre care cel mai recent, Tinerețe 
fără bătrâneţe, la editura bucureșteană Anamarol chiar la 
începutul acestui an. Este o povestire în versuri după basmul 
Tinerețe fără bătrânețe și viaţă fără de moarte, cules cu 





mai bine de un secol și jumătate în urmă de Petre Ispirescu, de 
la... tatăl său, publicat prima oară în jurnal la 1862 și în volum 
20 de ani mai târziu. 


Avem de a face în această situație cu o poveste veche în 
haine noi, care respectă modelul scurt al versului popular, de 8 
silabe de aceasta dată: „Tot cătând, din fapt de sară, / Răspuns 
clar la întrebare, / Negurile înhămară / Stelele la Carul Mare - / 
Peste timp și peste lume / - Cât a fost și cât mai este - / Punte 
arcuind, anume, / Tâlcurilor din poveste”. 

În creaţia folclorică nimeni nu-și asumă originalul, ştim de 
pildă că George Coșbuc a regăsit în strigăturile de la hora 
satului Hordou, versuri de ale sale, „folclorizate” de fratele său. 

Ne întâlnim acum cu un proces literar inversat: autorul 
preia o poveste cu formă oarecum fixă prin editare și difuzare 
mai ales sub formă de carte. Primul editor nu și-a asumat 
creația ci doar publicarea ei. Era o perioadă în care 
romantismul românesc se suprapunea în bună parte peste 
creaţia folclorică - adevăratul nostru clasicism. 

Autorul de față, contemporan nouă, nu-și asumă nici el 
subiectul, ,,povestea”, ci doar forma versificată pe care i-o dă. 
Trecerile din vers în proză și invers nu sunt deloc străine 
modelului popular, după cum nici „semnarea” versurilor: 
întâlnim procedeul mai ales în scrisorile de cătănie folclorizate 
apoi în cântece, alteori în strigături cu adresă și semnătură 
finală în vers, iar mai târziu în „caietele” de versuri culese sau 
compilate de „scriitorul” popular. 

Domnul Erbiceanu, poet cu studii filologice de specialitate 
și operă poetică ce stă sub semnul lirismului autentic, dar și cu 
o reală chemare către epopee, mânuiește cu abilitate versul 
bine rimat, ritmurile ce se schimbă după nevoile de 
expresivitate, de la alexandrine la cel de esența folclorică - cum 
este cazul în opera de faţă. 





Pentru că este sigur ca avem de a face cu o operă 
personală, o creaţie valoroasă, o rescriere cum spunea criticul 
Ion Rosioru. 

Desigur că tuturor vă este cunoscut subiectul, toți v-aţi 
bucurat de poveste în copilărie, sau mai târziu în citirea ei 
pentru copii și nepoți. De aceea nu vă voi spune nimic despre 
subiect, decât că el este tratat prin sublinierea valentelor 
tragice cu mijloace clasice apropiate autorului nostru și în alte 
volume ale sale. 

Si ca să revin la formă, de data aceasta îmbrăcând un 
„fond” bine cunoscut și asumat, forma, deci, este plină de 
sensibilitate, de un lirism pur, profund românesc, ceea ce 
dovedește încă odată că emigrația nu reprezintă în niciun caz o 
rupere ci - poate, doar - o plecare cu multe întoarceri și mii de 
fire ce leagă „omul” de originea sa. 

Tocmai de aceea, Adrian Erbiceanu este și rămâne în 
esență - român. Îmi susțin afirmaţia cu două citate din opera 
poetică a autorului nostru: 

Scrisoare către cititor 

„Pe fiecare filă a cărţii care-o scriu / Las sufletu-mi să 
cearnă tăcere și pustiu;/ In fiecare urmă, pe drumul ce-l străbat, 
/ Se-așează praful vremii, precum un greu lăcat. / E-n 
toate-o-nläntuire ce-ncerc să o dezleg / Când vremea se 
încoardă și mă cuprinde-ntreg / Și nu-mi dă nici răgazul nici 
mintea s-o adun / De parc-ar vrea să spună ce n-aş voi să spun.” 

Dedicaţia volumului actual: „,Fiilor și nepoților mei, / și, nu 
în cele din urmă, / limbii române.” 

Volumul se bucură de o grafică excepțională semnată de 
sculptorul Adrian Popescu, dar și de o tipărire foarte bună din 
partea Editurii Anamarol. 

După toate acestea, nu mai rămâne decât un lucru de 
făcut: citiți cartea! 


Revista Zeit, nr. 53, Iulie 2013 





Ștefan Dumitrescu 


Un mare poet român, 
dl. Adrian Erbiceanu, 
se întoarce acasă, în literatura română 


An bunătatea si dărnicia Sa, Domnul ne dăruiește 
I plăcute... O colegă de breaslă, scriitoarea 
Adriana Elena Răducan, ne-a trimis fotografii de la 
lansarea din Craiova a cărţii Tinerețe fără bătrâneţe, a 
domnului Adrian Erbiceanu, președintele Asociaţiei Scriitorilor 
de Limbă Română din Quebec (ASLRQ) - Canada. Apoi la 
rugămintea noastră, pentru că suntem foarte interesaţi de tot 
ce s-a scris si se scrie în legătură cu basmul Tinerețe fără de 
bătrânețe, care, ca și balada și mitul Mioriţa, este actul de 
naștere al neamului traco-dacoromân, ne trimite pe internet 
cartea domnului Adrian Erbiceanu, o carte aparent pentru 
copii, pentru că ea transpune în versuri basmul Tinerețe fără 
de bătrânețe și viață fără de moarte, basm pe care îl 
cunoaștem din cărțile de școală, dar pe care, vai, nici până 
acum nu am reușit să-l descifrăm, să-i cunoaștem mesajul 
profund, „miezul epico-filozofic”, care zace de milenii în 
ultimul nivel semantic al lui. 

Cartea ne interesează pentru că motivul basmului 
Tinerețe fără de bătrâneţe este unul dintre pilonii-memorie 
ai mitologiei neamului, una dintre lespezile mari din temelia 
culturii poporului daco-român, alături de mitul și de balada 
Mioriţei. 

Amândouă aceste creaţii ale spiritualității daco-românești 
fiind culmi ale creației universale stau cu cinste alături de cele 
mai mari, mai profunde și strălucite creaţii ale umanităţii. Din 





păcate n-am avut cărturari care să ne reveleze și să ne 
întărească acest adevăr, care ne face cinste înaintea tuturor 
popoarelor lumii, și care ar trebui să ne ridice în conștiința și 
în memoria noastră... 

Adevărul acesta ar trebui să-i facă pe guvernanţii noștri să 
nu ne umilească, să nu-și bată joc, să nu distrugă acest neam 
care vine de foarte de departe din istorie, și care este creatorul 
unei Mari Culturi. Si Țările mari ale istoriei contemporane ar 
trebui să ne respecte pentru aceasta, pentru că nici Franţa și 
nici Anglia nu au dat asemenea capodopere ale creației umane, 
așa cum sunt Mioriţa, basmul Tinerețe fără de bătrânețe, 
sau poemul Luceafărul, al lui Eminescu. 

Balada Mioriţa si basmul Tinerețe fără de bătrânețe ne- 
au fascinat și ne-au intrigat de când eram copil... Am citit 
Mioriţa și basmul Tinerețe fără bătrânețe și viață fără de 
moarte de sute de ori, impresionați până la lacrimi, sperând 
de fiecare dată că vom afla adevărul... Mult mai târziu, în anii 
facultăţii, citind studiul lui Mircea Eliade despre Mănăstirea 
Argeșului, în care Manole își zidește în trupul bisericii soția, 
am avut impresia că începem să înțelegem mesajul pe care-l 
poartă de mii de ani, în nivelul profund al corpului ei, balada 
Mioriţa... Descoperirea lui Constantin Noica, precum că 
basmul Tinerețe fără de bătrânețe... conţine în structura sa 
informaţională Ideea relativităţii, idee fundamentală care se 
regăsește și în poemul La steaua, al lui Eminescu, ne-a întărit 
convingerea aceasta... Am stat ani întregi aplecati asupra 
acestor două mari capodopere ale creației umane, uimiti, 
fascinati, intrigati, încercând să ajungem la mesajul important, 
fundamental pe care îl conţin. 

După cum se știe, la nașterea unui copil dacii plângeau, 
(pentru că el coborând în lumea de jos, avea să trăiască în 
Valea Plângerii, care era lumea noastră, pământeană, și cântau 
și jucau atunci când murea, pentru că pleca din Valea Plângerii 





si se întorcea în lumea de sus, lumea Tinereti fără bătrânețe si a 
vieții fără de moarte. 

Ei bine, credem noi, basmul Tinerețe fără de bătrânețe 
ne vorbește tocmai despre acest Eveniment, al nașterii copiilor 
rezultați din încrucișarea zeilor cu pământencele. Copilul care 
trebuie să se nască este un astfel de copil, care are cunoștința și 
memoria faptului că aparţine unei alte lumi, unde oamenii 
sunt nemuritori (zeii) și că lumea noastră este o lume 
degradată, a suferinței și a neputinței, iar el refuză să se nască 
într-o asemenea lume. Avem, astfel, pentru prima dată în toată 
istoria umanităţii acest motiv epico-filozofic al refuzului 
Entitätii care vine dintr-o altă dimensiune, de a se naște. 
Acceptă, totuși, să se nască, doar după ce tatăl lui, Împăratul, îi 
promite Tinerețe fără bătrâneţe și viaţă fără de moarte. 

Pentru prima dată vedem așadar în literatura română și 
universală motivul ființei care pendulează între cele două lumi, 
care nu poate accepta și nu poate trăi în nici una din ele, motiv 
pe care îl întâlnim și în poemul Luceafărul, al lui Eminescu, 
în care este vorba tot despre o ființă, Luceafărul, care aparține 
lumii superioare, eterne, și care îndrăgostindu-se de o 
pământeancă, va dori să se întrupeze pe pământ. Gest fatal, 
căci va fi dezamăgit și atunci se va întoarce în lumea lui de sus, 
în carea dorit să ajungă Fiul de Împărat din basmul Tinerețe 
fără de bătrânețe. Luceafărul este așadar o ființă tragică, 
nefericită, ca si Fiul de Împărat din basm, care pendulează 
între cele două lumi. El se va salva însă, spre deosebire de fiul 
de Împărat din basmul nostru, revenind în lumea lui de sus. De 
aceea spuneam noi că acest basm, Tinerețe fără de bătrânețe 
este una din marile Creaţii ale spiritului uman. 

Și acum să revenim la cartea domnului Adrian Erbiceanu, 
pe care am citit-o, în format pdf, cu nesatiu și cu mare interes. 
Uimirea și bucuria au fost cu atât mai mari cu cât am 
descoperit unul din basmele cele mai frumoase și bine 
transpuse în versuri din literatura română... 





Marele merit al autorului este însă în primul rând gestul 
reactualizării Mitului, al aducerii la suprafaţă al unui conţinut 
important și vechi din substratul memoriei colective a 
neamului daco-român, al unor structuri informaţionale care 
„vin” din profunzimea subconstientului colectiv al acestui 


popor. 

De ce s-a apucat să versifice domnul Adrian Erbiceanu 
tocmai acest basm, tocmai acest motiv epico-filozofic, și nu 
altul? Din cauză că structuri ale subconștientului domnului 
Erbiceanu „și-au reamintit”, s-au „trezit”, si au „readus la 
suprafață” aceste conţinuturi ancestrale, pe care toţi credem că 
le avem în subconștientul nostru colectiv. 

A existat o comunicare subterană, o rezonanţă între 
conținuturi și structuri ale subconștientului colectiv al 
domnului Adrian Erbiceanu și informaţia mitică, abisală din 
memoria colectivă a acestui neam... 

Este exact ceea ce a trăit, ceea ce s-a întâmplat cu dacismul 
la Eminescu, cu setea lui de a plonja în straturile adânci ale 
culturii dace, ale memoriei, ale universului cultural al 
poporului daco-român. 

Reactualizarea, re-potentarea acestor conținuturi 
ancestrale mitice credem că sunt caracteristica geniului. 
Basmul acesta conţine în corpusul său, în straturile profunde 
ale mesajului său informaţii extraordinare, motive epico- 
filozofice de mare importantă, care ar trebui descifrate, 
decodate, și transpuse în opere literare, aduse la suprafață, și 
puse în circulație. lată de ce demersul domnului Adrian 
Erbiceanu este unul important în cultura română și trebuie 
privit și din această perspectivă. 

O a doua mare bucurie pe care ne-o face dl Adrian 
Erbiceanu este când descoperim valoarea și frumusețea 
poemului, a basmului versificat Tinerețe fără de bătrânețe. 
Dacă acest poem - care precizăm este transpunerea în versuri a 





basmului Tinerețe fără de bătrâneţe - așa cum l-a scris 
Adrian Erbiceanu, ar fi fost scris de George Coșbuc (poemul îţi 
amintește, fără să copieze, Nunta Zamfirei, sau basmul Călin, 
file de poveste de Mihai Eminescu) și ar face parte din opera 
lor, l-am aprecia cu toţii ca fiind un poem foarte realizat, 
produs al talentului lui George Coșbuc sau Eminescu. Sau, 
altfel spus, basmul acesta versificat de domnul Adrian 
Erbiceanu este la fel de bun, de valoros ca și Nunta Zamfirei 
sau ca basmul în versuri al lui Eminescu. 

Rămânem uimiti de talentul poetului Adrian Erbiceanu, de 
măiestria lui de a împerechea și de a potrivi cuvintele, de 
simţul ritmului, al curgerii imaginilor, de varietatea, de 
muzicalitatea și bogăția rimelor, de imaginea proaspătă a 
tușelor, de simțul limbii..Nu putem să spunem decât că 
domnul Adrian  Erbiceanu este unul dintre poeții 
contemporani foarte talentaţi care a reușit să ridice în limba și 
literatura română o construcţie literară care va dăinui... 

Dar basmul Tinerețe fără de bătrânețe, al domnului 
Adrian Erbiceanu, transpus într-un poem de o frumuseţe rară, 
care emană perfecțiune, nu este numai o reactualizare și o 
versificare în limba română vorbită, a basmului și a motivului 
mitic al jertfei (căci fiul de Împărat se jertfeste atunci când 
pleacă în căutarea Tinereţii fără de bătrâneţe) ci este și o 
interpretare a basmului, a motivelor străvechi, mitologice, pe 
care basmul le conţine în corpusul său, pe care le-a conservat 
și le-a transportat prin istorie până la noi. 

Dar despre aceasta în Cronica viitoare, când vom ilustra 
afirmaţiile noastre cu citate din poem. 


P I- fragmente - 
Revista Așii Români, 1 iulie 2013 





Ionel Popa 
Un poem ontologic 


ntertextualitatea este de două feluri corespunzătoare la 

două modalități de practicare: ca joc, simplă 

demonstraţie de dexteritate, și rescriere în ideea unor 
scopuri înalte și nobile. În al doilea caz procedeul literar al 
rescrierii presupune muncă migăloasă și efort creativ. 

Când Adrian Erbiceanu repovestește în versuri basmul 
românesc Tinerețe fără bătrâneţe și viaţă fără de moarte, 
nu face numai rescriere, ci săvârșește și un act de creaţie: 
Adrian Erbiceanu, Tinerețe fără bătrânețe, Ed. Anamarol, 
București, 2013. 

În ce constă partea creativă a poetului Adrian Erbiceanu? 

În rescrierea basmului firul narativ este esentializat, nu 
redus cum se mai întâmplă la alţii. Axul narativ rămâne 
drumul inițiatic. 

În acest basm românesc, mai mult ca în oricare altul, 
drumul nu este atât în spaţiu, cât în timp. 

Noul coautor al basmului va pune accent tocmai pe acest 
aspect reușind astfel să aducă în prim-plan potenţialul filosofic 
al basmului. 

Autorul rescrierii nu se lasă prins în plăcerea descrierilor, 
el desfășoară o meditaţie asupra timpului. 

Scenariul epic are în filigranul său sigla timpului: 
Împăratul si Împărăteasa au ajuns la bătrâneţe si nu au urmaș; 
moștenitorul va veni pe cale magică datorită uncheșului dibaci 
în toate; prințul refuză să se nască la soroc; pentru a se naște 
părintele îi făgăduiește „tinereţe fără bătrâneţe și viață fără de 
moarte”; feciorul crește într-un an cât alţii în șapte; tânărul crai 





își părăsește părinţii care nu-i pot da ceea ce i-au promis și 
pleacă în lume, în căutarea nemuririi. 

În noul text basmic anumite lexeme și sintagme care 
desemnează ideea de timp au o anumită frecvenţă. Lor li se 
adaugă formula mediană specifică basmului care împinge, 
duce înainte povestea: „Să ne fie cu iertare! ... / Basmul altcum 
stă s-ateste! / Rogu-vă aveți răbdare, / Că-nainte mult mai este.” 

Sunt respectate cele trei etape ale iniţierii: 

1. Trecând prin pădurea de sibile, prințul și calul său 
înaripat ajung pe tărâmul Gheonoaiei vegheat din cer de „două 
luni în loc de una”. Înfrântă în luptă, Gheonoaia se predă și-i 
oferă viteazului ca soție pe una din fiice și o parte din 
împărăție. Prințul nu se lasă captiv în acest spațiu apocaliptic, 
pleacă mai departe; 

2. Fiul de împărat ajunge pe tărâmul Scorpiei, sora 
Gheonoaiei, mai malefică decât aceasta. Descrierea noului 
tărâm, este sumară, dar capabilă să sugereze caracterul 
ambiguu, de antegeneză și de sfârșit de lume. Scorpia învinsă 
se supune tânărului crai. Biruitor, el, și de data aceasta, este 
mărinimos, lasă pe cei doi monștri în viață. Prinţul nu se lasă 
ispitit de promisiunile mărunte și trecătoare ale Scorpiei. 
Stăpânit de dorul după „viața fără de moarte” pleacă mai 
departe; 

3. Pierzând socoteala zilelor si a nopţilor cäläretul și calul 
ajung la pădurea animalelor sălbatice. Pe cer nu există nici 
soare, nici lună. E o noapte veșnică. Calul năzdrăvan cu 
călărețul în sa survoleazä cu super viteză pădurea, dar la 
aterizare este lovit un copac. Lovitura trezește din somn 
pădurea și animalele ei, amenințându-i. Imaginile de planetă 
moartă a ținuturilor străbătute cu viteză astronomică, bestiarul 
parcă sunt dintr-un scenariu SF. Dar, ca în poveste, apare zâna 
salvatoare. Aceasta liniștește stihiile trezite, iar pe print și pe 
calul său îi trece dincolo în palat (Palat de nuntă și cavou - 
Ion Barbu). 





Moment de răscruce pentru prinț. El a ieșit din timp: 
„Petrecând vreme uitatä/ Într-atâta frumusete,/ Faţa lui 
înnobilată/ Scânteia de tinerete,/ semn că timpul mäsura/ Îi 
găsise...și...dovadă/ Că-n râvnita aventură/ Îi fuse dat să șadă.” 

lesind din timp, craiul cade sub puterea uitării. Zâna cea 
mică îi va fi soție. Prinţul este liber să colinde în lung și în lat 
ţinutul edenic având o singură interdicție: să nu calce în Valea 
Plângerii. Ispita există. Plecat la vânătoare, act inițiatic, prințul 
aleargă după un iepure, simbol complex străvechi, și astfel 
încalcă porunca. Din acel moment uitarea începe să-și piardă 
din putere și „dorurile toate/ Dor de mamă, dor de tată” pun 
stăpânire pe feciorul de împărat. Acesta ,,se topește pe picioare” 
de dor. Cele trei zâne știind că ,,Nemurirea-i/ Visul viselor 
desarte” îl eliberează fiind lăsat să le părăsească. 

Începe partea a doua a aventurii basmice. Prinţul și calul 
său năzdrăvan străbat „ani lumină/ În făptura unei clipe” în 
sens invers drumul = timpul parcurs. În locul ținuturilor lunare 
de altădată întâlnesc oameni, sate și orașe minunate, 
pământuri pline de roade. Gheonoaia, Scorpia cu lumile lor au 
devenit... basme. În timp ce străbate noile ţinuturi si stă de 
vorbă cu oamenii, Feciorul de împărat îmbătrânește devenind 
un moșneag gârbovit și îngândurat. Cu ultimele puteri ajunge 
în mijlocul unor ruine ce-i amintesc de casă, de părinţi, de un 
timp ce a trecut. Coborând „gârliciul vechi” intră într-o „hrubă 
rece” unde găsește „un tron (ladă) bătut de vreme” pe care îl 
deschide. Ce găsește moșneagul înăuntru? „Înăuntru ... mai ... 
nimic .../ Doar o voce slăbănoagă,/ Năzuind către lumină,/ 
Răscoli vecia-ntreagă/ Și o viață făr' de vină:// «Bine ai venit, 
copile,/ Împreună cu norocu-ți,/ Că de nu, nu aveam zile,/ 
Prăpădindu-mă în locu-ti.»/ Și-atingându-l cu o mână,/ 
Moartea, fără să clipească, / Îl mută, pumn de țărână,/ În tärâna 
strămoșească.” 

Nu cred că gresesc când afirm că, în structurarea rescrierii 
basmului, Adrian Erbiceanu urmează modelul lui Ion Barbu 
din Riga Crypto și lapona Enigel: „introducere” în poveste; 
povestea; „ieșirea” din poveste. 

În cele patru octave ale „introducerii” remarcăm prezenţa 
vocabulelor, sintagmelor și a imaginilor care alunecă de la 
concret spre abstract pentru a configura câmpul semantic al 
timpului. Vectorul lor este ieșirea din timp. În schimb, în cele 
patru octave ale ,,iesirii” din poveste mișcarea este inversă, de 
la abstract spre concret, vectorul fiind spre reintrarea în timpul 
profan. 

Ca reușite ale rescrierii basmului mai punctăm: mânuirea 
cu naturalete și profesionalism a tot ceea ce înseamnă 
versificatie clasică; echilibrul strofic între momentele epice; 
convietuirea pașnică a limbajului popular (cu irizäri regional- 
arhaice) cu cel neologic. 

Inspirat, poetul activează tâlcurile moral-filosofice latente 
ale basmului, referitoare la destin, ideal, curaj, demnitate, 
omenie, împlinire ș.a. După cum spuneam, toată meditaţia are 
ca centru gravitațional timpul. În termeni mitico-poetici este 
vorba de ieșirea din increat și reîntoarcerea în increat. 

În meditatiile poetului și în expresia lor lingvistico-poetică 
adie ecouri eminesciene. Remarca nu este un repros, 
dimpotrivă, o subliniere a influenţei catalitice a poetului 
național. Afinitatea acestor ecouri cu cititorul ne scutește de 
exemplificări. 

Citirea poemului prin grila psihanalizei analitice a lui C. G. 
Jung nu are rost s-o dezvolt aici și acum, deoarece frumusețea 
și sensurile (arhetip, inconștient colectiv etc.) versurilor sunt 
ușor de perceput de cititor. 

Marea învățătură a poveștii despre Feciorul de împărat 
pornit în căutarea nemuririi, frumos învăluită în versuri, este 
următoarea: omul este ființă tragică. Povestea, așa cum o 
deapănă poetul Adrian Erbiceanu, ilustrează limpede și simplu 





una din dimensiunile condiţiei tragice a ființei umane: dacă-ţi 
depășești limita ești pedepsit, dacă nu ţi-o depășești nu ești om 
(cf Gabriel Liiceanu, Tragicul. O Fenomenologie a Limitei și 
Depășirii , 1975, p. 41). 

Povestea se repetă la nesfârșit, fiecare putând să-i fim 
protagonist: „Punând capăt la poveste,/ Gândul, fremătând, ne 
duce/ Spre îndepărtări celeste,/ Unde altă stea străluce.../ lar pe 
raza-i de lumină, / Străjuind noaptea adâncă,/ Prinţul mândru să 
revină,/ Trei zeițe-așteaptă încă!” Și, mereu va exista cineva 
care să asculte povestea: „Ceasul dat la jumătate/ De tăriile 
oculte,/ Suflul nopții îl abate/ Peste cei ce stau s-asculte.” 

În noua înfățișare dată de Adrian Erbiceanu, basmul poate 
fi citit ca alegorie a dorului poetului plecat în lume după mamă 
și tată, după casă. 

Nu pot încheia fără să remarc ținuta elegantă a volumului 
și exceptionalele ilustraţii realizate de artistul Adrian Popescu. 

Ilustratiile acestuia pe cât de apropiate sunt de pictura 
populară pe sticlă, pe atât de subtile sunt în simbolistica 
personajelor și a culorilor. 

Mi-a rămas pe retină ilustratia de la pagina 31: pe „cămașa 
platoșă” a Feciorului de împărat se desenează un M 
(moartea=timpul?!) și ultima ilustrație (pagina 73) care 
înfățișează „tronul” împodobit cu rozete cu spiţe, peste care se 
apleacă gârbovit și îngândurat un moșneag. 

Ștefan Dumitrescu 
Adrian Erbiceanu - Tinerețe fără bătrâneţe 


An vara aceasta am trăit cu adevărat o întâlnire mirabilă 
cu textul cărții domnului Adrian Erbiceanu, Tinerețe 
fără bătrâneţe (povestire în versuri după basmul 

Tinerețe fără bătrânețe și viaţă fără de moarte, de Petre 
Ispirescu) și cu autorul cărţii, un creator cu vocaţia și cu 
instinctul descifrării straturilor profunde ale subconștientului 
colectiv al poporului daco-român. 

Cartea ne-a interesat de la început, fascinat fiind încă din 
adolescenţă de studiul, de misterul acestui basm, cunoscând 
valoarea filozofică și antropologică a acestei opere, Tinerețe 
fără bătrânețe și viaţă fără de moarte, una din marile 
creaţii ale spiritualității dacoromâne. 

Cum într-o primă cronică, un studiu de fapt, dedicat cărții, 
ne-am ocupat de dimensiunea filozofică, ontologică a ei, în 
această a doua parte a cronicii ne vom ocupa cu precădere de 
dimensiunea ei literară, plastică. 

Este de mirare cum acest basm a interesat atât de putin 
literatura română, filozofia și pe filozofii români. Noica 
observă că Ideea relativităţii timpului (ideea centrală a 
Teoriei relativităţii, formulată în limbaj matematic de 
Einstein) o găsim în poezia La steaua, dar o găsim, lucru 
uimitor, și în basmul Tinerețe fără de bătrânețe și viață 
fără de moarte, cules de Petre Ispirescu. 

Într-o revistă literară sustineam prin anii '70 teoria că 
basmul acesta vine de la daci, și mai de departe, de la pelasgi, 
și că el conţine informaţii de mare valoare pe care încă nu 
putem să le decriptăm. 





La teatrul Țăndărică, prin anii '80, s-a montat o 
dramatizare a acestui basm, dar accentul cădea pe 
teatralitatea, pe spectaculosul basmului, fără să fie și o 
încercare de a pătrunde în structura informaţională a mitului, 
aşa cum face domnul Erbiceanu, rescriind basmul, 
îmbrăcându-l în haina poeziei, dându-i un plus de farmec. 
Lucrul acesta, descifrarea basmului într-un text literar, a 
filozofiei lui, căci mitul „în vechime”, „la început”, cum spune 
Mircea Eliade, era concepţia filozofică despre lume și viață a 
oamenilor, am încercat să-l facem noi scriind un Basm - 
scenariu de teatru pentru copii, intitulat Fir de viață, în care 
încercam să le sugerăm micilor spectatori și această viziune, 
ţinând bineînţeles cont de capacitatea lor de înțelegere și de 
asimilare. 

Ei bine, lucrul acesta îl face, cum spuneam, în cartea 
dumnealui (Tinerețe fără bătrânețe, povestire în versuri 
după un basm de Petre Ispirescu) Adrian Erbiceanu, scriitor 
român stabilit în Canada. 

Si nu întâmplător. Ipoteza noastră, deja enunțată, este că 
subconștientul autorului a rezonat, a avut acces, deschidere 
către adâncimile și orizontul mitului, iar norocul lui a fost că 
Domnul l-a dăruit cu talent literar, cu aptitudinea de a da 
substanţă, plasticitate și culoare cuvântului, de a face versul să 
cânte și să vibreze. 

La noi Eminescu, dar și alți scriitori, a avut în mod 
covârșitor această deschidere către abisurile mitologice ale 
culturii daco-române, de aici „dacismul” lui Eminescu, setea lui 
de a plonja în universul mitologic al traco-dacilor. 

De altfel observăm și la Erbiceanu intuiţia, dar și dorința 
expresă de a prinde în versuri clare acea „sămânță 
epistemologică”, acea informaţie-esenţă legată de timp și de 
Teoria relativităţii. 





lată cât de limpede este Ideea, așa cum o exprimă domnul 
Erbiceanu, în strofa pusă, desigur nu întâmplător la sfârșitul 
poemului, ca o concluzie și ca o deschidere care să ducă mai 
departe demersul cognitiv: „Vămuind căi neștiute, / Timpu-i 
hărăzit să fie / Pentru unii - cinci minute, / Pentru alții — 
veșnicie!” 

Poemul, căci este un poem de mari dimensiuni care 
transpune în versuri basmul Tinerețe fără bătrâneţe și viaţă 
fără de moarte, creează veridic atmosfera de vremuri 
străvechi, învăluite în ceturi și în noapte, cuprinzând totul 
într-o imagine perspectivală plină de mister, ca și cum lumea 
ar fi văzută de undeva de sus : „Noaptea-nvălui pământul /Cu 
pas rar ca de felină: / Strecură prin streșini vântul, / Stinse urma 
de lumină / Și-n caznă diluviană, / Din cotloane abisale, / Ridică 
spre slăvi, vicleană, / Umbrele Măriei-Sale. // Cu glas doar pe 
jumătate / - Însă, fără cinci minute, - / Vechea toacă prinse-a 
bate / Ritmuri din vechimi născute”... 

Parcă ne-am afla la începuturile genezei, când apele se 
despart de uscat. Legea este, pe parcursul derulării poemului, 
factorul divin care desparte faptele bune de cele rele, lumina 
de întuneric... Suntem în străvechime, în mitologie, când ielele 
intervin în curgerea vieţii. Impresionantă este capacitatea 
poetului de a plasticiza pictural imaginile, creaţia lor fiind 
susținută, însuflețită de ritmul sacadat al povestitorului mitic: 
„Ca pe aripi de furtună, / Jocul lelele și-l poartă: / Morților le cer 
arvună, / Viilor - scrisele-n soartă. / Fapte bune, fapte rele - / 
Cine poate a-ntelege/ De ce-i vai, de ce e jele,/ De ce legea nu e 
Lege?!... 

Și abia după ce este pregătită scena cosmică și mitică și 
timpul nebulos, apar personajele principale ale basmului, 
Femeia si Bărbatul, Adam și Eva, Împăratul si 
Împărăteasa, de data aceasta în spaţiul terestru, dar într-o 
ţară îndepărtată, si pe un tărâm de vis, ferice: „Zice-se c-a fost 
odată, / - Că de nu, nu s-ar mai zice — / Într-o țară-ndepărtată, / 





Pe-un tărâm de vis, ferice, / Tineri, doi. Și pe moșie / — Însorită, 
norocoasă - / Împărat, el fu să fie, / Iară ea Împărăteasă.” 

Timpul în scurgerea lui ameţitoare, ca în poemul 
Luceafărul, este tărâmul și este universul în care se petrece 
scurgerea anilor (și personaj principal al poemului, deși 
rămâne mereu în plan secund). 

Timpul este cel care se interpătrunde și devine dușmanul 
Împăratului și al Împărătesei, căci trecerea lui este resimţită, 
odată ce se văd condamnați a trece în lumea de dincolo fără să 
lase nici un urmaș: „Și au prins a curge anii / Ca nisipul printre 
dește.../ Numai că, sub zodii stranii, / Omul soarta-și 
împlinește! / Chibzuit-au cu măsură, / Tälmäcind scrisele-n 
carte... / Dar... n-a fost, în bătătură, / De copii să aive parte.” 

Domnul Adrian Erbiceanu are aptitudinea versificatiei, 
care curge asemenea unui pârâiaș limpede, încărcat de sonurile 
dulci ale limbii române. Poetul este atent și redă detalii care 
sunt deschideri către nivelul semantic mai profund, și care au 
o semnificație mai mare decât ne-am închipui. 

De aceea poemul nu este numai un basm versificat, ci o 
deschidere către profunzimea basmului. Prin detaliile pe care 
le iluminează, poetul trimite la înțelesuri mult mai adânci. 
Cum să interpretăm apariția Unchiașului, care în basmul 
românesc semnifică tradiţia, înțelepciunea populară? Dar 
faptul că el nu este crezut de Împărat și de împărăteasă? Nu 
cumva personajul trimite la existența în neolitic, în timpul 
mitic, a unor Cunoscători, a unor Clarvăzători a căror știință 
descifra viitorul? Şi de ce Unchiașul-clarvăzător nu este crezut 
de Împărat? 

Un răspuns ar fi acesta, pentru că ei aparțin unor planuri, 
unor „timpuri” diferite. lată cât de limpede ne spune lucrul 
acesta poetul: „Totuși, cum în basm se-ntâmplă, / Un unchiaș 
dibaci la toate, / Proptind mâna grea la tâmplă, / Le-a prezis, cu 





pietate: / „Ce vă mână e-o dorință / Pentr-un prunc... Dar, din 
născare, / Va aduce suferință, / Bucurii și întristare!” 

Cuprinși de bucuria că vor avea un prunc, Împăratul și 
Împărăteasa - așa este psihologia umană, (ei aparţin planului 
terestru, de aceea ei au altă psihologie, logica lor ţine de 
nivelul uman, de jos,) - se pun fericiți pe benchetuit și 
răspândesc veste în toată lumea: „Însă cine să asculte / De-un 
unchiaș, bătrân cât veacul, / Când dorinţele oculte / Își găsiră-n 
fine leacul? / Și, cuprinși de veselie, / S-au întors să ducă veste / 
La întreaga-mpărăţie / Si de-acolo... până peste.” 

lată că vine și fericitul moment când Împărăteasca rămâne 
însărcinată, și când pruncul nu dă semne că vrea să se nască. 
Scena este antologică, refăcând atmosfera de basm a lumii, cu 
personaje de un comic plin de naturalete țărănească. Parcă-i 
vedem în fața ochilor pe bătrânii sfetnici: „Firul prins să se 
deșire / Fete-i rotunji mijlocul... / Vracii-n tainică unire / Au 
decis că e sorocul. // Dar văzând ei că băietul / Nu da semne să 
se nască, / Încheiară zaiafetul / De la Curtea-mpărătească, / Și, 
buluc, cu mic cu mare, / Forfotind în pragul porţii / Se rugau 
fără-ncetare / Năzuind să schimbe sorții!” 

Marea reușită a autorului este că redă admirabil, într-un 
mod epic și teatral, scenele filmului (căci poemul poate fi privit 
ca un film învăluit în aburii legendei) pe care le colorează cu 
expresii vechi, neaoșe, caracteristice timpurilor medievale: „Îţi 
dăm ce-i mai bun pe lume: / Pe Sânziana, de soţie; / Sfetnici 
drepți, să te îndrume, / Și întreaga-mpärätie, / Numai, naște-te, 
odată!... /Timpul nu-i făcut să ierte”... / Pustiit, învinsul tată, / 
Prinse lacrimi să deșerte. // Vanităţi!... Dar când să-ncheie, / — 
Făr'a ști de poartă vină, - / Din adâncu-io idee / Fulgeră, 
stârnind lumină: „Taci, si îți promit să fie / Darul nostru scris în 
carte: / Tinerețe pe vecie, / Cum și viaţă fără moarte!” 

Nu poţi să nu te amuzi citind strofele de mai sus, 
imaginându-ţi-i pe sfetnici, întreaga Împärätie, care pe lângă 
pântecele Împărătesei se roagă de print să se nască. 





Întrebarea este, de unde știau sfetnicii de Ideea aceasta, a 
tinereții fără de bătrâneţe? 

Cum de le-a venit în minte ideea aceasta? O știau pentru 
că o aveau în subconștientul lor, odată ce erau cu toţii veniți 
din lumea de sus, și acum și-o reamintesc, (potrivit Teoriei 
reamintirii, a lui Platon) dintr-o viaţă anterioară, din lumea 
ideilor, din care se pare că venim. 

La auzul promisiunii făcute, de „tinerețe fără de 
bătrâneţe”, fiul acceptă să se nască. Spre deosebire de părinții 
lui, de sfetnici, de pământeni, care „au uitat” Ideea aceasta, Fiul 
vine cu ea, în lume. 

Împăratul îi pune dascăli filozofi, iar copilul creștea ca în 
basme, cât alții în șapte ani. Și cu toate acestea, cu toată 
învățătura, cu toate promisiunile care i se fac și bunätätile 
acestei lumi care i se dau, între el și lumea terestră este o 
incompatibilitate care ține de esență lui. Pe el nu-l satisface 
Învățătura lumească. La el memoria „lumii de sus” este vie. 

El este de fapt un „nemuritor” care ajuns în lumea aceasta, 
fiind ameninţat de lumea trecătoare, stricabilă, în care trăiește, 
îmbolnăvită de moarte, vrea să se reîntoarcă în lumea de sus: 
„Fiule, Făgăduiala-i / Geamănă cu Ghinionul! / Îs bătrân, 
mă-ncearcă boala! / Tie îţi rămâne tronul! / Aprig încercat de 
soarte, / Vrui să-ţi fac o bucurie, / Dar de viaţă fără moarte, / 
Nu e pământean să știe! // - De greșesc, tată, mă iartă: / Vorba 
ta îmi este lege, / Dar făgăduiala dată, / Nu-i putere s-o 
dezlege”... În această cheie filozofică trebuie citit tot poemul de 
la început până la sfârșit, subsolul lui semantic fiind unul 
filozofic si antropologic. Se întâlnesc aici două calități ale 
autorului, comunicarea, empatia subconștientului lui cu 
memoria colectivă a poporului daco-român (pe care o conţine 
basmul, așa cum ne-a venit el de la pelasgi și de la daci, 
povestit din gură în gură) și talentul lui de poet, căci poemul 
este unul bine construit, scris cu acribie, pictat cu iglita, cum 





se spune, versurile au ritm și rimă, sunt sprintene, împănate cu 
arhaisme și cu expresii neaoșe care tin de frumuseţea limbii 
române, de poeticul ei, ca la Creangă, (de poesis), de 
conținutul filozofic, de farmecul epicului, ca în strofele: 
„Vânturile, defrânate, / Îşi dezläntuirä jocul; / Prinși între 
fatalitate / Si noroc (bată-i norocul!) / Strânși în brațele ei 
hoaţe, / Nu tu șansă de izbavă, / Nu tu fir, să se agate! / 
Noaptea-i înghiţi hulpavă. // Istoviti peste măsură, / Când se 
domoli furtuna, / Printre nori, pe cer văzură / Două luni, în loc 
de una. / Zise calul, dând s-adaste, / Cu copita în țărână: / - Pe 
tărâmurile aste, / Gheonoaia e stăpână.” 

Muzicalitatea versurilor, susținută de energia sprințară a 
ritmului (seamănă cu valurile unui pârâu jucând peste pietre) 
care se topește în grandoarea peisajului și în cosmologia 
spectaculoasă, constituite o dimensiune impresionantă a 
poemului. 

Nu putem să nu subliniem bogăţia de mijloace poetice, de 
la comparaţie și metaforă, la parabola cu semnificaţie filozofică 
și pedagogică. Ca și tușa caldă de acuarelă îmbinată cu 
grotescul întunecat, capabil să emotioneze și să înspăimânte. 

Fabulosul vine să întregească și să aducă mai aproape de 
noi acea atmosferă mitică și terifiantă, pe care basmele noastre 
aproape că au pierdut-o : „De prăpăd și fierbintealä / N-aveai 
loc să pui piciorul: /Aerul duhnea a smoală, / Însetat era 
izvorul... / - Făt-Frumos, în sa te tine:/ Scorpiei nu-i știu pereche 
- / Gheonoaia, pentru tine, /A fost floare la ureche ! // Și... abia, 
acestea... spuse — / Crunt, un urlet sparse crugul... / Singur, calul 
pricepuse / Care este vicleșugul: / Vărsând ură, foc și pară, / 
Zgripturoaica cea bătrână, / Năzuind să-i tinä-n gheară, / 
Călărea... pe vânt stăpână”. 

Foarte impresionat, și bine redat, bine construit ca 
versificatie și teatralitate este finalul basmului. Acel amestec de 
înțelepciune, de meditație asupra vieţii și a morţii, acea lumină 
a deșertăciunii care plutește peste lumea aceasta, mirosul de 





putred și de suferință mută, toate proiectate pe fondul albastru 
întunecat al timpului și al universului sunt redate admirabil de 
poet: „Revenit pe locu-n care / Scorpia-și avea moșia, / Văzu 
sate-nfloritoare / Și păduri umbrind câmpia, / Și-ntrebându-i, ba 
pe unii, / Ba pe alții, ce-s acestea, / Îl priveau mirati, căci bunii / 
Din străbuni știau povestea... //,Mai alaltăieri pe-aice / Am 
trecut, deci nu se poate / Din nimic să se ridice / O asemenea 
cetate”, / Le spunea, cuprins de teamă, / Când râdeau de cele 
zise, / Fără a băga de seamă / Părul, barba că-i albise!” 

Lecturând de mai multe ori basmul în versuri al domnului 
Adrian Erbiceanu, care cu fiecare nouă lectură își dezvăluie noi 
frumuseți, îți dai seama că realizarea lui este o reușită și că el 
îmbogățește și poezia și cultura română. 

Dar mai ales are meritul de a aduce în atenţia omului de 
cultură român valoarea spirituală și filozofică a acestui basm 
pe care ni-l apropie și pe care încearcă să-l ilumineze de 
sensurile lui. 

Ar fi putut să eșueze pentru că recrearea celui mai 
important basm, a unei dintre cele mai mari creaţii a poporului 
daco-român (alături de Mioriţa şi de poemul Luceafărul al lui 
Mihai Eminescu, cu care dezbate teme comune, basmul acesta 
este una dintre marile creaţii ale culturii universale) și 
îmbrăcarea lui în straiele versului, ale poeziei românești este 
un lucru foarte greu, și cere multă gândire și măiestrie. Nu s-a 
întâmplat lucrul acesta. Dimpotrivă, datorită talentului său, 
redării frumuseţii neaoșe a limbii române (poetul este un fin 
cunoscător al expresiilor vechi, pitorești, care dau suculentä și 
farmec limbii) basmul în versuri al dlui Erbiceanu este o operă 
care își cere drepturile ei în cultura română. 


Revista Spatii culturale, nr. 31 / 2013 — 

Adrian Erbiceanu- Tinerețe fără bătrâneţe - Povestire 
în versuri după basmul Tinerețe fără bătrâneţe și viaţă 
fără de moarte de Petre Ispirescu. (P II - fragmente) 





Nicu Vintilă 
„A doua tinereţe a unui basm”, 
Adrian Erbiceanu - Tinerețe fără bătrâneţe 


An organizarea Consiliului Judeţean Dolj și a Bibliotecii 
Judeţene Aristia și Alexandru Aman din Craiova, în ziua 
de 14 iunie 2013 a avut loc o frumoasă festivitate de 

primire cu ocazia vizitei la Craiova a distinsului oaspete, poetul 
Adrian Erbiceanu, președinte al Asociaţiei Scriitorilor de Limba 
Română din Quebec - Canada. 

Cu acest prilej, domnia sa a lansat cartea de poezie 
Tinerețe fără bătrâneţe, o transpunere în versuri mestesugit 
alcătuite, a cunoscutului basm al lui Petre Ispirescu, carte 
apărută într-o prezentare grafică de excepţie, la editura 
Anamarol din București, în anul 2013. 

Sala Nicolae Romanescu a susnumitei biblioteci a fost 
neîncăpătoare pentru iubitorii de poezie din urbea olteană, 
majoritatea fiind alcătuită din tineri. 

Au vorbit despre personalitatea autorului și despre cartea 
sa de poezie, cunoscute personalități ale scrisului și culturii 
naţionale și locale dintre care amintim: dna Mihaela Albu, 
prof. univ. dr. la Facultatea de Litere din Craiova cu stagii la 
New York, în SUA și Canada, membră a Uniunii Scriitorilor din 
România si a Asociației Carmina Balcanica și redactor șef al 
revistei Carmina Balcanica, care a deschis seria de vorbitori. DI 
Dan Anghelescu, prof. univ. dr. al Facultăţii de Litere din 
București, membru al Uniunii Scriitorilor din România și al 
Uniunii Ziariştilor Profesioniști din România, președinte al 
Asociaţiei Carmina Balcanica și director al revistei Carmina 
Balcanica. Dna Gabriela Rusu Păsărin, prof. univ. dr. la 





Facultatea de Litere din Craiova, redactor responsabil la Radio 
Oltenia din Craiova, care a realizat și un interviu radio, difuzat 
cu poetul Adrian Erbiceanu. Dna Maria Tronea, cunoscută 
profesoară și colaboratoare la mai multe reviste literare din 
Craiova. Prof. univ. dr. Nicu Vintilă - Sigibida, avocat, autor a 
numeroase cărți de literatură și de specialitate juridică, 
membru al Ligii Scriitorilor Români, al Cenaclului 
Epigramistilor Olteni si al Asociaţiei Scriitorilor de Limba 
Română din Québec, Canada. 

Fiecare din cei care au conferentiat au avut frumoase 
cuvinte de apreciere față de arta poetică a autorului, în general, 
şi despre ultima creație în versuri a basmului Tinerețe fără 
bătrânețe și viață fără de moarte al lui Petre Ispirescu, 
apreciind că pentru Craiova a fost un eveniment deosebit și o 
onoare să-l aibă ca oaspete pe un poet de talia lui Adrian 
Erbiceanu cunoscut atât în țară cât și în alte țări ale lumii. 

În final, autorul a vorbit despre geneza acestei cărți, despre 
faptul că ideea l-a ținut într-un interes crescând încă din 
copilărie și că a considerat necesar să aducă în atenția 
cititorului faptul că acest basm nu este neapărat pentru copii, 
cum de altfel s-a considerat mulți ani, ci că este, de fapt, o 
creație cultă cu ascunse conotații ontologice și gnoseologice iar 
în unele pasaje interferând cu zona crepusculară, cu irealul pe 
care noi nu-l percepem, dar care există. 

Toate aceste aspecte prezentate, și pe care oricare dintre 
cititori le poate descoperi lecturând scrierea lui Adrian 
Erbiceanu, au condus la aprecierea că se află în prezenţa unei 
creaţii literare de excepţie. 

Seria vorbitorilor a fost intercalată de două adolescente de 
la Școala nr. 12 care au interpretat muzică folk acompaniate la 
chitară iar moderatoarea acestei reuniuni a fost dna profesoară 
Adriana Răducan, de la același gimnaziu, căreia îi revine 
meritul organizării acestei reușite seri de poezie. 





Voi încerca să fac o radiografiere a cărții lui Adrian 
Erbiceanu, care a ridicat basmul lui Petre Ispirescu de la 
nivelul de creaţie orală, populară, folclorică, la nivelul de 
creație cultă. Deși de formaţie cazonă, luând în consideraţie 
pregătirea sa de specialitate militară, precum și viața petrecută 
în orfelinat în perioada copilăriei, versurile sale nu au asprimea 
la care ne-am fi putut aștepta ci au o sensibilitate și o 
încărcătură epică profundă. 

Întrebarea pe care trebuie s-o punem și azi, pentru acei 
care stăruie în anume erori: scrierile lui Petre Ispirescu, 
basmele cel puţin, sunt oare folclor și au valoare ca atare sau 
sunt scrieri literare? 

Putem răspunde dinainte: Petre Ispirescu este în același 
timp și prozator și numai cititorul de mare rafinament artistic 
îl gustă cum se cuvine. 

Un foarte merituos orientalist francez, Jean Boutiere, s-a 
străduit să descopere tipurile tuturor basmelor, luând ca punct 
de plecare clasificarea pe cicluri propusă de Lazăr Säineanu, 
considerând că basmul lui Ispirescu este un tablou 
antropologic și etnografic desăvârșit deoarece folclorul nu 
uzează de atâta culoare locală și minutiozitate realistică. 

Toate aceste aspecte l-au determinat și l-au inspirat pe 
Adrian Erbiceanu să recompună, în versuri, un basm care se 
deosebește profund de restul basmelor populare și care se 
termină neobișnuit prin moartea eroului, în opoziţie cu 
triumful tradițional al binelui asupra răului. 

Pentru a pune în evidență printr-un procedeu 
nemaiîntâlnit până acum - versuri - elementul particular și 
oral al basmului care dă viață unor scheme, Adrian Erbiceanu 
încearcă să ne demonstreze realismul basmului pe care îl ridică 
la stadiul de creaţie cultică, făcându-ne pe noi să înlocuim 
cuvântul schemă cu „simbol fantastic”. 

Acest simbol creat de autorul versurilor cuprinde în sine o 
observație milenară, fiind dinainte constituit. 





Lazăr Säineanu a împărțit basmele pe cicluri și a clasificat 
Tinerețe fără bătrânețe și viaţă fără de moarte în ciclul 
faptelor excepţionale, a faptelor fantastice. 

Măiestria lui Adrian Erbiceanu constă în faptul că nu se 
abate de la șirul epic al basmului, păstrând intactă substanța 
sa, dar prezentată în formă cultă, în versuri, dă o cu totul altă 
conotaţie substratului fantastic al basmului, făcându-l credibil 
și inteligibil pentru oricine citește poemul. 

În general, la basme întâlnim ideea stereotipiei narative, 
chiar ipoteza că un basm se alcătuiește din câteva situaţii - 
șabloane, un fel de elemente prefabricate, scutind pe narator 
de efortul invenţiei. Bineînţeles că șabloanele se desfășoară 
urmărind un ţel final, cum s-ar zice, o idee morală. 

În cazul de faţă, tema este atipică pentru basm, lupta nu se 
dă între forțele binelui și cele malefice, ci relevă dreptul 
înnăscut al omului la fericire și refuzul de a accepta o viață 
banală, mărginită între limitele umanului. 

Formula general valabilă pentru a intra în lumea 
fantasticului este cea care începe cu „a fost odată ca niciodată” 
completată cu expresii care pun în situații nefirești realitățile 
umane, ale regnului animal sau vegetal. 

Nici măcar Petre Ispirescu nu s-a putut abate de la această 
schemă deoarece ar fi scăzut mult din valoarea basmului său și 
de aceea folosește ca introducere: „a fost odată ca niciodată, că 
de n-ar fi, nu s-ar povesti; de când făcea plopșorul pere și răchita 
micsunele; de când se băteau ursii în coade”... etc. 

Adrian Erbiceanu, folosind poezia cu tot ce ţine de ea de la 
rimă la conţinut, își începe basmul cu: ,,Zice-se c-a fost odată, / 
- Că de nu, nu s-ar mai zice - / Într-o țară-ndepărtată, / Pe-un 
tărâm de vis, ferice, / Tineri, doi. Și pe moșie / - Însorită 
norocoasă / - Împărat el fu să fie, / Iară ea împărăteasă. ” 

Trecând de introducere, Petre Ispirescu ne conduce în 
obiectul basmului, punându-ne în temă că cei doi, împărat și 





împărăteasă, deși tineri, nu puteau avea copii, apelând la toate 
metodele, umblând și pe la vraci sau filozofi, ca să caute la 
stele și să le ghicească dacă vor avea sau nu urmași. 

Adrian Erbiceanu descrie această stare de fapt prin 
versurile: „Și au prins a curge anii / Ca nisipul printre dește... / 
Numai că, sub zodii stranii, / Omul soarta-și împlinește! / 
Chibzuit-au cu măsură, / Tălmăcind scrisele-n carte... / Dar n-a 
fost în bătătură, / De copii să aive parte.” 

În basm Ispirescu ne încunoștințează, prin procedeul 
folcloric bine cunoscut, că cei doi au aflat despre existența în 
împărăţia lor a unui unchiaș dibaci pe care l-au consultat și 
care i-a prevenit că vor putea avea copil dar nu vor avea parte 
de el fiind hărăzit să-și caute singur adevărata lui fericire. 

Prin procedeul poetic propriu, Erbiceanu redă episodul 
respectiv prin versurile: „Totuşi, cum în basm se-ntâmplă, / Un 
unchiaș dibaci la toate, / Proptind mâna grea la tâmplă, / Le-a 
prezis cu pietate: / „Ce vă mână e-o dorință, / Pentr-un prunc... 
Dar din născare, / Va aduce suferinţă, / Bucurii și întristare!” 

Bucuroși că vor avea un copil, împăratul și împărăteasa au 
luat leacurile de la unchiaș și s-au întors veseli la curte, 
urmând ca împărăteasa să poarte sarcina mult dorită până la 
vremea hărăzită, bucurie împărtășită de tot norodul împărăției. 

Episodul respectiv este narat de Adrian Erbiceanu astfel: 
„Însă cine să asculte, / De-un unchias, bătrân cât veacul, / Când 
dorinţele oculte, / Își găsiră-n fine leacul? / Și cuprinși de veselie, 
/ S-au întors să ducă veste, / La întreaga-mpărăţie, / Și de-acolo. 
până peste... // Vremea curge, cât e vreme... / Numai noi, 
săracii, parcă, / N-am avea de ce ne teme, / Când cu vreme ne 
încarcă... / Firul prins să se deșire, / Fete-i rotunji mijlocul. / 
Vracii-n tainică unire / Au decis că e sorocul. ” 

De aici spusele bătrânului vraci încep să se adeverească și 
bucuria încercată, fără rezerve, de cei doi - împărat și 
împărăteasă - tinde să capete umbre de amărăciune întrucât, 
deși ajuns la sorocul de a se naște, fiul de împărat se 





împotrivește, forțându-l pe tatăl său să-i promită multe și 
neasemuite daruri, însă copilul nu acceptă nimic decât atunci 
când împăratul îi făgăduiește că-i va da „tinerețe fără bătrâneţe 
și viață fără de moarte”, lucru imposibil de realizat dar promis 
de Împărat ca o soluţie salvatoare pentru a-l face pe fecior să 
vină în lumea pământeană, acolo unde va crește așa cum cresc 
toți feciorii de împărați, într-o zi cât alții în trei, s.a.m.d. 

Adrian Erbiceanu deșiră în continuare firul basmului: ,, Dar 
văzând ei că băietul / Nu da semne să se nască, / Încheiară 
zaiafetul / De la Curtea-mpărătească, / Și, buluc, cu mic cu 
mare, / Forfotind în pragul porţii / Se rugau fără-ncetare / 
Năzuind să schimbe sorții! // „Îți dăm ce-i mai bun pe lume: / Pe 
Sânziana, de soție, / Sfetnici drepţi să te îndrume, / Și întreaga- 
mpărăție, / Numai naste-te odată!... Timpul nu-i făcut să ierte! 
”.. Pustiit, învinsul tată, / Prinse lacrimi să deșerte. // Vanitäti!.. 
Dar când să-ncheie, / - Făr'a ști de poartă vină,- / Din adâncu-i 
o idee / Fulgeră, stârnind lumină: / „Taci, și îți promit să fie / 
Darul nostru scris în carte: /Tinerete pe vecie, / Cum și viață 
fără moarte!” 

De aici epopeea fiului de împărat începe să curgă cu tot 
arsenalul cunoscut din basm. Ajuns la vârsta de 15 ani pretinde 
de la tatăl său să-și țină făgăduiala. Cererea îi uluieste pe toți si 
deși i se explică faptul că această promisiune nu este posibil de 
îndeplinit, arătându-i-se că mai bine ar accepta să preia 
conducerea împărăției cu toate avantajele spirituale și 
materiale demne de un tânăr împărat, Fiul nu acceptă. 

În cele din urmă, primind încuviințarea tatălui său, se 
pregătește de plecare în lumea largă, alegându-și, ca în basme, 
un cal năzdrăvan ce trăia retras și slăbănog, pe care îl hrănește 
cu orz fiert în lapte, nu cu jăratec cum se întâmplă în celelalte 
basme, iar ce se va întâmpla pe parcursul basmului ţine de 
domeniul fantasticului. Calul năzdrăvan îi va fi sfetnic bun, îl 





va ajuta să învingă toate obstacolele și să biruie ghionoaiele 
vrăjmașe. 

Și Homer ne oferă exemple de asemenea cai în Iliada, 
unde caii lui Ahile aveau astfel de daruri: „Și caii lui Ahile care 
proroceau, Negreșit că au fost, de vreme ce-l trăgeau.” 

Trebuie să avem în vedere chestiunea semnificației magice 
a calului la popoarele primitive unde, de obicei, calul lua un 
aspect mizerabil ca să se ascundă. În fond, calul năzdrăvan 
este, sub o latură, un aparat de zbor, și în O mie și una de 
nopți, un indian arată regelui Persiei un cal artificial ce zboară 
la atingerea unei manivele. Aparatul a trecut sub numele de „el 
famoso caballo Clavileno” în Don Quijotte al lui Cervantes și 
putem afirma că, atunci când e nevoie, calul năzdrăvan are 
două viteze: ca vântul și ca gândul. 

Revenind la basmul lui Adrian Erbiceanu, pentru că am fi 
indreptätiti să-l atribuim acestuia după ce l-a recreat în versuri, 
desfășurarea evenimentelor este descrisă astfel: ,,Fiule, 
Făgăduiala-i / Geamănă cu Ghinionul! / Îs bătrân, mă-ncearcă 
boala! / Tie îți rămâne tronul! / Aprig încercat de soarte, / Vrui 
să-ţi fac o bucurie, / Dar de viaţă fără moarte, / Nu e pământean 
să știe! //- De greșesc, tată, mă iartă: / Vorba ta îmi este lege, / 
Dar făgăduiala dată, / Nu-i putere s-o dezlege... / Când văzu cât 
e de dornic / Să-și împlinească visul, / Împăratul către Vornic, / 
Făcu semn să-i dea Zapisul. // -Ia copile!... la cu tine / Și-un cal 
brav și arme bune! / Că prin cele zări străine / Nu e loc de 
iertăciune! / Îndârjit plecă feciorul / Cal să-și afle pe măsură, / 
Tocmai bun de plinit dorul / Într-a vieții aventură. // Dându-i 
hergheliei roată / Nu găsi un cal în stare, / Prins de greabăn, 
tras de coadă, / Să rămână în picioare. / Istovit, decis să plece / 
Doar cu vântul în desagă, / Ochii lui, în hruba rece, / Se opriră 
pe-o mârtoagä. // Puteţi crede toate-aceste! / Că-i minune, 
poate spuneţi! / Räpciugosul din poveste, / Nu era ce 
presupuneti. / Renăscut (de cum zărise, / Cine-anume va să-l 
mâne), / Se propti în prag și zise: „„Ce îmi poruncești, stäpâne?” 





Cu un asemenea tovarăș de drum, Făt-Frumos al nostru, 
purcede la împlinirea visului său, biruind, rând pe rând, toate 
obstacolele întâlnite, reușind să-și împlinească voia de a avea 
tinereţe fără bătrâneţe și viață fără de moarte. 

Ar fi fost prea frumos ca basmul să se încheie aici, fără acel 
deznodământ specific poveștilor, când încercările vieţii duc la 
umbrirea fericirii eroului, așa cum se întâmplă și aici când 
Făt-Frumos ajunge în Valea Plângerii de unde îl cuprinde dorul 
de casă si este nevoit să renunțe la starea lui eternă de fericire 
numai și numai să se întoarcă pentru a-și vedea părinții și 
împărăţia. La fel ca la naștere, este rugat de soata sa și de cele 
două cumnate să nu se întoarcă acasă pentru că va pieri, 
pentru că va pierde ceea ce obținuse cu atâta greutate. 

Hotărât cum îl știm, Făt-Frumos se întoarce pe același 
drum pe care pornise în căutarea tinereţii fără bătrâneţe. Dar 
nu mai întâlnește nimic cunoscut, ba chiar este luat în 
derâdere când întreabă de Gheonoaie, de Scorpie, și de părinții 
săi. Ajuns acasă nu mai găsește decât ruine și într-un colț 
subteran un cufăr pe care-l deschide și unde moartea, care era 
ea însăși aproape moartă, așteptându-l, îi dă o palmă și-l 
preface în țărână spunându-i: „Bine ai venit, că de mai întârziai, 
și eu mă prăpădeam. ” 

lată cum își încheie Erbiceanu basmul: „Rătăcit printre 
ruine, / Stăruind să-și amintească / Zilele de viață pline / Si 
iubirea părintească, / După-o lungă căutare, / Regăsi din cele 
vrute, / Doar gârliciul vechi - intrare / Către pivnițele mute. // 
Dibuind, când într-o parte, / Când în alta, pe-ndelete, / Încurcat 
prin oale sparte / Și înscrisuri cu pecete, / Din rărunchi porni a 
geme / Un bătrân, ce se petrece, / Spre un tron bătut de vreme, / 
Într-un colț de hrubă rece. // Ca o umbră, ce desfide / Îndoielile 
și frica, / Prinse tronul a-l deschide... / Înăuntru... mai... 
nimica... / Doar o voce slăbănoagă, / Năzuind către lumină, / 
Răscoli vecia-ntreagă / Și o viaţă făr de vină: // „Bine ai venit, 





copile, / Împreună cu norocu-ti, / Că de nu, nu aveam zile, / 
Prăpădindu-mă în locu-ti”. / Și-atingându-l cu o mână, / 
Moartea, fără să clipească, / Îl mută, pumn de tärânà, / În 
tärâna strămoșească. //... Punând capăt la poveste, / Gândul, 
fremătând, ne duce / Spre îndepărtări celeste, / Unde altă stea 
străluce... / lar pe raza-i de lumină, / Străjuind noaptea adâncă, 
/ Prințul mândru să revină, / Trei zeite-asteaptä încă! //... 
Ceasul, dat la jumătate / De tăriile oculte, / Suflul nopții îl abate 
/ Peste cei ce stau s-asculte, / Urmei să nu-i lase urme / Și nici 
semn c-a fost odată” / Un flăcău născut să curme / O 
poveste-adevărată. // Ca pe aripi de furtună, / Jocul, lelele și-l 
poartă, / Nelăsând a ști cum sună / Juruirea prinsă-n soartă / Și 
nicicum, de-i cu putință, / A pătrunde si-ntelege / De ce timpul e 
sentință / De la vulg până la rege... // Totuși, cum în basm se- 
ntâmplă,/ Un unchiaș bătrân cât Veacul,/ Bătând toaca vremii- 
n tâmplă, / Izvodeste Zodiacul: / „,Vămuind căi neștiute, / 
Timpu-i hărăzit să fie,/ Pentru unii - cinci minte, / Pentru alții - 
vesniciel”. 

Meritul incontestabil al lui Adrian Erbiceanu constä în 
aranjarea versurilor ca un râu care curge si te duce pe firul 
basmului, încântat de usurinta lecturării poveștii, făcându-te să 
nu întrerupi narațiunea de teama să nu îţi scape ce urmează si 
ce este mai interesant. 

Talentul său poetic dă măsura poziţiei sale în lumea 
literară din ţară și din Canada, lăsând literaturii române un 
basm cu totul și cu totul inedit, deschizând drumuri pentru cei 
ce vor urma după el. 

Realismul rezultat din cultivarea detaliului și din punerea 
în evidență a unei individualitäti stilistice nu aparține la 
Erbiceanu oralitätii sau scrisului în versuri, ci artei sale de 
scriitor, de poet. 

Întâi, Erbiceanu fixează odată pentru totdeauna textul 
poetic, făcând imposibilă o altă ediție improvizată. 


AD; 





Totul e așa de meticulos studiat într-o versiune definitivă, 
încât din acest punct de vedere, basmul a ieșit din circuitul 
folcloric și a devenit opera lui Erbiceanu. 

O schimbare oricât de mică a construcţiei dăunează 
întregului și n-am mai avea de a face cu un basm de Erbiceanu 
traductibil și legibil, oriunde și oricând. 

Evident, o culoare personalizată „a la Erbiceanu” constă 
mai ales în acele manifestări etnografice, în care limbajul își 
are partea sa de originalitate, neglijabilă în oricare alt basm 
curat folcloric, ceea ce nu este cazul în opera cultă prezentă. 

Continutistic, povestea Fătului-Frumos, fiu de împărat, 
dornic să-și caute tinerețea veșnică și nemurirea, se petrece 
într-un spaţiu geografic și sociologic convenţional, având de-a 
face cu împărați, curteni, monștri, nimic particular, nimic care 
să aducă aminte de orânduirea noastră istorică, de peisajul 
nostru. 

Basmul lui Erbiceanu converge spre un realism, în sensul 
limitat al cuvântului, și aceasta este latura prin care a început 
să devină cunoscut autorul care va deveni universal ca 
Perrault, Fraţii Grimm si Andersen. De ce nu? 


Revista Noul Literator, nr. 13, decembrie 2013 





Eva Halus 


Adrian Erbiceanu și reţeta 
„tinereții fără bătrâneţe” 


upă aproape 40 de ani, tin din nou în mână cartea 

Tinerețe fără bătrânețe, încărcată de aceleași 

emoții, curiozitate și magie ca atunci când, copil 
fiind, citeam basmul în culegerea de povești întocmită de Petre 
Ispirescu. 

Tinerețe fără bătrâneţe, povestire rescrisă în versuri de 
Adrian Erbiceanu, are același efect asupra mea ca atunci când 
aveam 7 ani, însă, în plus, înseamnă mult mai mult, 
făcându-mă să simt, pe neașteptate, sensurile profunde ale 
rădăcinilor culturii romanești dăltuite în plină modernitate. 

Înnoirea acestui basm ne regăsește acum la vârsta adultă și 
responsabilă, putând, astfel, accepta cu surprindere să fim 
martori la această îmbinare fericită a trecutului cu prezentul. 
Limbajul, încărcat cu metafore și expresii caracteristice graiul 
popular al basmelor, se mlădie sub pana poetului, împletindu- 
se cum nu se poate mai bine cu expresiile și ideile filosofice ale 
timpului nostru. 

Desigur, ne va lua timp pentru a putea pătrunde și 
percepe, în totalitatea lor, sensurile ticluite ale acestei 
neobișnuite povestiri, dacă vreodată se va putea ajunge până 
acolo, așa cum ne-a lăsat-o iscusitul culegător de basme Petre 
Ispirescu. 

Scria Constantin Noica în Sentimentul românesc al 
fiinţei (Editura Humanitas, 1996): „În fața basmului acestuia 
nu poți fi decât uimit. Este o atît de reușită cumpănire între 
extremi, în el, este apoi o atât de riguroasă afirmare ontologică - 





și cum se va vedea, o afirmare a ființei adevărate, nu a celei 
instituite într-o vană zonă de veșnicie - este, în sfârșit, o atât de 
fericită expresie, încît o clipă rămii, în fața lui, ca în fața unui 
dar nesperat al culturii noastre folclorice adus umanității. ” 

Lecturând cele spuse de Noica, trebuie să ai curaj, un mare 
curaj, să te aventurezi într-o rescriere a acestui basm „fără 
pereche”. Ținând îndeaproape firul povestirii originale, atât de 
aproape încât pare că se contopește cu el, Adrian Erbiceanu 
izbutește nu numai să rescrie basmul într-un poem a cărui 
muzicalitate curge fără de cusur, ci să-l și modeleze după 
perceptele filosofice moderne ale corelatiei dintre spaţiu și 
timp. Oricât de surprinzătoare ar pare această afirmaţie, o 
privire mai atentă ne poate dezvălui (poate nu în totalitate) 
secretele acestei indubitabile metamorfoze. 

Eroul nostru, supus unor probe initiatice specifice 
basmelor de o asemenea anvergură, trebuie să treacă de pe o 
moșie pe alta, obligat fiind, de fiecare dată, să-și dovedească 
capacitatea de a se opune forțelor potrivnice, ca semn al 
maturității și al dorinței sale neclintite de aș atinge idealul. 
Erbiceanu, aproape imperceptibil, intuind că pentru a ajunge 
la destinaţia făgăduită, la acea iluzorie tinerețe fără bătrâneţe, 
nu este suficient să treci doar niște simple praguri de moșie, ne 
poartă prin adâncimi stelare, pragurile sale fiind treceri către 
alte tărâmuri, către alte lumi. 

Părăsind ţinutul natal, Făt-Frumos și calul său năzdrăvan 
ajung, după trei zile și trei nopţi, pe moșia unei Gheonoaie. 
Câmpia întinsă, plină de oase, pare a fi un capăt de lume, un 
alt tărâm sau cine știe ce altă inimaginabilă „dimensiune”. 

Poetul, inițial, pentru a ne introduce în această lume 
sinistră, dezläntuie o primă tornadă: „Vânturile, defrânate, / Își 
dezläntuirä jocul; / Prinși între fatalitate / Și noroc (bată-i 
norocul !) / Strânși în braţele ei hoate,/ Nu tu șansă de izbavă, / 
Nu tu fir, să se agate!, / Noaptea-i înghiți hulpavă." Vorbim aici 





de teleportare? Nu știm. Știm, doar, că locul regăsirii lor, după 
trecerea furtunii, nu mai avea nimic comun cu ceea ce 
cunoaștem noi: ,, Istoviți peste măsură, / Când se domoli 
furtuna, / Printre nori, pe cer văzură / Două luni, în loc de una.” 

Spre deosebire de lumea Gheonoaiei, o lume rece și 
întunecată, cea a Scorpiei este cuprinsă parcă de focurile 
Gheenei. Vrăjmășia dintre cele două surori (căci surori erau!) e 
groaznică. Când Scorpia era necăjită, vărsa foc și smoală. 

Descrierea peisajului, concisă și dramatică, capătă nuanțe 
de apocalips: „De prăpăd și fierbintealä / N-aveai loc să pui 
piciorul: / Aerul duhnea a smoală, / Însetat era izvorul... / - 
„Făt-Frumos, în sa te ţine: / Scorpiei nu-i știu pereche - / 
Gheonoaia, pentru tine, / A fost floare la ureche ” 

Și de această dată, ca și în cazul trecerii primei probe 
initiatice, forțele naturii intervin, dezläntuindu-se: „Duși de 
vajnica urgie - / Gură sumbră ce absoarbe / Tot ce este urmă 
vie, / Pe întinsurile oarbe - / Se treziră „ca din vise”,/ Când se 
domoli taifunul / Și văzură, pare-mi-se, / Sus pe cer, doi sori, nu 
unul.” lată dar că tărâmul Scorpiei avea „doi sori, nu unul”! 

Cu o mânuire minuțios calibrată, poetul ne dezvăluie 
secretul ,,mosiei”, coroborând asocierea pământului ars cu 
existenţa celor doi sori și lăsându-ne să percepem, în același 
timp, că transferul eroului nostru s-a făcut, fără echivoc, 
printr-o: „Gură sumbră ce absoarbe / Tot ce este urmă vie, / Pe 
întinsurile oarbe”, adică, nici mai mult, nici mai putin, 
printr-un ,,wormhole” sau, pe românește zis, printr-o „gaură 
de vierme”. 

Dacă până aici relația spatiu-timp se lasă întrevăzută, 
intercalată printre metafore - cu scopul determinat de a stârni 
curiozitatea cititorului - călătoria feciorului de împărat, spre 
ultima și cea mai primejdioasă parte a inițierii sale, cade, vădit, 
sub incidența fenomenelor fizice ale relativităţii: „Nici n-au pus 
bine piciorul, / Când... un gol... ca de genune / Le deschise 
viitorul / Spre-o nouă dimensiune: / Cer, cu fulgere-n risipă, / 





Despletea lumini de astre... / Ora se trăgea în clipă; / Clipa 
cumpănea dezastre. // lar ei, prinși ca de-o vâltoare / Ce adună 
și dezbină, / - Două umbre călătoare / Pe o rază de lumină - / 
Lunecau prin tot frământul, / Neavând ce să mai spună. / Când 
atinseră pământul: / Nu, tu, soare... nu, tu, lună!...” Suntem, 
cum s-ar spune, la capătul lumilor, acolo unde se pare că însuși 
timpul se naște, fără a-și fi găsit încă măsurătoarea. 

Figurile mitologice, Gheonoaia și Scorpia, învinse de 
forțele binelui, sunt contrabalansate de Zânele tărâmului 
Tinereţii fără bătrâneţe, acolo unde Făt-Frumos, odată ajuns 
pare că și-a găsit fericirea. Însă pe acest tărâm se mai afla și o 
vale: Valea Plângerii! 

Fără ea, credem noi, întreaga poveste nu și-ar mai fi găsit 
sensul. Și așa cum se întâmplă numai în povești, Fătul nostru, 
trecându-i hotarele, se regăseşte pe sine: ,,Vânturile 
despletite, / Se-mpliniră a-i reface / Gândurile toropite / De 
plăcerile rapace; / Iar din vise spulberate, / Deșteptă în el, 
deodată, / Dorurile lumii toate: / Dor de mamă, dor de tată”. 

Determinat să-si revadă cu orice chip casa părintească, 
Fat-Frumos refuză orice compromis, implicându-se în ultima 
și, de fapt, cea mai dramatică aventură a vieţii sale. Drumul de 
întoarcere este descris fulgurant, într-o singură strofă, ca o 
întărire și confirmare a teoriei generale a relativităţii a lui 
Einstein, aplicate la acest basm: „Și luându-și „ziua bună”, / 
Liberat ca de-o povară, / Om și roib - ca o furtună, / Pe a 
veacurilor scară! - / Dus de dorul ce domină / Visul dat să 
se-nfiripe, / Străbătu anii-lumină / În făptura unei clipe...” 

Una dintre marile calităţi ale basmului rescris de Adrian 
Erbiceanu constă tocmai în reliefarea acestui fenomen, a 
modalităţii în care eroul, condus și sfătuit magistral de 
năzdrăvanul său companion înaripat, stăpânește dualitatea 
spatiu-timp. 





Petre Ispirescu, preluând o versiune populară, auzită de la 
tatăl său cu aproape două secole în urmă, a făcut începutul, 
punând această unică poveste pe hârtie. Adrian Erbiceanu, 
contemporan nouă, o duce, magistral, mai departe. 

Desigur că vom descoperi, odată cu citirea și recitirea 
cărții, și alte elemente surprinzătoare ale acestui basm care, 
prin măiestria cu care a fost versificat, readuce în actualitate 
unul dintre cele mai importante mituri ale literaturii noastre. 

Într-un articol anterior, având la bază o carte de poeme 
traduse în limba franceză, intitulat La Fontaine de ce Siècle - 
fântâna vieţii în viziunea poetului Adrian Erbiceanu, 
afirmam: „Dacă am fi să asociem o artă plastică poemelor lui 
Erbiceanu, aceasta ar fi, fără îndoială, sculptura, prin frecventele 
referiri la eternitate; referiri care propun diverse unghiuri și 
ipostaze ă propos de timp și de scurgerea lui, exact ca și un 
sculptor care dăltuiește și produce forme și unghiuri care dau 
viață eternei marmure într-o formă umană”. 

Cartea de faţă întărește afirmaţia. Si revenind la Tinerețe 
fără bătrânețe, nu se poate să nu remarcăm, măcar în treacăt, 
aspectele filosofice ale basmului, trecute toate prin filosofia 
proprie a poetului. 

Pe la început, printre strofele de introducere a basmului, 
dl. Erbiceanu scrie: „Cu glas doar pe jumătate / - Însă fără cinci 
minute, - / Vechea toacă prinse-a bate / Ritmuri din vechimi 
născute. ” 

Am să vă rog să retineti versul: „Însă fără cinci minute”, 
pentru că de aici, de unde începe poemul, și până la sfârșitul 
lui, timpul e cel care guvernează: „Ceasul, dat la jumătate / De 
tăriile oculte, / Suflul nopții îl abate / Peste cei ce stau s-asculte, 
/ Urmei să nu-i lase urme / Și nici semn „c-a fost odată” / Un 
flăcău născut să curme / O poveste-adevărată.” 

Dar, ajunși la acest punct, să vedem ce ne dezvăluie 
autorul: „Vămuind căi neștiute, / Timpu-i hărăzit să fie / Pentru 
unii - cinci minute, / Pentru alții - veșnicie!” Se pare că în 


această ultimă strofă stă ascunsă, pentru noi toţi, rețeta 
„tinereţii fără bătrâneţe”. 


Revista Oglinda literară, anul XII, nr. 144, dec. 2013 





Nicolae Constantinescu 
Basme de Crăciun. Si de alții... (2) 


ub pana lui Adrian Erbiceanu, basmul lui Ispirescu 

rămâne, până la un punct, basm în haina metrificată, 

iar efortul creatorului — căci este, neîndoielnic, un act 
de creaţie - constă în transpunerea cât mai fidelă a mesajului 
textului din proza în versuri. lată prima „mișcare” din basmul 
ispirescian, în proză: „A fost odată un împărat mare și o 
împărăteasă, amândoi tineri și frumoși, și voind să aibă copii, a 
făcut de mai multe ori tot ce trebuia să facă pentru aceasta; a 
îmblat pe la vraci și filosofi, ca să caute la stele și să le ghicească 
dacă or să facă copii, dar în zadar”. 

Și transpunerea în versuri, de către poetul cult: „Zice-se c-a 
fost odată / - Că de nu, nu s-ar mai zice - / Într-o 
tară-ndepărtată, / Pe-un tărâm de vis, ferice, / Tineri doi. Și pe 
moșie / — Însorită, norocoasă - / Împărat el fu să fie, / Iară ea 
Împărăteasă. // Și au prins a curge anii / Ca nisipul printre 
dește.../ Numai că sub zodii stranii / Omul soarta-si 
împlinește! / Chibzuit-au cu măsură,/ Tălmăcind scrisele-n 
carte.../ Dar n-a fost, în bătătură, / De copii să aive parte.” 

Nu este nevoie de o prea mare fineţe exegetică pentru a 
observa diferențele dintre zicerea în proza a „unchiașului 
sfătos” si întoarcerea meșteșugită a vorbelor de către poetul 
cult. Criticul Ion Roșioru (1), prefatatorul volumului publicat 
de Adrian Erbiceanu la Editura Anamarol (2013), pune efortul 
de „rescriere” al acestuia sub semnul intertextualitätii, ceea ce, 
la rigoare, se poate chiar susține, și asociază procesul 
versificării cu alte tipuri de „rescriere” precum „abrevierea”, 
„povestirea pe scurt”, „rezumatul”, „parodia”, singura cu un 

statut estetic definit fiind cea din urmă, celelalte având, totuși, 
doar calitatea de procedee didactice de învăţare a literaturii. 

Dar poetul nu se mărginește aici la simpla transpunere în 
versuri a unui text emblematic al literaturii populare 
românești, comparabil, în multe privințe, cu Mioriţa lui 
Alecsandri, ci dă demersului său și o dimensiune exegetică, 
varianta versificată a naraţiunii ispiresciene fiind așezată „în 
ramă”, patru strofe de câte opt versuri la început, ca prolog, și 
alte trei (patru) strofe la sfârșit, în chip de concluzie gravă la 
povestea prințului plecat în căutarea tinereţii si vieții veșnice și 
reîntors în timp, la timp, pentru a-și împlini destinul omenesc, 
pentru ca Timpul, zice poetul Adrian Erbiceanu, „e sentință / 
De la vulg până la rege...”, chiar dacă el e „hărăzit să fie / Pentru 
unii — cinci minute, / Pentru alții — veșnicie!” 

Cu aceasta autorul poemului Tinerețe fără bătrânețe 
adaugă încă o fila la „dosarul” receptării basmului / mitului/ 
utopiei auzite de Petre Ispirescu de la tatăl său, „șezător în 
București, mahalaua Udricani, între 1838-1844”, cu foarte puţine 
variante populare (2) și despre care folcloriștii s-au pronunţat 
cu multă prudenţă. 


Revista Cultura, nr. 52 / 2013 





Constantin T. Ciubotaru 
Despre o „poveste în versuri” și 
un basm numit Tinerețe fără bătrânețe 
semnat de Adrian Erbiceanu 


n om, după trei decenii de sträinätäti, simte că nu 

se poate  dezbrăca de haina sufletească 

românească, cu care, probabil, una dintre 
Ursitoare l-a înveșmântat. A simţit că a trecut în „Cealaltă 
parte a vieţii”, că l-au ajuns din urmă amintirile și că trăiește 
ciudata senzaţie că lui îi este menită „datoria” de a repovesti 
basmul adus nouă de Petre Ispirescu. 

- Doamne, și-o fi zis, asta e culmea! Basmul acesta a fost 
scris și pentru mine, ca de altfel pentru toţi cei care au plecat 
de acasă, și călare pe visul că undeva, în Lumea asta mare 
există o ţară, un loc unde să găsească acea Tinerețe fără 
bătrânețe, s-a oprit tocmai în Canada. În această ţară, a 
Tineretii, se pare că anii nu se numără. Ei trec. 

Și într-o bună zi, nu se știe de unde, l-a nimerit o săgeată, 
cea numită la noi a „dorului de acasă”, a aducerii aminte de 
mamă și de tată, de copilărie și tinerețe, de acele zile când 
eram fericiți fără a fi știut asta! Lovitura asta ne obligă să ne 
privim în oglinda realităţii, iar mintea, cu voie sau fără voie, ne 
întoarce îndărăt! 

Adrian Erbiceanu, mergând pe urmele eroului povestirii, 
povestire care se pare că nu l-a părăsit niciodată, a simţit că îl 
macină un dor, dorul de a se întoarce spre începuturi. 
Neputând face acest lucru în sensul propriu, s-a născut dorința 
de a repovesti basmul, dar altfel, așa cum îl simte! 





Şi-a retrăit propriul drum prin viaţă, tinerețea zbuciumată, 
visele - mai mult sau mai puţin împlinite - oamenii și locurile. 
Timpul ne marchează. Adrian Erbiceanu, omul, a înțeles că 
orice monedă are două fete. Si cu Timpul, neiertător cum este, 
nu te poți juca. De aici și acea senzație românească că-l 
„mănâncă degetele”. Nu de frică. Nici de entuziasm. S-au dus și 
„Zilele Babei” și multe nopţi de priveghere. Si anii. 

Noi credem că și-a spus: „Voi rescrie basmul în felul meu, în 
limba de acasă, pe care am purtat-o totdeauna cu mine pe unde 
m-au dus pașii vieţii”. Căci, recunoaște poetul în poeziile 
dumnealui că de multe s-a lepădat, dar de cuvântul moștenit, 
niciodată. 

- Am senzaţia că e cea mai originală poveste a neamului 
meu, că este caierul din care voi toarce basmul, prilej de a mă 
întoarce în timp și spre locurile natale, reamintindu-mi de 
»Stresini si cotloane”, de clopote și toacă, păstrate în coarda 
destrunată a viorii mele sufletești, mi-am lăsat anii mei ce 
tineri, rămași doar în amintiri și versurile mele, de serile cu 
împărați si împărătese, fericiți sau trişti, fiindcă aveau sau nu 
aveau „urmași pe bătătură”. 

Scrise în Cartea vremii și în basmele noastre au rămas și 
vracii și nunțile care ţineau 99 de zile... Si acei Feti-Logofeti, 
care creșteau într-un an, cât ceilalți în șapte. Și... respectând 
legile basmului, autorul ne-a mai purtat odată prin minunata 
lume a poveștilor noastre, numai că de data aceasta a făcut-o 
în versuri, cu metafore uluitoare, născute poate și din dorul 
înstrăinatului de plaiurile lăsate undeva, în cealaltă parte a 
pământului, „pe celălalt tărâm”! 

Calul și armele tatălui, probele prin care, asemenea lui 
Harap Alb, tânărul fecior de împărat se maturizează, capătă 
experiență și înțelepciunea celui care va conduce împărăţia, 
toate acestea și multe altele sunt păstrate în această rescriere. 
Real și fantastic, tărâmuri cu alte vietäti și cu o vegetație 





deosebită sau pustiuri, cu două Luni, în loc de una, cu doi 
Soare, cu balauri sau Scorpii și Ghionoaie, „trup de șarpe, cap 
de broască, spaima spaimelor”, întuneric sau lumină violetă, 
Zgripturoaica decapitată, creaturi de basm pe care, după legile 
basmului feciorul le va învinge și supune. El trebuie să învingă, 
pentru că reprezintă binele! 

Ispita și dragostea, Fericirea si din nou Ispita. Sau 
interdicția. Lângă ţara unde lege este Tinerețe fără bătrânețe 
și viață fără de moarte se află și o Vale a Plângerii! Loc unde 
eroul basmului nostru ajunge nu din propria voinţă, ci fiindcă 
îi este menit și această „probă”. Ultima de care nu scapă nici un 
om... Motivația autorului este în consens cu cea a basmului: 
„Unde-i lege, nu-i tocmeală”. Lege a fost să greșească? Sau să 
suporte legea care domnește peste zisa Vale a Plângerii? 

Feciorul de împărat simte că i se spulberă visele, retrăiește 
dureros sentimentul dorului de părinţi, „dor care de piept îl 
apucă”, devenind „dorul de ducă”, numit metaforic prin 
„Nemurirea, visul — viselor deșerte”. 

Impresionează modalitatea prin care autorul sugerează 
trecerea timpului, „Vanitas vanitatum et omnia vanitas”. Nu 
numai împărații ci si Scorpiile sau Ghionoaiele devin ,povesti”. 
Făt-Frumos îmbătrânește. Basmul, după cum e firesc, ia sfârșit. 

Timpul, hărăzit pentru fiecare, ne măsoară pe toţi. Dar 
dacă palatele și împărăţiile se vor ruina, dacă oamenii vor 
deveni tärânä, urmând legile firii, sigur este că această carte va 
dăinui peste veacuri, atât timp cât omul va naște copii, cărora 
să le citească povești... 


Revista Antipozi Australia (306) 
și Confluente literare, ediţia nr. 1233, din mai 2014 





Mihaela Ignat 
Eveniment literar la Windsor - 
Prezentarea cărții poetului Adrian Erbiceanu, 
Tinerețe fără bătrâneţe 


An sala de festivități a Catedralei Ortodoxe Sfântul 

| ecrane din Windsor a avut loc sâmbătă, 24 mai 2014, 

prezentarea cărții poetului Adrian Erbiceanu, Tinerețe 

fără bătrânețe - povestire în versuri după un basm de Petre 

Ispirescu, apărută la Editura Anamarol, București, 2013, cu o 
prefață scrisă de Ion Roșioru. 

La invitaţia domnului Herman Victorov, poetul Adrian 
Erbiceanu, împreună cu soţia, doamna Adela Erbiceanu, au 
petrecut o seară frumoasă în mijlocul românilor din orașul de 
pe malul râului Detroit. A fost un privilegiu, apreciat cum se 
cuvine, de cei prezenţi la eveniment, de a-l asculta pe poet 
vorbind despre procesul rescrierii acestui basm, unic în 
literatura română și europeană, și recitând, în paralel cu 
prezentarea basmului, minunatele versuri ale poemului. 

Au vorbit despre poet și opera lui doamna Mihaela Ignat, 
doamna Doina Popa, domnul Herman Victorov. Vorbitorii au 
evidenţiat activitatea literară a poetului Adrian Erbiceanu, 
bogăţia tematică a basmului popular, frumuseţea rescrierii în 
versuri a basmului, importanța apariției acestui volum în 
literatura română. 

După o carieră militară și filologică în ţară, în 1979 Adrian 
Erbiceanu emigrează în Canada, împreună cu familia. 

Prins în iureșul vieții, în munca de zi cu zi pentru 
câștigarea existenței, păstrează în stare latentă vocaţia și 
talentul poetic și plătește prinosul de muncă necesar împlinirii 





personale - copiii sunt fiecare la casele lor și lucrurile sunt 
așezate în ordinea lor bună. În acel moment, scoate la iveală 
pasiunea pentru literatură, și mai ales poezie, care au fost o 
constantă în viața Domniei Sale. 

Debutează în 2003 cu volumul de poezie Confesiuni 
pentru doua generaţii, urmat de Divina Tragedie, Editura 
Tribuna, Sibiu, 2004; De la Anna la Caiafa, Editura Ardealul, 
Sibiu, 2007; La fontaine de ce siècle, Editura ASLRQ, 
Montreal, 2009, poezii în limba franceză traduse de Constantin 
Frosin; Printre silabe, Editura Singur, 201. 

Aflat la vârsta când mintea omenească este preocupată să 
reflecteze la marile probleme ale existenței, Adrian Erbiceanu 
își îndreaptă atenţia asupra basmului, care l-a urmărit încă din 
copilărie, Tinerețe fără bătrânețe și viaţă fără de moarte, 
publicat în 1862 de Petre Ispirescu, pe care-l rescrie în versuri. 

Apreciat de Constantin Noica ca un „dar nesperat al 
culturii noastre folclorice adus umanității” și considerat de 
Lazăr Șăineanu unic în literatura folclorică europeană prin 
subiectul abordat și prin viziune, basmul Tinerețe fără 
bătrânețe și viată fără de moarte reprezintă o profundă 
meditaţie asupra temelor fundamentale ale vieţii: condiția 
umană - Ce este omul? Care este rostul omului în lume? 
Destinul - această constrângere supranaturală pe care omul, în 
ciuda încercărilor sale disperate, nu o poate eluda, motiv 
filosofic în cultura greco-romană, mai ales in tragediile lui 
Eschil, Sofocle și Euripide - mitul lui Oedip - căutarea fericirii 
și a nemuririi - ce altceva este călătoria lui Făt-Frumos spre 
ţara tinereţii fără bătrâneţe; poate omul fi fericit? Este fericirea 
tinerețea veșnică și nemurirea? - scurgerea implacabilă a 
timpului, moartea ca lege a firii. 

Dând măsura talentului său, Adrian Erbiceanu rescrie 
basmul popular în versuri de o rară frumuseţe și măiestrie, în 
care motivele epico-filosofice dobândesc o și mai mare 
profunzime. 





Deși păstrează firul basmului, poetul îl personalizează, 
dându-i o puternică încărcătură emoțională, care-i sporește 
tragismul. 

Este impresionant dramatismul creat de poet în descrierea 
drumului de întoarcere «acasă» și regăsirea ruinelor casei 
părintești. ,Ostenit de căi umblate / Într-un colț de văgăună / 
Zări fostele palate - / surpături sub clar de lună. / Prins de 
tremur, în tăcere, / Dus, lăsă să-i scape frâul: / Ieri din vânt 
prindea putere, / Astăzi, barba-i prindea brâul.” 

Pentru a reda cât mai fidel atmosfera basmului popular, 
poetul folosește expresii arhaice, dar și proverbe și zicători 
populare: „Dar ulciorul gol nu merge/ De prea multe ori la apă”; 
„Și, precum se-adeverește / Că tocmeala migăloasă/ de la târg 
nu se-nrudește / Cu aceea de acasă”. 

În cuvinte emotionante, doamna profesoară, poetă și 
publicistă, Doina Popa a evidenţiat alegoria „dorului” si a 
întoarcerii lui Făt-Frumos pe „moșia strămoșească”. 

Poetul emigrează căutând o viață mai bună, dar poartă în 
el dorul de părinți și locurile natale. Extrapolând, noi, toţi cei 
care-am ales calea emigrării, trăim în suflet cu acest dor. 

Domnul Herman Victorov a arătat că prin complexitatea 
motivelor epico-filosofice și a temelor tratate, dar și prin 
frumuseţea și profunzimea versurilor, poemul Tinerețe fără 
bătrâneţe poate fi comparat cu marile creaţii populare și culte 
ale românilor: Mioriţa și Legenda Meșterului Manole, 
Nunta Zamfirei de George Coșbuc sau Călin, file din poveste 
de Mihai Eminescu. 

În încheiere, părintele Gheorghe Săndulescu, parohul 
Catedralei Ortodoxe Sfântul Gheorghe, a mulțumit domnului 
Erbiceanu pentru vizita la Windsor și pentru darul minunat pe 
care ni l-a făcut scriind acest poem, domnului Herman 
Victorov pentru organizarea evenimentului și celor prezenţi 
pentru participare. 





Seara s-a prelungit într-o frumoasă șezătoare literară în 
care domnul Erbiceanu a citit versuri din creaţia proprie, iar 
domnul Victorov a recitat din Lermontov, Topîrceanu si 
Eminescu într-o atmosferă plăcută, încălzită de entuziasmul 
participanţilor și de un pahar de vin românesc. Cei prezenţi au 
primit autografe din partea poetului. 

Apariţia acestei cărți este o sărbătoare în literatura 
română, un moment de referință pe care trebuie să ne socotim 
norocoși că-l trăim. Să o păstrăm în rafturile bibliotecilor 
noastre și să o transmitem mai departe copiilor noștri. 

Aşteptăm momentul în care poemul Tinerețe fără 
bătrâneţe va fi introdus în manualele școlare și studiat de cei 
care învaţă limba și literatură română, oriunde s-ar afla - în 
România sau în diaspora românească. 

Să pretuim cum se cuvine privilegiul de a lua parte la acest 
eveniment de excepţie în literatura și cultura română și de a fi 
contemporani cu poetul Adrian Erbiceanu. 


Revista Observatorul, Toronto, 16 iunie 2014 





Doina Popa-Dexter 
Michigan, Tinerețe fără bătrâneţe 


iua de 24 Mai 2014 rămâne înscrisă cu litere vii pe 

lunga listă de activități memorabile din calendarul 

cultural al Bisericii Ortodoxe Române Sfântul 
Gheorghe din Windsor, Ontario. Din nou, comunitatea de 
români de pe aceste meleaguri este martora inițiativei de suflet 
pe care domnul inginer Herman Victorov, personalitate 
marcantă desprinsă din ramura nobilă a semintiei noastre 
nationale, ne-o oferă cu generozitatea și nonsalanta 
caracteristică din drag de drag față de valorile culturale 
remarcabile din cultura și spiritul nostru românesc. 

La invitația domniei sale, sosește la Windsor familia 
Adrian Erbiceanu din Montreal. 

Domnul Adrian Erbiceanu, profesor - scriitor, este 
Președintele Asociației Scriitorilor de Limbă Română din 
Quebec și semnatar a numeroase volume de proză și poezie 
dintre care se remarcă: Confesiuni pentru două generații, 
Editura Tipotrib, Sibiu, 2003, Divina Tragedie, Editura 
Tipotrib, Sibiu, 2004, De la Anna la Caiafa, Editura Ardealul 
- Tg. Mureș, 2007, La Fontaine de ce siècle, poeme, Editura 
ASLRQ, Montreal, 2009, Printre silabe, Editura Singur, 
Târgoviște, 201, Tinerețe fără bătrânețe - povestire în versuri 
după basmul lui Petre Ispirescu, Editura Anamarol - București, 
2013. 

Colaborează la diverse publicaţii din ţară si peste hotare, 
este inclus în antologii și dicționare, prezent în site-uri de 
poezie online. 

Adrian Erbiceanu, stabilit în Canada din anul 1979, rescrie 
în versuri basmul Tinerețe fără bătrânețe și viață fără de 
moarte aparţinând lui Petre Ispirescu, scriitor care a trăit între 
anii 1830 - 1887. Basmul este unul dintre cele mai frumoase, 
încărcat cu o profundă filozofie folclorică, care l-a urmărit pe 
poet de-a lungul existenţei sale. 

Procedeul rescrierii unei opere literare de către un alt 
autor este o formă de intertextualitate, practicat atunci când 
limba tinde să devină mai accesibilă. 

Eugen Lovinescu a transpus Odiseea, din versuri în proză, 
Alexandru Marcu rescrie Divina Comedie, Italo Calvino 
reactualizează intertextual poemul renascentist Orlando 
Furioso, de Lodovico Ariosto. Acestea sunt doar câteva 
exemple de astfel de translatii lingvistice. 

Cartea apare la Editura Anamarol, București, în anul 2013, 
cu o prefață semnată de lon Roșioru. Coperta și grafica 
interioară, foarte inspirate și atrăgătoare, aparțin graficianului 
Adrian Popescu. 

Regăsim în cuprinsul cărții îndrăgitul basm al copilăriei 
noastre transpus în cele mai frumoase versuri, omagiu adus 
limbii române dar și fiilor și nepoților autorului, cărora le este 
dedicată cartea. 

Mergând pe firul narativ, poetul esentializeazä basmul 
intr-o imagine modernă, directă, cu motive străvechi și 
mitologice, realizând un poem despre viață, sacrificiul uman, 
durere, moarte, luptă, dragoste, într-o continuă mirare privind 
scurgerea necruțătoare a timpului. 

Doamna profesoară Mihaela Ignat a prezentat viaţa și 
activitatea poetului, apoi poemul, cucerind audiența prin 
modul profesional abordat. Împreună cu autorul a ales o 
manieră tandemică, prezentând basmul în cele două variante: 
proză și versuri. Prezentarea realizată de către cei doi 
interpreţi talentaţi, ne-a dezvăluit momente de farmec 





interpretativ, dar și de revenire în planul basmului copilăriei 
noastre. 

Domnul Herman Victorov a vorbit despre poet și 
frumusețea poemului, recitând versuri simbolice în tonuri 
artistice, stârnind aplauze din partea publicului. 

Invitaţii au pus întrebări la care scriitorul a răspuns cu 
sinceritate, dezvăluind auditoriului detalii privind translatarea 
basmului în versuri și motivele care l-au determinat să creeze 
unul din cele mai frumoase poeme românești. 

S-a urmărit cu interes prezentarea firului narativ: nașterea 
prințului moștenitor dorit atât de mult de împărat și 
împărăteasă, predestinarea - ursirea acestuia de a se naște doar 
dacă va găsi împărăţia tinereţii fără bătrâneţe și vieţii fără de 
moarte, promisiunea împăratului, scurgerea timpului de la 
nașterea până la maturitatea tânărului care se pregătește să 
pornească spre împlinirea destinului, lupta împotriva răului, 
atingerea scopului și însoţirea lui cu fata cea mai mică. 

Timpul își duce rostul - traiul veșnic tânăr - până când 
prințul intră pe tărâmul interzis și îl atinge dorul, acea coardă 
sensibilă cu trimitere la ramuri ancestrale. 

Nu rezistă rugämintilor soatei și supus dorului alege calea 
de întoarcere spre plaiurile natale. Pe măsură ce se apropie de 
împărăție, e tot mai bătrân, locurile sunt schimbate, de 
nerecunoscut, iar în scaunul tronului îl așteaptă moartea 
necruțătoare. 

Extrapolând, urmărim până la un punct firul destinului 
poetului însuși, sau al nostru, al tuturor celor ce ne-am părăsit 
ţara natală. Împărtășim o chemare din adâncurile ființei 
noastre, din glasul pământului, al iubirii de neam și plaiuri 
strămoșești. 

Se reiau elementele primordiale ale gândirii filozofice: 
viața, moartea, spaţiul, timpul, momente cheie ale poemului. 





Invocarea zodiacului, ca o predestinare în soarta omului, 
se desprinde din înțelepciunea populară: ,,...Un unchiaș bătrân 
cât Veacul, /Bătând toaca vremii-n tâmplă, /Izvodeste Zodiacul: 
/Vămuind căi neștiute, /Timpu-i hărăzit să fie /Pentru unii cinci 
minute, / Pentru alții, veșnicie”. 

lelele sunt prinse-n soartă chiar dacă nici ele nu lasă să se 
înțeleagă: „De ce timpul e sentință / De la vulg până la rege”. 

Timpul este acela care abate suflul nopții nelăsând urme 
„c-ar fi fost odată un flăcău născut să curme o poveste- 
adevărată” 

Ritmul scurgerii inexorabile a timpului este relevant: 
„Și au prins a curge anii / Ca nisipul printre dește...”/ ,, Vremea 
trece... să revină / Și... revine ca să treacă...” „Vremea curge, cât 
e vreme.../ Numai noi, săracii, parcă / N-am avea de ce ne teme / 
Când cu vreme ne încarcă...” 

În finalul întâlnirii, autorul a recitat din volumele sale de 
versuri. Părintele parohiei, George Săndulescu, a adus cuvinte 
de mulțumire poetului, organizatorilor, domnului Herman 
Victorov și doamnei profesoare Mihaela Ignat, tuturor celor 
care au dat curs invitatiei. 

O agapă frățească oferită de domnul Victorov a reţinut în 
mod plăcut participanţii la discuţii amiabile, schimb de opinii, 
impresii. Vinul din strugurii tămâioși de pe podgoriile 
românești a însoţit vorbele, dar și recitalul de versuri 
interpretate de domnul Victorov. 

Ne-am despărțit cu impresii proaspete și de recunoștință 
pentru gazde și pentru gândul poetului Adrian Erbiceanu de a 
translata basmul nostru îndrăgit într-un poem de excepţie, 
care strălucește prin ritmicitatea și muzicalitatea limbajului: 
duios, subtil, inteligent, subliniind dulceata graiului nostru 
românesc. 


Alternativa online, rubrica: O carte pe lună 





Carmen Doreal 
Tinerețe fără bătrâneţe - 
povestire în versuri după un basm de Petre 
Ispirescu - poem filozofic semnat de poetul 
Adrian Erbiceanu 


eorge Călinescu afirma că „basmul este oglindirea 

vieții în moduri fabuloase.” 

Fabulos este și poemul Tinerețe fără bătrâneţe, 
semnat de poetul Adrian Erbiceanu, în volumul cu același 
nume, apărut la Editura Anamarol, București. 

„Din adâncu-i o idee / Fulgeră, stârnind lumină: / „Taci, si 
îți promit să fie / Darul nostru scris în carte: / Tinerețe pe vecie, 
/ Cum și viață fără moarte!" (Adrian Erbiceanu). 

Autorul ridică la eșalon înalt literar-filozofic două planuri 
interferente, miraculosul și narativul supranatural, preluate 
din basmul ispirescian cu același nume, singurul basm din 
literatura română, fără un „happy end”: „Ceasul, dat la 
jumătate / De tăriile oculte,/ Suflul noptii îl abate / Peste cei ce 
stau s-asculte, / Urmei să nu-i lase urme / Și nici semn ,,c-a fost 
odată” / Un flăcău născut să curme / O poveste-adeväratà.” 

Poetul știe să incite de la început gustul cititorului, 
aducând în atenţie tentatia umană de a descoperi piatra 
filozofală a nemuririi, a tinereţii veșnice: „Vremea curge, cât e 
vreme... / Numai noi, săracii, parcă / N-am avea de ce ne teme / 
Când cu vreme ne încarcă...” 

Tema universală raportată la condiţia ființei umane, în 
căutarea paradisului pierdut, este testată fără răgaz de luptele 
date între bine și rău conjugate în versuri încărcate cu 





rezonanţe misterioase și înțelesuri profunde: ,,Dusi de vajnica 
urgie - / Gură sumbră ce absoarbe / Tot ce este urmă vie, / Pe 
întinsurile oarbe - / Se treziră „ca din vise” / Când se domoli 
taifunul / Și văzură, pare-mi-se, /Sus pe cer, doi sori, nu unul. / 
Ca o forță ce desparte / Ce e rece, de fierbinte - / Verdele mijea 


) 


departe; / Iarba arsă, înainte. ? 

Perisabilitatea destinului omenesc în fața timpului nemilos 
este confirmată de dimensiunea tragică a existenței umane, 
veșnicită prin această continuă devenire, de luptă 
supraomenească a personajului donquijotesc, Făt-Frumos, ce 
refuză să se resemneze în fața destinului irevocabil, vânând 
sublimul nemuririi în universuri fantastice: „Nici n-au pus bine 
piciorul, / Când... un gol... ca de genune/ Le deschise viitorul / 
Spre-o nouă dimensiune: / Cer, cu fulgere-n risipă, / Despletea 
lumini de astre... / Ora se trăgea în clipă; / Clipa cumpănea 
dezastre. / Iar ei, prinși ca de-o vâltoare / Ce adună și dezbină, / 
- Două umbre călătoare /Pe o rază de lumină - / Lunecau prin 
tot frământul, / Neavând ce să mai spună./ Când atinseră 
pământul: / Nu, tu, soare... nu, tu, lună!” 

Refuzând să abdice de la speranța promisă, chiar daca 
aceasta uneori poate fi înșelătoare, lecţia poemului Tinerețe 
fără bătrâneţe ritualizează nemurirea în destinul devenirii 
umane printr-o promisiune înșelătoare, făcută eroului, de 
regăsire a timpului pierdut, în schimbul sacrificiilor personale: 
„Și cătându-și idealul, / Prin câmpiile deșarte, / În galop își 
mâna calul / Visând „viaţa făr' de moarte.” 

Alternând persoana a treia cu întâia și a doua, autorul 
demonstrează aceeași măiestrie inițiată în metafore și 
simboluri cu grijă concepute, să secondeze armonia versurilor 
în curgerea lor liberă, muzicală. 

Metamorfoze, purtătoare de acțiuni și valori simbolice, 
negociază  regăsirea înșelătoare a paradisului pierdut de 
Fat-Frumos și a tinereţii fără bătrâneţe, într-o viață fără de 
moarte, în schimbul sacrificiilor făcute. 





Renuntând la trăirea liniștită a clipelor prezente, cât și la 
confortul unei vieți obișnuite, condimentată cu sentimente și 
bucurii omenești, de iubire, familie, dor de pământ și de 
părinţii dragi, sacrificate în numele unui destin înșelător, 
personajul principal luptă cu viaţa și capcanele ei, pe tărâmuri 
străine: „Când se revărsară zorii, / Se porni din slăvi un vaier / 
Vălmășind în trombă norii, / Fulgerând - trăsnind prin aer... / În 
urgia hăbăucă, / Zarea stând s-o vămuiască, / Gheonoaia-n 
zbor... nălucă: / Trup de șarpe - cap de broască! / - Saltă iute-n 
șa, stăpâne, / Și lovește fără teamă, / Că de nu, nu-i ce rămâne, / 
Iar de e, cui vei da seamă? / Și se ridicară-n slavă... / Făt-Frumos 
- una cu spada - / Dârz și fără de zăbavă, / Se-avântă, 
scurtându-i coada.” 

Confruntarea dintre bine și rău în acest periplu misterios 
al lui Făt-Frumos, demonstrează interpătrunderea fabulosului 
în tiparul poemului, preluând subiectul condiției umane 
raportată la erou și lupta lui, împotriva condiţiei perisabilitätii 
umane, în fața timpului neiertător: „Deci, la drum, cei doi 
porniră, / Cal și călăreț... vii umbre / Pe drumeagul ce se-nșiră / 
Printre dealurile sumbre. / Și-ar fi mers ei cale lungă, / Tocind 
tălpile mândriei, / Dacă n-ar fi fost s-ajungă / La hotarele 
moșiei... /Vremea trece... să revină / Și... revine ca să treacă... / 
Din senin, fără pricină, / Vânturile, strânse-n clacă, / Hoinărind 
pe căi antice, / Împletiră lungi spirale, / Și-ncepură să ridice / 
Tot ce întâlneau în cale. ” 

Preluând tiparul narativ al basmului popular, autorul 
reorganizează evenimentele stereotipe conform viziunii sale 
artistice și propriului său stil poetico-filozofic: ,, Dusi de vajnica 
urgie - / Gură sumbră ce absoarbe / Tot ce este urmă vie, / Pe 
întinsurile oarbe - / Se treziră „ca din vise”, / Când se domoli 
taifunul / Și văzură, pare-mi-se, / Sus pe cer, doi sori, nu unul. / 
Ca o forţă ce desparte / Ce e rece, de fierbinte - Verdele mijea 
departe; / Iarba arsă, înainte." 





Întrebările filozofice dezvăluiesc un întreg conflict, în care 
se testează limitele individului proporțional cu sacrificiile 
făcute eroic în drumul luptei cu viața pentru recuperarea 
valorilor ei de neîntrecut, precum iubirea, familia, pământul 
strămoșesc, idealuri transmise din tată în fiu, toate acestea 
laolaltă, adăugând poemului, semnificaţii profunde: „Geaba 
prinseră tustrele / Gustul lacrimii amare, / Prefăcând în praf de 
stele / Zilele din călindare... / Că nimic nu-i dat să fie / Ca 
durerea ce te cheamă, / Mai presus de Veșnicie: / Dor de tată, 
dor de mamă! // Când văzură că nu-i cale / Să-l rețină cu de-a 
sila, / Sotioara - cuib de jale, / Împietrită - plânsu-și-l-a, / Că pe 
fruntea sa Pieirea / Sta înscrisă ca-ntr-o carte - / Semn lăsat că 
Nemurirea-i / Visul-viselor deșarte!... ” 

Acceptarea din start a supranaturalului, în cazul de față 
adaugă poemului un mister răsplătit cu restabilirea unui 
echilibru autentificat: „Totuși, cum în basm se-ntâmplă, / Un 
unchiaș bătrân cât Veacul / Bătând toaca vremii-n tâmplă, / 
Izvodește Zodiacul /...,, Vămuind căi neștiute, /Timpu-i hărăzit 
să fie / Pentru unii — cinci minute, / Pentru alții - veșnicie!” 

Volumul elaborat poetic, dar si intens filozofic, semnat de 
Adrian Erbiceanu, autentifică certificatul de naștere al unui 
autor de succes, a cărui stea se înalță convingător, pe cerul 
istoriei literare! 


Revista Constelații Diamantine, nr. 55, 2015 





Ionuț Caragea 
Samanul timpului 


drian Erbiceanu a așteptat pană la 62 de ani pentru 

a debuta editorial cu volumul de poeme 

Confesiuni pentru două generaţii (2003), urmat 
de Divina Tragedie (2004) și De la Anna la Caiafa (2007). 

În iulie 2008 înființează Asociaţia Scriitorilor de Limbă 
Romană din Quebec, ocupându-se, în calitate de președinte, de 
destinul acestei asociaţii. Devine, totodată, director al editurii 
ASLRQ, contribuind prin antologiile ASLRQ (ediţiile din 2009 
și 2015) și prin celelalte apariţii editoriale la promovarea 
literaturii române în provincia Quebec. Cele mai recente dintre 
volumele sale de poeme sunt: La fontaine de ce siècle, 2009; 
Printre silabe, 2ou; Tinerețe fără bătrâneţe, Ed. Anamarol, 
2013; Însemnele nopţii, 2016. 

În toate cărţile pe care le-a scris, Adrian Erbiceanu a rămas 
fidel versificatiei clasice, cu rimă și ritm, așa cum le șade bine 
unor poeţi aflați la vârsta sedimentării ideatice si a investigaţiei 
dincolo de banalitatea pe care o oferă palpabilul. Depărtarea 
de ţară și vorbirea curentă a unei limbi străine (engleza) l-au 
izolat în sanctuarul poetic, dar nu l-au făcut să renunţe la ce 
este mai frumos și mai preţios din panoplia cuvintelor care i-au 
împodobit cămările inimii. 

Poezia sa este ca un costum milităresc la patru ace, pe care 
l-a ţinut zeci de ani la naftalina cuvintelor bacoviene, 
minulesciene, cosbuciene sau eminesciene, așteptând pentru a 
fi purtat pe drumurile marilor taine și în luptele inegale cu 
timpul. 





O luptă inegală cu timpul este și volumul Tinerețe fără 
bătrânețe, o povestire în versuri după celebrul basm publicat 
de Petre Ispirescu, Tinerețe fără bătrâneţe și viaţă fără de 
moarte. 

Acest volum nu este numai o transpunere impecabilă în 
versuri clasice a cunoscutului basm, ci și o adaptare a lui la 
dramele și întâmplările care au marcat viața lui Adrian 
Erbiceanu. Despre rescriere, ca formă de intertextualitate, nu 
voi intra în detaliu, deoarece Ion Roșioru, autorul prefetei, face 
o excelentă analiză a acestui procedeu literar și dă și câteva 
exemple de opere literare în care a mai fost folosit (Tiganiada 
lui lon Budai Deleanu; transpunerea Odiseei, din versuri în 
proză, de către Eugen Lovinescu, și a Divinei Comedii de către 
Alexandru Marcu). 

Voi vorbi în special despre tragismul acestui basm în 
versuri, despre revolta omului împotriva destinului implacabil 
și căutarea paradisului pierdut. 

Cu versurile sale melodioase, ce amintesc de Eminescu și 
cu minunatele cuvinte arhaice bine intarsiate în registrul liric, 
Adrian Erbiceanu reconstruieste paradisul basmului fără 
happy-end, dorind ca temelia acestui paradis să reziste în 
continuare. La limita dintre deznădejde și disperare, dintre 
strigăt și scâncet, autorul, precum un șaman al timpului, își 
face culcuș în pântecul clepsidrei, privind cum nisipul înalță 
piramida ineluctabilului: „Și au prins a curge anii/ Ca nisipul 
printre dește.../ Numai că, sub zodii stranii,/ Omul soarta-și 
împlinește! 

Timpul îl privește cu ochi de piatră pe feciorul de împărat 
(dar și pe autor), cerându-i dobândă pentru fiecare moment de 
admiraţie a frumuseţii din tărâmul dorului si al tinereții fără 
bătrâneţe: „Totuși, cum în basm se-ntâmplă,/ Un unchias 
bătrân cât Veacul,/ Bătând toaca vremii-n tâmplă,/ Izvodeste 
Zodiacul:/ Vămuind căi neștiute/ Timpu-i hărăzit să fie/ Pentru 
unii — cinci minute,/ Pentru alții — veșnicie!” 





Interesant este și faptul că prin meditaţia asupra timpului 
si a depărtării, Adrian Erbiceanu „cosmografiază” nu numai 
universul ispirescian, ci și pe cel eminescian (La steaua), ceea 
ce demonstrează capacitatea poetului de a folosi metoda 
intertextualitätii cu sublimă eleganţă, fără a se abate de la 
ideea de bază a basmului: „Punând capăt la poveste/ Gândul, 
fremătând, ne duce/ Spre îndepărtări celeste,/ Unde altă stea 
străluce...” De altfel, și teoria facerii universului din Scrisoarea I 
de Eminescu (Pe când totul era lipsă de viață și vointä,/ Când 
nu s-ascundea nimica, deși tot era ascuns.../ Când pătruns de 
sine însuși odihnea cel nepătruns./ Fu prăpastie? genune? Fu 
noian întins de apă?/ N-a fost lume pricepută și nici minte s-o 
priceapă...) o găsim și în versurile lui Adrian Erbiceanu sub o 
altă formă, adaptată basmului ispirescian: „Nici n-au pus bine 
piciorul, / Când... un gol... ca de genune/ Le deschise viitorul/ 
Spre-o nouă dimensiune:/ Cer, cu fulgere-n risipă,/ Despletea 
lumini de astre.../ Ora se trăgea din clipă;/ Clipa cumpănea 
dezastre.” 

lată, deci, un poet care nu doar translează un tip de discurs 
într-altul, ci și folosește fondul tragic al existenţei sale și 
intertextualitatea pentru a ne face martorii periplului său 
lirico-transcendental. 

Basmul publicat de Petre Ispirescu a fost o sursă bogată de 
inspirație pentru autor, un fel de obsesie la care acesta s-a 
întors pentru a-și recalibra armele cuvintelor, singurele cu care 
poate lupta împotriva uitării și trecerii timpului. 


Revista Pro Saeculum, 7- 8 / 2016, pag. 226 





Gheorghe A. M. Ciobanu 


Tinerețe fără bătrânețe - prefaţă la volumul 
Adrian Erbiceanu, un bijutier al gândului profund 


a început, sau înaintea lui, a fost a fi care devine, 

prin om și pentru om, un a tot fi mereu astfel dar, zi 

de zi altfel. Sau, spus cu alte vorbe, o Tinerețe fără 
Bätrânete și fără de Moarte. Deși Bioticul se desfășoară, cert 
pe Terra, după neiertătoarea Curbă a lui Gauss, Scara Vieţii. Si 
totuși, peste tot, urarea La multi ani și Fii tânăr, tot mereu. Un 
pas, până la titlul volumului de față Tinerețe fără Bätrânete 
Editura Musatinia, Roman, 2017, în care subtilul condeier 
Adrian Erbiceanu reia basmul, cu același titlu, din culegerea lui 
Ispirescu, pe care îl brodează prin orfevreria poetică a 
cuvântului. 

Având o extensie universal-umană și posedând o 
deschidere largă, istorică și contemporană, poetizarea acestui 
mit-basm a fost aureolată de comentarii in rem deosebite 
(Cezarina Adamescu, Ion Rosioru, lonel Popa, Stefan 
Dumitrescu). Nouă ne rămâne, acum, încercarea de a deduce 
procesul de geneză și afirmare gravitațională a acestui 
deziderat, profund existenţial, al unui Homo aeternophilus. 
Ființa umană, de la începuturi, s-a dorit sine finis și și-a 
transferat imposibilul, în lumea de alter a Demiurgismului. 
Marele pas, de la sapiens la creator. Considerăm ca izvoare ab 
initio - Izvoare Existentice, cotidiene, reale, verificabile. 
Instinctiva Fuga de Moarte, amânare, metamorfozare, 
socializare. 





Viaţa fără moarte, nu se poate. Doar asimptotic. Ca o 
primă Geneză, Viaţa până la Moarte. Mai puţin certă este Viaţa 
de după Moarte. 

Genezele Evolutive, consecințe ale vietuirii. Viaţa e 
sinonimă cu dinamica ei, de la posmagii muieti și până la 
înfrângerea de Duhurile rele de tornade, de Păduri stârnite de 
Văi ale Plângerii, la tot pasul, surprinse în Tineretile lui 
Ispirescu - Erbiceanu. 

O dinamică de prim zbor, de Feti-Frumosi, la care se 
adaugă și forța, ca-n poveste, a cailor năzdrăvani. Cel de acum 
e-o călăuză atotstiutoare si el visând absenţa bâtrânetii. Prea 
juvenilul Făt, duce cu el, de mii de ani, atributele ființei 
umane, care a supraviețuit, prin repetatele răspunsuri date 
naturii din jur si însușindu-și succesiv, energie interioară cu 
metabolism, devenire prin adaptare, uzură cu bătrâneţe și 
moarte, biotism infinit segmentat prin existare cu proliferare. 
Primum vivere. Dar pentru a ajunge până la așa, cât zbucium 
existenţial... Si ce fragilă ipostază... 

Prea pura fiintare de la începuturi, numai ce fără a rămas 
un Basm. De azi pe mâine. Un alt a fi fârâmitat. Putea-va să 
mai fie o Tinerețe fără Bätrânete și o viață fără Moarte? Pe 
Terra, nicidecum. A fost odată, ca niciodată. Sic tranzit... 
mutatio mundi. 

Genezele evadative. Nu ne raportăm decât la Casa noastră 
cosmică, în care, princeps este Homo ce, de multă vreme, a 
devenit mai mult decât un sapiens și demiurgus. El și creează, 
prin asta evadând spre inedit. Se trece, prin imaginaţie, dincolo 
de monovalenta certitudinii, spre polimorfismul unui altceva. 
Le spunem evadări deoarece e-o fugă nemetabolică de scurt 
metraj imperativul biologic fiindu-ne, la toţi, ca serial. Dar, 
evadările devin, de la un timp la altul, mai de altitudine. 

Fiind independente, inedite, dau satisfacţii nepereche de 
spiritualitate, fără a fi supuse la verificări. 





În lumea certitudinii cotidiene, viziunea unei Tinerețe 
fără Bătrâneţe i-a fost destinat un raft de bibliotecă și nu 
bisturiu. Istoric, evadărilor, li s-au dat câteva incinte. 

Mitologia e una din ele. Olimpurile, cu toţi zeii lor, erau 
fără moarte, juvenili, prea puternici. Cu chip de om sau fără, pe 
sub pământ, sub ape sau pe piscuri, la ei toate erau ad libitum. 
Si toți stăpânii lumii erau ei stăpâniți întâi. Două societăți 
aflate etajat. Dar pentru ei, mitologiile, la început aveau 
autoritate, organizare și legitäti, ca pentru ei. Doar numai că 
Olimpul era numai cu fără, iar ceilalți cu muritori, toate prin 
cu. Legende, basme, povestiri. 

Apropiate de Mitologii, s-au impus Religiile, unde 
Olimpurile devin Ceruri, prefigurate după om, iar lerarhiile 
absolutiste, s-apleacă înspre oameni. Nu-i timorare, ci 
întrajutorare. După chipul și întruchiparea Domnului. O 
Evadare pro homo. Se vorbește iarăși despre fără moarte, 
despre viața de după moarte, viața fără de sfârșit, ritualuri pe 
această temă. În basmul/poemul de față, nu se întâlnesc astfel 
de rezonanțe, deși tematica e la acasă. Fantasticul nereligios - 
zmei, zâne, timpuri și locuri de legendă, eroi extratelurici, sunt 
căutate în astfel de naratiuni și reciproca, și ele căutate de 
copii. 

O pondere impresionantă, ca evadare de masă, o au Artele. 
Un spațiu cu un spectru foarte larg de cultură, cu o polarizare 
după toate gusturile de unde și oferta de Arte mulțumește pe 
toți. Plus libertatea de creație sau noncreatie, e larg deschisă, 
de la haiku, la infinitul SF, ca o jumi-juma de S și F. De aceea, 
tema noastră este aici în vârful piramidei. Cu menţiunea că 
basmul clasic își are, totuși, o artă poetică riguroasă. Copiii nu 
vor semn de egalitate între fantasticul lui a fost odată cu acel 
de va fi o dată. Literatura și filmul cultivă tema unui fără cel 
mai mult. 

De la Hamlet la Viaţa Lumii sau de la Mortua est la 
Hyperion - de la prea multe la prea multe, tematica e lângă 





noi, fie ca o altă Alexandrie, fie ca actualul seller, mereu best. 
Curentele și pre și post, ca romantice, aproape strigă timpului 
să stea pe loc, deși protagoniștii sunt eroi cu morții la tinerețe. 
Se dau și sfaturi, cum e de făcut: Moartea din Tinerețe, e fără 
Bătrâneţe, deci Bonjur... la vie. 

Mai cu prudenţă, procedează Oscar Wilde în Dorian Gray 
sau spusele, deloc ca bocet, din cimitirele gen Săpânța. Bine că 
i-a mai strâns Bunul Dumnezeu. O variantă, mai la zi, a Cărţii 
Morților sau a Îmbălsămării, ambele din Egiptul antic. Acolo 
unde ritualul morţii devenise Răsărit de Vesnicie. 

În basmul ispirescian, atât de măiestrit poetizat de 
Erbiceanu, se acordă fenomenului probabilistic, rol de causa 
causorum. E. vorba de acea Vale a Plângerii care anticipează, 
sau repetă Răscrucea Haecatelor, neîndurătorul și întunecatul 
Styx, sau ca actualul Triunghiul Bermudelor. Și se mai vrea o 
viață fără moarte... S-a vrut, sau se mai vrea? 

Poate că peste timpi, basmul, poemul comentat de noi, să 
aibă pe coperta unei îndepărtate ediţii: Tinere, te știam mort 
de mult, fără să mai fi apucat și Bătrânețea! O, Tempora... 

Pe Mioriţa carpatică o amintesc acum și nu la Mituri, 
gândind la aprecierea criticului european Leo Spitzer, cum că 
aceasta ar fi una dintre marile opere clasice ale literaturii 
universale. Și aici, Moartea e considerată o probabilitate - de-o 
fi să mor - personajul detașându-se de locul stânei spre a se 
contopi cu întregul cosmic și a-și continua viața, mult 
superioară ca până acum. Pentru el, sunt eterne, tinerețea și 
fiintarea. 

Ultimul popas, la Artele care au oprit devenirea în sine, 
deci nu vor avea vreodatä Bätrânete ci numai vechime: 
Arhitectura, Sculptura, Pictura. Basmul nostru fuge de ele, 
înainte sau înapoi, pe când ele sunt statice, nu au energie în ele 
spre a nega timpul. Aici, operează o altă viziune. 





Finalic, încercăm să grafiem - abstract si nu concret - 
demersul unei deveniri, pornită în a fi și fără de oprire și fără 
senectute, sub forma unei foarte lungi spirale, (ani lumină) ce 
pleacă, asimptotic, segmentaric spre un zbor numai cu fără 
spirală care de la acel punct al Plângerii se-ntoarce, tot prin 
vechile opriri spre începuturi, în ipostaza unei senectuti mult 
avansate, spre a se contopi cu moartea biologică, precum în 
lumea noastră. Mai altfel spus, Curba lui Gauss pune un alt 
punct unei spirale cosmice. 

Considerând acum si ilustratia interioară - semnată de 
Adrian Popescu - ele sugerează tematica din volum, 
constituind ce s-a avut în vedere să se transmită. Mii de ani 
lumină dus și întors, pe un fragment de copertă. Și s-a reușit. 
Cu un limbaj mai esentializat: grafică și cromatică. 

O creativitate deosebită, depășită ad rem. Acum, măsura 
măiestriei, e aceea a capacităţii de simbolizare. La care, 
plasticianul volumului, fiind contemporan cu zborurile pe 
Lună, își afirmă harul și prin stilizare. 

O reluare într-o lirică de basm, a unui mit străvechi și 
străuman, în care ne reîntâlnim cu un miraj al omenirii, al 
biosferei de oriunde, acela de a nu mai reveni la litosferă. De la 
miraj și basm, la un culegător de perle iar, de aici, la un bijutier 
al gândului profund la braţ cu ucenicul... de nuanţe. 

La toţi, urări de fără văi cu lacrimi ci doar cu aripi multe, 
spre a gândi pe a fi si altfel. 


Revista Armonii Culturale, Adjud, 24 august 2017 





Remus Foltoș 
Tinerețe fără bătrânețe 
Omul între pământesc și imortalitate 


asmul prescurtat. Într-un tărâm dintr-o vreme fără 

de vreme, un Împărat și o Împărăteasă își doresc un 

prunc deși nu-l pot avea. A trece peste această 
imposibilitate se face doar printr-o promisiune a Împăratului 
că-i va da fiului său - tinerețe fără bătrâneţe și viață fără de 
moarte. Numai în urma acestei promisiuni fătul ia hotărârea să 
se nască. 

Aflat sub o zodie a neobișnuitului, Făt-Frumos crește 
într-un an cât alții în șapte, parcă pregătindu-se pentru un 
destin de excepţie. Căci, la vremea potrivită, la sorocul 
îndeplinirii promisiunii, atunci când Împăratul se declară 
neputincios, Făt-Frumos decide să caute singur ceea ce i-a fost 
promis. Învesmântat în straiele tatălui său, purtând armele 
acestuia, și alegându-și pe cel mai răpciugos cal (căci cel mai 
năzdrăvan - excepţia de la regulă e prezentă și în această 
alegere), Făt-Frumos se va înscrie în lupta pentru depășirea 
condiţiei existenţiale firești. 

Trecând prin lupte aproape insurmontabile cu factorii 
destinali (Gheonoaia, Scorpia), semnul sub care fiinteazä apare 
din nou unul aparte. Astfel, ajutat de calul său, iarăși - simbol 
al unei mobilități speciale în ordinea temporală și spaţială - el 
câștigă imortalitatea, ajungând într-un tărâm al zânelor 
(Paradisul) și căsătorindu-se cu cea mică dintre ele. Însă, 
printr-un accident - așa cum de altfel a și venit pe lume - 
Făt-Frumos depășește o limită prohibitorie (Valea Plângerii) şi 
este secerat de „dor de mamă, dor de tată”. Drept urmare se 





întoarce din Eternitate iarăși sub Timp, confirmând parcă 
faptul că Ordinea poate fi eludată, dar numai pentru o 
perioadă scurtă. Se poate să existe un paralelism între 
Eternitate și Timp, căci eternitatea este varianta prescurtată a 
timpului, iar timpul este varianta dilatată a eternității (când se 
întoarce în timp, Făt-Frumos constată un decalaj temporal 
substanţial - trecuse foarte multă vreme în raport cu durata pe 
care el a petrecut-o în Paradis). Și se poate să existe, așadar, un 
scurt-circuit între cele două lumi. Dar Ordinea e ordine, și 
„comerțul” între cele două lumi este anihilat. Revenirea la 
firesc se soldează cu prefacerea lui Făt-Frumos într-un „pumn 
de țărână”. Eternitatea este dislocată de către Timp; Tinereţea 
fără bătrâneţe este dislocată de către Moarte. 

Atmosfera de basm ne cucerește spontan cu o descriere a 
nopţii - cel mai fecund motiv din care izvorăște misterul de 
totdeauna al existenței omenești. 

Noaptea este prefigurată ca o „stăpână” peste Univers. 
Prezenţa ei, aproape concretă, se materializează abrupt prin 
sunetele de toacă. Însă acestea se pornesc nu la oră fixă, ci la 
oră „fără cinci minute” - semn că imperfectiunea din lumea 
sublunară este nu numai recunoscută, dar și aducătoare de 
simptome nefaste în miezul intrigii din basm. 

Căci noaptea este „captată” de povestitor sub numele de 
„vicleană”. Inima însuși povestitorului, dar și a receptorului, la 
auzul toacei, prinde să bată „în destrunare”. Căci în această 
lume imperfectă „legea nu e Lege”, iar „faptele bune sau rele” 
nu au rostul lor propriu-zis, ci unul aleatoriu - si de aceea 
„cine poate a-ntelege?” atât rostul faptelor, cât și al legilor. 

De fapt se deschide, cu această sentință, problema 
nesigurantei de pe terenul aspru al Ordinii lumești; faptul că 
poate exista excepţie de la regula regăsită în Lege; faptul că 
oamenii nu au întotdeauna reperele necesare discriminării 
binelui de rău. Toate acestea neliniștesc lectorul și-l pregătesc 
pentru cea mai mare excepţie de la regulă: näzuinta către 





nemurire, care este, de fapt, și tema centrală a poemului 
nostru. lar faptul negativitätii ce însoțește această temă 
anticipează tragismul și non-happy-endul poveștii. 

Până să cauţi răspuns la această problemă (a nemuririi), 
ești depășit de un timp care nu stă pe loc. Gândind la 
Eternitate, te ajunge din urmă Timpul (neiertător): „Tot 
cătând, din fapt de sară,/ Răspuns clar la întrebare,/ Negurile 
înhămară/ Stelele la Carul Mare”. lar povestea care se naște din 
această căutare a Eternitätii e însăși povestea despre care 
facem vorbire, împreună cu autorul ei, și care își aruncă 
„puntea”... „peste timp și peste lume", tocmai pentru a găsi 
„tâlcurile”. 

Povestea se auto-fundează (,,Zice-se c-a fost odată,/ - Că de 
nu, nu S-ar mai zice.) tocmai pe veracitatea ei simbolică. Nu se 
vrea o poveste realistă, ci una care are un rost tocmai prin ceea 
ce ea însăși va vehicula cu titlu de tâlc. lar legătura cu 
adevărata dificultate pe care o avem de surmontat în fața 
noastră, este plasarea poveștii undeva „într-o țară-ndepărtată”. 
Este vorba despre o depărtare atât de mare, încât acest tărâm 
este sinonim cu „visul”. Și depărtarea ne inspiră, nouă, 
oamenilor, o dorinţă și un dor - concrete - de a „atinge”, de a 
„parcurge” distanța care separă, căci departele reprezintă 
pentru noi ceea ce nu avem, ceea ce visăm să avem. 

Fericirea noastră nu poate fi decât proiectată undeva, la 
linia orizontului, căci n-o putem deţine, sau, cel puţin, n-o 
putem deţine pe de-a-ntregul. La ea putem, însă, visa. Și putem 
visa, cum spune autorul, „,ferice”. Departele tărâmului poveștii, 
unde stăpânesc Împăratul și Împărăteasa, va fi dublat de un alt 
departe: acela unde va cunoaște Făt-Frumos nemurirea, 
tinerețea fără de bătrâneţe. 

Așadar, actorii secundari ai basmului, Împăratul și 
Împărăteasa, atunci când își caută rostul și când - după cum ei 
bine știu - rostul lor este perpetuarea „reușită” sub forma unui 





„destin împlinit” (urmașul), ei nu au parte de această împlinire, 
căci „soarta” este „sub zodii stranii”. Ei își doresc un fecior, dar 
nu-l pot avea. 

Intriga poveștii este adusă de un - să-i spunem - „ursitor”: 
un „unchiaș bătrân cât veacul”, care pare să înţeleagă 
dintotdeauna rosturile oamenilor și ale lumii. Ceea ce acesta le 
urseste Împăratului si Împărătesei este că vor avea parte de un 
„prunc”, dar el le va aduce ,,suferintä/ Bucurii si întristare”. 
Așadar el se va naște, însă el va deborda ordinea firească a 
destinului: căci el deține în sine o ambivalentä nelinistitoare 
(va aduce și bucurie dar și întristare). Nefirescul este chiar 
zodia sub care acest Făt-Frumos va evolua în întreaga poveste: 
se va naște doar în urma unui legământ prin care i se făgăduia 
tinerețea fără bătrâneţe și viața fără de moarte; va crește 
într-un an cât alții în șapte; va explora limitele umane inerente 
(întâlnirile cu Gheonoaia și Scorpia); va deveni imortal; și apoi 
se va întoarce la condiţia de muritor. lată un parcurs ce expune 
o situaţie de excepţie. 

Dar n-ar fi un lucru atât de neobișnuit ca acest Făt-Frumos 
să aibă un alt parcurs destinal, din moment ce, practic, se naște 
cu o preeminentä ce frizează imposibilitatea. Nașterea lui este 
aproape un accident (filosofic vorbind), căci Ordinea naturală 
este încălcată. Promisiunea din momentul nașterii, anume că 
va căpăta nemurirea, este un act prin care Ordinea este 
eludată, violată, forțată, înșelată. Autorul spune că dorinţele 
Împăratului și Împărătesei (de a avea un prunc) sunt - textual 
- „oculte”, iar ele se realizează ca o „găsire a leacului” (deci 
oarecum magic). 

Apare presimtirea unei Eternitäti care ne împlinește 
rosturile noastre omenești - prin totalizarea unei existente 
care nu se poate șterge de pe răbojul duratei din care facem 
parte: „Vremea curge, cât e vreme.../ Numai noi, săracii, parcă/ 
N-am avea de ce ne teme/ Când cu vreme ne încarcă”. 





Această presimtire este fundalul pe care se proiectează 
imposibilitatea pruncului de a se naște. Împăratul promite 
pruncului aflat în sânul matern tot ceea ce el deține, fără 

precupetire: „Numai, naste-te, odată!... 

Ba chiar îl atenționează pe făt că: „Timpul nu-i făcut să 
ierte”. Ca și cum ar avea intenţia de a-l speria că nu se va mai 
putea naște dacă nu se va naște imediat, Împăratul, degeaba: 
este „învins”, „pustiit” şi „prinse lacrimi să deserte”. 

Se subîntelege că pruncul este hotărât să nu se mai nască, 
este oarecum „sigur pe sine” — căci a intra în Lume înseamnă a 
intra tocmai în acel Timp „care nu-i făcut să ierte”. Fătul 
preferă Eternitatea - adică tocmai ceea ce tatăl, într-un 
moment de inspirație, îi promite: „Din adâncu-i o idee/ 
Fulgeră, stârnind lumină:/ „Taci, și îţi promit să fie/ Darul 
nostru scris în carte:/ Tinerețe pe vecie,/ Cum și viață fără 
moarte! ” 

Când tatăl înțelege că pruncul se va naște până la urmă, 
chiar în urma acestei promisiuni, el înțelege de fapt că a făcut 
un legământ cu Destinul (poate cu Dumnezeu însuși) - cu 
toate că va uita parțial acest lucru. De fapt a făcut un pact cu 
Eternitatea pentru a „insera” în ea o viață de om, parcă știind 
dinainte că, până la urmă, aceasta își va cere drepturile. Cum 
este firesc, Eternitatea, la timpul potrivit, îi va lua Împăratului 
acest dar pe care ea i l-a făcut. 

Cu toate acestea, Făt-Frumos va recuza destinul „scris în 
stele” şi se va întoarce - chiar dacă doar la niște ruine (ale 
Împărăției) si la niște morminte (ale părinţilor) - mânat de un 
mare „dor de mamă, dor de tată”. Căci nimic nu este mai 
puternic decât acest dor - nici chiar „privilegiile” Eternitätii. 
Fericirea pământească pare să fie cu mult mai „dulce” și mai 
puternică decât orice experienţă ,,sideralà”. Chiar dacă Ordinea 
a fost pentru puţin timp dislocată, ea se va impune din nou, 
corectând tot ceea ce este nefiresc. 





Omul nu se poate împlini cu adevărat decât în mijlocul 
acestei Ordini și la „comandamentele” ei. 

Venind vremea să primească ceea ce i s-a promis, și 
considerând că n-ar fi tocmai imposibil să găsească ceea ce 
caută (nemurirea), Făt-Frumos se hotărăște să dobândească el 
însuși acel tărâm fericit. Numai că va întâmpina greutăţi, așa 
cum este și firesc. Parabola luptelor lui Făt-Frumos cu 
Gheonoaia și Scorpia își are înțelesul în dificultatea atingerii 
idealului omenesc. 

lar atunci când aspiraţiile și „dorul de ducă” își spun 
cuvântul - paradisul e aproape. lar acesta, deși e aproape din 
punct de vedere aspirational, el este foarte departe din punct 
de vedere real. Însă nu imposibil de atins. Ne este descris 
undeva la „capătul lumii”, unde este „veșnic primăvară”. 

Imediat apar și alte determinatii, de data aceasta mai 
abstracte: „Nici n-au pus bine piciorul,/ Când... un gol... ca de 
genune/ Le deschise viitorul/ Spre-o nouă dimensiune:/ Cer, cu 
fulgere-n risipă,/ Despletea lumini de astre.../ Ora se trăgea în 
clipă;/ Clipa cumpănea dezastre”. 

Dacă ora era cât clipa - înțelegem prezenţa ,,mediului” 
Eternităţii, dar, atunci când „Clipa cumpănea dezastre”, 
înțelegem că „locul” Eternităţii este unul bine păzit și 
inaccesibil - așa cum de fapt și ni se prezintă sau ni se 
manifestă în orice experiență omenească posibilă. Locul 
Paradisului (respectiv al Eternitätii) este un loc unde însăși 
Viaţa este „conservată” de niște ,,hotare” care sunt și (de) 
„strajă”, dar si „,sorginte”. Originea și paza Vieţii sunt 
determinatiile care se mai adaugă, deci. 

Pe lângă aceste determinatii mai apar și altele, mai 
plastice, din nou: ,,Dältuit în mii de fete,/ - Soare născător de 
soare -/ Un palat le da binete/ Cu sclipiri îmbietoare”. Atât de 
răspândită, metafora luminii, dar și a Soarelui - pentru a 
localiza Paradisul - devine un fel de perpetuum mobile sau un 
fel de causa sui, căci ea se alimentează din sine, ea nu suferă de 





maladia lanţului cauzalitätii, există undeva într-o exterioritate 
pe care o putem numi Infinit, dar pe care n-o putem cuprinde 
cu mintea. Inaccesibilitatea ia forma rudimentară sau 
„populară” a unui palat, unde vulgul nu are de obicei acces. 
,Miile de fete” ale palatului reprezintă diversitatea infinită, 
poate chiar o formă de labirint paradisiac, în care perspectivele 
frumosului și ale binelui - resimtite - sunt nesfârșite, și tocmai 
de aceea atât de dezirabile. 

Altă înfățișare a Paradisului — și cum putea să nu fie așa?! — 
este „eternul feminin” reprezentat de cele trei zâne surori ce 
stăpânesc fericitul tărâm, unde Făt-Frumos ajunge și unde, 
căsătorindu-se cu cea mică, gustă din negrăita tinerețe fără 
bătrâneţe. 

Numai că, tot printr-un fel de accident, calitatea vieţii 
eterne a lui Făt-Frumos este viciată. Trecând hotarele Văii 
Plângerii, mânat astfel în timpul unei vânători (e vorba de 
vânătoarea unui iepure - simbol nu neapărat al fricii, în cazul 
de față, cât al grijii - element fundamental al vieții omenești 
sublunare, element care nu poate fi prezent în existența 
paradisiacă), el va încălca un consemn despre care îl 
avertizaseră cele trei zâne. 

Această experiență a trecerii de hotarul Văii Plângerii îi 
deșteaptă lui Făt-Frumos „Dorurile lumii toate:/ Dor de mamă, 
dor de tată”. Este evident că toate dorurile lumii izvorăsc - 
dacă stăm să ne gândim bine - din cele două fundamentale. 
Căci toată istoria noastră, ca oameni, este legată de imaginea 
faptelor, lucrurilor, näzuintelor, sperantelor, evenimentelor, 
gândurilor sau amintirilor ce le au în mijlocul lor pe părinții 
noștri. 

Acest dor netärmurit îl marchează subit pe Făt-Frumos și îl 
va determina să părăsească Paradisul. lar în momentul 
următor tinerețea lui este deteriorată și pulverizată. 

Făt-Frumos devine „o suflare vlăguită”. 





Faptul că există ceva mai puternic decât gustul Eternitätii 
și al Paradisului este de necrezut și pare de neacceptat. Cu 
toate acestea: „Că nimic nu-i dat să fie/ Ca durerea ce te 
cheamă,/ Mai presus de Veșnicie:/ Dor de tată, dor de mamă!" 

Iar ,, Nemurirea-i/ Visul-viselor deșarte... ” 

„Sfidând Täria”, Făt-Frumos pleacă din Paradis cu 
promisiunea că „orice-ar face,/ De pe unde doru-l mânä,/ Înapoi 
se va întoarce,/ Pe vecie să rămână”. Luându-și această 
promisiune, el anticipează de fapt că, întorcându-se sub Timp, 
părăsind Eternitatea, el se înscrie în cealaltă formă a 
Eternitätii: - și asta deoarece Timpul este forma „desfășurată” a 
unei Clipe „instantanee”. 

Între mișcare și repaos nu există decât o diferență de 
„modalitate de apariţie". Cele două feluri de existență, deși 
sunt paralele, ele există una ca variantă inversată a celeilalte. 
Clipa „condensează” Devenirea, Devenirea „dezvoltă” Clipa. 
Eternitatea este ,,prescurtarea” Timpului, iar Timpul este 
„narațiunea” Eternitätii. 

Ajuns în lumea din care a plecat, Făt-Frumos constată că 
ceea ce lui i s-a părut o durată oarecare de timp, o durată pe 
care a petrecut-o în Paradis, în ceastălaltă lume, acea durată a 
echivalat cu o veșnicie. (Desigur, după cum este lesne de 
înțeles, avem condensatä aici povestea einsteiniană a 
relativităţii duratei.) 

Palatele părintești le găsește în ruină, iar el însuși 
îmbătrânește pe dată. Scormonind după vreo urmă a 
timpurilor de dinainte, ce altceva să găsească Făt-Frumos decât 
pe însăși moartea lui, ce, atingându-l, îl transformă într-un 
„pumn de țărână”. 

Aici apare iarăși atoatestăpânitoarea noapte sub oblăduirea 
căreia ,,täriile oculte” au dat „ceasul la jumătate” - semn că 
timpul nu lasă să fie devoalată „,juruirea prinsă-n soartă”. 


fragment din volumul Mari idei în poezia lui Adrian 
Erbiceanu, Ed. Fides, lași, 2016 





lonel Bota 
Tinerețe fără bătrâneţe - 
Un basm versificat sau despre 
discursul arhaic-modern și noile orizonturi ale 
experienţei culturale tradiţionale 


ema basmului versificat începuse (cam demultișor 

poveste) să cadă în desuetudine. 

Generatiile foarte tinere au fost, imediat după 1990, 
de-a dreptul copleșite de invazia de maculatură livrată ca 
povești, basme, snoave, intitulatii care, doar ele din păcate, ar 
respecta o anumită tradiție. Altminteri, textele sunt ,inovatii” 
de-a dreptul  obraznice, raportându-ne noi, conform 
principiilor și regulilor genului în culturile lumii, nu doar în 
etnologia si etnografia românilor, „băsmuiri” hilare, cu 
umplutură narativ-lirică iscată din ambiția deșartă a unor 
autorași să creadă că pot răsturna canoane și se pot impune ca 
„personalități” numai așezându-și numele pe coperta unei 
cărți. Ei, aș, tocmai în acest gen fie și conjuncturalul arată cum 
nu întotdeauna trebuie să spunem că istoria nu se repetă. Doar 
părțile așa-zicând revocabile precum decorul de epocă, 
tipologia personajelor, motivațiile și ținta acestor texte ar mai 
suporta „modificări”. 

Structural, basmologia stabilește parte din reguli și 
principii ca și cum o arhivă a memoriei identitare pentru 
fiecare din naţiunile lumii evocă un descensus antropologic. 

Dar omul e darul divin pe pământul atâtor edificatorii 
înfăptuiri divine. Palierele culturilor lumii, uneori atât de 
fragile, nu au depășit, totuși, forma colocvială și asta e bine, 





important e ca în acest sector să păstrezi, să nu modifici, ba 
chiar să fugi ca dracul de tămâie atunci când ispitiri de 
modernizare îţi dau ghes si te îmbie la niscai coafări și adaptări 
la te miri ce mode contemporane. 

De pericolul unor astfel de tentaţii care, dacă nu ai 
prudente înnăscute ori însușite prin educaţia culturală, te aduc 
la faza nefericitelor elucubratii, de falsă literatură și de 
întemeieri fals eseistice, știe bine a se feri Adrian Erbiceanu, 
atunci când versifică Tinerețe fără bătrâneţe (București, 
Editura Anamarol, 2013, cu prefața atent elaborată a lui lon 
Rosioru), forma, aici, fiind granița deschisă dar fondul fiind 
matricea învederând stăpânirea tuturor nuantelor în așa fel 
încât ambiția originalității nu deranjează nici măcar cu un 
rictus de capricii canonul. 

Subtitlul, Povestire în versuri după un basm de Petre 
Ispirescu, justifică, așadar, efortul unei atari restaurări în 
complenta unei teme fundamentale din folclorul nostru, 
înțelegând noi acest original excurs imagologic pe care ni-l 
propune Adrian Erbiceanu. 

Strategia autorului dă roadă bună și devine cu adevărat 
literatură ce asigură, cum ar spune comentatorul specializat, 
generare de sens, aglutinarea ireproșabilă de pasaje de 
recunoaștere a tiparelor arhetipale trimitându-ne la corpusul 
de variante ale basmului în folclorul nostru, și de 
fragmentarism asumat ca acoladă creativă-creatoare, în sensul 
corect estetic al termenului, recursul la aceste strategii 
pigmentând cu retetar modern/ modernist/ modernizant 
narațiunea astfel versificată. 

Vreau să spun, altfel, că autorul acesta se mișcă destul de 
eficient între discursurile arhaic-modern și evită destul de bine 
perspectiva integralei unui hybris. 

Se pot da numeroase exemple: „Filosofi din lumea largă/ Se 
tocmiră să-l învete/ Ce să spună, cum să meargă/ Printre 
semeni, cu noblete./ Iară, taica, împăratul, / Nu-si mai încăpea 





în fire,/ Si-ntelept, vedea băiatul,/ Drept urmaș la mostenire.// 
Dar, de la o vreme, prinse,/ Frământat de gânduri sumbre,/ 
S-ardă „foc pe vetre stinse”/ Aruncând în juru-i umbre,/ Între 
rugi pierdut... când, iată: Surd - când întâlni unchiasul -/ Auzi 
o voce: „Iată,/ I-a sosit Ursitei Ceasul”; „Dar ulciorul gol nu 
merge/ De prea multe ori la apă!/ Fulger, care-n cale 
șterge/Orice urmă de hârtoapă,/ De pe cal, tintind serpoaica,/ 
Cu săgeți porni să plouă,/ De rămase Zgripturoaica,/ Din trei 
capete, cu două.// Sângerând, înspăimântată,/ Când văzu că 
Fătu'-nstrună/ Arcul, iar cu o săgeată,/ Un alt cap să îi răpună,/ 
Scorpia porni a plânge,/ Precum soră-sa, pe glie,/ Și-i dădu 
înscris, cu sânge,/ Oaspete că-i... pe moșie.” 

Sunt foarte rare secvențele unor exagerări dar ele nu sunt 
doar ușor reperabile ci și reparabile, simple coroziuni ale 
smaltului arhaic. Or, arhaitatea nu e neglijată, nici măcar 
ignorată iar efectele, interșanjabile, se pot distinge separat. 

E un text, așadar, conjugând insertiile arhaïtätii temei și 
construcțiile algoritmului impregnat cu tehnici și prosodii ale 
momentului actual, acela indicând stadiul, dinamicele, 
evoluţiile liricii de la noi. Dincolo de calupuri narative în 
versuri, ne aflăm într-un interstitiu de retorică (în sensul 
corect al termenului) a basmului tradițional. Fără convertiri 
exagerate ale textului-matrice, autorul recurge la funcția de 
sugestie poetică limpezită într-un rodaj al unor devoalări de 
originalitate și mai clară atunci când asistăm și putem citi 
asemenea dezvoltări ale temei într-o manieră proprie. 

Amprenta personală, foarte bine însoţită de ilustrațiile 
interioare ale lui Adrian Popescu, realizator al copertei, de 
altfel, este chiar perspectivarea acestei naratiuni, etapizarea ei, 
ca să folosim un termen ruginit deja de atâta rodare a sa. 

Colocvialul și procesiunea poveștii la nivelul implicatiilor 
simbolice arată și o adâncime a propriilor explorări, autorul 





evocând o supratemă, relevantă și ea, vraja lumii pierdute, 
grădina din vis. 

Asimilările temei acesteia, fie și numai în sinteza lui 
Andrei Oișteanu, ca să recurgem la un exemplu al abordărilor 
științei etnoistorice dar cu deosebire ale etnografiei, etnologiei 
și folclorului, nu știm în ce măsură l-au inspirat pe Adrian 
Erbiceanu. 

Dar insolita exegeză în versuri, literatură pură în anvergura 
incitantei re-povestiri, trebuie nu doar salutată dar și 
încurajată prin promovarea acestui op. 

Experienţa aceluiași autor în spaţiul cultural oferă și ea 
argumente și sporesc încrederea noastră că poemul Tinerețe 
fără bătrânețe reușește să rămână o temă recurentă glisând 
între elegia timpului și tragedia ființei umane de a resimti 
tectonicele paradigmei fatalului ca jaloane hermeneutice și 
marcând, cu fiecare generaţie intelectuală, noi orizonturi ale 
experienței culturale. 


Revista online Alchemia, 28 iulie 2018 





Cezarina Adamescu 
O minunare continuă: 
Studiu asupra unei capodopere 


ândva, odinioară, am citit o carte încântătoare 
scrisă de Charles și Mary Lamb, Povestiri după 
piesele lui Shakespeare. 

Era un fel de transcriere în proză, sub formă de basme, a 
principalelor piese shakespeariene. Așa am început să-l înțeleg, 
să-l caut și să-l aprofundez pe marele Will. Prin povești 
respectând toate legile basmului. Era, pentru vârsta mea de 
atunci, cea mai bună modalitate de a-l înțelege. Mai târziu, 
văzând majoritatea pieselor, aveam deja în minte povestea, 
personajele, atmosfera, ceea ce-mi sporea curiozitatea de a afla 
dacă se potrivesc cu imaginea mea de atunci. 

De altfel, și poemul Luceafărul, expresia geniului 
eminescian, a fost inspirat dintr-un basm: „Poemul Luceafărul 
are ca punct de plecare un basm românesc, Fata în gradina de 
aur, cules de călătorul german Richard Kunisch, basm pe care 
Eminescu l-a versificat într-o prima versiune, chiar sub acest 
titlu. Apoi, trecându-l printr-o serie de alte variante, marele poet 
l-a filtrat, restructurându-l mereu și dându-i sensuri noi, până ce 
a devenit Luceafărul”. (cf. wikipedia). 

Un alt râvnitor la clipa veșnică este Faust care-și vinde 
sufletul pentru întoarcerea la tinerețe, temă oarecum apropiată 
de cea a basmului cules de Petre Ispirescu. 

Oricum, basmul în general are multe elemente poetice 
transpuse epic. Această dimensiune poematică este subliniată 
de Adrian Erbiceanu în transpunerea basmului Tinerețe fără 
bătrânețe și viaţă fără de moarte, apărut pe hârtie cu un 





secol și jumătate în urmă, după ce a circulat oral, cine știe câte 
veacuri. Însuşi titlul este filozofico-poetic. 

Dar mai poate însemna ceva: proiectarea unei iluzii a 
omului de a deveni nemuritor. Pedalând pe aceste concepte 
fundamentale, Naștere și Moarte (intrare în lume, ieșire din 
lume) basmul este o strălucită meditaţie filozofică asupra 
existenței umane. 

Adrian Erbiceanu a întreprins un asemenea demers, de 
transpunere în vers a unui basm cules de Petre Ispirescu, unul 
din cele mai populare basme românești, expresia genului 
popular, pentru a-l face mai ușor accesibil, a-i descifra toate 
sensurile, a-i sublinia mesajul, într-un cuvânt, a-l esentializa și 
readuce în actualitate, dând strălucire scrierii printr-o limbă de 
o acuratețe fără cusur. 

Canoanele prozodiei clasice încadrează această frumoasă 
poveste, ca pe un tablou minunat într-o ramă de aur. 
Rezultatul este o nouă reușită a genului care s-a bucurat de o 
foarte bună primire din partea cititorilor de toate vârstele, o 
foarte bună apreciere pe care criticii zilei au acordat-o acestei 
scrieri inedite și foarte gustate de public. 

Si dacă basmul în sine, cules de tipograful Petre Ispirescu 
și publicat în 1862 în ziarul Țăranul român, apoi în 1882 în 
volumul Legende sau Basmele românilor adunate din gura 
poporului de Petre Ispirescu, volum prefaţat de însuși Vasile 
Alecsandri, care și el a scris legende și basme, a întrunit toate 
datele unei capodopere, rescrierea lui versificată acum de 
Adrian Erbiceanu, nu e mai puţin apreciată. 

Această întreprindere, foarte îndrăzneață, a necesitat însă, 
multe strădanii și o muncă asiduă de a aduna în vers, ceea ce 
vocea poporului a purtat sute de ani, din gură în gură, ca pildă 
de înțelepciune a neamului, ca aspirație spre dăinuire eternă, 
ca expresie a sufletului românesc si a frumuseții limbii 
populare, încărcată de înțelepciune, de pilde, proverbe și 
zicători. 





Forța de expresie a poeziei este biruitoare, ea cucerește 
prin muzicalitate, prin expresivitate, prin mulțimea de nuanţe 
la care se pretează, prin culoare și imagistică. 

Dacă adăugăm și desenul de pe copertă și ilustrațiile 
policrome din interior, realizate artistic de mâna lui Adrian 
Popescu, avem imaginea unei cărți pe care orice om și-ar dori 
să o aibă în casă. 


Ca și Micul Prinţ al lui Antoine de Saint-Exupery, cartea 
se adresează tuturor vârstelor pentru că fiecare va găsi în ea un 
strop de înțelepciune care să-i limpezească mintea și să-i 
picure în suflet dulceata Cuvântului de poveste și a atmosferei 
feerice în care pot intra, doar cu un gest. 

Toate categoriile filozofiei se întrunesc aici: Timpul, 
Spaţiul, Viaţa, Moartea, Adevărul ș.a. 

Dimensiunea relativă a Timpului este subliniată în mai 
multe rânduri. El este când condensat, când dilatat, în funcţie 
de cum îl percep protagoniștii, dar si mulțimea de rând. 

Întreaga poveste, fie că este epică, fie lirică este aventura 
existenţială a omului născut, purtător al păcatului primordial 
săvârșit de protopärintii noștri, după care, omului i s-au pus 
anumite interdicții: să trăiască doar un anumit număr de ani, 
să-i fie permise un număr limitat de acţiuni. Pierderea acestui 
bun prețios, cum e timpul, va fi, îndeobște, sanctionatä. 

De fapt, timpul tinereţii fără bătrâneţe și al vieţii fără de 
moarte este cel edenic, de dinainte de căderea omului. 

Fiecare ne naștem cu amintirea Paradisului, cu acel timp 
ferice, hiperboreic, fără minute și fără secunde, la care vom 
reveni doar după ce vom păși în eternitate. 

Prin zidul impenetrabil pe care îl trage moartea în cele din 
urmă, dă adevărata dimensiune a vieţii pe care o și definește. 
Acest tandem e obligatoriu să rămână de nedezlipit, una fără 
cealaltă negăsindu-și dimensiunile. 

Într-un fel este și drama lui Hyperion care, din nemurirea 
lui, vrea să coboare în lume pentru a trăi, alături de 
„preafrumoasa fată”, cel puţin „o oră de iubire”. Cererea 
tânărului Luceafăr este respinsă de Demiurg și el se întoarce în 
lumea lui „nemuritor și rece”. 

Fie că e o prelucrare de folclor, fie a unei creaţii clasice, cu 
autor, transcrierea unui text și transpunerea lui în actualitate, 
îmbrăcat în haină nouă, este o lucrare de sine stătătoare care 
merită atenție, nu numai pentru că reamintește de textul 
original, dar poate scoate în evidență nuanțe nebănuite, 
sporindu-i valoarea și readucându-l sub ochii privitorului. E un 
experiment, o provocare și societatea actuală se nutrește din ce 
în ce mai mult cu provocări. 

Fenomene cosmice extraordinare specifice basmului, apar 
adeseori, încărcate de simboluri: două luni pe cer, doi sori în 
loc de unul ș.a. 

În general, Adrian Erbiceanu respectă firul narativ, dar 
adaugă, ca un plus de frumuseţe, propria imaginaţie si reflecţie 
în desfășurarea poemului. 

De reținut: cartea este dedicată „fiilor și nepoților mei, si, 
nu în cele din urmă, limbii române”. Un gest salutar de 
reverență limbii materne a cărei dulceaţă a simtit-o, o dată cu 
laptele mamei și pe care nu a uitat-o, dimpotrivă, cu fiecare 
carte, o îmbogățește cu sufletul său delicat și de a cărei 
acuratețe are întotdeauna maximă preocupare. 

„Cu darul său de povestitor neîntrecut, cu umorul 
molipsitor si cu iscusinta de a introduce în poem elemente 
specifice fabulosului, Adrian Erbiceanu a reușit o inedită 
lucrare  poetico-filozofică, pornind de la o poveste 
arhicunoscută, dar prăfuită în rafturile bibliotecilor lumii. 

Deschiderea către universalitate este evidentă. Dar tot el, 
autorul, vine cu răspunsul la așteptările noastre, clarificând 
lucrurile: „Să ne fie cu iertare!.../ Basmul altcum stă s-ateste!/ 
Rogu-vă, aveți răbdare,/ Că-nainte mult mai este!” 





O dată făcute aceste precizări, își continuă nestingherit, 
firul poveștii. Toate acestea dau un farmec deosebit basmului 
știut și te fac să-l citești și să-l recitești pentru a nu știu câta 
oară. 

„Criticul literar Ion Rosioru, racordat la puternica 
rezonanță a acestei neobişnuite transcrieri literare, conchide în 
prefața volumului: „Sub pana măiastră a lui Adrian Erbiceanu, 
arhicunoscutul basm popular auzit cu aproape două veacuri în 
urmă de bucureșteanul Petre Ispirescu, a devenit, puternic 
personalizat, un poem tragic, mustind de cele mai neașteptate 
tâlcuri, despre destin, conflict între generații, revoltă împotriva 
condiției umane, ideal, rost al individului pe lume, căutarea a 
paradisului pierdut, sacrificiu uman, durere, precum la daci, de a 
nu fi nemuritor ca zeii, testare a limitelor insului în încleștarea 
cu forțele stihinice ale naturii, pace, solidaritate, curmare a 
războaielor, omenie, comunicare, dragoste, singurătatea si 
tristețea omului într-un univers cel mai adesea ostil și alienant, 
confruntare a binelui cu răul, evadare din increat și întoarcere în 
el după un periplu existențial misterios, dureros si spectaculos 
și, cu precădere, o meditaţie asupra timpului care nu iartă.” 

O astfel de realizare poetică este unică. Ea este o izbândă a 
creației de gen, nu numai ca poveste, dar și ca pildă de 
înțelepciune ce îmbogățește tezaurul spiritual al românilor, 
indiferent în ce colţ al lumii s-ar afla. 


reproducere din volumul Adrian Erbiceanu - 
În căutarea tinereţii fără bătrâneţe, Ed. Anamarol, 
București, 2016 





Ștefan Buzărnescu 


Basmul - o constantă a spațiului 
spiritual românesc 


trași puternic de forța gravitaţională a globalizării și 

exersând mimetismul unor modele culturale 

exogene, aproape că am uitat de propriile resurse 
identitare și tot mai multi dintre noi se arată predispusi la 
compromisuri greu calificabile, atunci când vine vorba de 
reconstrucția  mentalului nostru colectiv la cotele 
contemporaneității. 

Un nedefinit tropism, indus de vectorii mass-media, 
orientează privirile și opțiunile evoluţiei către modernizarea cu 
orice preț, îndemnul celor care recomandă preluarea, doar 
selectivă, în mentalul colectiv autohton numai a „conservelor 
culturale (Abraham Moles)”, compatibile cu calibrul axiologic 
endogen, fiind etichetati ca suferinzi de „deficit democratic”, 
de traditionalism sau, pur și simplu de diverse nostalgii, 
inertiale în egală măsură atât pentru paneuropenizare, cât si 
pentru globalizare! 

Pe aceste coordonate, chiar și în oferta noastră culturală 
a-nceput să se manifeste o regretabilă supradimensionare a 
titlurilor din alte spaţii culturale din țări cu un avans 
tehnologic indiscutabil... cu efecte devastatoare asupra 
identității spirituale a tinerei generații. 

Astfel, traducerea poveștilor și a basmelor din alte spații 
literare, se pretinde a fi un semn de... emancipare, de dialog 
cultural, sau de deschidere către universalitate, când, în 
realitate este vorba de un înduioșător bovarism... 





„Inserarea în ofertele educative ale copiilor noștri, cu 
precădere a basmelor și poveștilor din literatura universală, nu 
poate crea decât niște apatrizi... lată pericolul cel mare pe care 
prezentul eveniment editorial generat de inițiativa unui mare 
Senior al Cercetării Sociale - mă refer aici la celălalt 
coordonator al colecţiei Biblioteca de Sociologie - îl poate, dacă 
nu eradica, cel puţin îl aduce în prim-planul controverselor 
centrate (mai mult din rațiuni financiare!) pe regândirea 
structurii conţinutului ofertelor educative destinate tinerei 
generaţii, în care manualele alternative produc efecte încă 
nestudiate la adevăratele lor dimensiuni. 

Să fim foarte clari: nu pledăm, pentru o autarhie a ofertelor 
culturale, deoarece ar fi un nonsens să facem așa ceva în epoca 
internetului. 

Pledoaria noastră este alta: anume, prioritatea trebuie să 
fie ridicarea identităţii culturale a copilului român pe temelia 
axiologică a basmelor autohtone, populate de aceiași 
nemuritori eroi ai Umanității: Binele, Adevărul, Dreptatea si 
Curajul; aceasta este o prioritate de grad zero! 

În aria acestui imperativ se-nscrie evenimentul editorial 
semnat de poetul Adrian Erbiceanu prin publicarea variantei 
versificate a basmului Tinerețe fără bătrâneţe, o carte care se 
adresează tinerilor... de toate vârstele. Talentatul poet, care 
stăpânește ireproșabil prozodia, cu mijloacele literaturii a 
reușit nu doar recuperarea memoriei narative a basmului 
românesc, ci a reușit și să dinamiteze stereotipurile asociate 
pragurilor dintre generaţii prin îndemnul de a ne reinventa 
chiar dincolo de vârsta adultă, punând între paranteze 
solicitările integrative generate, la nivel comunitar, de 
vremuirile care ne însoțesc în biografia clipelor din 
proximitatea noastră existențială. 





Cu referire la specificul fazei actuale a dezvoltării societăţii 
umane, conceptul de societate a civilizaţiei tehnologice a fost 
avansat ca ipostază actuală a Omenirii. 

Dar, întrucât în civilizaţia tehnologică experimentul este 
un fel de zeitate păgână, există riscul ca Omul însuși, să devină 
un experiment printre altele... Pentru a nu deveni niște simple 
experimente, trebuie să ne întoarcem la origini și să ne 
reasumăm condiția umană din zona inocentei, punând între 
paranteze maculările tuturor episoadelor care ne-nsotesc 
călătoria noastră prin timp, segment cronologic pe care noi, 
toți, îl numim viaţă, chiar dacă numai unii reușesc să-l scrie cu 
V mare. 

În succintele noastre însemnări, însă, nu la tehnologie ne 
vom referi, ci ne focalizăm asupra recursului la resursele 
identitare ale românitätii si românismului, în sinergie cu 
decizia editorului prezentei cărți care poate fi considerată un 
adevărat manifest, împotriva riscului de poluare a eforturilor 
de menţinere a basmelor românești între paginile așa-ziselor 
manuale alternative, tot mai frecvent invadate de povești și 
basme care provin din culturi mai mult sau mai puţin exotice. 

…Dacä recursul la marii exegeti ai basmului românesc este 
de competenţa filologilor, în demersul nostru sociologic nu ne 
putem, totuși, reprima ,,ispita” invocării autorității epistemice 
a Marelui George Călinescu care preciza că în construcția 
epică a basmului „eroii himerici” vehiculează, în fond, 
aspiraţiile „umanităţii canonice”, ceea ce înseamnă că basmele 
nu sunt simple structuri narative de natură pur teoretică, ci 
sunt purtătoare de simboluri cu foarte consistentă combustie 
educativă. 

Astfel, dacă pe componenta narativă, Greuceanu, 
Făt-Frumos sau Prâslea cel Voinic, după repetate înfruntări cu 
adversitäti asimetric mai mari decât presupusele lor puteri, 
inițiale, ies învingători, pe componenta educativă ne formăm 
convingerea că nimic nu este imposibil dacă dorim să ne 





realizăm un obiectiv oricât de ambițios ar fi obiectivul în speţă; 
munca perseverentă surmontează greutăţile, iar consecventa 
în efort transformă limitele, chiar severe, în simple provocări. 
Dimensiunea educativă este implicită oricărui basm, deoarece 
conflictualitatea basmului relevă specificul mentalului colectiv 
atât în basmele populare, cât și în basmele culte. 

Binele generic, iese triumfător din ambuscadele răului 
generic... dar nu în sensul tehnic și gestionabil în aria relaţiei 
de la cauză la efect, ci într-un sens general-uman în care și 
imprevizibilul și erorile și chiar înfrângerile efemere își găsesc 
locul, dar tot cu valenţe educative. 

Astfel, când Eroul a ignorat avertizările Unuia născut mai 
devreme (tatăl, Împăratul etc.), lipsa de experiență și-a spus 
cuvântul: au apărut, ca din senin, tocmai acele împrejurări 
asupra cărora i se atrăsese atenţia că trebuie să le evite. 

De exemplu, nesocotirea avertismentului „să nu te încrezi 
în omul necunoscut” sau „să te feresti de omul spân”, îl 
determină pe Erou să-și consume o mare parte din energia pe 
care ar fi putut să o etaleze pentru alte, posibile, performanţe. 
Chiar Cenușăreasa, ne determină să sperăm că onestitatea 
muncii noastre, indiferent cât de anonimă ar fi ea, poate aduce 
nesperate daruri, transformând disperarea în oportunitate de 
viață nobilă: iată un vector educativ imposibil de eludat la 
orice lectură, fie ea mai superficială sau mai aprofundată a 
basmului Cenușăresei. 

…n bijuteria literară realizată de poetul Adrian Erbiceanu, 
Făt Frumos pare să fi străbătut Istoria pentru a ne convinge că 
imposibilul nu există și că nici nu este un cuvânt românesc... 

„În finalul acestor succinte rânduri, cu trimitere exclusivă 
la copiii care au nevoie de modele, dar referindu-ne și la unii 
adulți care clamează lipsa de performanță a vremurilor 
noastre, readuc în actualitate o replică, antologică, a 
scriitorului român Camil Petrescu adresată celor care invocau 





o relativă mediocritate a vremii lor: „Nu Omul e mediocru, ci 
scopul. Dati-i un scop înalt și-l veţi smulge din mediocritate”. 

Dacă am uitat acest adevăr, mai avem o șansă: să ne 
întoarcem la basmele inocentei noastre pentru a reînväta ce 
este Caracterul, Dreptatea, Adevărul, Binele și Curajul 
surmontării nedreptätilor prin transformarea esecurilor 
prezente, în victorii viitoare. 


Excerpte din articolul introductiv la basmul versificat 
Tinerete fără bătrânețe, inclus în volumul 
Sociologie și economie spirituală, de prof. univ. dr. 
Emilian M. Dobrescu și Edith Mihaela Dobrescu, 
Biblioteca de sociologie, Ed. Sigma, București, 2017, 


pag. 36-54 





Adrian Munteanu 
Sonetele timpului copt 


ând, într-un târziu, m-am hotărât să scriu poezie și 

m-am întrebat către ce stil și manieră ar fi indicat să 

mă îndrept, m-am oprit la ,,bätrânul” sonet, 
înțelegând că se potrivește cel mai bine structurii mele 
interioare. Din acel moment am pornit neabătut pe traseul 
melodic care intuiam că nu poate fi întrecut de nici o altă 
specie poetică. 

Mărturisesc că am luat această decizie și dintr-un motiv 
care ține de un anume orgoliu pozitiv. Nu mi-a plăcut 
niciodată să mă calc pe bombeuri cu prea multi confrati. 

În privinţa versului alb, sunt mii de încercări, peste măsură 
de multe, mai mult sau mai puţin reușite, dar toate ducându- 
mă la senzaţia că pășim pe același drum, chiar dacă stilistic și 
chiar tematic vorbind, diferențele sunt practic inepuizabile. 

În privința sonetului, mai puţini sunt ,,curajosii” (ca să 
preiau formula lui Marin Mincu), care găsesc în adâncurile lor, 
în egală măsură, și armonie, și simţ al accentelor și ritm și auz 
absolut. Pe un asemenea teren te mişti mai în voie, simţi că ai 
aer și nu te mai chinuie senzaţia de claustrofobie literară. 

Când mai apare câte un sonetist, nu e grav deloc. Terenul 
este încă nedestelenit, aerul e încă respirabil, bucuria lecturii 
se menține. 

De aceea îl salut pe Adrian Erbiceanu care, la vârsta 
maturității depline, s-a hotărât să scoată primul său volum de 
sonete. Nu este o decizie de ultimă oră decât în privința 
adunării materialului sonetistic într-un volum, pentru că 
sonetele aparțin diferitelor perioade de creaţie ale autorului 





care a intuit, la răstimpuri, că fără emoția specifică mișcării 
armonioase și ritmice a sonetului nu se prea poate vorbi de 
poezie. Oricum, fără sonet, poezia nu este deplină. 

Ceea ce urmăresc întotdeauna mai întâi, chiar dacă este 
numai elementul de suprafață, învelișul grafic și acustic, este 
încadrarea strictă în tiparele formei fixe. Vreau să văd dacă 
autorul are auzul format, dacă nu are devieri metrice de la un 
vers la altul, dacă accentele cad echilibrat, dacă ritmul e fluent, 
dacă rimele sunt corecte, dacă nu chiar inovatoare. 

Fără aceste prime date, de suprafață, nu poți încadra pe 
cineva în categoria sonetiștilor, pentru că poticnelile fac 
demersul inegal și chiar supărător, iar efortul „creatorului” o 
curată pierdere de vreme. 

Din fericire, din acest prim punct de vedere, Adrian 
Erbiceanu știe ce este acela sonet, îi înțelege și îi urmează 
melopeea, transformând structura verbală într-o apă 
curgătoare, cu sunet lin, fără străfulgerările și inegalitätile 
cascadelor. Unele devieri minore, inerente în decursul 
elaborării, a reușit să le corecteze din mers, iar întregul nu mai 
are fisuri. 

Partea mai grea, însă, vine abia de acum încolo, pentru că 
intrăm în ființa autorului, în capacitatea lui de a se 
individualiza printr-un inventar stilistic și imagistic propriu, 
pentru că descoperim la ce adâncimi poate ajunge, ce 
relationäri cu ungherele mentalului, emotionalului și vietuirii 
socio-morale poate construi, cât de autentic este limbajul, cât 
de profunde sunt lecturile asimilate, cât de proaspete, 
personale, convingătoare îi sunt asocierile și metaforele. 

Sonetele scrise de Adrian Erbiceanu la intervale diferite, 
uneori de zeci de ani, le poți identifica chiar fără să cunosti 
perioada în care au fost create. Și aceasta pentru că o altă 
convingere pe care o am este că valoarea adevărată a sonetului, 
profunzimea lui, o poţi obține numai după o vietuire personală 





îndelungată, doar la maturitatea vârstei, deci a experienţei, de 
viaţă si de scriitură. 

Sonetele de început ale lui Adrian Erbiceanu privesc lumea 
la modul general, cu vibrații ale propriei ființe într-un univers 
al cărui contur se recunoaște a fi influențat de lecturile 
timpurii, cu o anume notă de răceală și neimplicare. 

Mai apoi, ori de câte ori se reîntoarce la sonet, Erbiceanu 
adaugă ceva din acumulările livresti și de vietuire de pe 
parcurs. 

Cu timpul două sunt palierele pe care autorul le explorează 
cu asiduitate. 

Primul dintre ele este o filozofie a sinelui ce își caută locul 
în lume. Nu este lipsit de originalitate acest demers. În 
„Alergare continuă are conștiința vieţii ca „un ghem care 
singur se deznoadă”, iar în Aceleași vânturi intervine cu versul 
expresiv și cuprinzător „cu cât mă-nalț, cu-atâta mă afund”. 

Continuând pe aceeași linie a versului semnificativ, extrag 
din sonetul Între gânduri formula „Dorm visele pe praguri 
efemere”. Dintre toate, poate că versul care are cel mai 
încărcat, adânc și tensionat conţinut, unul de unde ar putea 
începe căutarea de sine, înțelegerea rosturilor sale devoalate în 
formule poetice subtile este versul descoperit în sonetul 
Cabală, unde omul se recunoaște pe sine într-o mișcare 
continuă, tensionată, anarhică, destabilizatoare, dar si 
ordonată în același timp. lată versul: „Cădeam prin mine-n 
mine să m-ascund”. 

A doua grupare tematică bine reprezentată în volumul lui 
Adrian Erbiceanu nu putea lipsi dintr-un volum de sonete. Și 
aceasta pentru că este vorba de tema primordială a poeziei 
universale, identificabilă cu poezia însăși, cu atât mai mult în 
cazul sonetului care este cea mai armonioasă dintre speciile 
poetice. 





Vorbim de iubire ca sentiment general omenesc. Idila la 
Adrian Erbiceanu cheamă uneori „spre lumi necunoscute”, 
alteori are reverberatii de conflict sau provine dintr-o amintire 
care păstrează nuanța efemerului. 

Ceea ce este de remarcat în acest segment tematic și îl 
individualizează pe Adrian Erbiceanu este că poezia sa de 
dragoste nu merge spre senzualitate, ci spre cerebralizarea 
relaţiei, spre o privire detașată asupra unor stări ce s-au 
consumat si le poţi doar ordona și înțelege curgerea. 

Este, așadar, o continuare a filozofării prin elemente 
sensibile. Astfel putem vorbi de o unitate a întregului volum, 
cu diferențieri de stare si de trăire sensibilă evidente care pot 
să creeze complexitatea întregului. 

Un sonetist adevărat nu poate omite că partea cea mai 
importantă, conclusivă, finalizatoare și cu nuanță deseori 
aforistică este finalul sonetului, acolo unde se desfac sau se 
încheagă firele nevăzute ale șerpuirilor imagistice. 

Adrian Erbiceanu știe acest lucru și în destule locuri finalul 
sonetelor sale este remarcabil prin concizia expresivă. 

lată câteva exemple: „Dar toate râurile curg spre mare/ Și 
Marea nu e niciodată plină”. (Dar toate râurile); „Tăcerea 
doare... spre a ști că ești”. (Neliniști); „lubirea noastră - 
templu-n năruire/Robită unor legi universale, /Stă surghiunită-n 
cartea de citire”. (Mă-ntorc în timp); „lar când furtunile s-or 
präbusi rapace/Doar noi, prin noi, vom ști să ținem piept”. (Nu-i 
piatră să nu fie răsturnată). 

Poetul vine și cu un fel de ars poetica, prin demnitatea 
intelectuală specifică sonetului. Formula poate fi privită și ca 
mărturisire de creaţie în întregul poeziei lui Adrian Erbiceanu. 
După timpul care inexorabil a trecut peste ființa creatorului, el 
vede sonetul, această recâștigare târzie a rosturilor sale de viață 
și de creaţie, ca pe modalitatea ideală de a te reculege sau de a 
te răzbuna pe „timpul copt”. 





Dacă încercăm o caracterizare a sonetelor lui Adrian 
Erbiceanu în ansamblul lor, ar fi sintagma „simplitate de 
efect”. Poetul nu caută să-și demonstreze abilitatea stilistică, ci 
să determine o curgere firească, expresivă și lipsită de angoase 
existenţiale de nebiruit ale trăirii pe care o supune atenţiei 
unui public nu neapărat specializat, ci, mai degrabă, cât mai 
divers cu putinţă. Unui public care are nevoie de poezie. 


Prefatä la vol. Însemnele noptii- 
sonete de Adrian Erbiceanu 





Ion Roșioru 
Fascinatia sonetului 


ăscut în 1941, poetul Adrian Erbiceanu, membru 

fondator al Asociaţiei Scriitorilor de Limba Română 

din Quebec (ASLRQ), a semnat până în prezent 
următoarele cărţi: Confesiuni pentru două generații (2003), 
Divina Tragedie (2004), De la Ana la Caiafa (2007), La 
fontaine du siècle (2009), Printre silabe (2on), Tinerețe 
fără bătrâneţe (2013) si Însemnele nopții (2016), în această 
recentă apariţie editorială (la Anamarol), autorul căruia toți 
exegetii care s-au aplecat asupra scrierilor sale i-au evidenţiat 
propensiunea pentru stilul clasicizant adunându-și sonetele 
elaborate de-a lungul anilor de creaţie. 

Cartea în discuţie se bucură de prefața pertinentă și avizată 
a poetului Adrian Munteanu, unul din cei mai redutabili și mai 
productivi sonetiști români contemporani. 

Prefatatorul distinge în această carte de factură 
clasicizantă prin excelenţă, întrucât sonetul a fost și rămâne 
regele incontestabil al poeziei cu formă fixă, două paliere 
tematice explorate cu dezinvoltură și virtuozitate și anume: o 
filozofie a sinelui ce își caută locul în lume și, respectiv, 
dragostea „ca sentiment general omenesc”, neomițând să 
specifice că „poezia sa de dragoste nu merge spre senzualitate, 
ci spre cerebralizarea relației, spre o privire detașată asupra 
unor stări ce s-au consumat si le poți doar ordona și înțelege 
curgerea”. (p.5) 

Dintre cele două tipuri de sonet, adică provensal și 
englezesc, Adrian Erbiceanu optează pentru cel dintâi, 





structurat, după cum bine se știe, în două catrene și două 
tertete. 

Citind cândva o carte de cronici literare de întâmpinare a 
lui Ion Siugariu, apărute postum prin grija soţiei sale, am fost 
frapat de predilectia pe care o aveau pentru scrierea de sonete 
poeţii mobilizați pe front unde multi dintre ei au și căzut la 
datorie și am făcut o legătură între rigoarea vieţii lor cazone și 
cea a speciei poetice care reclamă deopotrivă disciplină a 
gândurilor și virtuozitate formală. 

Mă gândesc acum că nici poetul Adrian Erbiceanu nu-i 
străin de această paradigmă, el absolvind, înainte de Facultatea 
de filologie din București, un liceu militar și apoi, Școala de 
ofițeri din Pitești. 

Poetul vede scrierea de sonete ca pe o modalitate de 
izbăvire prin creație și meditaţie filozofică, faptul în sine 
atârnând puternic în favoarea sa la judecata de dincolo de 
apele Styxului (Sonetul). Dorinţa lui de comuniune și de 
identificare cu natura, ca și cu celălalt, e imensă, staticul 
oglindindu-se în dinamic, precum salcia pletoasă de pe malul 
unei ape curgătoare în undele neodihnite ale acesteia: 
„Surprinsă, pari atât de bucuroasă/ Că apa-n mantii reci, 
diamantine,/ A izbutit în mendre să te prindă/ Scăldându-te în 
ea... și ea în tine...// Privind din umbră salcia pletoasă/ Ce nu as 
da să știu că-ţi sunt oglindă”. (Din umbră). 

Arta sa poetică o constituie un sonet dedicat lui George 
Bacovia pe care îl consideră un precursor a cărui companie 
literară ilustră îl onorează: „De mult eu ţi-am citit durerea/ 
Transcrisă-n versuri funerare./ Uimirile - în destrămare -/ Erau 
și viața si averea.// În Parc, în Gări și-n Abatoare,/ Cutreierând, 
iscai puterea/ de-a stăpâni, trudit, tăcerea/ Dusă-n eroare de 
eroare.// Punând drept acrobati „actorii”,/ Pe socluri, în 
complicitate,/ Cu plumb pe ceruri iluzorii,//Le-ai încrustat să 





zacă toate/ Încarcerate-n Purgatorii.../ leri nu, dar azi îţi dau 
dreptate!” (Ars poetica) 

În discursul poetic al lui Adrian Erbiceanu există o tânjire 
perpetuă după acea fericire care să declanșeze implorarea 
clipei faustice să se blocheze în atemporal (Când te-am 
văzut). Predomină evanescenta, trecerea de la cald la rece și 
invers, de la lumină la tenebrele potentatoare de mister, de la 
indiferență la implicarea afectivă în viața partenerei de cuplu, 
de la vis la trezie, de la tăcere la cântec ș.a.m.d. 

Insatietatea iubirii îl fascinează prin mereul ei nestăvilit 
prilejuitor de revelații superbe: „Mai fulgeră, sub timp, o 
întrebare,/ - Pe care mintea cearcă s-o rețină -/ Încercănată- 
adânc în sanctuare/ De întuneric căutând lumină...// Dar toate 
râurile curg spre mare,/ Și Marea nu e niciodată plină”. (Dar 
toate râurile) 

În numeroase versuri, poetul își conturează îndreptarul 
moral și existenţial pe care să se angajeze bărbătește, cu 
înțelepciune și neabătută îndârjire: „Pe unde treci, să nu te 
încovoi!/ E dreptul tău să schimbi ce nu-ți convine./ lar dacă 
lumii îi declari război, / Declară-i, dacă vrei să-i fie bine!/ Viata-i 
în față. Ceasul înapoi/ Chiar dacă-l dai, timpul din viață vine”. 
(Pe unde treci) 

Nu o singură dată, poetul visează paroxistic la contopirea 
spirituală cu ființa iubită pe care o urmează precum umbra 
scăldată în lumină, membrii binomului erotic arzând de tot 
precum două „îngemănate lumânări de ceară”. (Sunt umbra 
ta) 

Puseuri proustiene îi irump uneori în amintire. O floare 
presată într-o carte devine mărturia unei iubiri care „demult 
s-a stins în drum”, cum ar spune Eminescu, și care se 
perpetuează tocmai prin acest mic semn în care s-a nemurit 
clipa frumoasă de altădată: „lubirea noastră - templu-n 
năruire,/ Robită unor legi universale,/ Stă surghiunită-n cartea 
de citire”. (Mă-ntorc în timp) 





Elogiul adus, prin urmare, aducerilor-aminte e oricând 
binevenit pentru efectul lor terapeutic. Repovestirea fostelor 
iubiri, fie ele și pasagere, le conferă nemurire mântuitoare: 
»lubirile veneau - ca apa morii,/Pe zbaturi când se năruie 
fierbinte-/Transfiguratoare de istorii,//Repovestite, fără de 
cuvinte./Ce epitaf la clipele de glorii!/Dacă mai poți să ti 
le-aduci aminte”. (Amintirile) 

Același rol salvator îl pot juca și visele ca retrăiri 
misterioase a tot ceea ce a fost frumos, avântat și înältätor: „Ce 
forte mă strunesc, și-a câta oară -/Ca umbra prelungită peste 
vreme,/Gândul mocnit se zbate să te cheme?.//Dar te-am visat 
pe drumul lung de seară, /Plutind pe-o unduire singulară, /Și nu 
mai am, de-acum, de ce mă teme...” (Gând mocnit) 

Sau: „Sub talpa umbrei mele rătăcită,/ Uitarea însăși 
lunecă-n uitare:/lar clipa - ca o pasăre rănită - // C-un tremur 
lung de ultimă suflare, / Aprinde-n vis un muc de lumânare,/ Ca 
pe-un imberb ducându-mă-n ispită...” (Umbra clipei, variantă) 

Netrăirea până la capăt a visului poate fi de-a dreptul 
dramatică în ordinea unei rupturi relationale: „Din visul frânt, 
nestrăbătut,/ Pe veci făcut să-mi fie nadă.../ De-atuncea nu 
te-am mai văzut!” (Pe urma ta) 

Tâlcuirile de vise nu sunt nici ele întotdeauna de bun 
augur într-un timp care nu mai are răbdare armonizatoare: „De 
când alerg pe drumul ăsta lung,/ Neodihnit, prin vise tâlcuite,/ 
Străin, tot bat la porți zăgăzuite,/ Dar îndoiala n-am cum s-o 
alung.// Pocalu-i gol, izvoarele coclite,/ Ochiul, în sine, drămuie 
prelung;/ Neîntelesul n-am cum să-l străpung/ Si Valea-i 
năruită-ntre ispite...// Nu-s purgatorii gândurile aste!/ În cine să 
mă-ncred și cui să spun/ Pierdut că sunt în lumea de 
contraste?// Aș vrea să mă-nțeleg și să m-adun,/ Dar timpul 
n-are vrere să m-adaste,/ lar eu nu vreau cuiva să mă 
supun!” (Alergare continuă) 





Plonjarea în vis se asociază cu cea în misterele firii 
primordiale izvorând din Cuvântul atot și atoatezămislitor: 
„M-aştern la drum cu vrerea de-a sträbate/ Prin Taina grea, ca 
printr-u vechi descânt,/ Prin lumile în mine sigilate...// Dar nu e 
cer deasupra-mi, nici pământ;/ Doar umbra se întinde peste 
toate, / Și e Cuvântul pus peste cuvânt! (Doar umbra) 

Revolta împotriva condiţiei umane nu se lasă însă prea 
mult așteptată și poetul își gospodărește cu patos eul său chiar 
și atunci când, prin forța legilor implacabile ale firii, nu prea 
mai e nimic de făcut și de îndreptat pe făgașul cel bun. Drumul 
de pe urmă mai poate fi, cel mult, amânat: „Spre ce tărâmuri 
mi-e tocmit luntrașul,/ Săltând din val în val, neostoit,/ Când 
cere și nu vreau să-i dau rävasul// Ce mi s-a-ncredintat când am 
pornit?/ E loc: dar barca lui nu mi-e sălașul/ Și nu mă las de 
nimeni jecmănit”. (Spre ce tărâmuri) 

Imaginaţia poetului nu cunoaște limite când e să elaboreze 
scene din călătoria cosmică a sufletului de îndată ce se va 
desprins de trupul său efemer de lut și care i-a folosit doar de 
temniță vremelnică: „Plutesc prin gând ca-ntre vecii de apă:/ 
Deasupra-mi cerul gol și legământul/ De-a nu lăsa pustiu să 
bată vântul/ Prin visul nostru gata să înceapă.// Văd jos din 
bezna grea mijind pământul/ Și pe pământ o umbră care sapă/ 
Fără să știe că săpând se-ngroapă, / C-așa îi e sortit 
deznodământul.// Cu-atâtea amintiri desperecheate,/ Ce bat 
insidioase din aripe,/ Mă poartă zborul prin eternitate...// Și-n 
mine prinde să se înfiripe / - Cât înainte tot pe-atât în spate -/ 
Eternitatea fiecărei clipe”. (Plutesc) 

Mesajul mai multor sonete ale lui Adrian Erbiceanu este 
unul optimist, poetul fiind încrezător în destinul său în lupta 
cu intemperiile existenţiale de tot felul și mai ales cu Timpul 
care nu iartă pe nimeni niciodată: „lar când furtunile s-or 
prăbuși rapace,/ Doar noi, prin noi, vom ști să ținem piept”. 
(Nu-i piatră să nu fie răsturnată - variantă) 





Poetul acceptă că s-a născut damnat la trudă sisifică, dar, 
cu toate acestea, caută neîncetat în propriul eu forța de-a nu se 
resemna și de-a capitula: „Osânda-i parcă fără de popas./ 
Înlănţuit, necunoscându-mi vina,/ Mi-adun puterea câtă mi-a 
rămas,// Către sperantä-nsufletind lumina/ Izvorului ce-n vise 
prinde glas.../ Si doar așa îmi regăsesc hodina!” (Mă rup din 
somn) 

Așa că se angajează, prin urmare, în fața propriei 
conștiințe să nu abdice ușor, eventual nicicând și nicicum, de 
la aventura sa spirituală de ordin inițiatic: „Învăluit în lumea 
mea de vise,/ Un nou Aeneas rătăcind pe mare,/ Furtună sunt de 
căi zămislitoare/ Izbind în toate porțile închise.// Dar cui ce-i 
pasă dacă am crezare?/ Sunt și-n Itaca drumuri interzise,/ Ce 
mă petrec prin legile nescrise,/Cum vis în vis, pe-un fir în 
destrămare.// Că rătăcesc de-o viaţă pe o urmă -/ Inegalabil 
trasă pe cadran,/ De Adevărul care-n mine scurmă...// Și mă 
visez. Și-n visul meu profan/ Mă clatin suspendat. Dacă se 
curmă,/ Charon mă trece apa... pe un ban...” (Și mă visez) 

Orice soväire pe acest traseu al deveniri eroice 
încrâncenate poate fi fatală, fiecare ființă avându-și trenul său 
unic glorios pe care e bine să nu-l piardă: „Nu ezita! Că vremea 
când te cheamă,/ Ascunde-n ea chemări cât pentru zece;/ 
Găsești ce cauţi, vamă vrei, ai vamă/ Dar ce-i fierbinte azi mâine 
e rece”. (Timp și destin) 

Și, în niciun caz, nu trebuie creat deloc prilejul de a fi 
blestemati de cei ce vin pentru că nu le-am defrișat ori 
bătătorit o traiectorie existențială exemplară: „N-au să ne ierte 
pe vecii urmașii, / De nu ne-om potrivi cu grijă pasü/ Pe scara 
timpului - testamentară” (idem, p.74). 

Raportul dintre forma și conţinutul sonetului e una 
armonioasă în cazul lui Adrian Erbiceanu, poet fascinat de 
sonet. Maestrul prefatator al cărţii a surprins foarte exact acest 
raport elegant și echilibrat: „Poetul nu caută să-și demonstreze 

abilitatea stilistică, ci să determine o curgere firească, expresivă 
și lipsită de angoase existenţiale de nebiruit ale trăirii pe care o 
supune atenţiei unui public nu neapărat specializat, ci mai 
degrabă, cât mai divers cu putință. Un public care are nevoie de 
poezie”. 


Revista Bucureștiul literar și artistic, nr.7 / 2016 





Ștefan Dumitrescu 
Însemnele nopții 


xistă cărți pe care le-ai ţine ca pe un buchet de flori 

în glastră, ca să le miroși, ca să le pipăi, ca să le 

priveşti pentru că îţi încântă ochiul și sufletul, ca să 
le citești poemele iar și iar, și cu fiecare lectură să vezi că 
poemul deschide o falie către straturile profunde, filozofice ale 
logosului. 

O carte pe care o iubești pentru limpezimea și claritatea ei 
de cristal, dar și pentru povestea de dragoste, de viață, de 
moarte pe care o conţine în substanţa ei. 

O asemenea carte de poezie este volumul domnului Adrian 
Erbiceanu, român stabilit în Canada, unde a pus, împreună cu 
scriitorul Ionuț Caragea, bazele unei reviste de cultură 
românești on-line și ale Asociației Scriitorilor de Limbă Română 
(ASLRQ), intitulat Însemnele nopţii, apărut la editura 
Anamarol, condusă de minunatul editor care este doamna 
Elena Rodica Lupu, într-un format grafic foarte frumos. 

Am  lecturat volumul de sonete ca să-l recenzez, 
mărturisim, dar după prima lectură am simţit nevoia unei a 
doua lecturi, apoi pentru bucuria sufletului am păstrat cartea 
pe noptieră ca să citesc din ea când am timp liber. 

După ce l-am cunoscut pe poetul Adrian Erbiceanu 
citindu-i volumul în care reinterpreta, în versuri, basmul 
Tinerețe fără de bătrâneţe și viaţă fără de moarte, am trăit 
o stare de comunicare și empatie profundă cu dânsul. 

O carte importantă în poezia românească modernă, o 
carte care va rămâne, pentru că dă expresie proiectiilor 





profunde ale subconștientului și ale mitului românesc, dar și 
pentru că este scrisă cu un talent extraordinar. 

Pe lângă dimensiunea filozofică a cărţii, plină de izvoare 
care mustesc din adânc, nu am putut să nu admir talentul de 
versificator al poetului Adrian Erbiceanu. Eminescu și Coșbuc 
în secolul al XIX-lea, Arghezi și Păunescu în secolul XX au avut 
la noi acest instinct al rimei, care sună ca surata de dinaintea 
ei, dar vine și surprinzător, cu un plus de irizări semantice, 
care pot răsturna viziunea întregii strofe. 

Ei bine, dl Adrian Erbiceanu a fost hărăzit de Domnul cu 
acest instinct al rimei și al versului, cu acea știință a zidarului 
care pune la sfârșit de rând cărămida cea mai bună, cea mai 
frumoasă, care poate să dea strălucire și sens întregii strofe și 
întregului poem. 

lată cât de frumos potrivește poetul Adrian Erbiceanu 
cuvintele în acest Sonet: „ Risipitor ca tot ce stă sub soare, / 
Ni-e tihna tot mai prinsă în arsură, / Un zbor de ne-ncetată 
aventură, / Un vis în vis; o tainică chemare. // De câte ori, 
încinși de-alergătură, / Ne revoltăm, cuprinși de-nfiorare, / La 
văzul bărcii - prag către uitare - / C-un ban, zălog, ca ultimă 
procură, // Zadarnic invocăm străvechea Lege, / Anume ziduită 
în cofrete, / Să n-o mai poată nimeni s-o dezlege. // Dar când 
simțim chemarea de „pecete”, / E timpul copt de a ne reculege / 
Și de-a ne răzbuna scriind Sonete! (Sonetul, pag. 7-8) 

Însemnele nopţii este o carte de sonete, sonetul fiind 
piatra de încercare pentru poeţii däruiti de Domnul cu har dar 
și cu arta bijutierului care se învaţă în ani, și care cere ucenicie 
riguroasă. Au dreptate criticii care spun că dacă vrem să știm 
valoarea unui poet și dacă va rămâne sau nu în literatură 
trebuie să-l vedem în poezia clasică, în rigoarea și știința 
construirii poemului clasic. Cu atât mai mult adevărul acesta 
este valabil în cazul sonetului, care cere pe lângă fiorul poetic, 
și setea de perfecțiune, răbdarea bijutierului care șlefuiește 
piatra până când devine bijuterie. 





Sonetul citit mai sus deschide volumul Însemnele nopții, 
și aşa cum vedem este cel ce îl pregătește pe lector despre 
viitoarea aventură a lecturii, a întâlnirii cu poetul, vorbindu-i 
despre vremea care vine când odată cu apropierea senectutii: 
„Risipitori, ca tot ce stă sub soare, / Ni-e tihna tot mai prinsă în 
arsură, / Un zbor de ne-ncetată aventură, / Un vis în vis; o 
tainică chemare”. 

Pe lângă muzicalitatea poemului dată de ritm, dar și de 
substanța și culoarea cuvintelor nu putem să nu sesizăm 
adâncimea filozofică a observaţie, suntem risipitori pe lumea 
aceasta ca tot ce stă sub soare și, deși este vremea tihnei, trăim 
înlăuntrul unei „arderi”, când spiritul, deși ar trebui să se 
odihnească, simte în el chemarea zborului (către unde? către 
absolut, către eternitate) ca apoi ideea versului să coboare 
brusc în motivul epico-filozofic, întâlnit la marii scriitori, prin 
care încercăm să înțelegem viața, care nu este decât un vis în 
interiorul altui vis mai mare, nesfârșit, în care trăim cu toţii cei 
care ne naștem pe acest pământ. 

Și gândul te duce mai departe, mai adânc, întrebarea care 
vine acum născută de mintea noastră neostoită, oare nu 
cumva visul acesta mai mare în care trăiește viața noastră ce 
este un vis, este visul lui Dumnezeu? 

Ajunși în această zariște luminoasă dar și misterioasă simţi 
cum poemul a căpătat pe nesimţite o profunzime care te 
tulbură. 

Vedem astfel cum dl Adrian Erbiceanu este și un poet 
talentat dar și un poet cu deschideri către misterul adânc al 
vieții. Lucrul acesta ni-l spune și mai bine cea de a doua strofă 
a Sonetului, în care este vorba de luntrea lui Charon, care ne 
trece Styxul, prag către uitare - „C-un ban, zălog, ca ultimă 
procură”. 

Vedem așadar cum sonetul devine unul filozofic, în care 
poetul vorbește de vechea Lege menită să n-o mai poată 

nimeni s-o dezlege, dar si de acel moment al „coacerii minţii si 
sufletului nostru”, acum către senectute, când spiritul a trecut 
de pragurile de sus ale evoluţiei lui. 

Acum este momentul să răspundem chemării de ,,pecete”, 
e timpul copt al reculegerii, al limpezirii sevelor și tânjirilor din 
noi, când suntem pregătiţi și deschiși „răzbunării”. Cuvântul 
acesta este cheia sonetului, și în contextul versului el capătă o 
alte conotaţie decât banala răzbunare, el capătă un sens 
superior, de dăruire, de înältare. 

Nu putem să nu observăm cuvântul frumos, pe care noi nu 
l-am mai auzit, „ziduim” cu care poetul îmbogățește familia de 
cuvinte care pleacă de la verbul a zidi... Nu este istoria o 
ziduire care crește cărămidă cu cărămidă, an cu an, secol cu 
secol, nu este viaţa o continuă zidire dar și ziduire a faptelor 
noastre într-o fiinţă vie, nu este lumea o zidire dar și o ziduire, 
integrare într-un zid, din fiinţele care am existat și existăm? 

Frumoasă interpretare am spune, dacă nu am ști că cel 
care ne-a îmbiat și ne-a deschis porţile pentru a pătrunde în 
profunzimea întelesurilor sonetului a fost chiar poetul, autorul 
lui. 

Așa sunt toate sonetele cărţii, frumoase, perfecte, cu linii 
șlefuite de chihlimbar, surprinzătoare, profunde, construite 
din viraje în profunzimi nebănuit și de zboruri ale gândului în 
slăvile spiritului. Ca acest poem: „Când te-am văzut urcai pe 
scări spirale / Tinându-te cu mâinile amândouă. / Un vânt 
sufla-n tangaje triviale / Făcându-mi vechea pestilentä, nouă.// 
C-un simţ arid, avid cerșeam să plouă, / Conturul ud - abisuri 
sculpturale / Clipa s-o facă, despicată-n două, / Să-nțelenească-n 
lumi atemporale. // Stârneai un vânt cu tonuri de furtună, / 
Predominant adus la exaltare / De muta, implacabila chemare // 
La baza scării, gânduri când se-adună, / Privirea ta căzu, 
inoportună: / La ce te-astepti? Nimic nu-i nou sub soare!” 

Am admirat tot un poem frumos, construit din linii subțiri 
și calde, învăluite în culori gingașe pline de nostalgia vieții, în 








care este vorba tot despre ființa noastră și despre viaţa pe care 
o urcăm în scări spirale, tinându-ne cu mâinile amândouă de 
viaţă, de speranţa zilei de mâine, de setea noastră de a trăi. 

Cu sufletul uscat de pustietatea vieții cerșim ploaia plină 
de hrană și de prospețime, dorim conturul ud al viselor 
noastre. Și când ajungem în piscul scării și privim la baza ei ce 
vedem? Că nimic nu-i nou sub soare... 


Frumoasă viziune, parabolă și definiţie a vieţii. Așa este, 
căutăm și ne căutăm toată viața, alergăm de la o zare la alte 
trecând prin tot felul de încercări și pericole, chinuiti de 
aspirații si vise, căutăm și nu știm ce căutăm (poate ne căutăm 
pe noi, poate îl căutăm pe Dumnezeu!) și la sfârșitul vieții 
constatăm că nu-i nimic nou sub soare. 

Au spus-o și Shakespeare și Eminescu în Glossa, dar nu 
putem să nu observăm că acest adevăr dl Adrian Erbiceanu ni-l 
spune frumos și altfel, ni-l spune îmbrăcându-l în frumusețea 
de cleștar a Sonetului. 

Sonetele poetului Erbiceanu ne spun folosind în loc de 
propoziţii construcţiile superbe, fine, armonioase și muzicale 
ale Sonetului, povestea frumoasă și tristă, și melancolică a 
trecerii omului prin această lume, ne vorbesc despre elanurile 
minţii și ale sufletului, despre volutele căutării, ale aventurii 
spirtului uman în această Vale a Plângerii, despre oboseli și 
despre euforii astrale, despre vremea ajungerii la capăt si a 
meditatiei, ca-n acest poem bijuterie: 

Motto: „Cu ochi de somn aș reciti o carte”. Constanţa Buzea 
- „Curg toamnele cum vinu-n oale sparte, / Cu izul lor de fum 

înăbușit... / Antecedent de nedestăinuit / În ascensiunea care ne 
împarte. // Cad zilele prin ele încleștate, / Victime într-un plan 
prestabilit, / Dovadă clară că ne-am zălogit / Și că plutim în 
contiguitate. // Visând miraculoase , noi puteri, / Ne ținem 
strâns, cu mâna, să ne ardă, /Prin reflectări, dorințele de ieri./ Și 


rätäciti în golul ce-l croim, / Ne-nvăluie lumina revanșardă, / 





Punând un punct la cartea ce-o citim”. (Reflectie târzie, p. 102- 
103) 

Viaţa văzută ca o carte pe care o citim când ajungem în 
piscul aventurii spiritului în lume. Viaţa văzut ca vis. Viaţa 
văzută ca zbor, ca plutire, ca alunecare, ca rătăcire, ca 
prăbușire în gol. Frumoasă este meditaţia asupra vieţii, 
frumoasă și plină de melancolie și de dor este povestea vieţii si 
a ființei umane rătăcită în lumea acesta, pe care ne-o spune 
atât de frumos poetul Adrian Erbiceanu în superba lui carte de 
sonete, Însemnele nopții. 

După lectura cărții suntem parcă mai puri, mai profunzi, 
mai iubitori de poezie și de acea muzică înaltă a firii! Prin 
această carte de poeme dl Adrian Erbiceanu nu își îmbogățește 
numai opera, de acum o operă de valoare în poezia 
românească, dar îmbogățește însuși Sonetul românesc, 
ocupându-și un loc meritat în rândul celor mai buni sonetiști 
români. 

Nu putem să încheiem fără să lăudăm încântați ilustrațiile 
copertilor și ilustrațiile interioare ale volumului care comunică 
în modul cel mai fertil cu sonetele, ilustrații semnate de artista 
plastică Raluca Pilat. Și nu putem să încheiem fără să-l 
felicităm pe autor și pe toţi cei care au contribuit la nașterea 
acestei cărți în poezia românească. 


Revista Constelații diamantine, nr.7 (71), iulie 2016 





Mioara Băluţă 
Cădeam prin mine-n mine să m-ascund 


ineri, 3.06.2016, sub auspiciile Revistei 13 Plus, în 

sala pusă la dispoziţie de Filiala USR din Bacău, a 

avut loc lansarea volumului de sonete al poetului 
Adrian Erbiceanu, Însemnele nopții. 

Adrian Erbiceanu locuiește în Quebec din 1973, este 
membru fondator al Asociaţiei Scriitorilor de Limbă Română 
din Quebec - Canada și as mai adăuga eu, un bun ambasador al 
poeziei și al limbii române din Canada. 

De autorul Însemnelor nopţii mă leagă, de câţiva ani, o 
prietenie bazată pe considerente literar-poetice si ca atare, am 
întâmpinat cu bucurie ideea lansării de la Bacău, asumându-mi 
demersurile necesare pentru ca acest eveniment să se 
întâmple. 

Prin anii 2009-2010 eram în plină copilărie a poeziei mele. 
Cu alte cuvinte, îmi trăiam succesul cu naivitatea specifică 
oricărui scriitor de prin mediul on-line. 

Întâlnirea virtuală (și cred eu, accidentală) a domnului 
Adrian Erbiceanu cu poezia mea, l-a determinat pe acesta să 
vină cu unele recomandări care m-au făcut să-mi văd poezia în 
altă lumină. Încurajările discrete, pe fondul unei ulterioare 
îmbunătăţiri a tehnicii abordate de mine în poezie, dublate de 
eleganța exprimării dumnealui, m-au determinat să intru în 
competiție cu mine. 

Aș vrea să amintesc sprijinul oferit în organizarea 
evenimentului de domnul Dumitru Brăneanu - din partea 
USR, Filiala Bacău, Asociaţiei Prima Treaptă din Craiova, 
Clinicii Gauss din Bacău și nu în ultimul rând, domnului Radu 





Cârneci care, învăluit de o elegantă discreţie, și-a făcut simțită 
prezenţa prin „apele” cuminţi ale Bacăului. 

Glumind, as spune că ziua s-a dovedit a fi în ton cu 
cromatica poeziei bacoviene: cerul plumburiu, mersul grăbit al 
trecătorilor, ploaia torențială care transformat strada într-un 
râu, pantofii în bărci iar umbrelele în abstracte sisteme de 
salvare. 

Nimic, însă, nu a stat în calea iubitorilor de poezie. 

S-a vorbit despre autenticitatea și curajul abordării 
versului clasic (Viorel Savin), despre aspectul spiritual al 
sonetelor (Daniel Nicolescu), despre temele abordate de autor 
în Însemnele nopții (Petre Isachi). 

Prezenţa eseistului Gheorghe A.M. Ciobanu, venit din 
Roman împreună cu doamna Emilia Tutuianu, vicepreședinte 
al Societăţii Culturale George Radu Melidon, a surprins în mod 
plăcut publicul. 

Sonetul trebuie să fie înalt ca Mont Blancul și în interior ca 
o catedrală, a spus domnul Ciobanu, șarmant și obiectiv 
totodată, dovedind o fină cunoaștere a poeziei lui Adrian 
Erbiceanu, argumentând valoarea literară a volumelor apărute 
în ultimii ani sub semnătura autorului: Divina tragedie (satiră 
politică), Tinerețe fără bătrâneţe și viaţă fără de moarte 
(basm popular rescris în versuri), De la Ana la Caiafa (poezii). 

În partea a doua a evenimentului, atmosfera a fost animată 
chiar de poetul Adrian Erbiceanu care a recitat câteva poezii și 
a răspuns întrebărilor venite din public. 

La dialog au luat parte, printre alţii: Anton Petrovschi 
Bacopiatra, loan Cozma, Cornel Galben, Ștefan Dincescu, 
Cristina Ștefan, Valentina Becart Bișog, Daniel Florin Dincă. 

După cele două zile petrecute în preajma poetului poposit 
în Bacău, o să-mi permit să vă fac martori la o discuție purtată 
de cineva cu Adrian Erbiceanu, care, fiind întrebat pe cine mai 
are în România, acesta a răspuns: „am câțiva morți îngropați 
aici”. 

lar eu adaug... cu poezia alături toate vor rămâne vii, în 
gând cu T.S. Eliot care a scris undeva că „poezia rămâne cea 
mai patriotică artă” și am înţeles prin asta că oriunde și oricât 
de sus ai fi, câteodată ti se face dor de pământul unde cei 
câțiva morți așteaptă. 

Și atunci îți iei cu tine poezia. Si pleci... 


Revista Literaturitate, Bacău, 4 iunie 2016 





Emilia Tutuianu 
Poetul Adrian Erbiceanu și 
Însemnele nopţii 


unt câțiva ani de când l-am cunoscut pe poetul 

Adrian Erbiceanu, printr-un dialog cultural fructuos 

în paginile revistei Melidonium și în cadrul ASLRQ, 
unde Domnia Sa este președinte al acestei asociaţii, iar 
prezența mea la lansarea cărţii Însemnele nopții de la Bacău 
din 3 iunie a fost ca un evantai divin peste stihiile dezläntuite 
ale naturii. 

Această lansare a volumului de sonete a fost un eveniment 
literar pregătit minuţios de poeta Mioara Bälutä împreună cu 
Revista de cultură 13 PLUS în cadrul USR, Filiala Bacău. 

Despre volumul Însemnele nopţii si despre activitatea 
poetului Adrian Erbiceanu au vorbit: dramaturgul Viorel Savin, 
scriitorul Daniel Nicolescu, criticul literar Petre Isachi și ca 
invitat special, eseistul Gheorghe A.M. Ciobanu de la Roman. 

În cadrul intervențiilor, märturisirilor și dialogurilor ce au 
avut loc s-au evidenţiat: loan Cozma, Adrian Dincescu, 
Cristina Ștefan, Valentina Becart Bișog, Daniel Florin Dincă, 
Cornel Galben. 

Adrian Erbiceanu este un poet cu o operă densă și plină de 
interogatii cu privire la destinul omului, la starea societăţii 
românești actuale, un poet ce căută răspuns la întrebările 
existențiale, când copleșit de doruri și lirism când 
povestindu-ne basme încărcate de simboluri. 

Adrian Erbiceanu este un temeinic ambasador al culturii 
românești în lume, preocupări pornite din iubirea Domniei 
sale pentru tot ce înseamnă românism: origine, istorie, 
civilizație, cultură și limbă română, care armonizează cu 





sufletul său generos și iubitor de normalitate, armonie și 
lumină. 

Poetul Adrian Erbiceanu atinge cu mâinile inimii 
imensitatea universului, a cosmosului, în căutarea luminii, 
numai această lumină îi ține trează speranţa și visul. Poezia sa 
are misiunea sfântă de a smulge totul destinului și de a da 
nemurire celui care o scrie. 

Dacă ar fi să pornesc de la maxima lui Buffon, cum că stilul 
este expresia individualitätii, aș spune că ceea ce îl 
caracterizează pe Adrian Erbiceanu, ceea ce i se potrivește cel 
mai bine structurii sale interioare, este sonetul. 

Este cunoscut faptul că valoarea adevărată a sonetului, 
profunzimea lui se poate obține numai la maturitatea vârstei, 
după o experienţă de viaţă și de scriitură. 

Prezent în paginile revistei Melidonium din Roman, ne-a 
onorat cu creaţiile sale literare, cu atât mai mult cu cât domnia 
sa are o legătură de suflet cu orașul mușatin, primii șapte ani ai 
vieții petrecându-i la bunicii materni, în Roman. 

Adrian Erbiceanu, un poet consistent care ne onorează cu 
distinsa-i personalitate, dialogul cultural inițiat prin revista 
Melidonium, reușind astfel o punte de legătură între vocile 
culturale românești, oriunde s-ar afla pe mapamond. 

Prezența domniei sale acasă, este un eveniment 
emotionant făcându-ne pärtasi la Însemnele nopții. 

Discret și așa cum îmi place să-l definesc, un om special, 
Adrian Erbiceanu vibrează altfel când dorul îl aduce printre 
noi. 

Felicitäri poetului träitor în tara frunzei de artar, care prin 
apariţia acestui volum de sonete adaugă o piatră nestemată 
poeziei românești contemporane. 


Revista Melidonium: lansare de carte, iunie 7, 2016, Bacău 





Daniel Corbu 
Adrian Erbiceanu sau poezia 
ca devenire metafizică și miracol salvator 


nul dintre poeţii de o cuceritoare autenticitate și 

sinceritate a trăirii din diaspora românească, un 

mare și adevărat poet de limbă română este, fără 
îndoială, Adrian Erbiceanu. El îmbogățește astfel pretioasa 
panoplie a valorilor noastre lirice de dincolo de graniţele 
geografice ale României, începând cu Tristan Tzara și B. 
Fundoianu (Franţa), Paul Celan și Alexandru Lungu 
(Germania), Ștefan Baciu (Honolulu), până la cei de azi, Miron 
Kiropol, Matei Vişniec și multi alții. 

Emigrat în Canada, părăsind lagărul comunist în 1979, 
Adrian Erbiceanu (n. 1941), român cu adânci rădăcini în 
Moldova (bunicii dinspre mamă, unde și-a petrecut copilăria, 
erau din Roman), cu studii militare și filologice, și-a urmat 
vocaţia oferită de celestul har al poeziei. 

Deși scrie versuri de la treisprezece ani și publică în mai 
multe reviste din România, debutul editorial se petrece mult 
după stabilirea poetului la Montreal, în 2003, cu volumul 
Confesiuni pentru două generații - 101 poeme, căruia i-au 
urmat Divina Tragedie (2004), De la Anna la Caiafa (2007), 
Fântâna veacului/ La fontaine de ce siécle (2009), Printre 
silabe (2ou), Tinerețe fără bătrânețe - povestire în versuri 
după un basm de Petre Ispirescu (2013), Însemnele noptii- 
sonete (2016). De remarcat faptul că deși trăiește de aproape 
patruzeci de ani departe de ţară, Adrian Erbiceanu scrie într-o 
impecabilă limbă românească. 





Volumul de față, la care ne vom referi, intitulat 
semnificativ Trepte, apare la Editura Princeps Multimedia din 
lași, fiind o acribioasă antologie de autor, cu totul și cu totul 
edificatoare pentru identitatea poetului. 

Trebuie spus de la început că nu percep acest titlu ca pe 
trepte ale devenirii, pentru că Adrian Erbiceanu, apostol al 
rostirii lirice și al lucrului îndelung în creuzetele laboratorului 
său alchimic, a debutat ca poet perfect format, stăpân pe 
mijloacele construcției poemului, îl percep ca actant al 
treptelor devenirii metafizice. În acest sens, ni-i dat să-l 
așezăm pe Adrian Erbiceanu în linia metafizică a poeziei 
românești, o linie de aur începută cu Eminescu și continuată 
cu Bacovia, Magda Isanos, Labiș, Cezar Ivănescu și alți câțiva 
reprezentanţi ai generaţiei lirice șaizeciste. 

Poet neoromantic ni peur ni reproche, toată poezia lui 
Adrian Erbiceanu stă sub semnul unui orizont al schimbării, al 
transfigurării, al drumului spre lumină, acolo unde armonia e 
la ea acasă. Gesticulatia declamativă, fandările, repetițiile, 
solemnitätile ritualice dau forță și dinamism textului liric. 
Poezia-i este mireasa (si oricând mireasma) metafizică. În 
poeme solid construite, eul proteic susține cu o plenitudine 
magnetizantă actul poetic, această sinteză magică între logos și 
melos. 

Prin tot ceea ce scrie, poetul pare a accentua ideea lui 
Mallarme, după care rostul poeziei este de „a da un sens mai 
pur cuvintelor tribului”. 

Temele poeziei lui Adrian Erbiceanu sunt cele mari: 
Iubirea, Visul, Amintirea, Extazul, Trecerea, Moartea, 
Cuvântul civilizator. 

Într-o profesiune de credinţă, intitulată Curriculum vitae, 
spune poetul: „Intraţi în spațiul care se dilată,/ pe un culoar 
profund, învârtejit/ pe-o scară printre vise spiralată,/ pe care 
ne-nvârtim la nesfârșit,// ne confesäm - umilă jucărie -/ ca 





martori ai supremului secret/ ce ne împinge spre zădărnicie, / 
pierduţi între plăcere si regret; [...] fugim de șansa unică de-a 
crede/ că un sfârșit e doar un început,/ înväluiti în teama ce 
precede/ descinderea pe-un țărm necunoscut.” 

Într-o lume adânc pozitivistă, cu tarele morale răsturnate, 
unde omul, trăitor într-o sufocantă postmodernitate, e în 
căutarea drumurilor salvatoare, poezia lui Adrian Erbiceanu e 
un înalt îndemn la visare și trăire estetică. 

Ea preamărește nașterea, miracol absolut, înalță copilăria 
pe piedestalul unui timp paradisiac și oferă drept formulă 
salvatoare visul. Visul/Visarea, cu dublă utilitate: în primul 
rând ca evadare din real, în al doilea rând, dar deloc secundar, 
ca scenariu al căutării eului profund. 

În acest sens, poetul se află într-o Alergare continuă: „De 
când alerg pe drumul ăsta lung,/ Neodihnit, prin vise tâlcuite,/ 
Străin, tot bat la porți zăgăzuite,/ Dar îndoiala n-am cum s-o 
alung.//  Pocalu-i gol, izvoarele coclite.../ Ochiul, în sine, 
drămuie prelung;/  Neînţelesul n-am cum să-l străpung/ Si 
Valea-i năruită-ntre ispite...” 

Dar ce poate face poetul în fața realului agresiv, dominat 
de tehnicism și de mercantilism, în care e vizibil spectacolul 
decadentei? lată: ,,Nelinistit, mă-nvălui în tăcere,/ (Aripa-i 
frântă, gându-i auster!)/ Să prind eternul - veșnic efemer,/ În 
lumea străjuită de mistere." (Neliniști) 

Sau: „În cine să mă-ncred și cui să spun/ Pierdut că sunt în 
lumea de contraste?” 

Si: „Rătăcitoare-n golul furibund/ Mă amăgește clipa 
solitară.” Și încă, pe aceeași stare: „Ca focul sacru te retragi în 
tine, / Să-ţi redescoperi rostul, iminentul,/ Scris - încifrat, ascuns 
pe firmamentul/ Ce licărește între rău și bine...//Trecutu-i mort! 
Mâine-i un vis! Prezentul...” Ceea ce știe cu claritate poetul e că 
„doar umbra se întinde peste toate/ Și e cuvântul pus peste 
cuvânt!” 





Cam jumătate din cuprinsul volumului Trepte e ocupat de 
sonete. Perfectiunea construcţiei adoptate (cele mai multe în 
stil petrarchian), prospetimea ideilor, dinamica poveștii 
fiecăruia, mă fac să-l așez pe Adrian Erbiceanu în rândul 
sonetiștilor români din prima linie, cea întemeiată de 
Eminescu, Mihai Codreanu, Voiculescu. 

Sonete precum Doar umbra, Cabală, Insomnii, 
Mă-ntorc în timp, Nu-i piatră să nu fie răsturnată, La 
poarta înserării, Timp și destin pot figura în orice antologie 
a sonetului din lume. Voi cita doar excelentul sonet Cabală: 
„Mă răsuceam prin lumea siderală,/ Pe patul ancestral de 
muribund, / Ca într-o vrajă neagră, colosală,/ Bizară, pradă unui 
vis profund.// Priveam de sus oglinda virtuală -/ Proiectie a 
unui gând fecund/ Care-ntre două lumi cu fața pală/ Mă ridica 
trăgându-mă la fund.// O liniște adânc - transcendentală,/ 
Odihnitoare-n plinul ei rotund,/ Mă-nvăluia, luându-mă în 
poală,// Cerându-mi cu tăcere să-i răspund./ Și în tăcerea lumii 
abisală/ Cădeam prin mine-n mine să m-ascund.” 

Aflat parcă pe o scenă încărcată cu misterul lumii, lui 
Adrian Erbiceanu i se potrivește zisa lui Hypolite Taine, după 
care „un grand poete c'est un corridor où le vent passe”. 

La urma urmei, viata unui poet este dimensiunea poeziei 
sale. Cititorul e cel care apreciază câtă frumuseţe si armonie 
produce un text liric pentru a ține lumea în echilibru. 

Dar poetul știe că „toate râurile curg în mare/ și marea nu e 
niciodată plină”. 

Lectorul avizat își va da seama că Adrian Erbiceanu nu e 
numai un mare constructor și șlefuitor de text liric, stăpân 
deplin pe mijloacele sale, dar și că în spatele poemelor sale se 
ascunde o asiduă pregătire filosofică. 

Multe dintre poemele cărții sunt profunde meditații 
asupra lumii, câteva dintre ele în tonul scrisorilor eminesciene. 





Cităm în acest sens De prin antice coclauri: „De prin 
antice coclauri, ridicați cu osteneală,/ Scoatem lumii adormite 
carapacea de sineală,/ Val prin val trecând, cum vremea, 
dintr-un veac, într-o clipită,/ Nu mai lasă nici o urmă de durere 
sau ispită. // Prinși în clește de un ornic ce se strânge și 
destinde, / Sprijinim Nemärginirea, făr' a ști a o cuprinde,/ Vis 
dând graiului și firii, vanitoși să tragem dâre/ Peste treptele 
uitării - lung urcuș... spre coborâre.// De genunchi atârnă greul, 
tot mai greu să îl suporte, /- Ca durerile, din faceri, adunate în 
cohorte, -/ Când ajunși la poarta vieții, ea ne-nstrună și înhamă/ 
De la Binecuvântare la Chemarea de-a da samă.// Și când ce-a 
rămas din toate, ne e peste a-ntelege,/ Prorocirile din veacuri, 
încâlcite și betege,/ Răscolite, dau să ardă pe colinele bătrâne.../ 
, Toate-s praf...”, spunea poetul... Numai dragostea rămâne! 

Adrian Erbiceanu ne oferă în cartea de poeme Trepte un 
univers poetic original, atrăgător prin fastul ideatic și prin 
prospeţimea imageriei. 

Viziunile neoromantice și originalele sublimări ale 
cotidianului în meditaţie lirică beneficiază de o dictie clară a 
ideilor și de un cuceritor rafinament. 

Considerăm apariția volumului Trepte un eveniment 
editorial de excepţie în peisajul liric românesc. 


Prefatä la volumul Trepte - 100 de poeme 





Carmen Doreal 
Adrian Erbiceanu, un poet bidimensional 
pe scara celor 100 de trepte ale creației sale 
post-romantice 


oua carte de poezie a domnului Adrian Erbiceanu, 

intitulată Trepte - 100 de poeme, este o antologie 

de autor, prefațată de poetul Daniel Corbu, și 
publicată la lași de Editura Princeps Multimedia. 

Adrian Erbiceanu este un autor erudit, cultivat, face parte 
din categoria celor inspirați; poet post-romantic, profund 
filozof, se exprimă într-o limbă literară imaculată, extrem de 
muzicală. 

Ştie să ajungă la sufletul majorităţii; îl asculti cu plăcere, îl 
citești cu plăcere și te pătrunzi de miezul poeziei lui cu plăcere. 
Domnia sa este un autor bidimensional, această bidimensiune 
fiind accentuată de magnetismul personal al poetului. 

Adrian Erbiceanu este capabil să păstreze la un anumit 
nivel starea de frumos, de care avem nevoie fiecare ca de aer. 

Scrie o poezie de contemplatie de un magnetism 
tulburător; descărcarea de energie pare totală, poezia te prinde 
în mrejele ei și ca un afrodiziac, nu îţi mai dă nici o șansă de 
scăpare. Sufletul, cauză și efect, se deschide spre lume, 
purificându-se. Sinceritatea și adevărul sunt elemente ale 
spiritului primordial cu ajutorul cărora autorul își plămădește 
poezia. 

Aura creatorului autentic ţine de miracol, ţine de 
providentä. Adrian Erbiceanu are darul să creeze lumi, are 
darul să ne captiveze, să ne învăluiască asemeni unui magician, 
în minunea frumoasă, a cuvântului. 





În mijlocul unei lumi în care nu există înțeles și nici măcar 
nu știm dacă lumea are un sens, în înțelesul global al 
cuvântului, poezia lui Adrian Erbiceanu este de fapt o 
pledoarie continuă a căutării de adevăr și de sens, dat vieții. 

Profunzimea exacerbată, în căutarea de sine, caracteristica 
personalităţii autorului, amprentează fiecare vers, precum în 
poemul Trepte: „Trecutul - vagi insinuări de fapte/ Inadvertent 
trasate pe hârtie, / De-o mână care a crezut că scrie/ În plină zi, 
ca să le șteargă-n noapte -/... / C-o mână ștergi scriptura pe 
tablete, / Cu alta-ncerci să o refaci, de teamă, /Că n-o să știe 
nimeni cum te cheamă, / Nici în cuvinte cu adâncă sete/ De 
adevăr tăcerea ţi-o destramă.// Ca focul sacru te retragi în tine, / 
Să-ţi redescoperi rostul, iminentul,/ Scris - încifrat, ascuns pe 
firmamentul/ Ce licărește între rău și bine...// Trecutu-i mort!/ 
Mâine-i un vis! Prezentul..." 

Glasul venit din adâncul sufletului poetului, ca un strigăt 
de ajutor, este important tocmai prin relevarea faptului că ceea 
ce căutăm și ceea ce găsim, până la urmă, în lumea aceasta, 
rămâne fără de răspuns, precum în sonetul Insomnii: „Același 
vis îl văd în repetare/ Ca dorul când la brișcă se înhamă./ 
Abandonat, încerc, prin divizare,/ Somnul să-l fac să-mi ieie 
iarăși vamă.// Ce relaxare stigmatizatoare,/ Ce infamie care se 
recheamă/ Cu întreruperi ademenitoare/ Reîncepute pe aceeași 
gamă!// Mi-e gândul ca o mare nărăvită,/ O dinamită cu-n fitil 
ce arde/ Pe drumul care duce spre ispită...// Și dacă nu mă știu 
între brancarde, / E doar lumina, ce, nețărmurită, /Mă tot adună 
și mă tot împarte. ” 

Părerea mea este că tot ceea ce spune autorul despre 
căutarea de sine este confirmată de mai toți gânditorii și poeții 
lumii, de aceea i se potrivește perfect observaţia cunoscutului 
autor al faimosului Jurnal de la Păltiniș distinsul filosof 
Gabriel Liiceanu „vedeți enorm și simtiti  monstruos!”, 
confirmată și de esența cuprinsă în substratul sonetului Nu-i 
piatră să nu fie răsturnată: „Nu-i piatră să nu fie răsturnată, / 





Nu-i val nedestrămat de câte-un mal!/ Scăpată din palatu-i de 
cristal, / Urgia nu se lasă-n zăbălată.// Lihnite umbre bat în 
piedestal/ De zdruncină, bucată cu bucată,/ Tot ce-a rămas în 
noi. Însângerată,/ O Mare ne înghite. Glacial!// E amägirea, 
amplă și vorace: / Când dreptu-i strâmb,/ strâmbul răsare 
drept, / Și n-ai de unde ști de se preface/ Sau de-i așa, ca scris e în 
precept...// lar când furtunile s-or präbusi rapace,/ Doar noi, 
prin noi,/ vom ști să ținem piept!” 

Atunci când ne căutăm pe noi înșine, în scopul fiecărei 
căutări se ascunde și nevoia de iubire, de comuniune cu 
ceilalți, nevoia de a ne face întelesi si de a-l înțelege la rândul 
nostru pe celălalt, așa cum frumos o exprimă poetul în acest 
mișcător poem de dragoste, De ce nu vii acum: „Era frumos 
ca-ntr-un adânc de vară/ Ce-și lăsa valul de întunecime 
Crepuscular,/ premergător de-o seară/ Scăldata-n unduiri de 
prospetime.// Treceai pe-aripi de vânt, spectaculară,/ Prin 
gânduri ilicite și sublime, / Imagine de-abis, tentaculară,/ Sortita 
să m-atragă-n adâncime.// Pe căi de foc alunecai fluida / - Ca 
pasu-ti moale pe un câmp virgin/ - Atât de temătoare și 
candidă/ Încât te-ncorporasem în destin. // Închis în stadiul meu 
de crisalidă/ Voiam dar nu știam să te reţin.../ Prin noaptea 
fluturând efemeridă, / De ce nu vii acum când știu să vin?” 

Adrian Erbiceanu este un autor torențial, un recitator 
desăvârșit, îl asculti cu plăcere dar îl și citești captivat și îl 
recitești, în intimitate până te pătrunzi de miezul poeziei lui. 
Amprentată de o intensă viaţă interioară, cu un fel de a trai și 
de a simţi profund, creaţia lui definește o filozofie de viaţă, 
personală, din perspectiva unui gânditor postromantic, ce 
oscilează și acum în întrebarea a ceea ce ar fi putut să fie și nu 
a fost... 

Să cităm poezia Era pe vremea: ,,Plutea deasupra noastră 
cer albastru/ Ca mările pe care le adun/ Călătorind cu fiecare 
astru/ Seara pe urma gândului nebun.// Era pe vremea când 





scriam poeme/ La povestirea frunzelor pe vânt/ Ori cârmuind a 
gândului trireme/ Uitând sub noi că exista pământ.// Din gând 
aterizam direct pe stele/ - Câte o stea de fiecare vers/ Fidel 
transcris cu semne infidele/ unindu-ne-n același Univers...// Era 
pe vremea când scriam poeme,/ Călătorind pe fiecare astru,/ 
Nepricepând că înfloream sub Vreme/ Risipa noastră - un ocean 
albastru.” 


Adrian Erbiceanu e un autor special, care împinge actul 
creaţiei, plin de emoție și speranţă, până la totala desprindere 
de sine! 

Viața poeziei este atât de importantă pentru poet, încât 
conștientizează faptul că ea este minunea ce-și extrage puterea 
tocmai din adâncul sufletului lui, îmbrăcându-l cu frumos și 
mister și dăruindu-l luminii, mai departe: „Treceai prin gândul 
meu tăcut / Sperând că nimeni n-o să vadă./ Se-ntunecase brusc 
pe stradă. / Erai aici. Eram pierdut.// Pe-același drum bătătorit, / 
(Voind să-i trag ferestrei storul/ Când zace de durere dorul,) 
/Melodramatic, m-am trezit.// Te auzeam dar n-aveai glas./ 
Eram, cum între vis si veghe, / Strâns fedeles de-o veche zeghe,/ 
Mișcării ca să-i dau răgaz.// Erai povestea mea pe-atunci!/ 
Acuma cine să-mi dezlege/ Ce înțeles ne va alege / Și cum... din 
asprele Porunci?// Balans - în doi - pe-același gând,/ Frigul 
uitării ne petrec / Călindu-ne în focul rece/ Al întrebării... Până 
când?” 

Suspendată între timp și eternitate, poezia lui Adrian 
Erbiceanu ne deschide o cale de cunoaștere unificatoare, 
lăsând în urmă acel întuneric cald din interiorul sufletului, pe 
care Lucian Blaga îl numea Corola de minuni a lumii. 

Un exemplu minunat de perfecţiune filosofică, 
conceptuală și formă lirică muzicală fiind cu desăvârșire 
sonetul Cabală: „Mă răsuceam prin lumea siderală,/ Pe patul 
ancestral de muribund,/ Ca într-o vrajă neagră, colosală, / 
Bizară, pradă unui vis profund.// Priveam de sus oglinda 
virtuală -/ Proiectie a unui gând fecund/ Care-ntre doua lumi cu 





fața pală/ Mă ridica trăgându-mă la fund.// O liniște adânc - 
transcendentală,/ Odihnitoare-n plinul ei rotund,/ Mă-nvăluia, 
luându-mă în poală,// Cerându-mi cu tăcere să-i răspund. / Și în 
tăcerea lumii abisală/ Cădeam prin mine-n mine să m-ascund.” 

Căutând să înţeleagă miracolul lumii în care trăim, și pe el 
însuși - o picătură din ea - autorul posedă o anumita 
proprietate a temerilor exprimate în poezia ce, beneficiind de 
tradiție, împarte lumea în fragmente și o analizează; se 
folosește de legile perspectivei pe care le exploatează în mod 
uluitor cu un fel de iubire și de nostalgie totodată pentru 
formele fixe, precum în poemul De prin antice coclauri: „De 
prin antice coclauri,/ ridicați cu osteneală,/ Scoatem lumii 
adormite carapacea de sineală,/ Val prin val trecând, cum 
vremea, dintr-un veac, într-o clipită,/ Nu mai lasă nici o urmă de 
durere sau ispită.// Prinși în clește de un ornic ce se strânge și 
destinde, /Sprijinim Nemărginirea, făr' a ști a o cuprinde,/ Vis 
dând graiului și firii, vanitoși să tragem dâre/ Peste treptele 
uitării - lung urcuș... spre coborâre.// De genunchi atârna greul, 
tot mai greu să îl suporte,/ - Ca durerile, din faceri, adunate în 
cohorte,-/ Când ajunși la poarta vietiü,/ ea ne-nstrună și 
înhamă/ De la Binecuvântare la Chemarea de-a da samă.// Și 
când ce-a rămas din toate,/ ne e peste a-ntelege,/ Prorocirile din 
veacuri, încâlcite și betege,/ Răscolite, dau să ardă pe colinele 
bătrâne.../ „„Toate-s praf... ”, spunea poetul... „Numai dragostea 
rămâne! ” 

Construit ca un monolog interior, tocmai pentru a putea 
da glas și deopotrivă, coerenţă, polifoniei lăuntrice, în mare 
parte creaţia autorului se vrea o retrospectivă a vieţii și 
sensului ei, dar nu căutată în zonele triviale, ci în cele înalte ale 
biografiei spirituale, acolo unde inima bate interogând, cu 
întrebări fundamentele, ca în poemul Agonie: „Ni-i tropotul 
mărunt, șoapta modestă - / Subliminal mesaj de început, / 
Născut dintr-o durere ce atestă/ Deșertăciunea timpului 

pierdut.// Cu fiecare clipă mai aproape,/ Cu fiecare pas tot mai 
afund,/ Alunecam, ca umbrele pe ape,/ Spre larguri ce ne prind 
și ne ascund.// Desperecheati, purtați de-o întrebare/ Mereu 
împinsă către infinit/ Ne căutam, visându-ne  cărare,/ 
Cu-aceleași doruri greu de împlinit./ Și doar atunci când 
aşteptam hodina/ - Epistolară trecere pe-un scut -/ Agonizäm 
că nu găsim lumina / Promisă, întru noi, la început...” 

Se știe că romanticii încercau să se impregneze de întregul 
cosmos, cel exterior dar și cel interior, al visului, al viziunii, al 
onirismului într-un fel ce are foarte mare încredere în putea 
minţii omului, de a se extinde până la limitele universului. 

Postromanticii au preluat această atitudine 
filozofico-literară de la ei și de aceea aș include o bună parte 
din poezia lui Adrian Erbiceanu în această categorie. Exemplu 
acest minunat poem, eseu de dragoste Ce taină: „Ce taină ești, 
ca pentru-ntâia oară/ Toţi heruvimii-n sufletul altar/ Cântând 
deschis-au raiurile-n mine?.../ Tu nu mi-ai dăruit un gest 
măcar!.// Ce vis clipește-n ochii tăi?/ Și cine povestea mea o știe 
pe de rost?/ Ascuns în mine, ca-ntre vis si veghe,/ Inima îți ridica 
adăpost,// Povestea ta, povestea mea, sub vreme,/ Să-nchidă-n 
ele sensul echivoc/ Al întâlnirii flăcărilor noastre-n/ Aceeași 
clipă și același loc.// Dar heruvimii tac!... și se întâmplă/ Că tot 
mai rar ceasornicul din piept/ Naște lumina visului pe tâmplă... / 
Și nu știu cum, și Cât, și ce aştept...” 

Răspunsul îmbracă veșmântul unei ironii dulci-amare, a 
unui nerăspuns , ceea ce face hiperluciditatea propriului destin 
un pic mai suportabilă. Un excelent exemplu ar fi poezia Dar 
toate râurile: ,,Pästrez, adânc în mine, o trăire,/ Un basm ce 
începea cu -„A fost odată,/ Pe tärmuri de nespusă fericire, /Un 
împărat și-o prea-frumoasă fată..."/ Ce vrăji se împleteau, ce 
plăsmuire/ Mă îndemna s-o cred adevărată, / Când în privirea ei 
citeam Pieire -/ Un Început și un Sfârşit deodată?!.../ Mai 
fulgera, sub timp, o Întrebare, /- Pe care mintea cearcă s-o rețină 
-/ Încarcerată-adânc în sanctuare/ De întuneric, căutând 





lumină.../ Dar toate râurile curg spre mare,/ Și Marea nu e 
niciodată plină! ” 
Am citit aceasta carte minunată cu multă bucurie! 


Așezată într-o formă perfectă în pagină, pe lângă viguroasa 
stăpânire a meșteșugului formei fixe, poezia domnului Adrian 
Erbiceanu e plină de patos, reușește să te pătrundă cu esența 
criptată a sufletului poetului, încât simţi nevoia s-o recitești de 
mai multe ori! 

Textele sunt crâncene, de o frumuseţe sumbră, descărcarea 
de energie pare totală, poezia lui Adrian Erbiceanu te prinde în 
mrejele ei, precum un afrodiziac. 

Sufletul autorului se deschide, știind să lase fluxul liric să 
evolueze firesc, sinceritatea ne impresionează, starea de 
frumos reușește să ne păstreze la un nivel constant între 
realitate și vis și, în același timp, să îl pozitioneze pe autor în 
rândul scriitorilor notabili. 

„Unul dintre poeţii de o cuceritoare autenticitate si 
sinceritate a trăirii din diaspora românească, un mare și 
adevărat poet de limbă română", precum admirabil, 
semnalează, în introducerea cărții, superbul și îndrăgitul poet 
ieșean, Daniel Corbu, din care, în continuare, citez: ,,Temele 
poeziei lui Adrian Erbiceanu, sunt cele mari: Iubirea, Visul, 
Amintirea, Extazul, Trecerea, Moartea, Cuvântul civilizator. 
Într-o profesiune de credinţă, intitulată Curriculum vitae, spune 
poetul: „Intraţi în spaţiul care se dilată,/ pe un culoar profund, 
învârtejit/ pe-o scară printre vise spiralată,/ pe care ne-nvârtim 
la nesfârșit,// ne confesăm - umilă jucărie -/ ca martori ai 
supremului secret/ ce ne împinge spre zădărnicie,/ pierduţi între 
plăcere și regret; [...] fugim de șansa unică de-a crede/ că un 
sfârșit e doar un început,/ învăluiți în teama ce precede/ 
descinderea pe-un țărm necunoscut; .... 

Perfectiunea construcţiei adoptate (cele mai multe în stil 
petrarchian), prospetimea ideilor, dinamica poveștii fiecăruia, 

mă fac să-l asez pe Adrian Erbiceanu în rândul sonetistilor 
români din prima linie, cea întemeiată de Eminescu, Mihai 
Codreanu, Voiculescu. 

Sonete precum: Doar umbra, Cabala, Insomnii, 
Mă-ntorc în timp, Nu-i piatră să nu fie răsturnată, La 
poarta înserării, Timp și destin „pot figura în orice antologie 
a sonetului din lume", semnalează tot Daniel Corbu. lată 
excelentul poem Timp și destin: „Ca-n Eminescu, vremea 
vine, trece.../ Privind în urmă, te-mpletești în teamă/ Ca-n fața 
piramidelor aztece,/ Furat - vrăjit de vasta panoramă...// Nu 
ezita! că vremea, când te cheamă,/ Ascunde-n ea cărări cât 
pentru zece;/ Găsești ce cauţi, vamă vrei, ai vamă/ Dar ce-i 
fierbinte azi mâine e rece.// Toţi nașii lumii își găsiră nașii./ 
Timpul născut e timp menit să piară/ Pe soclul lui de piatră 
solitară.// N-au să ne ierte pe vecii urmașii,/ De nu ne-om 
potrivi cu grijă pasü/ Pe scara timpului - testamentară./ ” 

Prezentată epic, în trepte lirice, (probabil din dorinţa 
autorului de a cuprinde cât mai multe dintre etapele vieții si 
creaţiei sale literare), enciclopedismul acestei minunate 
antologii este de netrecut cu vederea. 

Fără ea, imaginea autorului ar rămâne incompletă și noi nu 
am avea bucuria de a-l însoţi, pagină cu pagină, pe cele 100 de 
poeme, lăsându-ne furati de fluxul liric, muzical al celor peste 
cincizeci de sonete, o glosă și a celorlalte zeci de frumoase 
poeme, scrise în cea mai dulce limbă eminesciană și dăruite 
nouă de Adrian Erbiceanu, un mare poet, menit să ne aducă 
Romania mai aproape, aici, la Montreal! 


Revista Feed Back, nr. 5-6, lași, 2019 





Nicolae Dina 
O viaţă între zbucium și contemplare 


vându-și originea la curtea regală spaniolă a 

sfârșitului de secol XIV și reprezentată strălucit în 

iteratura română de Mihai Eminescu, glosa este 
specia lirică presupunând caracter gnomic și/sau filosofic, din 
moment ce meditaţia poetului se face remarcată în enunturi cu 
aspect aforistic, sententios, surprinzând adevăruri general 
valabile și evidențiind efemeritatea omului si a iluziilor sale, în 
contrast cu eternitatea timpului. 

Toate aceste trăsături apar și în Același veac, același leat 
(Glossă), creaţie aparținând poetului româno-canadian Adrian 
Erbiceanu, unul dintre foarte puţinii creatori (dacă nu chiar 
singurul) care s-au încumetat să abordeze acest tip de poezie 
cu formă fixă după superba scriere eminesciană. 

Conform structurii clasice a speciei, și creaţia lui Adrian 
Erbiceanu are zece octete (să nu uităm simbolistica cifrei „opt”, 
ca număr al desăvârșirii, al concordantei în corespondența 
contrariilor), în strofa nucleu fiind exprimate, aforistic, câteva 
adevăruri general valabile constatate în timpul existenţei 
umane marcate de trecerea timpului și întărite în strofa a 
zecea, reluare a celei dintâi în ordine inversă. 

Strofa nucleu sau mottoul sugerează principalele teme ale 
creaţiei, cum ar fi timpul în trecerea sa ireversibilă „Cât timpul 
risipit în van/ [...] /Sterge răbojul an cu an” si atitudinea „din 
inocență si răsfăț” în faţa vieţii, zădărnicia existenţei umane 
văzute ca un „frunziș destrămat”, pe care nu-l trece nimeni cu 
vederea și nici nu învaţă nimic din el, autoironia evidențiind 





un om detașat de întâmplările vieţii de zi cu zi ori 
abordându-le tale quale. 

Viaţa este plină de vicisitudini: „Sub greutăți mă încovoi/ 
Văzând cum toate cad în lut” și oricât s-a străduit, poetul nu a 
reușit să-și împlinească idealurile: „Spre tärmuri greu de 
cucerit/ Mă poartă încă-același dor”, fiindcă „din câte mis-au 
dat-luat,/ fără vreo urmă de succes”, nu a realizat nimic, toate 
au fost doar o „iluzie cu chip uman”, acest lucru aflându-se sub 
semnul destinului, astfel că acela căruia nu i-a fost dat să se 
ridice la înălțimea absolutului devine „rătăcit” în propriul sine 
când „cu umbra, viața o măsor/ rotindu-mă prin zodiac/ precum 
un bidiviu sub hät”. 

Nici la vârsta senectutii: „Spre toamnă brațele se-ntind/ Ca 
niște ramuri de copac”, poetul nu reușește să-și lumineze 
nedumerirea, să-și explice capcanele întâlnite în întreaga sa 
existență, cele care i-au împiedicat realizarea visurilor: „În 
mine vin si se petrec/ Furtuni după furtuni, mereu, / - Alergătură 
și eșec - / Dezläntuiri în apogeu,/ Edificat cercând s-ajung”. 

De aceea, dezamăgirile care l-au marcat îl fac să se retragă 
în sine: „Că răscolit, cu dinadins,/ În mine însumi m-am retras”, 
conștient că numai cunoașterea de sine și ataraxia sunt 
singurele lucruri care îl ajută să învingă timpul necruţător: 
„Dând clipei sufletul-obol/ Să se destăinuie, profan,/ Când 
rătăcit, din gol în gol, /Șterge răbojul, an de an”. 

Retras în propriul sine, poetul trăiește acut sentimente 
duale încercând să disocieze binele de rău „Întorc o vorbă și 
găsesc/Mocnind în ea, un adevăr/ [...] / Dar nu-l rostesc, ci îl 
ascund,/ Când în ce-i rău, când în ce-i bun..., încercând ca 
„glasul tainic” din sufletul său să-i diferentieze atitudinea „între 
ce-i nou și ce-i etern”, nereușind să se desprindă de trecerea 
inexorabilă a timpului și de consecinţele sale amare: „Dar eu, în 
mine rătăcit,/ Cu umbra viaţa o măsor,/ [...] / Încât zadarnic mă 
prefac/ Din inocență sau răsfăț”. 





Prin reluarea, în final, a strofei motto, dar în ordinea 
inversă a versurilor, poetul amplifică sentimentele sale, iar 
caracterul sententios al enunturilor fundamentează 
experienţele existenţiale, preferând armonizarea și echilibrarea 
trăirilor, tot ce gândește și întreprinde, respingând prozaismul 
lumii materiale, întrucât spiritul său tinde spre absolut, 
întreaga glosă dând măsura harului înnăscut al unui poet ale 
cărui talent și măiestrie artistică se manifestă cu asupra de 
măsură în întreaga sa operă. 


Adrian Erbiceanu: Același veac, același leat (Glossă) 
vol. Trepte, pag. 105-108 

Scriitoarea Doina Uricariu și Adrian 


Adrian Erbiceanu și scriitorul Radu Cârneci cu ocazia Erbiceanu 


lansării cărţii Însemnele nopții - sonete”, Librăria M. 
Eminescu, București, 27 mai, 2016 

Adrian Erbiceanu, făcând prezentarea volumului 
Convorbiri cu personalităţi românești din Montreal - 2016, 
între autoarele volumului, doamnele Veronica Balaj 
(dreapta) și Eva Halus (stânga), membre ale Asociaţiei 
Scriitorilor de Limbă Română din Quebec (ASLRQ), 





Lansarea cărții Tinerețe fără bătrânețe, 
Craiova, 2013 





Magia poeziei 
Dudi Tăimănescu Bălăiță 


itesc si recitesc versurile räsärite magic, prin 

mijlocirea tehnologiei moderne, pe ecranul real al 

unei lumi virtuale, versuri ce freamătă de viaţă, 
versuri ce unduiesc și se mlădie, versuri ce ard și se revoltă. 

Dudi Tăimănescu Bäläitä! Cine este Dudi? 

Dragostea și Marea. Dramă eternă. Descätusare de forte 
care, meșteșugit împletite, ne poartă, vibrând de emoție, 
dincolo de tot ce pare să fie natural. 

Marea - element terian, atemporal și rece; Dragostea - 
manifestare clocotitoare, fierbinte și efemeră a spiritului 
uman... Două elemente care n-ar trebui să aibă ceva în comun, 
se înfrățesc aici într-un joc regizat cu măiestrie: „De-ai ști cât 
te iubesc, calea mi-ai ține! //...Te-aș aduna din ramuri de 
cuvinte, / din risipite-mpetălări iacinte, / din cioburi răvășite și 
rebele, / din praful scuturat în zori de stele, / din crustacee 
zdrumicate-n valuri / si toată spuma dunelor din maluri.” (Dar 
cum să știi?) 

Dragostea n-are vârstă; dragostea nu cunoaște limite; ea 
este acceptată - atât timp cât poate exista, măcar ca o 
singularitate, într-un univers inaccesibil - ca dătătoare de 
speranţă. Rațiunea se subordonează instinctului: „Gândind că 
e-o-ncercare ticluită / mereu hrănesc aripi de amăgiri / credinţei 
că pe oricare orbită-s / și paralele fără despărţiri.” (Paralele 
fără despärtiri) 

lubirea ideală, cu toate contorsionările ei, o acaparează pe 
autoare, vibrând-o la treceri spirituale alternante, derulând 
continuu puternice imagini afective: „Străine lacrimi mă ardeau 
prelinse / când sfărâmându-mă sub tălpi — uitarea / te-ndepărta 





pălind prin neguri ninse...// Fugeau cu tine brazii și cărarea / 
și... m-am trezit cu brațele întinse.” (Parcă era,...ba nu era...) 

Amurguri nu este o carte scrisă pentru a fi scrisă, o 
însăilare de versuri ocazionale, un tertip căutat pentru a stârni 
admiraţia pe față a unora și bârfa, inerentă, pe la spate, a 
altora; ea este o confesiune sentimentală la cel mai înalt grad 
posibil. 

Limbajul, fericit ales, fără decoraţii inutile, dă versurilor o 
fluiditate remarcabilă. Imaginile, prin excelență feminine, 
farmecă ochiul și delectează mintea. 

Dragostea nu este ceva cu care te poţi juca. Odată prinsă în 
mrejele ei, lumea, văzută prin prisma versurilor autoarei, pare 
să-și piardă sensurile. Totul devine o așteptare: „Chircită ghem 
- îmi fac un cuib pe scară, / iar primprejur aștern tol de frunzis. 
// De-o fi cumva s-apari așa-ntr-o doară, / sunt candelă grijind 
prin rămuriș.” (De-o fi s-apari”) 

Vremea, atâta câtă e, atâta cât ne este dată, nu se supune 
nici uneia dintre legile închipuite de noi. Bucuria, tristeţea - 
fațete inseparabile ale aceleași entități - nu-și găsesc locul în 
codicil; ele fac parte din lumea noastră interioară, o lume ferită 
de lumina zilei ca de teama unui cataclism. 

Monologul pe care îl purtăm cu noi înșine îl percepem ca 
pe o salvare, ca pe o necesitate imperioasă de-a ne păstra 
întregul. 

Ironia, plasată strategic, accentuează drama: „lubeai..., 
iubeam... Cuvinte însăilate / amirosind furtuni copleșitoare / cu 
jurăminte de fidelitate / păstrate - foc și scrum prin calendare. 
// Azi te-as iubi c-o tonă de carate / dar n-am cu ce s-aprind o 
lumânare...” (Azi te-aș iubi...) 

Poetă, indiscutabil ingenios sentimentală, Dudi 
Tăimănescu urcă poezia, odată cu ea, pe treptele întregului 
eșafodaj: de la prima până la ultima iubire. Florile le-a lăsat pe 
drum, pentru alții! 

Trandafirii, doar trandafirii îi mai amintesc - așa cum 
dorm risipiţi pe plajă, bătuți de vânturi si spälati de apele 
sărate ale mării - de dorurile unui sfârșit de vară. 

Viziunea Toamnei o cutremură; Natura devine un simplu 
cadru; Marea - un moft; Dragostea, numai ea nu vrea să se lase 
înșelată: „Un licurici adus din întâmplare, /fragil cât e secunda- 
ai licărit, / ca să dispari la prima sărutare / a jocului cu briza, 
räzletit. // Mă îngrozesc tenebrele-n strâmtoare, / dar tot cutez 
să caut un chibrit...” (Tot cutez) 

Cine ar crede că acesta este un volum de debut?! 
Maturitatea cu care este tratată poezia, iscusinta cu care 
autoarea știe să-și transcrie biografia, făcându-ne părtași la 
această peregrinare - atât de veche și, totuși, atât de nouă - 
trădează, indiscutabil, o mână exersatä, un exercițiu 
îndelungat, un simț înnăscut al ritmului si rimei. 

Poezia este posedantă. Odată intrat pe făgașul ei, nu mai 
există scăpare: „Mă arcuiesc creangă cu fruct de rime/ spre 
raftul unde toamnele m-au vrut / cu drumurile noi printr-o 
mulțime / de-atâtea alte căi ce-am străbătut.” (Îmi zbat 
nedumerirea) 

Cine este Dudi Tăimănescu? Nu știu! Știu numai că, de 
undeva, de departe, o toamnă feerică își deschide, plină de 
grație, evantaiul. Din luminile și umbrele ei se încropește, 
miraculos, o poartă, o poartă dincolo de care se întrevăd 
culorile renăscute ale primăverii; o primăvară a pământului - o 
primăvară a poeziei! 


Prefatä la vol. Amurguri, de Dudi Tăimănescu 
Bălăiță, Editura Anamarol, București, 2007 și 
revista Ecoul, An IT, nr. 25/2008 





Poetul care s-a născut pe Google 
Ionuț Caragea 


onut Caragea s-a născut pe Google. O spune el, o spun 

și alții. Dacă ar fi să extrapolăm, prin absurd, judecata 

de mai sus, am găsi că aproape toți poeţii din 
generaţiile mai noi s-au născut cam în aceeași manieră. 
Matricea însă diferă. 

În cazul lui Ionuț, ea s-a produs printr-un cutremur, un 
Delirium tremens (ajuns volum), aproape apocaliptic, cu care 
a cules aplauze și a stârnit controverse. 

Având de partea lui avantajul confruntării directe a 
modului de viață nord-american cu incertitudinea sufletească, 
cu golul exacerbat de ruperea de rădăcinile ancestrale, poezia 
lui, scrisă aproape pe nerăsuflate, se edifică. 

La baza ei, mai bine decât au încercat multi s-o spună, stă 
Singurătatea: „o să-mi adun singurătatea din jur / într-o 
lacrimă / și am s-o plâng peste lume” (Omul cu o singură 
lacrimă). Poetul simte nevoia singurătăţii. O deplânge, dar, în 
același timp, o caută. Este propriul său „modus vivendi”. 
Singurătatea este mai rea decât Foamea. Pentru foame, cel 
puţin, există un leac: „trag cu dinţii de-o coajă uscată de pâine / 
tot ce-a mai rămas din pâinea mea / cea de toate zilele” (Trag 
cu dinţii de-o coajă uscată de pâine), dar pentru 
singurătate... 

Urc într-un bloc, până la etajul 22, undeva pe Queen Mary, 
în centrul Montrealului. Mă întâmpină Ionuț, cu înfățișarea sa 
atletică, în cel mai pur stil spartan. 

Apartamentul nu îl dezminte. Simplu și eficient. De sus, de 
acolo de pe unde vântul își deznoadă cimpoaiele, totul pare 

„dwarfed”. Este exact de ceea ce are el nevoie. De aici, privind 
la cäsutele rătăcite printre troienele de afară, el este stăpânul, 
stăpânul-poet al întregului cartier Snowdon. Și așa ni se și 
destăinuie: „viața este un muzeu cu oameni de ceară / care fug 
speriați de umbre / topindu-se”. (Obiecte ascuțite) 

Percepția lumii, atrofiată de distante, se estompează. 
Tragicul, transfigurat și trecut din lumea realului în cea a 
imaginarului, prinde aripi. De aici până la poezie nu mai este 
decât un pas. Gravitatea tonului, folosirea cu precădere a 
versului liber, fără a oblitera complet regulile prozodiei clasice, 
îl avantajează. 

L-am ascultat recitându-și versurile. Le recită așa cum le 
scrie, măsurând parcă spaţiile dintre cuvânt și efect... 

Când am reintrat în lumea reală, aburul poeziei, în pofida 
viscolului de afară, mai plutea încă peste tot și toate. 

Tinuta poemelor, cu toată înfățișarea lor presupus 
macabră, nu admite destitutia: „am și-o inimă ce bate, 
bate-ntruna ca o toacă / am și-un înger și un demon 
îndemnându-mă la joacă” (Nu sunt singur). 

Printr-o simplă translație, îngerul și demonul (leit-motiv 
eminescian) pot deveni una și aceeași alcătuire, o mască 
umană cu două fațete: binele și rău; dragostea și ura. Nimic 
mai uman decât asta. 

Mai acum vreo doi ani, într-un scurt comentariu lăsat la 
subsolul unui eseu scris cu adresă directă, pe unul din siturile 
noastre de poezie, am scris: „...de la un site la altul, de la o 
poezie la alta, mesajul transmis de el devine tot mai clar, tot mai 
adânc, tot mai puternic, făcut anume, parcă, să ni se 
întipărească în minte. Poeziile lui se distanțează de tot ce este 
simplă maculatură, de acea făcătură zilnică, trasă ca la 
șapirograf, care inundă astăzi literatura. El nu are profesori, el 
nu imită pe nimeni, el nu se încadrează în nici un curent literar. 
Versurile lui sunt puternice pentru că vin din viață. Viaţa lui 
viața noastră. Cu rimă sau fără, contestate sau nu, ele sunt 





făcute să rămână. Și cine știe? poate că un nou curent literar 
este pe cale să se întrevadă la orizont. 

Ionuţ Caragea s-a născut pe Google, dar nu îi este sortit 
să moară pe el. Ferestrele pe care le-a deschis pur și simplu din 
greșeală au să-l poarte, fără nici o tăgadă, spre tipografii”... 

Nu aveam, pe atunci, de unde să știu că profeția mea o să 
capete viață atât de repede. Ionuț Caragea se află astăzi la cea 
de a patra carte publicată. 

Vorbeam mai sus despre singurătate, și Ionuț Caragea știe 
bine ce înseamnă asta, dar probabil ceea ce nu știe el este că 
singurătatea lui este singurătatea alergătorului de cursă lungă. 


Postfatä la vol. Omul din cutia neagră 
de Ionuț Caragea, Editura Fides, lași, 2007 





Scânteieri în oglinzi 
Lia Ruse 


oezia Liei Ruse, si mă refer la volumele: Freamăt de 

mai în colorit de toamnă, Aerul din preajmă, 

Picturi sonore, Lumi străvezii, Sculpturi în aripa 
timpului, Lumini suave, La poarta unui anotimp, 
Desprinderi, Clipe sprijinite-n gânduri, Scânteieri în 
oglinzi, urmează, aidoma unei umbre fidele, drumul parcurs 
de autoare. 

Al. Th. Ionescu, lectorul volumului de debut al autoarei, 
Freamăt de mai în colorit de toamnă, prinde si dezvăluie, 
într-o notă finală, caracteristicele creaţiei autoarei: „Lia Ruse 
este o poetă a cărei sensibilitate discretă conjugă în mod fericit 
un evantai tematic generos ca formule când tradiționale, când 
îndrăzneț temperate. Iubirea, satul, contemplarea cerului, 
nostalgia copilăriei sunt sursele din care prima carte a poetei își 
trage fiorul...” 

Și poeta, credincioasă acestor surse de inspiraţie, nu se 
dezminte. Născută în comuna Teiu, județul Argeș, liniștea 
patriarhală, explozia vegetației, puritatea aerului, nopțile 
feerice o marchează, ne mai lăsându-i nici o altă șansă. 

Chiar dacă soarta a purtat-o la mii de kilometri de locul de 
baștină, trăirile interioare, nealterate de timp sau distanță, se 
reașeză proaspete în versuri: „Sub arcadele timpului /M-am 
strecurat.../Și am atins lumina  /Ajutată de tăcere” 
(Pătrundere); „Auzeam șarpe de aer /Cum pe pajiște tânjea / 
Lumina întreaga noapte /focul din privirea mea” (Idilă); 
„Răsunau în umbră pașii /Într-o-ndoială a firii... / Cădeau linişti 





speriate / În fântânile privirii...” (Sângera un nor încins - vol.: 
Freamăt de mai în colorit de toamnă). 

Decorul rustic, în poezia Liei Ruse, este preponderent. 
Întoarcerea la natură, mascată uneori de metafore așezate 
discret, este neîndoielnică. 

Dacă ar fi a ne conduce după titluri, ca în cazul multor 
poeme din volumul Desprinderi, cu siguranță că n-am da 
greș: Cireșul, Plopul, Vara, Ceasuri de octombrie sunt 
numai câteva. 

Împletirea armonioasă a elementelor naturii cu diferitele 
stări de prospectare interioară, de căutări mai mult sau mai 
puţin febrile, toate trecute prin prisma experienței, nu îi sunt 
străine. 

Titluri ca Dansul inimii, Clipe îngândurate, 
Desprindere, Frământare, toate culese din aceeași plachetă, 
se recomandă de la sine. Emotia lirică, așa ascunsă cum pare 
sub vălul pudorii, se transmite cu ușurință cititorului. 

Cu fiecare poezie, perceperea trecerii inexorabile a 
timpului se amplifică: „Neliniștită, lunecă luna / În sunetele 
sufletului ceas” (Zbucium); „Doină dulce, vis de foc / Amintirile 
se coc / Pe locul norocului, / Timpului, sorocului” (Clocot); 
„Vine noiembrie / Tristeti s-așeze / Pe trăinicie / Si pe zile ploi, / 
Să-ntunece / Mult mai devreme / Si anotimpul / si timpul din 
noi.” (Alean); „Dorul si iubirea / Vibrează-mpreună / Ziua le 
desparte / Noaptea le adună” (Dor si iubire - vol.: 
Desprinderi). 

Din 1994, anul apariţiei primei sale cărți Freamät de mai 
în colorit de toamnă și până la Scânteieri în oglinzi, volum 
de versuri apărut în toamna anului 2009 sub egida Editurii 
Asociaţiei Scriitorilor de Limbă Română din Quebec (ASLRQ), 
autoarea izbutește să menţină cu rigurozitate și să amplifice 
materia primă cu care s-a așternut la drum. 





Fire meditativă, Lia Ruse merge pe linia trasată de 
înaintașele ei. Ecouri, îndepărtate de altfel, din poezia 
Veronicăi Micle, Elenei Farago și a Otiliei Cazimir, se resimt 
dacă-i urmărim cu atenţie parcursul. Teama de necunoscut, 
conjugată cu o resemnare tacită, nu creează tensiuni. 

Versurile ei se așează lin, întreținute de acea chemare 
tainică, de acea euforie a regăsirii de sine, a reimplantării în 
solul atât de fertil al poeziei. 

În acest sens, volumul Clipe sprijinite-n gânduri este 
edificator: „Ne căutăm în timp, / În suflet si-n cuvânt / prin clipe 
ce-și șoptesc / Cu stelele mărunte / Când gându-i călăuză / Pe 
spitele cărunte / ce-aprind lumini în rugă / Și trec ușor în cânt” 
(Zbucium); „ Ca un templu-nvie / Văzduhul incert / În raiul 
iubirii / Aș vrea să mă pierd” (Lied); „Se citea în stele 
așteptarea... / Înviase-un gând de altädat’ / Ce-ascundea un timp 
rămas din vară, / Cu un chip de suflet agăţat”. (Timp rămas) 

Și poate mai mult decât atât, cu aerul că ni se destăinuie, 
fără a ridica însă velinta de pe căpriorii ei, implică șerpii ca 
martori la un ritual suprarealist, dar, pe de altă parte, atât de 
uman: „Pe raza bucuriei / Ca o plecare-n nuntă / Cu fantezii în 
aer, / În luminis de foi / Iubirea se răsfaţă!... / O întruchipare- 
nfruntă / Rodesc, în iarbă, șerpii / Pe așternuturi moi!” (Dansul 
șerpilor) 

Autoarea privește natura ca pe o carte, ca pe o deschidere 
spirituală spre marile momente ale împlinirii si trecerii 
noastre: „Secunda curge, / Mai aprinsă, / Pe vremea umbrită / 
De-afară / Și-ngenunchează / Taina în noi / Deși părem / Statui 
de ceară”. (Statui de ceară - vol.: Lumi străvezii) 

Manierismul îi este străin poetei. Simplitatea exprimării, 
trecerea cu ușurință de la un vers alb la unul cu rimă, fără a 
lăsa ideea să sufere, o avantajează. 

Poezia, ca si muzica, se poate îngâna, se poate interpreta. 
Între cele două arte există, indiscutabil, un raport de 
coordonare. Cu surprinzătoare rezonante eminesciene, o strofă 





din poezia Aburi triști, (vol.: Scânteieri în oglinzi), este 
perfect interpretabilă: ,Întepeniti și palizi / Păream niște statui 
/ Nu mai știam ce facem / Nu mai știam ce spui...” 

Și în fine, confesiune indirectă, sau nu, volumul Scânteieri 
în oglinzi își merită titlul. Motivul atât de binecunoscut al 
oglinzii, cu reflectärile ei insidioase - taler ce își etalează, 
nonșalant, fatetele - ne poartă implacabil către transcendental: 
„De la un timp / Vesmintele realităţii / Mă strâng, / Tăcerile 
plâng / În cuvinte, / Sculptându-și tristețea / Pe geamuri aburite 
/ de aduceri aminte” (De la un timp ) sau „Toamna se-arată ca 
o chitară / Și-n nostalgie lasă uimire / Spre gândul în care / A 
intrat o amintire. / Umbra prinsă-n poeme / Peste vreme / 
Toamnă vrea s-o cheme. / Ca o mică flamă / Roșie sau galbenă / 
Dansând în coborâre lină / Tandră întristare-i / Frunză de vară 
străină.” (Frunză străină). 

Ca să conchidă, parcă, autoarea, în poezia Fior scrie: „Ne 
vom opri sfiosi, nebuni, copii / În tandrele îmbrätisäri târzii”. 


Lia Ruse - Scânteieri în oglinzi, 
Editura ASLRQ, Montreal, 2009; 
Observatorul, Toronto, 3/12/2010 





Lacrima interioară - Elegii 
Traian Gărduș 


umea din jurul nostru este într-o continuă 

efervescenţă, într-o continuă evoluție. Odată cu ea, 

concepția noastră despre artă, în general, și despre 
poezie, în special, încearcă să se acomodeze noului. Constiinta 
lirică, afectată de transformările radicale, se poate adapta, 
remodelându-se, sau poate continua să privească lumea prin 
prisma perceptiilor anterioare, ca rod al unei experienţe 
îndelung acumulate. 

Traian Gărduș preferă să rămână pe această din urmă linie, 
să recheme trecutul ca martor și să ne încânte cu ludicul 
elegiilor sale. 

Pentru cei care îl cunosc, Lacrima interioară poate să 
apară ca ceva complet neobișnuit. Epigramist, fabulist și 
parodist cunoscut, etalarea, pe neașteptate, o unei poezii cu 
vibrații multiple, combinată cu subtilitäti sarcastice, surprinde: 
„Mereu am sentimentul foarte straniu, / Că am un chirias 
trăsnit în trup, / De fapt, stăpân pe inimă și craniu - / Şi-mi vine 
greu de EL ca să mă rup...” (Îngerul negru) 

Autor al volumelor Poemele Afroditei - 101 rondeluri de 
amor și Caleidoscop Epigramatic (Editura Zodia Fecioarei, 
Pitești, 1996 și, respectiv, 2000), Traian Gărduș face să pară ca 
și cum noua sa carte ar fi scrisă de cu totul o altă mână. 

Într-o postfață la unul dintre volumele sale anterioare, 
prof. dr. Tatiana Vișescu scrie: „Bijuterii de gând și de inimă, 
poeziile domnului Traian Gärdus reinvestesc lumea, pe noi 
înșine cu inefabil și arome, cu vibraţie de aripă de libelulă ce nu- 
și întrerupe zborul în neființă, la crepuscul, limpezindu-se din 





catifeaua nopţii ca niște nostalgice si perpetue sclipiri 
smaraldice de aștri neîngenunchiati de vreme”. 

Cu Lacrima interioară, autorul vine să întregească 
peisajul: „Mă pierd ades în vremuri de demult, / Cu hanuri vechi, 
chebab din gras batal, / Și-un cântec lin, antonpannesc, ascult, / 
În ora plânsă-n clopot de aramă; / Plutesc pe aștri - timpul 
sideral - / Și mai presus, mi-e dor de tine, mamă!” (Sonet 
patriarhal) 

Clasic, prin formaţie, poetul încearcă, dezinvolt, să unească 
cultura trecutului — cu tendinţele ei spre echilibru și simetrie - 
cu cerințele divergente ale timpurilor moderne. 

Adept al formelor fixe, specii literare care cer eforturi 
considerabile, el izbutește să creeze un spectacol uman, 
generând emoţii estetice de calitate, ca o contrapondere la 
superficialitatea poeziei promovate cu atâta asiduitate astăzi. 

Trecerea de la rondel la sonet - considerând rolul educaţiei 
în formarea si afirmarea poetului s-a făcut cu ușurință. 
Ambianta culturală a jucat un rol aparte. 

Cunoscut de celebrităţi literare ale anilor '60-70 și apreciat 
pentru fibra sa ironică, nu ne miră faptul că unele dintre 
elegiile sale sunt dedicate și acestora. 

Nume ca Gheorghe Pitut, Florin Pucă, Mircea Micu, 
Anghel Dumbrăveanu, George Tärnea, Grigore Vieru, Tudor 
George-Ahoe, Victor Felea sunt numai câteva dintre cele pe 
care le menționăm. 

Ce poate fi mai ilustrativ decât acest fragment?: „Oh, 
casa-aceea albă, de-acum joasă,/ Așteaptă-acolo Mama cu mult 
dor, / Cu pâine caldă și cu Vin pe masă... / Mai iese pân’ afară, în 
pridvor, / Rugându-se îndelungate ore: / - Adu-mi-l, Doamne,- 
acasă, pe Grigore!” (Toamna peste Prut, lui Grigore Vieru) 

Plecând de la un mediu cultural bine determinat, înclinat 
să deconspire ecourile parnasiene care îl domină, dedicatiile 
sale se extind către obârsie: Homer, Ovidiu, Shakespeare, 





Byron, Goga, Blaga, Pillat, Bacovia, Mateiu I. Caragiale. Cultura 
extensivă, interferența, de-a lungul anilor, cu reprezentanți 
recunoscuți ai culturii noastre, au acționat ca un autentic 
catalizator în formarea concepţiei sale despre poezie. 

El simte nevoia de a se destäinui: „Trecură șir de ani, nu 
stau să-i număr, / Când am deprins bucoavna de mătasă, / A 
sfintei Cărţi, umblând cu traista pe-umär, /Scolar bătrân, pe-alei 
cu teii teferi, / Plutind etern în lumea Ta aleasă, / Cu îngeri 
blonzi, madone si luceferi.” (Hyperion domnind, lui 
Eminescu) 

Sonetele, lung elaborate, au naturalete și curios pentru un 
asemenea tip de poezie, au prospețime. În cazul nostru, 
formaţia sa ca epigramist, în loc să constituie o piedică, îl 
avantajează. Poezia sa, catapultată de capacitatea de a mânui 
cuvintele, se detașează cu ușurință de anacronism. 

Cu reminiscente, parcă, minulesciene, pana sa cade ironic: 
„Și viscol negru-mi plânge la ferești; / Tu cum o duci și oare cum 
trăiești, / Străvechea mea iubire din Pitești?” (Ovidiană) 

Ca un joc dintre realitate și ficțiune, autorul evocă fapte 
autentice, dându-le cu umor o tentă epigramatică: „Ah, sucul 
viei cât e de spumat! / De-aceea rog pe medicul curant / Să ierte 
cum că nu-i respect dieta, / Dar toamna-aceasta vrerea ne 
destramă, / Și-i mai trădez, din când în când, rețeta, / Cândva, 
prescrisă tot aici...la cramă!” (Sonet autumnal) 

Personajul liric se identifică cu autorul. Tendintele lui 
hedoniste sunt vizibile in ciuda încercărilor de disimulare. 
Convulsiile sunt excluse. Totul curge armonic, sugestiv, 
suculent, ca o poveste spusă în șoapte, seara, lângă gura sobei. 

Actul poetic își urmează, trasat de o mână sigură, drumul 
ascendent. Textele capătă, din loc în loc, aspectul unei 
incantatiüi, a unor fulguratii de natură divină: „Vin îngerii în 
straie de azur, / Ningând peste o dulce Bucovină, / E un fior în 
toate, primprejur; / Oh, maică Preacurată, vin să jur / Că simt 

Mirifica Lumină-lină / Străluminând homerica retină.” (Sonet 
arhetipal, lui Bartolomeu Valeriu Anania) 

Lexicul, în pofida utilizării cu predilecție a unor nuanţe 
arhaice, dă un aer aparte, de autenticitate, elegiilor. La 
urma-urmei, autorul nu este un protestatar; noțiunea de 
„cronicar” i s-ar potrivi mai bine. 

Mircea  Bârsilă, în finalul cuvântului introductiv al 
volumului, sintetizează: „Perspectiva elegiacă și, respectiv, 
plăcuta patină a tematicii nu sunt lipsite de o autentică 
febrilitate lirică și nici de necesara doză de modernitate ce 
constă, între altele, în alianța dintre rostirea cu vibrații 
arhaizante și aluzii livrești sau cele „puţin ironice”, „puţin 
fanteziste”, „puţin rebele” și, pe de altă parte, în reînnoirea unor 
ecouri (uitate) ale poeziei neoclasice și chiar ale celei (ușor) 
decadente (...)” 

Dar, așa cum afirmă poetul: „Visez avid cuvântul albăstriu, 
/ coborâtor din paginile sfinte, / Magia sa o recunosc, o știu, / 
Cum știu că-n lume toate-s trecătoare; / (Pălesc regate, ram de 
laur moare) - / Un adevăr nicicând nu se dezminte: / Etern e 
doar un templu de cuvinte.” 

Marele Will, maestrul renascentist al sonetului, s-ar fi 
simţit în apele lui citind poemele volumului de față. 

Tonul cu adevărat elegiac, cu atingeri umoristice, se 
regăsește cu ușurință în poemul Plecare, regäsire: 
„Și-atuncea, când departe am să fiu / De freamătul deșertăciunii 
vieții, / Ne-om regăsi, cândva, într-un târziu, / Peregrinând prin 
codrii, cu poeţii, / Și iar ne vom topi într-un sărut,/ Și Tu si Eu, 
ca amfore de lut.” 





Poezia, loc de întâlnire cu absolutul 
Jumătate umbră, jumătate cuvânt -100 poeme 


Valentina Becart 


cria lon Biberi în binecunoscuta sa lucrare Poezia, 

mod de existență: „Omul nu se așază singur în fața 

universului numai pentru a stabili raporturi cu 
nevăzutul și taina; singurătatea nu e decît un moment de 
reculegere și reînvigorare, din epopeea spiritului”, şi tot el, în 
capitolul final, Poet și poezie, face următoarea afirmaţie: „Este 
un fapt, aflat, pentru noi, în afara îndoielii, că poetul are o 
complexiune, care îl diferențiază hotărît de restul oamenilor”. 

Valentina Becart, aflată, cu Jumătate umbră, Jumătate 
cuvânt..., la cel de al 15-lea volum personal, se încadrează, 
ără discuţie în afirmaţiile de mai sus. 

Atunci când credeam că, ajunsă la capătul unor frământări 
contradictorii, poeta se va îndrepta către noi surse de 
inspiraţie, impulsul generat de vechile constrângeri si 
remușcări se revarsă în cascadă, amplificându-se. 

Poemele, pe cât par de simple, pe atât sunt de complicate. 
Nu ne surprinde fluiditatea textului ci ușurința transfigurării 
dintr-o ipostază în alta, chiar dacă planurile se repetă. 

Tematica poemelor pleacă de la o constantă - iubirea cu 
iluziile și deziluziile ei: „Adesea, când lumânările se sting, / 
fantomatice stihii / se văd mărșăluind /la ușile zăvorâte, / la 
ferestrele unde visele mor, / într-o lacrimă...” (Din rădăcina 
străbună) 

Treptele imagisticii au sens dublu; te urcă și te coboară. 
Forma lor lăuntrică se asociază stării sufletești; și cu cât 





pătrunzi mai adânc în lectură, cu atât ai impresia că devii parte 
al aceluiași întreg. 

La urma-urmei, experiența prin care trecem, citind cartea, 
este umană. Sentimentele exteriorizate, desfășurate de-a 
lungul aceste călătorii, reflectă un proces afectiv extrem de 
intens. E ca și cum, din când în când, ai sufla în tăciuni spre a 
reînvigora flacăra: „Noaptea, târziu, las / sufletul liber, / și caii, 
/și gândul... / și nu mai vreau să știu / de se întorc (când se 
întorc);/de s-ar pierde în cea mai / visată, / neîmblânzită 
furtună. / (ce noapte ar fi, ce alergare nebună!” (Noaptea, 
târziu...) 

Realul, paradoxal, se află la timpul trecut. Prezentul 
contează numai atât timp cât dă aripi viziunilor retrospective. 
Te afli, parcă, într-o mașină a timpului, uitându-te transfigurat 
la tot ceea ce se desfășoară în față, fără a fi însă capabil să nu-ţi 
întorci capul, contemplând trecutul. 

În poezia Dezleagă-mă de timp formele corporale. își 
pierd esenţa, prefigurând o contopire peremptorie cu natura: 
„Dezleagă-mă de timp si lasă-mă să curg / ca o notă cristalină / 
în sufletul tău uriaș, / neștiutor de moarte, / de plânsul domolit 
în lumină. / Îţi las nădejdea mea de fiecare zi, / să modelezi din 
ea, adevărul unui timp / ce nu va cunoaște / temnita și noaptea 
nesfârșită a pământului.” 

Poemele, fie ele părţi ale unui întreg (Din jurnalul unei 
zile), fie lăsate să pară independente, se interpătrund, 
înșiruindu-se ca mărgelele pe o aţă. Amintirile sunt, sau par a 
fi prea vii pentru a se ascunde după perdelele obscuritätii. 

Franchetea reprezentării lor nu lasă nici un dubiu. Dintre 
ficţiune și realitate, realitatea este cea care are câștig de cauză: 
„Când zorii își vor spăla trupul în roua florilor /abia trezite din 
vis, / când lumina lor se va strecura în primele / adevăruri 
netrunchiate, /eu voi fi călătorul pribeag, într-un gând nenăscut, 
/ rămas să contemple iarba crescută pe un mormânt / fără 





umbră și iubiri răsfățându-se... / în albul asternut al vremii.” (Ca 
o seară de jertfă) 

Daniel Corbu, în prefața volumului, ne dezvăluie una 
dintre fatetele indivizibile ale întregului: „Cititorul avizat va 
remarca fina țesătură a poemului, chiar și atunci când tema e 
una a revoltei față de realul agresiv sau fortuna labilis, unde-si 
face prezența timpul devastator al fiinţei." 

Caracteristic sensibilităţii feminine, autoarea folosește 
registrul artistic la notele sale înalte. Arcușul face vioara să 
freamăte: „Așteaptă-mă la capăt de-ntrebare, /cum ramurile 
spre rodire / se grăbesc, /să mă-nuntesc cu iarba din răzoare / și 
versuri albe, lunii să-i șoptesc. / Adună-mă dintre cuvinte, 
/seara, / când toate stelele ies la ferești.” (Adună-mă dintre 
cuvinte) 

Poezia, în genere, ar trebui să fie considerată ca un 
miracol. Traversând spaţiile, ea devine un bun universal. Scrisă 
spontan sau îndelung gândită, ea ne este sprijin și confrate. 

O purtăm cu noi oriunde și oricând. La ce altceva m-aș 
putea gândi, citind poemele Valentinei Becart? 


Revista Confluente literare, nr. 2851, 21/10/18 





Zbor de cuvinte - Poeme 
Eugen Enea Caraghiaur 


uvântul, această asocierea a unui sens și a unui 

complex sonor, atunci când este folosit cu iscusintä, 

poate să producă reverberatii, să răscolească, prin 
semnificaţiile și valorile sale multiple, sufletul cititorului, să 
trezească și să reactiveze amintiri de mult marginalizate. 

Este exact ceea ce simțim atunci când ne apucăm să citim 
Zbor de cuvinte, ultima carte de versuri a scriitorului Eugen 
Enea Caraghiaur. 

Prin natura lui, cuvântul sfătuiește, cuvântul îndrumă, 
cuvântul învaţă și toate aceste caracteristici ale cuvântului vin 
normal către noi, ca un corolar al unei experienţe de o viață. 

Aflat la cea de a șaizecea apariţie editorială, autorul s-a 
întors din ţară după un turneu în care lansarea ultimelor sale 
două cărți s-au suprapus, providential, peste anul în care 
autorul a împlinit 90 de primăveri. 

Scriitorul Mihai Maxim, participant la acest eveniment 
literar, ne informează: „Liga Culturală pentru Unitatea 
Românilor de Pretutindeni l-a sărbătorit, cu ocazia împlinirii 
venerabilei vârste de 90 de ani, pe unul din cei treisprezece 
milioane de români răspândiți de soartă și de vicisitudinile 
istoriei pe meridianele globului. Neobișnuită este personalitatea 
sărbătoritului. 

Eugen Enea Caraghiaur, român stabilit de aproape șase 
decenii în Canada, este un reprezentant de marcă al 
spiritualității româneşti peste hotare, militant pentru 
menținerea conștiinței nationale a românilor aflați departe de 





țară, un mare patriot, un prolific și talentat scriitor, care și-a 
pus pana și inima în slujba românităţii”. 

Ca un rezultat al implicării directe sau sufletești a 
autorului în mai toate evenimentele vremii, scrierile sale, 
extrem de variate, sunt adevărate lecţii de istorie. lar cu acest 
volum, neconvențional, de poeme, combativitatea atinge cote 
înalte: „La-ncrucișare de vremi / La istovire de ani / Între 
ponoase și-ntre vulcani / piticul maestru este un bard / nici 
gălăgios dar nici prea bavard. / Este un fluviu total nevăzut / 
Din care bea apă tot ce-i văzut. / Trec caravanele de tuaregi. / 
Se-opresc la oaze vedenii și regi. / Tot picul de apă închis în 
pământ / piticul îl ţine sub jurământ. / Caii luminii ies la pășune 
/ Sub ochii timizi ai prietenei lune. / Piticul cel mare din crugul 
astral / Cerne în lume urgii magistral / În cânt de ghitare sau de 
caval. / Dar melodia se schimbă abrupt / Când reapare drumul 
cel scurt / Cu viață dulce, trai din belșug, / Scăpate-n mirare 
dintr-un belciug. / Pe calea asta neînteleasä / Cu logica prinsă 
ca într-o plasă / Omul se-nvârte în al său joc / prins în destinul 
fără noroc. ” (Piticul) 

Încărcătura poetică se amplifică cu fiecare pagină, cu 
fiecare poezie. Evenimentele par file desprinse din viața 
poetului. Este greu, este foarte greu să te desprinzi de 
gândurile tale, de trecutul tău, să pui trotil la baza trecutului și 
să-l faci să explodeze. Profesorul dr. Victor Crăciun, în postfata 
volumului, cu referire la evenimentele care au dus la tragica 
rupere a Basarabiei de ţara mamă, scrie: ,, Din păcate, dezastrul 
celui de-Al Doilea Război Mondial s-a încheiat cu pierderea 
acestei părți a României, întărind drama colectivă a românilor 
basarabeni și schimbând astfel și destinul individual al lui Eugen 
Caraghiaur”. 

În 1942, Eugen Caraghiaur devine voluntar la Cotul 
Donului. Decizia, punct de cotitură în tot ceea ce avea să 
urmeze, semn de marcă în evoluţia sa spirituală, este prinsă 
magistral: „M-am înscris ca voluntar, / Fără semne nici amnar. 





/ Donul se vedea acum / Prin cilindrul unui tun. // Un strigoi s-a 
invitat / În Palatu-mi de soldat. / Am ajuns și consilier / Gol de 
bani dar plin de fier.” (Poveste) 

Poezia, cu preponderență în acest ultim volum, devine, 
natural, o extraversiune a gândirii sale, o scoatere la lumină a 
tot ceea ce îl frământă, o încercare de reliefare a 
neconcordantei dintre aspiraţiile lumii actuale și evoluţia ei 
către autodistrugere: „Mâna stângă pe credință / Mâna dreaptă 
pe pumnal / Am trecut prin suferință / Viitorul-ducipal. // Pe 
pământ scânteie dogma / Politrucii ard pe rug. / Cei mai noi își 
umplă punga / Cu creițarii ce îi sug...” sau: „Din poveștile 
nescrise / Din prezentul temerar / Las tenebrele prescrise / De 
un medic mercenar. / Pe claviere din pianuri / Clapele bat mai 
departe. / A ajuns și printre ramuri / Zgomotul părerii moarte.” 
(Cântec nestelar) 

Capacitatea sa spirituală, nealterată de vreme, reflectă, 
prin scrierile sale, o viață putin obișnuită, un caracter 
contestatar extrem de puternic, o personalitate, care fiind un 
produs al plaiurile românești, este în același timp un port-parol 
pentru omenire: „Se întreabă-n cer străbunii / De umblăm pe 
struna strunei / că gealatii, căpcăunii, / Au făcut zeci de păcate 
/ Printre legi civilizate. / Să fugim spre ce speranță / Călărind pe 
cai docili / Cu femeile pe umeri / Și copiii din iubiri? / Ard 
orașele uscate. / Flori rămas-au în pustiu. / Ciuma neagră se 
abate / Peste mort și peste viu.” (Ceaţă) 

Cine are urechi, să audă! Și pentru toate acestea, nu ne 
rămâne decât să-i mulțumim autorului pentru efortul pe care 
l-a făcut, pentru contribuţia pe care o aduce promovării limbii 
și literaturii române; să-i urăm multi ani de viaţă și multe noi 
succese literare! 


Eugen Enea Caraghiaur - Zbor de cuvinte - Poeme 
Liga Culturală pentru Unitatea Românilor de Pretutindeni și 
Editura Semne, 2013; Revista Cetatea lui Bucur, 25/03/2014 





Războiul Titanilor 
Miruna Tarcău 


oetul poeţilor, Homer, ne-a lăsat moștenire două 

opere de artă cu care a traversat istoria, legându-ne 

pentru totdeauna de începuturile ei. Achilles și 
Hector, Menelaous și Paris sunt nume pe care le învăţăm de 
mici si pe care le păstrăm în noi sperând că odată și odată vom 
putea să ne ridicăm la înălțimea istetimii și curajului lor. 
Helena, „cea mai frumoasă dintre muritoare”, soţia lui 
Menelaus, căzută victimă propriei sale frumuseți, este răpită de 
Paris, fiul regelui Priam. 

Răpirea Helenei a constituit motivul unui război de zece 
ani și a pus Troia pe harta istoriei lumii. File de epopee, file de 
mitologie. Cu distrugerea Troiei s-a închis un capitol și s-au 
deschis altele... 

Cu Alegerea lui Selenae, îmbrăţișând fabulosul, Miruna 
Tarcău, autoarea romanului polițist Insula Diavolului, revine 
în forţă, la numai un an, pe scena literaturii de limbă franceză 
din Canada. 

Ca prim volum din saga fantastică Războiul Titanilor, 
volum publicat în noiembrie 2007 la cunoscuta editură 
Christian Feuillette din Montreal, Alegerea lui Selenae ne 
transportă cu nonsalantä, pe aripile alegoriei, spre acele 
timpuri îndepărtate pe care nici mintea nu mai poate parcă să 
le priceapă. 

Selenae, fosta regină a amazoanelor - la douăzeci de ani 
după terminarea celui mai disputat război din antichitatea 
greacă, cel pentru cucerirea cetăţii Troia - se profilează, în 





pofida a tot ceea ce pare să fie, ca exponentul nedorit al unei 
păci insuportabile și prea mult prelungite. 

Autoarea, făcând abstracţie de acțiunea desfășurată pe 
tărâmuri istorice, ne introduce într-o lume fantastică în care 
eroismul și curajul devin valori esenţiale în timp ce rațiunea, 
forţa menită să conducă, pare că s-a pierdut în apele noroioase 
ale Styxului. 

Intriga, narată din punctul de vedere al personajului 
principal, implică cititorul, obligându-l să se simtă ca făcând 
parte din întreaga desfășurare a evenimentelor. Selenae nu e, și 
nici nu vedem cum ar putea fi, un personaj pozitiv. Egoistă, 
nemiloasă, preocupată numai de rezolvarea, cu ajutorul 
armelor, a propriei odisee, ea se conturează ca o forță ce pare 
că vrea să debalanseze tot ceea ce ar trebui să se înțeleagă prin 
cuvântul umanitate. 

În contrast, parcă reflectată dintr-o oglindă magică, sora ei 
geamănă, Faneles (numele, însuși, fiind o inversiune!), salvează 
de la defăimare specia umană, implicându-se trup și suflet, 
atunci când situația o cere, neezitând să se ridice împotriva 
propriului ei tată în războiul ce amenința supraviețuirea 
dimensiunilor. Pe aceeași linie, sacrificiile dezinteresate pe 
care le face pentru a-și regăsi sora, sunt cu atât mai mult de 
apreciat cu cât Selenae nu dă dovadă de nici cea mai simplă 
afecțiune pentru ea. 

Rolul lui Eaneles în acest prim volum este secundar, dar, 
chiar dacă nu i s-a rezervat acel grad de egalitate, de 
contrapunere, la care ne-am fi așteptat, ea trebuie să fie văzută 
ca fiind speranța de care umanitatea are atâta nevoie, ca o 
inspirație pentru reevaluarea și reactivarea visurilor și 
idealurilor tinereții. 

Privind din această perspectivă nu ne mai este greu să 
înțelegem - chiar dacă o considerăm egoistă - atitudinea lui 
Selenae, atunci când sora sa o anunţă că este gata să-și pună 





viaţa în pericol si să traverseze dimensiunile pentru a se opune 
celui mai redutabil invadator, tatălui lor, Hel. 

„Doar tu ai puterea de a-l alunga pe Hel de acolo de unde se 
pregătește să-și construiască un imperiu! Doboară-l pe 
dușmanul nostru cu lama pe care a forjat-o el însuși! Îţi cer asta 
în numele Titanilor și al meu. Dacă ești suficient de puternică să 
te folosești de arma lui Hel vei putea traversa și poarta care te va 
duce până la el. Bate-te ca să devii o Titanidă! Câstigä-ti locul 
printre cei mai mari acolo sus, în Eden, unde nu sunt nici zori, 
nici amurg! 

La care războinica răspunde cu voce arzătoare: „Îmi cereti 
să părăsesc Grecia spre locuri necunoscute unde ar trebui să mă 
bat împotriva propriului meu tată? Si să mă aliez unor forte 
necunoscute cărora nu le cunosc nici motivele, nici scopul 
pentru care luptă împotriva familiei mele?” 

Selenae, războinică, gata să se asocieze ideii prezentate de 
sora ei, se vede confruntată pe neașteptate, cu o situație 
necunoscută și contradictorie: împotriva cărei tabere trebuie să 
lupte? Pentru a lua această decizie care constituie, de fapt, firul 
călăuzitor de-a lungul desfășurării întregii acțiuni a primului 
volum, ea se angajează în traversarea spaţiului. În ciuda 
avertismentelor surorii sale Faneles, a Titanilor si a 
reprezentanţilor diferitelor popoare din Dimensiunea a patra, 
ea persista în ideea de a-l întâlni pe Hel înainte de a se hotărî 
de partea cui va fi. 

Egoismul ei prevalează. Deși pare să dea dreptate tuturor 
celorlalți, acceptând caracterizarea făcută la adresa lui Hel și la 
ce s-ar putea aștepta din partea lui, ea vrea să afle răspunsul la 
o întrebare care o chinuie de peste douăzeci de ani: de ce a 
încercat Hel s-o omoare în timpul asediului cetății Troia? Este 
ezitarea ei sinceră sau este un simplu pretext? 

Dacă titlul cărţii nu se referă neapărat la rezolvarea acestei 
incertitudini, partea a doua complică situația: străpunsă de 
sabia lui Hel, eroina supraviețuiește. Este ea nemuritoare? 





Voiajul în Dimensiunea a patra devine astfel, o încercare 
de a dezlega șarada sufletelor celor care se îndreptau către o 
dimensiune superioară, cu atât mai mult cu cât sosirea lui Hel 
dezechilibrase spaţiul. 

„Erebe îi va apărea curând în splendoarea sa dezolantă și 
atunci războinica va fi confruntată cu cea mai dură dintre 
încercări, mai teribilă decât războiul sau moartea : ea va ajunge 
la limitele condiţiei umane, neatinsă vreodată de un muritor, la 
ideea de sfârșit, de destin. Și aceste gânduri par să o macine 
viguros, ca un acid”. 

Ajunsă în timpul peregrinărilor ei în Grecia, Selenae 
dorește să afle răspuns la întrebările care o bântuie. Pentru 
aceasta ea trebui să coboare în împărăţia lui Hades. Pactul pe 
care i-l propune zeul poartă o pecete teribilă: în schimbul 
aflării răspunsului, ea trebuie să ia viața unei persoane aleasă 
de Hades. Va fi ea capabilă să comită un asemenea sacrificiu 
pentru a ști doar dacă e sau nu nemuritoare? Și în cazul în care 
va accepta înțelegerea și i se va dezvălui numele victimei, va 
avea ea forța să meargă până la capăt chiar dacă e vorba de o 
persoană dragă? 

Așa ni se dezvăluie personajul principal în acest prim 
volum. Va evolua Selenae? Își va regăsi ea echilibrul? Cine știe 
?! lată cum descrie autoarea, prin optica a două dintre 
personajele sale, realitatea existenței dimensiunilor: 

„Eos îi întinde un măr. 

- Uită-te la acest fruct și descrie-mi-l! 

Vigilentă, războinica prinde mărul în mâna stângă - 
continuând să țină mâna dreaptă pe mânerul sabiei - și întoarce 
mărul în palmă cu degetele sale lungi... 

- E roșu, dur și rotund, concluzionează Selenae ca o evidență 
incontestabilă. 

- Ti se pare coaja ca un singur strat, simplu și fără nici o 
perforatie ? 





- Da. 

- Bine. Acum imaginează-ți o plajă văzută de departe. La fel 
ca suprafața mărului ea pare solidă, netedă și dintr-un singur 
strat. Și totuși dacă te apropii, vezi că e formată dintr-o 
infinitate de granule de nisip, prea mici ca să se remarce de la 
distanță. Pentru noi, anumite lucruri sunt neglijabile și uneori 
atât de mici că nici nu le putem vedea. Imagineazä-ti suprafața 
mărului ca o plajă căreia nu-i poţi vedea granulele de nisip, nici 
spaţiile dintre ele. Simturile te înșeală. Ei bine, lumea este ca 
acest măr... La fel ca mărul e alcătuită din straturi din ce în ce 
mai mici și între ele este vidul. 

Viaţa este posibilă numai pe aceste straturi unde cei ce le 
locuiesc sunt sau prea mari sau prea mici ca să se întâlnească și 
nu au cunoștință unii de existenţa celorlalţi. În plus sunt 
separați de neant. 

Titanii trăiesc pe stratul exterior și cel mai mare: Prima 
dimensiune. 

Tu, Selenae... ai trăit până acum în Dimensiunea a doua, 
aceea a Olimpienilor. Sub aceasta urmează alte lumi, alte 
dimensiuni. Și toate sunt separate de un vid ca de la Pământ la 
Soare, de aceea e aproape imposibil ca cineva să traverseze vidul 
de la o dimensiune la alta și să rămână în viață.” 

Douăzeci de ani i-au trebuit celebrului erou grec 
Odysseus, după căderea Troiei, să rătăcească pe mările lumii, 
pentru a putea să-și regăsească familia. 

Și când toate păreau că s-au liniștit, cu Alegerea lui 
Selenae, fantezia creatoare a Mirunei Tarcău ne poartă, 
inexorabil, mai departe. 


Vol. I - Alegerea lui Selenae; 
Cetatea Culturală, Cluj-Napoca, nr.3(75), 2008 
(Traducerea excerptelor din franceză: Viorica Tarcău) 





Între pictură și poezie 
Carmen Doreal 


oti pictorii, îmi permit să afirm, sunt poeți. 

Procesele de exteriorizare, aproape metafizice, care 

prind contur pe albul pânzei, acea chintesentä a 
gândirii și frământărilor artistului, nu sunt cu nimic mai prejos 
de eforturile poetului. Aceeași armonie, aceeași plăcere de a 
pătrunde dincolo de imagini, guvernează cele două arte. 

Carmen  Doreal, numele artistic al poetei Carmen 
Țuculescu Poenaru, vine să confirme cele afirmate mai sus. 

Cunoscută, cu precădere în cercurile artiștilor plastici din 
Québec, datorită participării cu tablouri la diferite vernisaje, 
Carmen Doreal se întoarce, cu simplitate și eleganță, la prima 
ei dragoste, poezia: „tu nu îmi poți / atinge cuvintele / trebuie 
doar să înveţi / cum să îmi citești sufletul.” (Tu nu îmi poți 
atinge cuvintele) 

Descărcarea de energie pare a fi totală. La fel ca pictura, 
poezia te prinde în mrejele ei și ca un afrodiziac nu-ți mai dă 
nici o șansă de scăpare. În acest context, cuvintele devin de 
prisos. Sufletul - cauză și efect - se deschide spre lume, 
purificându-se. 

Aflată la cel de al treilea volum de poezie, după debutul 
din anul 1999 cu Vernisajul iubirii și după apariţia editorială, 
în 2010, a volumului bilingv Poeme în culori / Poemes en 
couleurs, poeta ne întărește credința că poezia reprezintă 
pentru ea o necesitate, o refulare a stării sufletești prin care 
trece și care, prezumtiv, o apasă implacabil: „oglinda are două 
fete / îmi tatuează fericirea cu tine // tu ești dansatorul de 





moment / eu sunt dansul ce te conţine.” (Oglinda are două 
fete) 

Cu alte cuvinte, în raport de unghiul sub care privim 
„tabloul” - tabloul vieţii - și lăsând deoparte „mitul oglinzii”, 
cu toate interpretările sale mai mult sau mai putin magice, ne 
regăsim pe treapta comunicării directe a stărilor noastre 
sufletești. 

Totul pare un joc, o întoarcere la copilărie, o dedublare a 
personalităţii dar, după cum ne este transmis mesajul, îl 
percepem incorporat în cu totul alte conotații, mult mai adânci 
și mult mai cuprinzătoare. 

Fără a renunţa la procedeele artistice folosite în volumul 
de debut, urcând însă, exponențial, pe scara unei poezii 
senzuale, dar, în același timp, sinceră, autoarea beneficiază de 
o deschidere extrovertă, caracteristică maturității: „nu știu să 
te iubesc nu știu / vei fi amendat / cu pasiuni de ocazie / la care 
contribui eu / o zână albă / intrată în memorie / prin ușa din 
față / precum / în pictograma unui tablou / imposibil de uitat / 
nu știu să te iubesc / nu știu.” (Pictogramă) 

Această sinceritate, închipuită sau reală, stă la baza 
alcătuirii întregului volum. Ca într-un ,,joc de-a vacanța”, „ca o 
continuare / între Yin și Yang”, autoarea găsește subterfugiul 
necesar conectării dintre zi și noapte, dintre lumină și 
întuneric, ca un joc de irizări spectaculare pe pânza vremii: 
„iubire / încrezătoare în fărădelegi / revărsată chemare / 
suprapusă în carte / am rătăcit descultà / între noapte și zi / pe 
aceleași mișcătoare / poteci / între viață și moarte.” 
(Schimbare) 

Permitându-mi o întoarcere la fraza de deschidere a 
acestei prezentări, vin cu o precizare: Nu toţi poeţii, în schimb, 
sunt pictori; dar printre acei puţini care pot fi încadrați în 
această dublă ipostază, se află și autoarea noastră. 





Imaginile stârnite de punctele cheie, dominante, ale 
poeziei sale, par atât de veridice încât, în simplitatea lor, refuză 
să se șteargă din memorie. 

Cu o meșteșugită răsucire de condei, și cu coada ochiului 
vizând, încă, șevaletul, Carmen Doreal pendulează între cele 
două arte: „privesc / ultimul țărm / al cuvintelor.” (Refugiu) 
Dincolo de ele, se subîntelege, se aşterne împlinirea. Nimic 
mai simplu și mai elocvent. 

Trăim în Timp. El este ,,maestrul” care dirijează orchestra 
universală si, implicit, subordonează existența noastră 
scurgerii sale inexorabile. Vrem, nu vrem, legaţi ca de o 
vrăjitorie de acest cordon ombilical omnipotent, în 
imposibilitate de a ne dezlipi de el, trebuie să i ne supunem. 

Și totuși există momente în care, în viziunea autoarei, 
timpul s-ar părea că și-a rătăcit clepsidra: „noaptea / își 
pregătea deconturile / pentru îndrăgostiţi // sângele / era lacom 
/ adulmecând carnea / două magme fierbinţi // la cumpăna 
timpului, sigilam veșnicia / statui de lumină / crucificate.” 
(Caraiman) 

O imagine de relief și o scurtcircuitare între polii celor 
două arte, par a fi resurse suficiente pentru a face timpul, cel 
puţin pentru un moment, să-și piardă sensul. 

Scria Ion Biberi, în cunoscuta lucrare de sinteză „Poezia, 
mod de existență”: „Poezia este expresia directă a sensibilităţii 
umane”. 

Este normal, deci, să concludem că pentru a se exercita ea 
are nevoie de acel stimul interior, de acea transformare psihică 
consecutivă unei trăiri emotive, indiferent care ar fi originea ei. 
Sinceritatea și adevărul, atribute ale spiritelor înalte, sunt 
elementele primordiale cu ajutorul cărora se plămădește 
poezia: „dacă ati alergat / peste covorul ierbii / să vă întâlniți 
iubirea / la ceas târziu când luna / își agăța oglinda / de-un colț 





de cer /și cocheta / cu stelele din râu / nu ati greșit ati fost în 
casa mea” (Casa mea) 

Carmen Doreal scrie așa cum pictează. Pentru ea poezia nu 
este numai o formă de comunicare ci și una de identificare. 
Precum își conturează portretul, fără nici o încercare de 
supralicitare, fără nici o tendință de a se prezenta lumii altfel 
de cum este, tot așa își „desenează” poeziile. Pentru ea, timpul 
biologic este atât de important încât expresiile, vizând realul, 
cad cu o franchete dezarmantă: „de aceea mă agăț / disperată 
în gând / de aceleași jurăminte / risipite în vânt /de aceea mai 
sper / să nu vezi / să nu știi / câtă noapte e în mine / câte vise 
târzii” (Doar nopților) 

Poezia ei, prozodic, se sprijină pe folosirea cu precădere a 
ritmului pentru evidențierea cât mai veridică a intensității 
trăirii momentului. Dar după cum se poate observa, din când 
în când, ca un adaos plăcut urechii, ca o presimtire că o floare 
mai are nevoie și de culoare, autoarea folosește rima: „să nu 
mă strigi din noapte înapoi / e prea târziu să-ți spun că te iubesc 
/ chemată de-arabescuri de lumină / această dimineaţă doar 
amână / iluzii ce în noi încremenesc” (Risipit drum invers) 

Actul poetic nu este o simplă întâmplare. Nevoia de a te 
exterioriza, de a încerca să găsești răspunsuri la întrebările care 
te frământă, să faci o lume întreagă părtașă la zbaterea ta 
sufletească, este ca și reprezentarea pe o pânză, un act de 
cultură. Nu ne rămâne decât să-i mulțumim autoarei pentru 
ocazia oferită. 


Întâlnire fără argumente, Ed. Fides, lași, 2013; 
Revista Cetatea lui Bucur, nr. 62, 10/ 04/ 2014 





Zgârieturi pe fața oglinzii 
Flavia Cosma 


ivilizatia modernă, ori cât ar părea ea de ascetă, nu 

se poate dispensa de poezie. Descoperirile din toate 

domeniile științei, folosirea celor mai noi tehnologii 
în scopul ameliorării si îmbogăţirii noastre materiale și 
spirituale, nu pot înlocui acea hrană sufletească, acea 
frământare continuă, acea încercare de a ne defini pe noi 
înșine, așa cum o poate face poezia. 

Intensitatea unei trăiri este formula magică, elementul 
absolut necesar declanșării stării poetice, și poeta Flavia 
Cosma, prin volumul de poeme Zgârieturi pe faţa oglinzii, 
nu face decât să confirme regula. Procesul de elaborare poetică 
diferă de la poet la poet, rezultatul decantării trăirilor 
interioare depinzând de talentul și individualitatea fiecăruia. 

În cazul nostru, autoarea ne ia prin surprindere, 
sintetizând încă de la primele versuri întregul carusel al 
evenimentelor la care ne ia, nolens-volens, părtași la 
destăinuirile sale: „Dedic aceste rânduri celor care / Atrasi de 
neființă / Coboară treptele vremii / Deprinzând în cădere / 
Tainele zborului.” (Dedicatie) 

Și ce zbor! Purtati pe aripile poeziei unei personalități 
aparte, scrutătoare a unor adevăruri axiomatice, autoarea ne 
pune, indiscutabil, în fața unei dileme prevestitoare de furtuni: 
„Oglindă, oglinjoară, / Spune-mi tu adevărul gol-goluț... ” 
(Zgârieturi pe faţa oglinzii) 

Dar „adevărul” se pare că se lasă așteptat. Începutul, însă, 
a fost deja făcut. Din acest moment, poezia devine o necesitate; 
ea poate să fie spontană și copleșitoare, o lamentatie sau o 

privire tandră, o manifestare târzie a unei trăiri emoţionale sau 
declanșatoare a unui cavalcade care să te lase fără suflare. 

Periplul prin care vom trece, secondând timonierul, se 
dezvăluie, fulgurant, la sfârșitul unei extrem de simple strofe a 
unei poezii intitulate la fel de simplu Gesturi: „Să ud florile, / 
Să hrănesc pisica, / Să mă spăl pe față, pe mâini, / Să mă 
pieptăn - mai ales să mă pieptăn, / Să duc gunoiul afară, / Să 
curät zăpada din faţa casei // Înainte de-a păși în gol. ” 

Valoarea cunoașterii de sine, introspectia, ca element al 
legăturii cu realitățile lumii exterioare, constituie esența a ceea 
ce putem denumi revelație. Pentru că totul trebuie să înceapă 
de undeva, Flavia Cosma ne ia de mână, deconspirând cu 
tandrete fața ascunsă a adevărului: „Lasă-mă să-mi imaginez 
că toate / Sunt în sfârșit la locul lor, / Că pe tăciunii aprinși / 
Pâinea se coace în tăcerea cuptorului / Și că jumătatea-pereche 
ce ţi-a fost hărăzită / Te-așteaptă / La masă.” (Primăvară 
timpurie) 

Dar acest început, pe parcursul aprofundării lecturii, se 
dovedește a fi iluzoriu. El este, fără tăgadă, o mască în spatele 
căreia se produc descărcări de energii nebănuite. 

Aspectele realităţii cotidiene, întrevăzute ca o proiecţie - 
cu cât mai de sus, cu atât mai veridice - săltând de la un etaj la 
altul pe cele 9 trepte apocaliptice, capătă o coloratură de Infern 
dantesc: „Am rămas doar eu / Să orbecăi prin încăperile mari, / 
Cu tipetele mute fixate pe retină / Cu șoareci-îngeri-fantome 
dând buzna în șiruri lungi, indiene, / Din cotloanele minții, / 
Împresurându-mă / Zi după zi / Dar mai ales noaptea / In visele 
din care tu / Ai plecat luându-l cu tine și pe el.” (Cutia cu 
șoareci) 

Urmărind cu atenție fenomenul evolutiv al gândirii 
autoarei în procesul mărturisirii, aproape inocente, a golului 
sufletesc, a suferinţei care, tacit, o macină, nu ne mai surprinde 
deschiderea către metafizică, încercarea de a corela, până la un 





anumit punct, cele două extreme ale existenţei noastre, viața și 
moartea. 

Poetul este, prin definiţie, un clarvăzător. El poate să vadă 
și să perceapă lucruri pe care un cititor neavizat nici nu le-ar 
băga în seamă. Pentru poet, verdele nu este o simplă culoare, 
roca nu este o simplă piatră, cuvântul nu este o înșiruire de 
sunete. Pentru autoarea volumului Zgârieturi pe fața oglinzii 
cuvântul se vrea: „O vorbă care să nu semene cu altele, / Măcar 
o singură vorbă / In stare să deschidă fereastra înspre / 
Caldarâmul fierbinte.” (Etajul 1) 

Universul lăuntric al autoarei, torturat de întrebări la care 
nu găsește răspuns, preschimbă formele amăgitoare ale 
închipuirilor în adevăruri revelatoare, într-o expunere 
indubitabilă a dedesubturilor realității cotidiene, treaptă cu 
treaptă, etaj cu etaj, până acolo unde, ne mai având pe ce să se 
sprijine, începe să perceapă sensul conceptului universal: 
„Drumul cel mai scurt înspre eliberare / Este să cobor treptele 
celor nouă etaje /Una câte una.” (Etajul IX) 

Ajunsă la destinaţia pe care noi am putea s-o interpretăm 
ca fiind punctul terminus, autoarea nu se eliberează cu 
ușurință de hainele vitregiilor vremii, nu ne transportă, așa 
cum ne-am fi așteptat, pe un pământ al unui alt început. 

Cu poemele încărcate încă de presimtiri, ea încearcă să 
ating, tangential, transcendentalul: „Sub soarele blând / 
Moartea se îmbracă în veșminte de aur / Dându-mi târcoale 
/Pentru a câta oară?” (Calea spre neființă) 

Poemele cărţii, chiar dacă la o primă vedere par simple, 
ascund în ele mărturii ale unor idei îndelung frământate. 
Cristalizarea sentimentelor nu se poate face dintr-odată. Poeta 
simte lucrul acesta și nu întâmplător versurile capătă, către 
final, nuanţe vădit interogative: „Tu ești plecat / Pe firele 
elastice / Ale vieţii tale complicate. // Câteodată mă întreb / Ce 





se va întâmpla / Dacă urmându-ţi pilda / Voi pleca si eu." 
(Frigul pietrelor) 

„A fi sau a nu fi?” ne întrebăm noi. 

Ajunsă la acest punct, autoarea găsește răspunsul potrivit. 
Candoarea confesiunii este fascinantă: ,,Stäm așa, ghemuiti 
unu-ntr-altul / Respirând cu greutate, / Numărând fiecare 
secundă ce trece, fiecare minut, / Ca pe o nouă victorie.” 
(Revenire) 

Cu alte cuvinte, alegerea a fost făcută! Împletind țesătura 
fină a gândurilor, eliberată de suferință, deceptie și resemnare, 
într-o revelaţie a regăsirii de sine, poeta ni se destăinuie: 

„De-acum înainte / Când îți vei citi propriile gânduri / Mă 
vei găsi pretutindeni / Acasă.” (Acasă). 

Amurg solitar 
Valentina Becart 


irismul, ca manifestare reală a unei susceptibilitäti 
extroverte, este, prin definiție, exaltarea de a simți 
sau de a exprima sentimentele. 

Scria Ibrăileanu: „Lirismul, după unii, dă măsura frumuseții 
în orice gen literar”. Ne vine în minte, cu ușurință, acest lucru, 
aventurându-ne în ultimă apariție editorială a Valentinei 
Becart, Amurg solitar. 

Consecventă propriei sale concepţii despre viaţă, cu 
presentimentul implacabilităţii scurgerii timpului, autoarea 
transformă introspectiile - inerente umilei noastre fiinţe - în 
neașteptate capete de acuzare. 

Revolta ei, sinuoasă de altfel, se ridică ca o necesitate a 
debarasării de tot ceea ce o frământă. Căutările, neliniștea (ca 
presentiment al furtunii care va să vie,) regretele, ca și 
necesitatea eliberării de tot acest bagaj aparent inutil, dar atât 
de necesar, se interpătrund, nelăsând loc echivocului. 

Erosul, eclipsat de toate aceste frământări, se regăsește cu 
greu: ,, Să nu mai vorbim / de iubire...(cu urmarea firească) si 
sufletul s-a închis în pietre / așteptând un alt răsărit /cu mult 
mai înalt / și mult mai străin de cuvinte...” (Străini de cuvinte) 

Austeritatea tonalitätii, voind parcă să denote o retragere 
în propria ei carapace, nu este decât o simplă perdea de fum. 
Dincolo de ea, sinceritatea și căldura sufletească reinitiazä 
dialogul: „Eu te citesc undeva, / dincolo de vorbe, / de ușa 
zăvorâtă / unde sufletul îngână / „simfonia viselor pierdute”... 
(În fiecare ticăit) 





Imaginarul și realitatea, în poezia Valentinei Becart, fac 
casă bună. Dacă frământările ei interioare sunt dezarmante: 
„Din toate câte-au fost, / n-au mai rămas decât / cuvintele” (Ca 
o amiază îndrăgostită), în schimb ceea ce simte, 
reînvigorând miracolul iubirii, se revarsă ca o apă atinsă de 
aripile blânde ale zefirului: „Mai scrie-mi / la ora când orice 
clipă / devine un semn de întrebare...” (Mai scrie-mi...) 

Balansând între cele două caracteristici, autoarea, ca o 
nouă Ariadnă, traversează coridoarele întortocheate ale 
labirintului vieţii, deșirând firul: „dragostea ne cheamă: / 
„veniți!” / (...) de mâine, veți fi doar umili / cersetori, / într-o 
armură de frunze, / într-un viciu / al clepsidrelor sparte.” (Ce 
toamnă e-n lume, iubite) 

Chemarea este profetică: dincolo de iubire tot ce ne 
așteaptă e neantul. Desigur, remușcările mai sunt încă treze, 
dar dragostea, fie ea cât de târzie, merită să fie invocată: 
„„Așteaptă-mă la capăt de-ntrebare / cum ramurile spre rodire / 
se grăbesc / să mă-nuntesc cu iarba din răzoare...” (Adună-mă 
dintre cuvinte) 

Și chiar dacă: „azi / cuvintele mi-au cumpărat / tăcerea...” 
(Toamne răstignite-n cer...), poeta trece dincolo de cuvinte, 
abandonând interdicțiile, spre a se îngemăna cu timpul: „Eu te 
citesc în povara / secundelor / ce zac îngemănate / în aceeași 
așteptare târzie...” (Povara secundelor) 

Actul poetic solicită o concentrare deosebită, o ieșire din 
comun. Gradul de sensibilitate al poetului, capacitatea sa de a 
face să reverbereze trăirile, condiționează expresivitatea si 
fluiditatea poeziei. Itinerariul pe care îl parcurge poeta, și la 
care ne face părtași, este acel al deconspirării gândurilor sale 
intime, din adâncurile din care „amintirile ard”, în drumul ei 
către eliberare și renaștere. 

Despärtirile sunt grele. Pe undeva există, totuși, 
posibilitatea reconcilierii: „Eu vin din umbra așteptărilor / cu 


Ra ARTE HTN TES. aN =A 
w àA) (6 \ 4 Ne 


ochii plini de soare / și nesomn; / tu vii din depărtări, străin / de 
toate...” (Eora...) 

Poeta percepe, dincolo de limitele conștiinței, că există 
„acel ceva”, acel miracol care, odată și odată, trebuie să se 
împlinească: „Renaște-mă un nou poem, / o altă lacrimă, / 
străin de somnul vechilor tărâmuri, / să curg ca o cascadă / 
printre gânduri, / și-n blânda rostuire a noilor limanuri / să fiu o 
șoaptă înflorită - în ochiul / de lumină.” (Renaște-mă) 

Și nu ne rămâne decât să îi dăm dreptate. 

Arcada Timpului 
Lia Ruse 


oezia, prin sine, este, sau trebuie să fie, o mărturie a 

existenței umane, o reflectare a trecerii noastre prin 

timp. Ruptă de viaţă, ea nu poate să se autosustinä. 
Fiind rezultatul unui act sau al unui sentiment trăit, ea ajunge 
la cititor sub forma unei sedimentări structurale, dar nu sub o 
formă brută, ne elaborată, ci trecută prin filtrul capacităţii de 
sintetizare a autorului. 

Rezultatul, așa cum apare el așternut pe hârtie, devine o 
atestare a unicitätii experienţei noastre de viață, o evidentiere a 
interconectării noastre cu natura, o punte care, trecând peste 
vârste, ne leagă de trecut și de viitor, puternic însă ancorat în 
prezent, o adevărată „arcadă a timpului”. 

Poate de aici și titlul ultimului volum de poezii al 
scriitoarei Lia Ruse. Spune autoarea: „Știu că am simțit / 
Cuvântul zburând, / Avea aripi turburătoare / Invizibile în zare, 
/ Absorbeau cântătoare / Silabele rămase în vânt”. (Cuvântul) 

Credincioasă spiritului ei, atât de atașată de meleagurile 
natale, poeta reface, din nou și din nou, călătoria lungă și 
anevoioasă a întoarcerii în timp, a evocării spaţiului ancestral, 
a reconectării cu natura. Oscilând între zugrăvirea peisajelor și 
transcrierea manifestărilor afective, acestea din urmă ușor 
obturate de voalul decentei, poeta reușește să creeze un 
echilibru necesar și, în același timp, emotiv. 

Detaliile sunt importante. Ca o pictură, de care cu cât te 
apropii, cu atât descoperi mai multe, poezia Liei Ruse trebuie 
privită îndeaproape: „Licurici grav / Ceasul curge din clipă în 
clipă, / Timpu-i bolnav, / Aerul se zbate-ntr-o aripă. / Tăcerea 





se frânge, / Umbrele mocnesc în sânge. / Tu duci deziluzia / Ca 
pe un ghimpe / Înfipt în miezul inimii. / Dorul aleargă prin 
artere / Ca o părere: / Porţile iubirii s-au închis / Pentru acel vis, 
/ De mine ucis.” (Acel vis) 

La o privire mai atentă, și în acest volum, ca și în celelalte 
două apariţii anterioare: Scânteieri în oglinzi și Reflectări, 
amândouă apărute sub egida editurii ASLRQ, autoarea rămâne 
credincioasă crezului ei poetic. Structura poeziei sale sau - mai 
bine zis - înlănțuirea elementelor esenţiale, rămâne aproape 
neschimbată. Poeta își plămădește poemele plecând de la 
aceleași simtäminte care au stat, constant, la baza inspiraţiei si 
creaţiei sale artistice. 

Pluralitatea, constrânsă în chingile actului poetic, face loc 
singularitätii: „Scutur vise peste clipe / Umbrele să le supun / 
Stau în linistile nopții / Sub o creangă de alun //...// Vraja 
stelelor aruncă / Înspre mine cu năluci / Suflet plin de amintire / 
Încotro vrei să apuci?!” (Sărut) 

Natura, cu succesiunea ei ciclică, își are locul bine definit 
în această „arcadă a timpului”, dar, mai mult decât în volumele 
anterioare, toamna și mai ales iarna, capătă statură de simbol. 
Pentru autoare, iarna devine mai mult decât un motiv de 
inspiraţie, mai mult decât o prelungire a unor stări meditative, 
ea poartă acea încărcătură emoțională care o face pe poetă să 
declare aproape euforic: „Se sfâșie în umbre noaptea. / Sar 
pulberi de omăt prin aerul amar / Un chip de Zeu cu vifor în 
spinare / Se scutură în gerul lui Gerar”. (Gerar) 

Am spus nu prea demult, mai precis cu ocazia lansării 
volumului de poeme Reflectări, că „poeta ne poartă de pe 
tărâmurile copilăriei, pline de contemplare și nostalgie, de 
puritate și căldură, până la cele ale înzăpezitei țări adoptive”. 

Nici că se putea mai bine... 

Imaginarul și realul sunt două fațete ale aceleiași monezi. 





Împletite cu dibäcie ele transfigureazä imaginile, 
unificându-le. Vectorul care unește cele două fațete poartă un 
nume simplu: Cuvântul. 

Prin el, și cu el, atunci când consideră necesar, autoarea 
iese din lumea fanteziei, a egocentrismului, devenind 
combativă. lată de ce nu ne miră atitudinea poetei, atunci când 
surprinsă de incapacitatea unora de a percepe însemnătatea 
cuvântului, folosește sarcasmul: „Silabele, triumfuri învechite, / 
Tepoase se desfac din lanţ de vers / Si-ncep anosta proză s-o 
recite, // Tot poticnindu-se, ca-n gropi, din mers. / Împiedicate, 
rimele sucite / Fac poezia un adaos șters”. (Silabele) 

Poezia a fost din totdeauna o expresie a vieţii. Prin poezia 
sa, poeta Lia Ruse ne face părtași la frământările sale lăuntrice, 
frământări pe care le asimilăm ca și cum ar fi ale noastre. 

Bugeac Străbun 
Eugen Enea Caraghiaur 


u cred că există cineva, stabilit de mai mult timp în 

comunitatea noastră, care să nu fi auzit de 

personalitatea celui pe care încerc să îl prezint în 
momentul de față. 

Eugen Enea Caraghiaur are, prin aportul pe care l-a adus, 
un rol aparte, o statură aparte, printre membrii comunității 
românești. 

Pe coperta a patra a ultimului său volum pe poezii, cel pe 
care îl prezentăm astăzi, atât de sugestiv intitulat Bugeac 
Străbun, se află, punctată, o foarte succintă notă informativă 
despre autor, din care ne permitem să spicuim: „autor al unui 
număr de (peste, n.n) 50 de titluri (poezie, eseu, economie 
politică, istorie, roman, apărute în Canada, Italia, România, 
Moldova membru al Uniunii Scriitorilor din România; membru 
al Uniunii Scriitorilor din Moldova; deținător al Medaliei de Aur 
Mihai Eminescu (1997) decernată la Chișinău de Liga Culturală 
pentru Unitatea Românilor de Pretutindeni și de Uniunea 
Scriitorilor din Moldova.” 

As adăuga că scriitorul Eugen Enea Caraghiaur este 
membru fondator al Asociaţiei Canadiene a Scriitorilor Români 
și membru în Comitetul Executiv al Asociaţiei Scriitorilor de 
Limbă Română din Quebec. 

Palmaresul, dacă ar fi să notăm numai activitatea sa 
literară, lăsând deoparte realizările multiple de pe tărâmul 
civic, este impresionant. 

Și dacă activitatea sa literară este umbrită de cea de pe 
plan politic cât și de cea de pe plan uman, totul trebuie privit 





numai prin prisma dezinteresului său total față de o 
notorietate zgomotoasă, neesentialä, lăsând cititorii, atâti cât 
au avut ocazia să ia contact cu scrierile sale, să decidă. 

Ca o dovadă, și ca o curiozitate, în același timp, se pare că 
astăzi este pentru prima oară când poetul face o lansare de 
carte în fața publicului din Montreal. 

De la prima sa plachetă de versuri, Poeme de Canada, și 
până la volumul cel mai recent, Bugeac Străbun, publicat în 
anul 2007, la Editura Semne din Craiova, au trecut 30 de ani, 
ani în care, statornic, cu îndărătnicie, poetul a consemnat 
amintiri, evenimente, simtaminte. 

Dintre toate, și peste toate, dorul, dragostea sa 
nemărginită pentru țara pe care, la mare necaz a trebuit s-o 
părăsească spre a-și salva viaţa, este preponderent: „Mi-e dor de 
pământul de Nistru udat, / De oameni, de mândre sprâncene, / 
De holdele de pe Bugeacul uscat / Ce-și legănă grâul alene. // 
Mi-e dor de poporul cel blând și-asuprit, / Ce-n chingi de trădare 
se zbate. / Și inima-mi plânge, mă simt copleșit / De ceruri, de 
zodii, de toate. // Mi-e dor de clopotniţa de la Chițcani / Si 
plânsetul ei de vecernii. / Mi-e dor de Tighina, de-ai mei Căușani, 
/ De pasti, de miresme, de denii. // Mi-e dor de ciobanii cu fluier 
de brad, / De cântec, de nopți sânziene, / De oile noastre, de 
urda cu cheag, / Toloacele verzi comrăţene... // Mi-e dor de 
pământul cel rupt și de nai / Și gândul îmi zboară spre tine. / 
Doresc să te văd, să te simt și să tai / Greoaiele lanţuri haine...” 
(Mi-e dor, p.19) 

Spună-se orice s-ar spune, că poezia sa folosește șabloane 
uzitate, că ea ar aparține unui semănătorism târziu, că nu se 
încadrează în așa numitul postmodernism, un singur lucru 
prevalează, dragostea curată, nealterată de nici o vicisitudine, 
pentru Bugeacul său străbun, acel ținut de stepă, brăzdat de 
văi, uscat de vânturi, dar care este colțul său de rai, al său și al 
poporului pe care l-a lăsat în urmă. 





Fiorul artistic, acea forță subtilă, imponderabilă, 
catalizează gândurile creatorului, făcându-l să transforme un 
fapt comun, banal, printr-un simplu artificiu, intr-unul ieșit 
din comun: „Un trandafir sălbatic / Primit-am de Crăciun. / Cu 
multe roze fine / Dar sufletul de scrum / Trecut-a iarna lungă. / 
lesit-au flori pe câmp. / În casă,trandafirul, / Tânjea ca-ntr-un 
mormânt. / Ehei! Să-l scot afară, / Sub soarele senin, / Să-i fie 
traiul dulce / Sub cerul cristalin. / Să-l ude ploaia sfântă / În 
zilele de mai, / Să-i spele ochii roua / Si genele din rai. / Iar 
păsările noastre / Să-i soarbă din culori / Când frunza tresări-va 
/ Sub norii trecători. // De-atunci adoarme-n toamnă / 
Frumosul trandafir / Din nou să înflorească / Din visul unui 
chin...” (Trandafir de pe cetate, p. 84) 

Acel „Ehei!”, interjectie cu valoare de simbol, catapultează 
poezia, salvând-o de anonimat, punându-ne în fața unei sarade 
ce urmează să fie dezlegată de cititor. De aicea, de la 
trandafirul convenţional și până la transcrierea în cuvinte 
simple, dar pline de tâlc, a unor judecăţi bazate pe o experiență 
de-o viaţă, nu mai este decât un pas. 

Ni se destăinuie poetul: „Mai curgem toți /Prin gând, prin 
suflet / Pe-același drum, / Spre-același scrum / Înspre cetatea 
fără fum. / Prin muncă-ncet ne împlinim / Pictând ușor cu vorbe 
fine / Dureri și patimi clandestine / Sau bucurii din când în când 
/ În sânul gloatelor de rând./ Sunt singur, singur, / Singurel, / 
Dar nu-i departe raiul meu. / Singurătatea e un mit / De când 
mușcăm / Din măr oprit!” (Mit, p. 101) 

Claritatea versurilor, remarcabile prin simplitate dă poeziei 
sale acea ușurință, acea tendință de a le reciti și recita. 

Si ca întotdeauna, și în acest volum, poetul nu uită să ne 
reamintească, din nou și din nou, că dacă cu trupul se află pe 
acest tărâm binecuvântat, sufletul său a rămas, neîntinat, 
agăţat de „Bugeacul străbun”: „Când pleci / Închide-ţi obloanele 
/ Ochilor:/ Să nu treacă amintirile, / Când pleci / Păstrează-ţi 





parfumul / Zilelor fericite: / Drumul revenirii / Îl vei găsi mai 
ușor. // Când pleci / Lasä-ti dorul / Să-ţi cânte / Din fluierul 
doinelor./ Cei rămași te vor înțelege.// Când pleci /Strânge-n 
plămâni / Vântul dealurilor / Și boarea limanului: / Odată, te vei 
reîntoarce.” (Când pleci, p. 16) 


Prezentare ținută cu ocazia lansării 
volumului Bugeac străbun, pe data de 25.04.2009 





La răscruce de drumuri 
Ben Todică 


e Ben Todică, omul, nu mi-a fost dat să-l întâlnesc. 
Pe Ben Todică, scriitorul, l-am întâlnit, mai acum 
câteva zile, Între două lumi. 

Și cum nimic nu mai pare astăzi ciudat, lumile lui sunt 
lumile milioanelor de suflete răspândite pe meridianele 
globului, repetând, implacabil, experiența sa. 

Indiferent de motivul expatrierii, indiferent de limba pe 
care, de voie sau de nevoie, o folosești cu precădere, ori de câte 
ori auzi sunetele limbii atât de cunoscute tie, inima îți tresaltă 
și prin faţa ochilor îţi trec imagini a căror putere evocatoare nu 
îşi găsește nicăieri echivalenta. 

La urma-urmei, limba maternă nu este aceea pe care o 
vorbești, ci aceea în care suferi. 

Scriitor, editor, artist independent, „specializat” și în multe 
alte profesii necesitare, Ben Todică ne introduce în fizionomia 
globe-trotter-ului cu ușurință și predispozitie. 

Dar numai până la un punct! 

Omul modern, mai mult ca oricând, călătorește. Cu trenul, 
cu vaporul sau cu mașina, în mână cu aparatul de luat vederi și 
cu ochii pe fereastră, se minunează de toate, căutând insolitul. 
Autorul nostru, fără pretenţia de a face din peregrinajul său o 
poveste senzationalà, își caută identitatea. 

Amatorii de călătorie, dacă se mai întâmplă să aibă și ceva 
talent, își aștern impresiile pe hârtie, transformându-le, dacă 
buzunarul le permite, în cărţi, cărți pline de imagini bucolice, 
iluzorii și impersonale. 





Ben Todică nu călătorește! El încearcă să se elibereze de 
povara oscilării între două lumi: lumea în care trăiește și de 
care nu știe cum să se despartă, și cea a unei tinereti exaltate, 
îndepărtate, căreia îi aparține sufletește, dar de la care, dacă va 
încerca să bată la poarta ei, nu știe la ce se o să se aștepte. 

Travaliul său reiterează traseul imigrantului. Trăirile sale, 
asternute cu simplitate, vin să întărească credința că ori pe 
unde îți rătăcesc pașii, „chemarea străbunilor” este mai 
puternică decât oricare altă încercare de naturalizare 
artificială. 

Încercând să se autodefinească, monologhează, nonșalant, 
pe marginea importanţei menţinerii, ca pe o tortà vie, a limbii 
materne. Afirmă autorul: ,Emotional, spiritual, osmotic s-au 
trezit în mine simtäminte de legătură cu un neam și o origine 
comună, veche, milenară”. 

Și conchide: „Această trăire vreau s-o împărtășesc prin 
promovarea graiului și a obiceiului părinților noștri pentru că o 
găsesc tămăduitoare și pentru că dăruie experienţa revelaţiei”. 

Am subliniat cuvântul revelație pentru că între el și 
identitate există o legătură primordială, indisolubilă. 

Pentru Ben Todică, cuvintele, supuse acestei concordante, 
capătă importanţă de simbol. Ele îl răscolesc, dându-i energia 
necesară menţinerii drumului pe care și l-a ales. De aici și 
necesitatea destăinuirii a ceea ce îl frământă: „Cum poți avea 
acces la o naţiune? Elimină-i cultura! Cum poți îngenunchea un 
popor? la-i identitatea! ” 

Cheia pătrunderii misterelor, toate pornite de la acel „La 
început a fost cuvântul”, stă în puterea noastră de a o găsi și 
utiliza cu folos spre binele semenilor noștri. 

Părerea scriitorului, lăsând la o parte aspectul initial- 
mistic, pare a fi un corolar, o chintesentä a gândirii sale: 
„Puterea povestirii, a poeziei și a cântecului este puterea artei, 
este puterea culturii, este esenţa tradiţiei”. 





La mii de kilometri de ţară, autorul, nedezmintindu-se, 
rămâne un mesager al cuvântului românesc. Ne revine nouă, 
cititorilor, de a-i urma îndemnul și de a păstra moștenirea 
intactă. 


Ben Todică, Ambasador onorific al românismului, 
volum aniversar, Editura Mușatinia, 2012, pag. 45-46 





Sălbăticiuni și umbre 
Flavia Cosma 


u Sălbăticiuni și umbre, mai mult decât în oricare 

alt volum anterior, poeta Flavia Cosma îmbină 

unicitatea stării sale sufletești, trecută prin cote 
aparent imprevizibile, cu spontaneitatea transcrierii ei în 
versuri. Dând frâu liber imaginaţiei, poeta unește visul cu 
realitatea cu o asemenea forță încât, parcă, de undeva, de Sus, 
simțim cum ne privește ochiul eternității. 

Într-un comentariu anterior, făcut pe marginea volumului 
Zgârieturi pe faţa oglinzii, am scris: „Ajunsă la destinaţia pe 
care noi am putea s-o interpretăm ca fiind punctul terminus, 
autoarea nu se eliberează cu ușurință de hainele vitregiilor 
vremii, nu ne transportă, așa cum ne-am fi așteptat, pe un 
pământ al unui alt început. Cu poemele încărcate încă de 
presimtiri, ea încearcă să ating, tangential, transcendentalul: 
„Sub soarele blând / Moartea se îmbracă în veșminte de aur / 
Dându-mi târcoale /Pentru a câta oară?” (Calea spre neființă) 

În volumul de faţă, atât cât ne lasă să înțelegem, se pare nu 
numai că a încercat, dar că era și foarte aproape să-l atingă: 
„De frigul morţii ziua se răcește, / Norii cu pumnii strânși mă 
apasă pe piept, / Pe drumul cenușiu orbecăi fără tel, / Florile 
toate, albinele, păsările, / Fug care-ncotro speriate. / Rămâne 
râsul fără trup, isteric, / Străbătând încăperile mari, / Urcând 
trepte înalte, coborând / Lovindu-mă în trecere cu răsuflarea-i 
usturătoare, / Invadând ungherele inimii.” (Calea iubirii) 

Autoare a numeroase volume de poezie, este normal ca 
poeta să se simtă în largul ei atunci când decide să-și aștearnă, 
spre descătușare, pe o simplă foaie de hârtie, sentimentele. 





Numai că, în cazul de faţă, neliniștea care o cuprinde, 
tragismul interpretării evenimentelor, modalitatea de 
transferare a unei experiențe unice de viață, depășesc 
raporturile de exprimare cu care ne obișnuise. 

Conștientă de efemeritatea existenței noastre, Flavia 
Cosma dă poeziei sale acel aspect de „prezent gnomic”, acea 
încărcătură de maxime și sentințe, necesară introducerii în 
universul ei poetic: „Căutăm fnfrigurati ceva ce va reține / 
Acest prezent nealterat / În veșnicie. / Bratul tău mă strânge cu 
putere la piept / Mâna pe care strălucește alt inel / Îmi tremură 
pe față. / Soarele sălbatic ne încuie dulce / În capcane rotunde. 
// Opreste-te! Strigă mulțimea / Urmărindu-mi din depărtare / 
Zborul vertiginos înspre hăuri.” (Dragoste în miezul zilei) 

Neliniștea, ca și tensiunea exacerbată des suferință, aduc 
realitatea, prin extensie, la limita imaginarului. Aproape că nu 
știi ce să crezi. Nu poți să te desprinzi de ea, dar nici nu poți 
accepta, cu ușurință, absurditatea suferinţei fizice. 

Legile universale sunt fără echivoc. Noi, acele ,,musunoaie 
de furnici”, după expresia eminesciană, nu avem altceva de 
făcut decât să ne supunem lor. 

În poezia Pe un pat de spital, ca un refuz de a accepta cu 
ușurință inevitabilul, poeta îmbrățișează speranța: „Visez cu 
ochii deschiși la pâinea aurie din cuptor / La scrisorile încă 
nescrise, la doruri, / La omul acela care mi-a uitat adresa și nu 
știe unde să mă mai caute / Sau nu vrea, sau nu poate.” 

Prin tot ceea ce scrie, autoarea ni se confesează, dându-ne 
a înțelege că vitalitatea de care dă dovadă nu face casă bună cu 
echilibrul static, anacronic al lucrurilor. 

Dar legile sunt legi! Și atunci, măcar pentru satisfacerea 
propriei sale credinţe, se folosește de un subterfugiu: „Cum 
toate poverile duc mai devreme / Sau mai târziu în neființă, / 
Singura reușită, singurul mare succes / În viață / Este să 
păcălim timpul.” (Răspunsuri) 

Pentru Flavia Cosma, a „păcăli timpul” înseamnă a scrie, 
chiar dacă spaţiul o constrânge, anesteziindu-i simțurile. 

Traversarea lungului travaliu o face cu luciditate, convinsă 
fiind că totul este într-o continuă mișcare și devenire: „Toţi 
așteaptă sorocul, ziua în care altcineva / Va lăsa lumina să 
pătrundă-n odăi, / Va curăța pereţii coscoviti, / Va înfrâna 
vegetaţia dementă / Va înlocui durerea veche, uscată, cu alta / 
Amară și dulce. / Noi locatari vor mătura trecutul / Cu gestul 
îndrăzneţ, nesocotit, / Menit să oprească zborul păsărilor / În 
migrația lor ireversibilă.” (Nelinisti) 

Poezia, după opinia lui lon Biberi, „înseamnă stabilirea de 
punți de legătură între subconștientul uman și vibraţiile 
armonice ale faptelor din afară”. Este exact ceea ce face și 
simte poeta. Relaţia dintre gândire și subconștient, în cazul de 
față, intră într-o vibraţie care transcende capacitatea normală 
de percepere. Încărcătura emoţională, ajunsă la acest punct, își 
iese din matcă: „În livezile visate / Unde strugurii atârnă / În 
șiruri ordonate, / Vocea rațiunii / Vestește sfârșitul.” (Vocea 
rațiunii) 

Tonul sobru, incisiv, poartă cu el o greutate aparte, 
augmentând capacitatea de comprehensiune. Fiorul de care 
suntem pătrunși se leagă direct de mesajul transmis de „vocea 
rațiunii”. 

Dar numai până la un punct! Modalitatea prin care 
autoarea schimbă ordinea firească vine pe neașteptate: 
„Cuprinsă de-o teamă străină / Mă zvârcolesc în întuneric / 
Ascultând păsările somnambule / Cum bat darabana cu ciocul 
în piatra balconului. // Încet, încet, / Simt că mă vindec.” 
(Teamă străină) 

Acest „simt că mă vindec”, această reîntoarcere la 
acceptarea a ceea ce suntem - ca element opus renunțării - 
reflectă puterea de necontestat a autosugestiei, a revenirii la 
normal, la abandonarea balansului impredictibil dintre cele 
două lumi, cea reală și cea transcendentală. 





Și pentru a ne da de înțeles că lumea reală și-a reintrat în 
drepturi, cu bunele și cu relele ei, poeta ni se destăinuie: „La 
ora deșteptării îngerilor / Corpul se lasă greu la pământ, / 
Copleșit de fantome vrăjmașe / Ce-l vizitează fără oprire. / 
Îndemnându-l să săvârșească / Nemaiîntâlnite, / Dulci păcate.” 
(Statuile durerii) 

Lirică prin excelență, manipulând cu dexteritate 
simbolurile, pentru Flavia Cosma, întoarsă la masa de lucru, 
întreaga odisee devine o sursă de inspiraţie. 

Și ca și cum nimic nu s-ar fi întâmplat, ca și cum totul nu 
ar fi fost decât un vis, poeta continuă, netulburată, să scrie, 
păstrând pentru sine secretul: „Întâmplarea face ca până la 
urmă / Misterul să le învăluie pe toate / Cu vălu-i transparent, 
unduitor. // Amestecate, ele devin / Nespus de frumoase, ca 
ceața.” (În largul mării) 

Și ca o axiomă, într-o altă poezie, autoarea conchide: 
„Așa-i toamna / Unora le dă / Altora le cere.” (Flori de 
toamnă) 


Revista Vatra veche, anul VII, nr. 10, oct. 2015 





Patria în care se întoarce un Poet 
Ionuț Cragea 


tunci când mi-am deschis calculatorul, într-o seară, 

cu vreo șapte ani în urmă, fără voie m-am trezit cu 

âna protejându-mi ficatul: ,,...Vezicula biliară îmi 

explodează / În fabrica de spume amare, / Cäläret spatial mă 
pierd / În galopuri de anorexie mintală...” 

Durerea, alunecând ca pe un fir invizibil, mi se transfera și 
mie. Așa am ajuns să-l cunosc pe autorul poemului Delirium 
Tremens, poem care avea să dea, ceva mai târziu, titlul 
volumului cu care Ionuț Caragea își începea peregrinajul în 
lumea literară, și așa a început o colaborare care a culminat cu 
fondarea Asociaţiei Scriitorilor de Limbă Română din Quebec 
(ASLRQ). 

Am stat de vorbă cu el, la telefon sau tâte-ă-tâte, de 
nenumărate ori; împreună am sprijinit și coordonat editări și 
lansări de cărți, am participat la festivaluri internationale de 
poezie și totuși, fiind întrebat dacă îl cunosc pe Ionuț Caragea, 
n-aș ști ce să vă răspund. A fost și rămâne pentru mine o 
enigmă. Ca poet și prozator, autor de aforisme, science-fiction 
și eseuri, toate scrise pe parcursul ultimilor șase ani, surprizele 
pe care ni le pregătește, pentru unii poate de neimaginat, nu se 
vor lăsa prea mult așteptate. 

Cu numai un an în urmă, în ultimul său volum de poeme 
Suflet zilier, declara categoric: „acesta e poetul aflat în agonie, 
/ cu mâinile rigide, de zei exonerat, / ce-nchide testamentul pe 
foaia de hârtie: / atât a fost să fie, atâta v-a lăsat.” (Testament) 

Cu Rugă ultimului poem testamentul se rescrie. Găsim în 
el durere și înältare, incertitudini și dorințe, ură și dragoste. 





Orânduiala firească a lucrurilor, prinsă în degringolada 
transformărilor succesive, refuză să-și reia matca. Ca oameni - 
si poetul este si el un om! - destinul ne urmărește implacabil. 
El poate fi o fatalitate sau o menire. 

Autorul balansează printre cele două extremităţi, la o 
înălțime ameţitoare, cu  dexteritatea unui echilibrist. 
Sentimentele sale, eliberate, ni se așază la vedere - cu cât mai 
în față, cu atât mai bine! - spre a ne lua ochii si contorsiona 
mintea. Sinceritatea lui este debordantă. Deschiderea către în 
afară este, mai mult ca sigur, cheia succesului. 

Două sunt, cu predilecție, temele majore ale 
transfigurărilor sale poetice și amândouă apar, inseparabil 
zugrăvite, în același poem: ,,...stau în casă și scriu despre goana 
acelor de ceasornic / privind vecinul cum își plimbă câinele / sau 
femeia pe stradă / cu aceeași fală cu aceeași dorinţă de control / 
din păcate foamea mă-ndeamnă să mușc din prezent / acest 
sandviș cu singurătate între două felii de timp...” (Regii 
nimicurilor) 

Foamea poate fi acea senzaţie naturală, absolut necesară 
supraviețuirii sau, prin transfigurare, dorința nestăvilită, 
cerebrală, de-a asimila necunoscutul. 

Knut Hamsun, în romanul Foamea, se folosește de 
abstinentä ca de o forță a stimulării creatoare. Cu cât o 
folosește mai mult, cu atât degradarea sa fizică se accelerează. 

Si Ionuț Caragea percepe foamea ca pe un rău necesar, un 
autodafe în care autorul este, în același timp, condamnatul și 
executorul: ,,...trag cu dinţii de-o coajă uscată de pâine / tot ce-a 
mai rămas din pâinea mea / cea de toate zilele” (vol.: Omul din 
cutia neagră), dar cu o mare diferenţă: părţii fizice nu i se mai 
dă aceeași importanţă. Conștient, poetul o înlocuiește, subtil, 
cu sora sa geamănă: singurătatea: „o să-mi adun singurătatea 
din jur / într-o lacrimă / si am s-o plâng peste lume..." (vol. 
ibidem, poemul Omul cu o singură lacrimă) 





Dacă pentru Schopenhauer „singurătatea e soarta 
spiritelor superioare”, pentru autorul nostru ea devine un 
modus vivendi. Se revoltă împotriva ei, dar nu poate trăi fără 
ea: ,,...am nevoie de singurătate ca de aer / să fiu printre voi și să 


» 


nu mă vedeți / să mă simtiti și să nu mă prindeți... 
(Singurătate în apnee) 

Asemenea unui schimnic, retras în chilia lui, poetul 
îmbrățișează meditaţia, răscolește adâncurile și așterne pe 
hârtie adevăruri cu încărcătura unei experiențe de viaţă care 
desfide vârsta: ,,...i-am spus să nu vorbească cu gura plină / să 
aibă răbdare să caute esenţa lucrurilor să guste viața / ca pe un 
vin vechi preschimbat din apa tuturor / suferințelor...” (Rugă 
ultimului poem) 

Canalele de comunicare ale poetului sunt larg deschise 
către toate sursele de inspirație și redirectionate cu o 
neașteptată franchete către publicul cititor. De unde, de altfel, 
ar fi fost posibilă apariţia editorială a peste 20 de volume 
într-un timp istoric atât de scurt? 

Combinarea temelor sale majore cu înstrăinarea fizică, cu 
îndepărtarea dureroasă de elementul de origine, îi dă autorului 
capacitatea de a-și dezvălui temerile și angoasele, frustrările și 
speranţele, cu o înlesnire de invidiat: „Vi s-au încurcat mințile, 
cu tot felul de himere, / dar nu-i nimic!, mâine îmi vine în vizită 
o rudă întunecată - / știe, ea, un leac pentru boala ta: / cui pe cui 
se scoate, nu? /Și mutenia pe muţenie...” (Protestul umbrei) 

Nimic sadic, nimic lugubru, nimic șocant; doar inima sa 
sinceră oferită ca ofrandă cititorului! 

„Din jale s-a întrupat Electra” afirma Eugene O'Neill. 

În cazul lui Ionuț Caragea, Electra se lăsa așteptată. 

Singurătatea, cu tendința ei narcisistă, părea că îi 
acaparează, pas cu pas, sufletul: ,,...orice tristeţe are o consolare 
amară / oglinzile nu mor niciodată / își schimbă stăpânul la 
fiecare privire / doar eu stau ca un câine în fața unui străin / 
adulmecând osul...” (Adulmecând osul) 

Întrebarea se punea firesc: Până când? Momentul 
adevărului nu mai era departe: ,,...am ucis animalul din mine / 
îndrăznesc să scriu despre primul arbore / plantat în paradis / 
îmi cresc muguri / pe sira spinării” (Muguri) 

Și mugurii începeau să dea roade. Electra se afla la orizont! 
Cortina putea să cadă cu spectaculozitate: ,,...acum pot să 
trăiesc tăcerea singurătatea / și întunericul / fără să-mi fie 
frică...” (Ar trebui să fiu fericit) 

Afirmam, mai acum vreo șase ani, într-un scurt 
comentariu, că poezia lui Ionuț Caragea este o realitate pe care 
nu poți să te faci că n-o vezi; iar într-o postfață, a uneia dintre 
cărțile sale, că singurătatea lui este singurătatea alergătorului 
de cursă lungă. „O cursă cu finis amăgitor la fiecare durere”, 
după cum mărturisea autorul în poemul Ah, viață... din 
volumul Absența a ceea ce suntem. 

De data aceasta, voind să se contrazică și să deșire, cu 
pieptul dezgolit, toate iluziile argonautice, alergătorul face un 
salt peste ocean și „aterizează” în patria sa, destăinuindu-ni-se: 
„patria în care mă întorc / este femeia pe care o iubesc”. (Patria 
în care mă întorc) 


Prefaţă la volumul Patria la care mă întorc 
de Ionuț Cragea, Editura Fides, 2012 





Persistenta Destinului 
Convorbire cu Domnul Adrian Erbiceanu: 


Eva Halus 


drian Erbiceanu, născut la 6 ianuarie 1941, în 

București, a absolvit Liceul Militar Dimitrie 

Cantemir din Breaza, în 1959, apoi Școala Militară 
de Ofiţeri din Pitești, în 1962. 

Însă pasiunea sa pentru literatură l-a determinat să 
schimbe dramatic drumurile vieţii sale. Astfel, devine student 
la Facultatea de Filologie a Institutului Pedagogic din 
București, specialitatea Limba și literatura română, unde și-a 
încheiat studiile în 1970. 

În anul 1979 Adrian Erbiceanu emigrează împreună cu 
familia în Canada. 

El este o personalitate binecunoscută la Montreal prin 
poezia sa și ca Președinte al Asociaţiei Scriitorilor de Limbă 
Română din Quebec (ASLRQ) și director al editurii acestei 
asociaţii. Jovial, curtenitor, ţine discursuri în limba română și 
limba engleză demne de un orator roman al cărui caracter este 
format prin disciplină militară, dar care disciplină este 
asociată, în mod surprinzător, cu o sensibilitate si un simţ 
poetic aparte. Domnul Erbiceanu privește întotdeauna 
interlocutorul drept în față; nimic nu i se poate ascunde 
acestui fin observator...Vom vedea ce l-a determinat pe dânsul 
să își schimbe cariera militară în favoarea luptelor lăuntrice din 
care se naște poezia și vom încerca să intrăm pe teritoriul 
creaţiilor sale literare care îi poartă semnătura. 





Eva Halus: Ce v-a determinat să schimbaţi cariera militară 
pentru o carieră literară? 


Adrian Erbiceanu: Cariera militară a fost pentru mine o 
alternativă și în același timp, o necesitate. În general, nu 
obișnuiesc să vorbesc despre mine, indiferent de mediul în 
care mă aflu. N-o fac din pudoare, ci pur și simplu pentru 
faptul că nu mi place să amestec viața privată cu cea publică. 

Totuși, pentru a vă lăsa să întelegeti ceea ce am afirmat 
mai înainte, trebuie să fac câteva destăinuiri. 

Orfan de tată, de la o vârstă foarte fragedă, mi-am petrecut 
primii ani de viață la bunicii mei din partea mamei, în 
localitatea Roman. 

În 1947, la vârsta de 6 ani, m-am întors la București. Mama, 
trebuind să lucreze și neavând nici un alt sprijin, s-a văzut 
nevoită să mă interneze într-un cămin de copii. 

În 1951, după câteva transferuri, căminul a fost instalat 
definitiv într-o așa zisă „casă boierească”, pe strada Gen. 
Eremia Grigorescu. 

Aici s-a produs contactul meu cu literatura. Căminul avea 
o bibliotecă ce se întindea pe un perete întreg. Chiar dacă 
fuseseră făcute epurări, așa după cum am fost lăsat să înțeleg, 
biblioteca era, încă, o adevărată comoară. S-a întâmplat ca 
directoarea să observe că îmi place să citesc și la numai un an 
de la mutarea în noul sediu, mai cu voie, mai fără voie, m-am 
trezit numit bibliotecarul căminului. 

Acum, încercați să vă imaginati ce a însemnat să am acces 
direct și nelimitat la vrafurile de cărți. 

Aş putea zice că perioada aceea și-a lăsat amprenta pe 
întreaga mea formaţie. 

Și totuși, de ce a însemnat cariera militară, pentru mine, o 
alternativă și o necesitate? 

La terminarea școlii elementare conducerea căminului 
îndruma copiii către școli profesionale. Era alegerea cea mai 
simplă, examenele de admitere erau mai puţin severe, iar masa 
și cazarea, în caz de reușită, erau asigurate. Pentru liceu, așa 
după cum de altfel mi-o doream, nu aveam posibilitățile 
materiale necesare. 

De aici, liceul militar, ca „alternativă” și implicit 
„necesitate”. Dar, pentru a nu fi înțeles greșit, atunci când mă 
refer la ,,necesitate”, nu mă refer numai la mijloacele de 
existență, ci și la faptul că, educat într-un mediu foarte 
apropiat de cel cazon, (după cei șapte ani petrecuţi în Căminul 
de copii,) am considerat că îmbrăţișând cariera militară nu 
făceam altceva decât să continui ceea ce de fapt începusem. 

Cât privește predilectia către literatură, chiar dacă s-ar 
putea să pară incompatibilă cu ceea ce a urmat, cu activitatea 
desfășurată ca militar activ, comandant de subunități de 
tancuri, a rămas o constantă care m-a urmărit pe tot parcursul 
vieții. 

Condiţiile subiective care m-au determinat să fac 
„schimbarea carierei” sunt, însă, mult prea complexe pentru a 
da curs istorisirii lor în acest scurt interviu. 


Eva Halus: Din 1979 ati emigrat în Canada. Cum au fost 
începuturile pe pământul nord american? 


Adrian Erbiceanu: Bănuiesc că întrebarea își are rostul ei 
dar, în condiţiile de astăzi, când milioane de cetățeni români 
s-au văzut, și încă se mai văd nevoiţi, pentru varii consideraţii, 
să-și părăsească căminele, s-ar putea să pară putin cam 
desuetă. 

Întorcându-mă, în schimb, în timp, sosirea pe pământul 
nord american a fost ca un duș rece. Nu este ușor să-ţi 
părăsești căminul, rudele, prietenii și s-o iei de la capăt. 





În plus, necesitatea de a avea așa zisa „experiență 
canadiană”, expresie care la vremea aceea m-a făcut să 
zâmbesc, s-a dovedit a fi adevărată. leșit de sub auspiciile unui 
stat totalitar, fără cea mai simplă idee de ceea ce înseamnă să 
stai pe propriile tale picioare, adaptarea n-a fost deloc ușoară. 

Dacă m-aș învrednici să aștern pe hârtie toate prin câte am 
trecut, cred că am putea vorbi de o lucrare destul de 
voluminoasă. 

Pe scurt, experiența mea este asemănătoare cu aceea a 
multor emigranţi dar, în același timp, este unică. 

Cred că fiecare emigrant are propria sa experiență de viaţă. 
Este totuși nevoie, aici, de un adagio: activităţile pe care le-am 
desfășurat în primele două decenii pe pământul canadian, 
indiferent de natura lor, n-au avut nimic de a face cu literatura. 
Necesitatea de conservare, de supraviețuire, de împlinire a 
familiei, au stat pe primul plan. 


Eva Halus: Și totuși, după cum se vede, vicisitudinile vieţii 
n-au putut să vă separe de literatură. În anul 2003 ati publicat la 
Editura Tribuna din Sibiu volumul de poeme intitulat 
Confesiuni pentru două generaţii. Despre care generaţii este 
vorba? 


Adrian Erbiceanu: Titlul unei cărți, indiferent de 
categoria literară de care aparține, trebuie să fie simplu și în 
același timp atotcuprinzător. Cu cât mai simplu, cu atât mai 
bine! În cazul de față, întrebarea deschide posibilitatea unor 
răspunsuri multiple. 

Cred că dacă aș menționa titlurile celor trei capitole: Jocul 
de a stelele, Regăsirea lui Narcis si Viitorul în trecut, v-as 
face să credeţi că răspunsul este simplu. 

Dar se pare că nu este chiar așa. În volum și-au găsit locul 
poezii mai vechi și poezii mai noi. 





Când am plecat din ţară, și mă refer la o perioadă în care 
trebuia să te încadrezi, cu ceea ce luai, într-o listă bine definită, 
n-am putut să mă încarc cu prea multe, dar pentru câteva cărți 
tot am găsit loc. Am avut grijă ca printre ele să fie și acelea pe 
care întâmplându-se să aibă mai multe spaţii libere le 
folosisem, în peregrinările mele militare, ca hârtie de scris. 

Așa s-a făcut că am putut recupera o parte din poeziile pe 
care le scrisesem și pe care, la întocmirea volumului, le-am 
făcut loc în primele două capitole. Am menţionat, încă de la 
început, că posibilitățile de interpretare sunt multiple. 

Mă refeream la faptul că până la data apariţiei volumului, 
îmi petrecusem prima jumătate a vieţii în România și cea de-a 
doua în Canada, sau, ca să încerc să fiu mai corect politic, că 
am apucat o generaţie „pre” si alta „post revoluționară”. Las 
cititorul să decidă. 

În Postfata volumului, domnul Emil David, directorul 
general, la acea vreme, a Editurii Tribuna, a ţinut să 
menţioneze: „Cum îmi place să cred că ni se destăinuie Poetul? 
A ales, din motive pe care inima sa le știe cel mai bine, să-și 
distileze trăirile și experiențele într-o triadă exemplară a 
existenței umane, într-o triadă profund omenească în care, de 
101 ori, își mărturisește prea plinul fericirii sau nefericirii sale.” 


Eva Halus: La numai un an după apariția ,,Confesiunilor” 
ați publicat, la aceeași editură, poemul epic Divina Tragedie. 
Poemul, dacă nu mă înșel, este o ficţiune scrisă pe fondul 
schimbărilor petrecute în România de la 1989 încoace. Ce ne 
puteți spune despre această carte? 


Adrian Erbiceanu: Am vizitat România de mai multe ori 
după evenimentele petrecute în 1989. Starea precară în care am 
găsit că se afla ţara, cu ocazia primei mele vizite făcute în 1991, 
m-a lăsat fără cuvinte. Întelegeam că schimbările sociale, de o 
asemenea amplitudine, cereau sacrificii, dar, din păcate, ceea 





ce vedeam era o prăbușire aproape totală a valorilor cunoscute. 
Totul părea că o ia la vale, că o barieră insurmontabilă s-a 
așezat de-a curmezisul evoluţiei întregii ţării. Vizitele 
ulterioare, în pofida micilor semne de revenire la normal, n-au 
făcut decât să-mi confirme cele deja afirmate. 

Într-un articol publicat la o revistă din Montréal, 
profesoara Doina Hanganu Bumbăcescu, generalizând, a 
descris în felul următor poemul: ,,...Divina Tragedie este o 
radiografie a lumii politice românești contemporane, un tablou 
al moralității în care trăim. Este o creaţie îndelung gândită, cu 
viziune panoramică, urmărind nu efemerul, ci perenitatea. Lucid 
și matur, cu experiențe de viață cruciale, Adrian Erbiceanu 
realizează în „Divina Tragedie” un adevărat rechizitoriu emițând 
judecăţi cu valoare universală. Imaginând o călătorie într-un 
spațiu tenebros, poetul nostru este creator de atmosferă. El 
demonstrează înțelegerea unei întregi epoci istorice ale cărei 
prelungiri le simțim încă și astăzi.” 

În toamna anului 201, între 29 septembrie - 2 octombrie, 
la București, la Palatul Parlamentului, exact locul vizat de 
mine, a avut loc Forumul Românilor de Pretutindeni. Ca 
participant, în cea de a treia zi, după mai multe insistente, mi 
s-a dat cuvântul. După mine, după câte am înțeles, urma 
închiderea. Mi s-a spus că am la dispoziţie 2 minute. Două 
minute! Ce puteam să spun în două minute?! 

S-a întâmplat să am la mine un exemplar din Divina 
Tragedie. 

L-am deschis la pagina la care se încheia poemul și am 
citit: „Singur, cu cine să tin sfat? Cu cine?!... / Prin noaptea ce 
dădea să se dezică, / Fără de glas, cu gândul la coline, // Mă 
scuturam de vremuri și de frică: / Doamne, nu vezi, din neagra 
ignoranță, / Un neam, precum un val, că se ridică? // Dacă-i 
vânjos și plin de cutezantä, / De ce-i menit să umble prin istorii, 
/ Flămând și gol și fără de speranță? // Cu câte-o ocnă, zilnic, în 

toți porii, / Pe muche cât o să-l mai ţină ora? / Sătul de atâtea 
sfaturi iluzorii, // Nu-i oare Timpul copt, să-și joace Hora?... ” 
Atât! Si m-am încadrat în timp. 

Ce aș mai dori să adaug? Poate, doar, că am întâmpinat 
destule dificultăți până când am văzut cartea tipărită. Ea 
trebuia să apară, așa după cum îmi planificasem și după cum 
era trecut în Contract, cam cu vreo trei luni înainte de alegerile 
parlamentare și prezidenţiale din 2004. 

Si asta se pare că deranja! Așa că acest volum a apărut cu 
numai câteva zile înainte de evenimentele menționate. 

Dar totul e bine, când se termină cu bine! Pentru cei 
interesaţi, cartea poate fi citită pe internet. Dacă nu greșesc, 
regretatul scriitor și critic literar Artur Silvestri a postat-o pe 
site-ul „Biblioteca on line”. 


Eva Halus: Începând cu cel de al treilea volum publicat, De 
la Anna la Caiafa, în poezia dvs. încep să se întrevadă 
întrebările si răspunsurile despre viaţă, dragoste, moarte, 
eternitate, prin profunzimea tratării acestor teme. Dvs. sunteți 
unul dintre poeţii contemporani care au surprins cel mai bine 
coexistenta angelicului si inefabilului în viața obișnuită, de la 
Eminescu încoace. Zbuciumul materiei transpus în versuri și 
odihna gândului în marmură, etc. În cadenta ritmată a 
versurilor întrevedem o forță demiurgicä ce compune si 
descompune elementele vieții, iar poetul înregistrează aceste 
transformări, prin gama largă de sentimente care-l însufletesc. 
Există o filozofie proprie a vieţii, evident, din care oferiţi 
cititorilor mici potiuni, prin fiecare poezie. Care ar fi influenţele 
asupra creaţiei dvs. literare? (Filozofi, poeţi, nuveliști...) Și care 
este filozofia dvs.? 


Adrian Erbiceanu: Ajuns la o anumită vârstă, nu neapărat 
foarte avansată, începi să te uiţi în urmă, întrebându-te: de 





unde vii, ce-ai făcut, ce te așteaptă. Și pentru asta nu trebuie să 
fii filozof. 


Cred că fiecare om își pune, ajuns pe o anumită treaptă a 
vieții, asemenea întrebări. 

Unii, mai devreme, alții, mai târziu. Nu discutăm despre 
cine știe ce näzuinte irealizabile sau interpretări mistice. 

Știm de la început că orice am încerca să facem, până la 
urmă tot acolo ajungem. Întrebarea pe care ne-o punem este, 
însă, de ce?! 

Și de aici, întreaga degringoladă de sub întrebări. În raport 
de educaţia fiecăruia, de experiențele de viață acumulate, de 
mediul social în care ne ducem existența și ne căutăm rostul, 
este normal ca fiecare să aibă o anumită percepție asupra vieţii. 
De aici diferențele, dar și asemănările, care apar atunci când 
încercăm să ne așternem gândurile pe hârtie. Volumul de 
poeme De la Anna la Caiafa, volum apărut sub egida Editurii 
Ardealul, din Târgu Mureș, în 2007, stă sub umbra 
considerentelor de mai sus. 

Și, ca și primul volum menţionat în acest interviu, e 
împărțit în trei capitole: La poarta înserării, Perdelele nopții 
și Printre silabe. Titlurile, de data asta, au direcţie. 

Profesorul univ. dr. loan Mariș, titularul Catedrei de Limbă 
și literatură română, Facultatea de Litere și Arte, Universitatea 
Lucian Blaga Sibiu, în prefața volumului, sesizând cu acuratețe 
acest lucru, conchide: „Cât privește titlul, el ni se dezvăluie abia 
odată cu parcurgerea întregului volum. Această metaforă mai 
mult revelatorie decât plasticizantă ne introduce în odiseea 
dramatică a omului modern. Odisee care e o lungă și continuă 
căutare / alergare de la Anna la Caiafa.” Și pentru că l-aţi 
menționat pe Eminescu, nu pot decât să afirm că toți am 
ucenicit la școala lui. 





Eva Halus: În 2013, prin apariția povestirii în versuri 
Tinerețe fără bătrâneţe, după un basm de Petre Ispirescu, 
apărută la Editura Anamarol din București, ati deschis un nou 
drum poeziei contemporane româneşti. Tinerețe fără 
bătrâneţe este un basm foarte vechi, cules de Petre Ispirescu și 
rescris de dvs. în versuri, într-o manieră modernă în care ati 
sugerat că personajele poveștii n-au fost supuse timpului, așa 
cum îl trăim noi muritorii de rând. Astfel, puterile miraculoase 
atribuite în vechime unor personaje de povești, imprimate în 
memoria colectivă orală a satului românesc, au găsit prin dvs. o 
interpretare ultra modernă. 

În Tinerețe fără bătrâneţe ati arătat că timpul se poate 
comprima și extinde la fel de ușor; că timpul este până la urmă o 
percepţie subiectivă și că personajele au călătorit cu viteza 
luminii, ajungând pe o altă planetă, dintr-o altă dimensiune. 
Citez: „lar ei, prinși într-o vâltoare / Ce adună și dezbină / 
Două umbre călătoare / Pe o rază de lumină / Lunecau prin tot 
frământul, / Neavând ce să mai spună... / Când atinseră 
pământul: / Nu, tu, soare... nu, tu, lună!” Ce ne-ati putea povesti 
despre concepția acestei cărți? 


Adrian Erbiceanu: Basmul Tinerețe fără bătrânețe a 
fost publicat pentru prima oară de Petre Ispirescu în Țăranul 
român, no. 11 din 1862. Interesant este faptul că el ţine să 
menţioneze, la sfârșitul basmului: ,,Povestit de tata, șezător în 
București, mahal. Udricani, între 1838-1844.” 

Petre Ispirescu, cu alte cuvinte, nu se declară autorul ci 
doar cel care a preluat basmul și l-a făcut cunoscut lumii. 
Această declaraţie este uluitoare. Deci el l-a auzit de la tatăl 
lui, iar tatăl lui, dacă îmi permiteti să presupun, de la tatăl lui... 
si tot așa până când se pierde în negura vremilor. Și atunci, 
cine este de fapt autorul acestui basm unic în literatura lumii? 
Incontestabil, Poporul român! 





Lucrurile acestea nu le știam la vremea la care am citit 
basmul. Nu le-am știut nici mult timp după aceea. Dar basmul, 
basmul acesta, m-a urmărit tot timpul! 

Ceva era diferit decât tot ce citisem. Nu faptul că basmul 
nu are un „happy end”, așa cum de altfel se obișnuiește, ci 
faptul că eroul nostru desfide Timpul. Atunci când, ajuns la 
capătul călătoriei sale, găsind ceea ce căuta, după ce petrecu, 
„vreme uitată, fără a prinde de veste, fiindcă rămăsese tot atât 
de tânăr, ca și când venise...”, Făt-Frumos decide să se întoarcă, 
măcar pentru o singură dată, spre aș mai vedea părinții. 
Răspunsul primit nu lasă loc nici unei alte interpretări: „Nu ne 
părăsi, iubitule; părinţii tăi nu mai trăiesc de sute de ani...” Si 
astea au fost spuse cu mult înainte ca Albert Einstein să fi 
descoperit Teoria Relativității. 

N-am știut, cam până pe la jumătatea anului 2010, că eu 
am să mă apuc să rescriu basmul în versuri. Dar, când am 
simțit impulsul de a o face, mi-am dat seama că nu mai există 
cale de întoarcere. În aproximativ două luni, cu întreruperi, am 
scris șaizeci de strofe. După care a urmat o pauză de aproape 
doi ani. În ultimele luni ale anului 2012 m-am simţit reconectat 
la basm. Se vântura zvonul că pe 24 decembrie va fi sfârșitul 
lumii. Cum putea să se sfârșească lumea și basmul să rămână 
neterminat? Așa că (glumesc!) în ziua fatidică am pus punctul 
la ultima strofă. 

Scriitorul și criticul literar Ion Roșioru, referindu-se la 
acest basm versificat, în articolul ,,Rescrierea o formă de 
intertextualitate” (articol ajuns și prefaţă a cärtii,) afirmă: „Sub 
pana mäiasträ a lui Adrian Erbiceanu, arhicunoscutul basm 
popular auzit cu aproape două veacuri în urmă de bucureșteanul 
Petre Ispirescu, a devenit, puternic personalizat, un poem tragic, 
mustind de cele mai neașteptate tâlcuri, despre destin, conflict 
între generații, revoltă împotriva condiției umane, ideal, rost al 
individului pe lume, căutarea a paradisului pierdut, sacrificiu 





uman, durere, precum la daci, de a nu fi nemuritor ca zeii, 
testare a limitelor insului în încleștarea cu forțele stihinice ale 
naturii, pace, solidaritate, curmare a războaielor, omenie, 
comunicare, dragoste, singurătatea și tristețea omului într-un 
univers cel mai adesea ostil și alienant, confruntare a binelui cu 
răul, evadare din increat și întoarcere în el după un periplu 
existențial misterios, dureros și spectaculos și, cu precădere, o 


? 


meditație asupra timpului care nu iartă.” 

Lansarea oficială a avut loc pe data de 27 mai 2013, la 
Biblioteca Metropolitană Bucureşti. Prezentarea cărții a fost 
făcută de scriitorul Emil Lungeanu. Printre participanți, 
cunoscutul scriitor și critic literar Ion Dodu Bălan, prof. dr. 
Mihai Miron, Ordinul Ziariștilor, Geo Stroe - Președintele 
Academiei Dacoromâne, iar prin telefon, tocmai din localitatea 
Bran, scriitorul Corneliu Leu; ca să dau numai câteva nume. 

Alte două lansări au avut loc la Suceava și Craiova, sub 
coordonarea scriitoarei Angela Furtună și respectiv, a prof. 
univ. dr. Mihaela Albu. La Craiova, o surpriză extrem de 
plăcută a fost prezența profesorului univ. dr. Dan Anghelescu, 
care a ținut să se deplaseze de la București pentru a mă întâlni. 
La Montreal cartea a fost prezentată pe data de 31 august, cu 
ocazia sărbătoririi Zilei Limbii Române. 


Eva Halus: Poezia dvs. este inclusă în diverse antologii, ca 
de exemplu: Voices of contemporary Românian poets, apărută la 
Sedan Publishing House, de la Cluj, în 2007, Antologia ASLRQ 
2009 și 2015, Antologia Revistei Singur 2010, Antologia Simbioze 
Lirice, de la Editura Anamarol, 2013 etc. De asemenea, poezia 
dvs. a fost pusă sub lupa multor scriitori și critici literari din 
România, ca de exemplu: Eduard Huidan, Mihai Miron, loana 
Narcisa Creţu, Ion Rosioru, George l. Nimigeanu, Elena Buică, 
Virgil Borcan, Victor Liviu Stoleru, George Coandă, Valeria 
Manta Tăicuţu, Constantin Butunoi, Constantin Frosin, Marius 
Chelaru, loan Lilă, Constantin P. Popescu, Ionuț Caragea, 





Stefan Dumitrescu, Mihai Marcu, Nicu Vintilă, Ion Mariş, Ionel 
Popa, Constantin T. Ciubotaru. Ne-aţi putea spune care este 
poziția dvs. faţă de poezia contemporană română? 


Adrian Erbiceanu: Despre poezie, luată ca un tot, mi-am 
mai exprimat punctul meu de vedere atunci când am spus: 
„Poezia aparține poetului, dar, din momentul publicării ei, ea 
devine un bun al întregii colectivități”, tot așa cum și: ,,...dincolo 
de o simplă exteriorizare de sentimente, poetul, prin ceea ce 
scrie, încearcă să se contopească cu lumea în care trăiește”. 
Poetul trebuie să și asume responsabilitatea pentru tot ceea ce 
scrie si nu trebuie să uite că ,,verba volant, scripta manent”. 
Cuvântul scris trebuie cernut cu grijă înainte de a-l lăsa să 
circule liber pe toate căile internetului. 

Nu aparțin nici unui grup literar din cele catalogate de 
istoriografi, așa că nu am nici retineri și nici preferinţe. 

Spun, doar, că se scrie extrem de mult și nu în puţine 
cazuri, destul de prost. Accesul atât de facil de răspândire a 
ideilor prin intermediul internetului și, implicit, de ajungere a 
mesajelor la un număr impresionant de cititori, favorizează, 
din păcate, mediocritatea și de ce să n o spunem, impostura. 

Nu generalizez, dar cele afirmate ar trebui să dea multora 
de gândit. În același timp, nu mi vine să cred că i poate fi cuiva 
de folos o simplă proză, fracturată și dezlânată, intitulată 
„poezie”. Necunoscând regulile care guvernează prozodia, nu 
se pot scrie poezii viabile, iar criticii literari, răspunzătorii 
promovării talentelor, ar trebui să-și ia treaba mult mai în 
serios. 


Eva Halus: În 2008 ati înființat Asociaţia Scriitorilor de 
Limbă Română din Quebec (ASLRQ), care numără în prezent 64 
de membri activi din Canada și din România, și editura cu 
același nume. Ce ne puteţi spune despre activitatea ASLRQ? 


Adrian Erbiceanu: Am înființat Asociaţia Scriitorilor de 
Limbă Română din Québec în colaborare cu scriitorul Ionuț 





Caragea. Factorul determinant a fost necesitatea imperioasă de 
sprijinire a literaturii de calitate, a promovării și perpetuării 
limbii române în spaţiul francofon. 

În același scop am înființat și Editura ASLRQ. Trecând 
peste greutăţile inerente începutului, până la data actuală au 
fost publicate, sub egida editurii, 15 cărți. În 2009 și 2015 am 
scos de sub tipar două antologii. 

Toţi membrii asociaţiei s-au regăsit în paginile lor. 
Activităţile desfășurate de a lungul anilor, atât de către noi cât 
și în colaborare cu alte asociaţii și organizaţii românești din 
zonă, au fost multiple și binevenite. Anul acesta a fost activată 
si Revista ASLRQ on line. Pentru o cât mai completă informare 
asupra activităților desfășurate de noi, site-ul asociaţiei, 
www.aslrq.ro, vă stă la dispoziţie. 


Eva Halus: Care este noua carte pe care o pregătiți 
cititorilor dvs.? Când și unde va apare? 


Adrian Erbiceanu: Dati-mi voie să am și eu secrete. 


Eva Halus: În încheiere, vă rog să adresati câteva cuvinte 
tinerilor scriitori de limbă română de pretutindeni. 


Adrian Erbiceanu: Poezia, pentru a fi durabilă, trebuie să 
fie reală. Improvizatiile de moment, fără a avea suportul unor 
stări emoționale, sau fără a fi rezultatul unor acte trăite, deci 
lipsite de fundament, vor stârni poate câteva zâmbete și... se 
vor opri acolo. Poezia cere muncă. Cine înțelege acest lucru are 
cititorul de partea sa. 

Tinerilor scriitori, sincere urări de succes! 


*Interviu extras din cartea Convorbiri cu 
personalităţi românești din Montreal 

Autori: Veronica Balaj și Eva Halus, Editura ASLRQ, 
Montréal, 2016. 

(De la Anna la Caiafa 

(..) toujours plus intenable serait la brûlure 

sur les yeux clos - comme dans la terre des champs — 
par crainte de l'hiver qui arrête sa parlure 

sur ce déjà passé chuchotement 

et il ne resterait dans l'esprit qui refuse 

eaux stagnantes, lieux communs — moins qu'il n'y parait 
sinon la Fontaine du Siècle, en guise d'écluse 

servant le Mensonge mut en Vérité. 


(La fontaine de ce siècle) 


ÎSLAQ 


ÎNSEMNELE NOPȚII 


ADRIAN ERBICEANU 


La fontaine de ce siècle 


Adrian ERBICEANU 


ADRIAN ERBICEANU 


ÎNSEMNELE NOPȚII 
sonete 


Adrian ERBICEANU 


La fontaine de ce siècle 


Traduction Constantin Frosin 





Confesiuni 


fenbu două generafii 











=å 


Spusu-s-a 
Vămuind căi neştiute. 
Timpu-i hărăzit să fie 
Pentru unii - cinci minute, 
Pentru alţii - vesnicie!” 
(adrian erbiceanu) 

În dreapta, poetul loan Horea- cu ocazia lansării vol. de sonete Însemnele nopții, 
București, 2016 


Limba română Poezia sufletului meu Volum aniversar 


ADRIAN ERBICEANU 


Ne strângem seară după seară, 
Ca la o clacă, la taifas, 

Să prindem clipa solitară 

Din timpul care ne-a rămas. 


Se tin secundele de mână 
Să nu se piardă-n jocul lor 
Prin pătimita săptămână, 
De timpul greu, vămuitor, 


Ce schimbă săptămâna-n lună, 
Şi luna o preface an 

Drept găzduire şi arvună 

Pe tot ce-am risipit în van. 





Dar cum nu-i nimeni sä-nteleagä 
Că anii, rânduiti, în zeci, 
Se-ntoarnă, să se reculeagă, 

Pe tăinuitele poteci, 


Înfăşuraţi în văl de soapte 

Ne îndreptăm, fără a şti, 
Spre-o zi ce este veşnic noapte 
Şi-o noapte ce-i de-a pururi zi. 


felning LUS m 
ISBN 978-606-8203-96-6 


